
Prestigioasa scriitoare americană Iris Johansen a reuşit 
performanța deosebită de a se situa pe primul loc cu acest roman, 
timp de trei săptămîni în topul bestsellerurilor New York Times. 

Intr-o lume a răzbunării şi a trădării, pe fondul afacerilor cu 
droguri, Rico Chavez este cu adevărat un tip înspăimîntător: 
nemilos, viclean, crud, dispunînd de mijloacele necesare pentru a 
obține totul. lar ceea ce îşi doreşte cel mai mult este Elena Kyler — şi 
o vrea moartă. 

Antrenată să ucidă, Elena nu a avut nevoie, pînă de curînd, 
de nimeni pentru a supraviețui. Dar acum se află în situația 
disperată de a apela la cineva pentru ajutor. lar acel cineva este 
Sean Galen, un bărbat care nu îşi face iluzii că va cîştiga încrederea 
Elenei. El ştie că aceasta i-a acceptat sprijinul doar pentru că era la 
capătul puterilor. 

Galen şi Elena sînt conştienţi că puterea lui Chavez 
reprezintă un pericol atît de mare pentru ei încît ajung să nu aibă 
încredere în nimeni, nici măcar unul în celălalt. 

Chavez este un maestru al scenariilor diabolice urmărind 
mai mult decit să o omoare pe Elena. El intenţionează să o lase în 
viață suficient cît să vadă cum îi distruge toate raţiunile pentru a 
trăi. Trebuie să o întoarcă împotriva a tot şi a tuturor celor în care 
avea încredere, să comită un ultim act al trădării. Şi cînd planul 
său va fi gata, el vrea ca ea să-l implore să îi ia singurul lucru care 
i-a mai rămas: viața. 


O carte cu acțiune alertă şi captivantă, ce atinge culmile 
suspansului, ținîndu-l în priză pe cititor pînă la ultima pagină. 

Închisoarea Belim, 
Belim, Columbia 


U. gîndac i se urca, încet, pe mînă. 

Elena Kyler tremură în timp ce-l îndepărtă. Doamne, cît 
putea să urască gîndacii! Şi-n celula asta colcăiau, dar cel puţin 
nu erau atît de îngrozitori ca şobolanii... 

Încetează. Celula asta nu e viața ta. Pleacă de aici. Gîndeşte-te 
la ceva frumos. Părintele Dominic îi spusese întotdeauna că doar 
aşa poate îndura insuportabilul. Însă situaţia de acum nu era în 
întregime insuportabilă. Lucrurile ar fi stat aşa dacă ar fi cedat şi 
l-ar fi lăsat pe ticălos să cîştige. Aşa că nu voia să se gîndească la 
ceva frumos. Ar fi pîngărit totul în celula asta murdară. 

Se acoperi cu pătura. Doamne, era atît de frig! În timpul zilei 
era binişor dar, de îndată ce apunea soarele, locul devenea 
friguros. Celula era plină de igrasie, nu ca în adăposturile în 
care o ținuseră pînă să ajungă aici, iar pătura pe care o primise 
era subțire şi tocită. Nu închisese un ochi toată noaptea. 

Încetează să-ți mai plîngi de milă. 

S-ar putea să ai ceva şanse aici. Gardienii aceştia păreau 
mai înțelegători şi nu ştiau nimic despre ea. Pregăteşte-te, va 
veni timpul. 

Dădu la o parte pătura şi începu să facă exerciţiile obişnuite 

de încălzire. De cînd o prinseseră, exersa cîte patru ore pe zi, iar 
acum era Chiar mai puternică. Trebuia să fie, fiindcă nu avea nici 
o armă la îndemînă. Ca să îşi păstreze forța, mînca şi ultimele 
firimituri din porțiile sărăcăcioase primite, şi îşi petrecea restul 
dimineții plănuind evadarea. 

Va fi pregătită. 


San Francisco 


— E aici? întrebă Ben Forbes, de îndată ce intră în biroul lui 
John Logan. Ai reuşit să dai de Galen? l 

—E aici. Sau, mai bine zis, va fi aici în cîteva minute. Logan 
se lăsă pe scaunul directorial din piele. Dar mi-a spus să te previn 
că nu are nici cel mai mic gînd să accepte însărcinarea. Spune că 
s-a săturat de cînd cu făcătura din Columbia. 

— Ne-am săturat toți, spuse Forbes plictisit. Dar nu s-a sfîrşit, 
şi cineva trebuie să facă ceva în sensul ăsta. 

— Spune-i asta lui Galen. A pierdut doi oameni în operațiunea 
de extragere pe care a făcut-o acolo. Nu-i place să-şi piardă 
oamenii şi, cu atît mai puțin, să lucreze cu DEA*. Şi nici măcar 
n-ar veni la întîlnirea asta dacă nu v-aţi cunoaşte de atîta timp. 

— Da, dar eu nu-l cunosc de chiar aşa mult timp. Pe cînd 
tu..., i-o tăie Forbes. Nu-ţi poți folosi influența? 

Logan clătină din cap. 

— Galen le are pe-ale lui şi nu-i rămii prieten dacă încerci să-i 
schimbi părerile. 

Nimeni nu ştia mai bine ca Forbes că Sean Galen se ghida 
după regulile lui diferite. Fusese orice, de la mercenar la contra- 
bandist, iar printre altele se ocupase cu o grămadă de treburi 


= A 


necurate. Dar, diferit sau nu, era fără îndoială cel mai bun. 
* Agenţia de luptă împotriva drogurilor (n.tr.). 

— Am nevoie de el, Logan. 

— A primit mai bine de un milion de dolari pentru extragerea 
acelui director pe care a făcut-o pentru Compania de cafea 
Folger. Poţi să-i oferi atît? 

— Nu, spuse Galen, apărînd în cadrul uşii. Doar dacă nu 
cumva s-a implicat în afaceri murdare. Şi nu prea cred. Păşi 
tacticos prin cameră. Ce mai faci, Ben? 

— Am avut zile mai bune. Dădu mîna cu Galen. Dar lucrurile 
s-ar putea îndrepta dacă ai coopera. 

— Tocmai m-am întors dintr-o misiune dură. Acum sînt în 
vacanță. Se aşeză pe scaunul invitaţilor. Mă duc cu Logan la 
pescuit. 

— Te vei plictisi, spuse Forbes. Am ceva mult mai interesant 
pentru tine. 

— Mi-ar prinde bine o porţie de lenevie acum, rînji Galen. 
În plus, mama mi-a zis întotdeauna că nu ştiu să mă port cu 
lumea. Mai ales cu agenții federali. Întotdeauna vor să fie ei cei 
care stabilesc regulile jocului. 

— Să plec? întrebă Logan. 

— De ce să te dăm afară din propriul birou? întrebă Galen. 
Nu durează mult. 

Logan se aşeză la loc pe scaun. 

— OK. Comportaţi-vă ca şi cum n-aş fi aici. 

N-ar fi tocmai uşor, se gîndea Forbes. John Logan era un 
om plin de energie şi nicidecum genul care să stea deoparte. 
Dar, pînă la urmă, doar aşa a ajuns un om important în lumea 
afacerilor. Era ciudat să-i vezi pe Logan şi pe Galen împreună. 
Se asemănau ca stînca şi argintul-viu şi, totuşi, apropierea dintre 
ei era aproape vizibilă cu ochiul liber. Forbes auzise zvonurile 
despre implicarea lui Logan în unele din afacerile extrem de 

dubioase ale lui Galen, înainte ca Logan să devină magnat. Şi, 
de-atunci, se crease între ei o legătură durabilă. Oare s-ar putea 
folosi de asta? 

— Poţi interveni oricînd, John. Ştiu că ai pus umărul la 
înfiinţarea centrului acela de reabilitare pentru toxicomani din 
Los Angeles. 

Logan negă din cap. 

— Eşti pe cont propriu. 

Forbes oftă şi se întoarse spre Galen. 

— Nu va trebui să-ți faci probleme cu guvernul SUA. De 
data asta, DEA nu va interveni. 

Galen îşi ridică sprîncenele. 

— Tu eşti DEA. 

— De data asta lucrez singur. 

— Unchiul Sam n-o să fie de acord. 

— Asta e. Aşa a fost înțelegerea. E prima ocazie pe care o 
am, în zece ani, ca să-l prind pe Chavez. 

Expresia lui Galen nu se schimbă, însă Forbes remarcă o 
schimbare a tonului. 

— Chavez? 

— Rico Chavez. Cartelul Chavez. Dacă nu mă înşel, ai avut 
ceva experienţe legate de el. 

— Acum doi ani. 

— Atunci ţi-ai pierdut cei doi oameni, nu? Încercai să-l 
eliberezi pe William Katz, acel ştab al cafelei, de banda de 
rebeli care-l țineau pentru răscumpărare, dar Chavez le-a dat 
mînă liberă oamenilor săi ca să-i ajute. Nu te aşteptai la aşa 
ceva din partea lui. 

— De obicei, acolo, rebelii sînt aceia care-i protejează pe 
lorzii drogurilor. Deci, te-ai hotărît să-l prinzi pe Chavez? 

— Îl urmăresc de ani de zile. Aproape că l-am prins de cîteva 

ori. De data asta însă, s-ar putea să reuşesc, dacă mă ajuţi, evident. 

Galen deveni serios. 

— Vrei să-l omor? 

— Nu, vreau să-l am aici, în State, ca să-l putem aduce în 
faţa instanţei. Nu îl vreau doar pe el, vreau să ştiu cine distribuie 
drogurile în țară. 

— Chavez n-o să vină în State. Va rămîne unde e în siguranță. 

— Nu şi dacă ar avea un motiv îndeajuns de bun să vină aici. 

Galen dădu din cap. 

— N-ai noroc. 

— Poate că nu. Acum două luni am primit un telefon de la o 
femeie numită Elena Kyler. Zicea că era ținută prizonieră de o 
bandă de rebeli din sudul Columbiei şi că dorea să o ajut să 
scape şi să-i asigur protecție, o dată ajunsă în SUA. Spunea că 
se află în posesia unor dovezi ce l-ar determina pe Chavez să 
plece din Columbia. 

— Ce dovezi? 

— N-a vrut să-mi spună. A fixat ca punct de întîlnire o casă 
din afara unui sătuc de lîngă Tomaco, urmînd să vorbim pe 
îndelete atunci. 

— E o capcană. Chavez vrea să-ți ia gîtul, Ben. 

— Nu sînt prost. Am vorbit cu informatorii din banda 
rebelilor şi există o femeie numită Elena Kyler. Tatăl ei a fost 
Frank Kyler, un mercenar american care a plecat la Bogota cu 
mai bine de 30 de ani în urmă. S-a căsătorit cu Maria Lopez, o 
luptătoare de stînga, care făcea parte din Grupul de Eliberare 
Naţional din Columbia. Au avut doi copii: Luis şi Elena. Maria 
a fost ucisă de trupele guvernului la patru ani după nașterea Elenei. 
Evident, Elena şi fratele ei au fost crescuți de tată, şi el ucis în 
urmă cu şapte ani. Amîndoi au fost membrii unui grup rebel de 

pe coline. Făcu o pauză. Colinele ce înconjoară cîmpurile de 
coca ale lui Chavez. Aşa că se leagă lucrurile. 

— Te-agăți de-un pai. 

— Asta o să aflu cînd voi vedea. Vrea să ne întîlnim şi să fiu 
pregătit. E tot ce mi-a cerut. Poate dau lovitura. Merită să-ncerc. 

— Da, dar nu merită să fii tu cel lovit. 

Zîmbi amar. 

— Poate că merită. Dacă îl prindem pe Chavez, îl vom 
elimina pe unul dintre cei mai mari furnizori de droguri din Co- 
lumbia şi asta înseamnă să salvăm o grămadă de copii. 
Recunoaşte că nici ție nu-ţi plac traficanţii de droguri, Galen. 

— Da, dar eu sînt mai realist decît tine. Ar însemna să încerci 
marea cu degetul. Crede-mă, e o bătălie pierdută. 

— Nu şi de data asta. Se opri. Am o presimţire... O cred. 

— Perfect. Atunci du-te şi ad-o tu. 

— S-ar putea să nu fie atît de uşor. Unul dintre informatorii 
mei mi-a spus că fugea de Chavez şi că a dispărut. Ezită. Se 
aude că a fost prinsă şi e ţinută într-o închisoare din Belim. 

— O închisoare? 

-E o temniţă a guvernului, însă Chavez mituieşte gardienii 
ca să-i țină şi prizonierii lui speciali. 

— Atunci, nu-ţi va fi de nici un ajutor. Dacă are vreo dovadă, 
Chavez îşi va pune oamenii să o tortureze pînă va spune totul. 

— Chavez e în Mexico City, are o întîlnire importantă cu 
clanul Delgado. S-ar putea ca femeia să fie lăsată în pace 
deocamdată. Am auzit că lui Chavez îi place să-şi încheie singur 
socotelile. 

Galen oftă: 

— Nu-mi spune. De fapt, vrei să-i aranjez evadarea şi să ţi-o 
aduc aici, nu? 

— S-ar putea să fie necesar. 

— Las-o baltă. Trimite o echipă DEA. 

— Şi să-mi urle guvernul în cap că am încălcat statutul de 
oaspete în ţara lor? Ezită înainte să adauge în silă: În plus, Chavez 
s-ar putea să aibă informatori în agenție. 

— E dureros, nu? spuse Galen. Ei bine, da, sînt informatori. 
Cînd e vorba de atîția bani, corupția devine realitate. Eşti singurul 
om de încredere al DEA pe care îl ştiu. Zîmbi. Vii din alte vremuri. 
Eşti incoruptibil, un Eliot Ness al lumii drogurilor. 

— Nu mă simt incoruptibil. Forbes făcu o grimasă. Mă simt 
murdar. Am intrat în jocul acesta cu foarte mult timp în urmă. 
Măcar o dată aş vrea să văd şi eu că se întîmplă ceva bun. Fă-o 
pentru mine, Galen. 

— O închisoare? Galen clătină din cap. Riscul e prea mare. 
Nu vreau să-mi mai pierd vreun om din cauza nenorocitului acela. 
Mă duc la pescuit. 

— Mai gîndeşte-te. Ar fi o provocare interesantă şi o şansă 
să i-o plăteşti lui Chavez. 

Forbes se pregăti să plece. 

— Te sun peste cîteva ore. S-ar putea să nu avem prea mult 
timp la dispoziție. Nu ştiu cît va dura întîlnirea lui Chavez. Se opri 
la uşă şi se uită înapoi spre Galen. Expresia lui nu-i spunea absolut 
nimic. Ştia măcar că făcuse tot ce-i stătea în putință. Folosise 
toate tertipurile, de la salvarea copiilor de supradoze, la şansa 
de a se răzbuna pe un vechi duşman. Fusese de-ajuns? Galen 
era unul dintre cei mai duri tipi pe care-i cunoştea, volatil ca un 
butoi cu explozibil. N-avea decît să aştepte. 


— Ce părere ai? întrebă Logan imediat ce se închise uşa în 


urma lui Forbes. 
— Ce părere să am? repetă Galen tăios. Cred că cineva îi 

întinde o cursă. Cred că Chavez s-a săturat să fie urmărit de un 
om atît de cinstit ca Forbes şi vrea să însceneze o ambuscadă. 

— Forbes nu e bătut în cap. 

— Da, dar e disperat. Îşi doreşte mult prea mult asta. Se 
ocupă de droguri de mai bine de douăzeci şi cinci de ani şi cred 
că e slujba care-ţi aduce cele mai puţine satisfacţii. După toți 
anii ăştia, Forbes vrea să ştie că a făcut ceva bun. Se îndreptă 
către fereastră şi privi spre golf. E nebun de legat. 

— Îţi place, zîmbi Logan. Şi cred că îl admiri. Întotdeauna ţi-a 
plăcut Don Quihote. 

— Asta nu înseamnă că-l voi ajuta să lupte cu morile de vînt. 

— Cum stau lucrurile în Columbia acum? 

— La fel ca în ultimii patruzeci de ani. Rebelii de stînga 
luptă împotriva guvernului, paramilitarii luptă împotriva rebelilor 
şi protejează satele şi, uneori, pe traficanții de droguri. Lorzii 
drogurilor stau pe tronurile lor şi mituiesc pe toată lumea şi, 
probabil, controlează fiecare luptă. 

— Jar Chavez este capul afacerii cu droguri? 

— Unul dintre ei. După dezbinarea cartelului de droguri Cali, 
n-a mai existat doar un singur şef. A facerea cu droguri s-a împărțit 
în cîteva grupuri, lucru ce s-a dovedit mult mai profitabil şi sigur. 
La ordinea zilei sînt acum Internetul şi afacerile derulate fără 
tam-tam: Nu mai joacă nimeni cu cărţile pe masă. Singurul lucru 
sigur e că în toată țara aia nu prea există persoane în care să ai 
încredere. Fiindcă aproape toată lumea e implicată. 

— Ce-i drept, sună destul de ciudat că această Elena Kyler 
i-a cerut ajutorul tocmai lui Forbes. 

— Asta e singura parte din toată povestea în care văd un 
sens. Forbes a refuzat promovare după promovare fiindcă nu 
vrea o slujbă la un birou, de unde să nu mai poată urmări per- 

sonal furnizorii de droguri. DEA îl respectă şi îi lasă libertatea de 
mişcare, iar onestitatea lui e legendară printre grupurile paramilitare 
şi de gherilă de pe coline. Zîmbi malitios. Crede-mă, ei ştiu foarte 
bine cine e corupt şi cine nu. Dacă Elena Kyler există, atunci e 
clar că doar pe el îl putea alege. 

— Numai că ea nu există. Logan se ridică şi îl urmă pe Galen 
lîngă fereastră. Apa pare un pic agitată. Poate că nu e o 
săptămînă tocmai bună de mers la pescuit. 

— Mie mi se pare excelentă. Pentru numele lui Dumnezeu, 
ştii cîte operaţiuni de salvare am făcut în Columbia? În locul ăla 
blestemat au loc mai multe răpiri decît oriunde altundeva în 
lume. Nu e treaba mea, Logan. La dracu”, Forbes, nici măcar 
nu-şi permite să mă plătească. 

— Ai destui bani. 

— Venind din partea unui miliardar ca tine, afirmația mi se 
pare aproape ridicolă. 

Logan rîse. 

— Da, ai dreptate. Doar că eu am mai multă nevoie de bani 
decît tine. Am o familie de întreținut. Zîmbetul i se şterse. 
Adevărul e că vrei să te duci. 

— Nici pomeneală! Se încruntă. Nu-i treaba mea. Sînt doar 
minciuni. Prea s-a nimerit ca Chavez să fie în Mexico acum. Acele 
aşa-zise dovezi sînt probabil născocite. Mai mult ca sigur că 
femeia a fost mituită să îl atragă pe Forbes. 

— Adică Elena Kyler nu se află întemnițată la Belim? 

— Întrebarea ta ar trebui să-mi zgeîndărească sentimentele 
de protecție? E o tîmpenie. Privi țintă la Logan. Probabil că femeia 
îşi face de cap într-un apartament luxos plătit de Chavez. În nici 
un caz nu e întemnițată la Belim. 

Belim 


E doar corpul meu, îşi spunea Elena. „Iar eu nu sînt corpul 
meu. Eu sînt mintea, inima şi sufletul. 

—E bine. Gardianul se repezi în ea, împingînd-o în podeaua 
tare de beton. Tîrfuliță cuminte. Îți place, nu-i aşa? 

— Da. Nu sînt corpul meu. Pot accepta pîngărirea. Nu se 
compara cu violul din trecut, fiindcă de data asta fusese alegerea 
ei. Imi place. Eşti un adevărat taur, Juan. 

Nu te mai gîndi la asta. Să pretindă că e altundeva, aşa cum 
făcuse în timpul violului. Nu, nu putea să facă asta. Trebuia să fie 
pregătită. 

Nu sînt corpul meu. 

— Oh, Doamne! Gardianul se încovoie şi scoase un strigăt 
gutural în timp ce-şi dădu drumul în ea. 

Acum e cel mai vulnerabil. 

Elena se întinse spre el țipînd, punîndu-şi braţele în jurul 
gîtului său. 

— Juan! 

Gardianul gîfña. 

— A fost bine pentru tine. Te-am făcut să ajungi la orgasm, 
nu-i aşa? 

Mîinile i se încleştau în jurul gîtului lui. 

— Eşti un bărbat extraordinar... ÎI trase înapoi spre ea. Vino 
la mine... 

— Mă strîngi prea tare, spuse el, deşi tonul trăda o satisfacţie 
infatuată. Lasă-mă puţin şi o voi lua de la ca... 

Elena îi suci gîtul. 

Bărbatul căzu fără răsuflare peste ea. Doamne, cît era de 

greu! ÎI împinse deoparte şi sări în picioare, apoi îl tîr către partea 
întunecată a celulei şi îl înveli într-o pătură. N-avea rost să-l 
îmbrace. De îndată ce va veni celălalt gardian, va trebui să se 
aşeze lîngă Juan şi să găsească o cale de a-l atrage şi pe acesta în 
celulă. Trebuie să apară curînd. Dăduseră cu banul să vadă cine 
va merge primul la ea şi acesta fusese foarte dezamăgit. 

Se ghemui lîngă perete, încercînd să se oprească din tremurat. 
Se simţea rănită, lovită şi violată. Şi, mai ales, murdară. Doamne 
Dumnezeule, atât de murdară! Îşi înghiţi lacrimile. 

Nu sînt corpul meu. 

Nu sînt corpul meu. 


—Ne întîlnim în douăzeci de minute la aeroport, spuse Galen 
repede, cînd Forbes ridică receptorul. 

— O vei face? întrebă Forbes. 

— Hangarul personal. Luăm avionul personal al lui Logan. 
I-am zis că poate să contribuie şi el mai mult decît cu vorba. 
Vom ateriza pe un aeroport de lîngă Medellin, unde ne va aştepta 
un jeep care să ne ducă la Tomaco. Nu raportezi nimic 
superiorilor. Nu vorbeşti cu nimeni fără acceptul meu. Eu fac 
regulile. În momentul în care ai sunat agenții federali, eu am ieşit 
din toată povestea asta. Ai înțeles? 

— Vorbim mai tîrziu. 

Galen încercă să se stăpînească. 

— Ascultă la mine, Forbes. Sînt nervos. Mă gîndesc că s-ar 
putea să fiu prins fiindcă fac prostia să merg cu tine. Prin urmare, 
nu e momentul să ne jucăm cu vorbele. Ştiu că îţi place să fu şef 
şi că ai putea face o treabă bună. Dar nu şi de data asta. Ori mă 
ocup eu, ori nu mă urc în avionul ăla. 

Forbes tăcu o clipă. 

— l-am promis, Galen. 

— O facem în felul meu. 

— Bine, oftă Forbes. Tu hotărăşti ce şi cum. Închise. 

Galen îşi puse telefonul în buzunar şi se îndreptă spre uşă. 
Nu fusese o victorie oarecare. Forbes era încăpăţinat şi avea 
siguranța dată de experienţă. Galen bănuia că avea totodată şi 
un gen de galanterie demodată, motiv pentru care Chavez alesese 
o femeie ca să îl atragă în capcană. 

Dacă era o capcană. Balanța se înclina în defavoarea 
veridicității poveştii Elenei Kyler, însă el trecuse prin întîmplări 
şi mai ciudate decît scenariul prezentat de Forbes. 

Va trebui să acționeze ca şi cum ar fi o capcană. Era singura 
cale prin care îl putea ţine în viață pe Forbes. 

Şi prin care putea să rămînă întreg. 


— Repetă cît poți de rar, Gomez. Mîna lui Chavez se încleştă 
pe receptor. A scăpat? 

— Noaptea trecută. A omorît doi gardieni şi a evadat în 
uniforma unuia dintre ei. 

— Tîmpitule! Te-ai bazat pe gardienii închisorii şi nu pe 
oamenii tăi? 

— Juarez, gardianul, n-a fost de acord ca oamenii noştri să 
deţină controlul asupra închisorii. Zicea că n-ar da bine. 

— Îl plătim bine tocmai ca să nu ne facem probleme în sensul 
acesta. De ce ai ascuns-o în închisoarea aia în loc să o duci la 
baza noastră? 

— Eram aproape de Belim şi m-am gîndit că două, trei zile în 
celula de acolo o vor înmuia. 

— Găseşte-o. 

— Sîntem deja pe urmele ei. O femeie cu semnalmentele ei a 
fost văzută îndreptîndu-se către dealurile aflate la sud de Belim. 
Nu va scăpa. La urma urmei, e doar o femeie. 

— Mă-ntreb dacă aşa au gîndit şi cei doi gardieni, înainte să 
fie omorîți, spuse Chavez mieros. 

Gomez realiză că făcuse o gafă. 

— Nu voi mai face nici o presupunere. Vă voi raporta de 
îndată ce o prindem. 

Idiotul! 

Chavez se albi la față. Îi venea greu să se stăpînească. Îl 
avertizase pe Gomez să fie prevăzător, dar omul habar n-avea 
de ce era în stare Elena Kyler. Doar el îi putea face faţă. Dacă nu 
ar fi hotărît că întîlnirea era mult prea importantă ca să nu 
participe, nimic din toate astea nu s-ar fi întîmplat. 

Nu-i nimic. Încă două zile şi negocierile vor fi finalizate. Apoi 
va putea pleca liniştit. Se duse la oglindă şi îşi îndreptă reverele 
costumului. Eticheta la care ținea familia Delgado îl plictisea, la 
fel şi lipsa lor de ambiţie. Va trebui să facă față unei alte nopți de 
băutură şi jocuri de noroc, şi va trebui să i-o tragă blondei pe 
care i-o puseseră la dispoziţie. Întotdeauna era o blondă, de 
obicei înaltă şi cu forme bine conturate — şi fină. 

Finețea i se părea cea mai respingătoare. Bărbatul e un 
vînător, un cuceritor, şi nu-şi poate trăi din plin puterea dacă 
femeia e doar o supusă slabă. Femeia trebuie să fie puternică, 
deşteaptă şi să aibă destulă forță ca să fie totul mai distractiv. 

Exact aşa cum era Elena Kyler. 

De-abia aştepta să plece de-aici şi să pornească la vînătoare. 


— Vorbeşti la telefon de cînd am decolat, spuse Forbes. Aş 
putea să ştiu pe cine ai tot sunat? 

— În primul rînd, pe José Manero. 

— Manero? 

— E un adevărat guru al informatorilor, unul dintre cei mai 
buni din lume. Mi-a furnizat informații în toate operațiunile din 
SUA şi America de Sud. Are cele mai bune legături în branşa 
asta şi oameni sub acoperire implicaţi în aproape toate afacerile 
cu droguri din Columbia. 

Forbes se încruntă. 

— N-am auzit niciodată de el. 

— Asta şi vrea. Tu eşti DEA. Şi am încredere că nu îi vei 
dezvălui numele cuiva. Şi am mai format o echipă. Galen tăie 
ultimul nume de pe listă. În douăzeci şi patru de ore, toți membrii 
echipei vor ajunge în Columbia. Cred că ne încadrăm în timp. 
Am sunat un om de legătură din Mexico City şi mi-a confirmat 
că Chavez încă e acolo. Omul meu mă va anunţa cînd se pune 
în mişcare Chavez. Se uită la notițele lui mîzgălite. Închisoarea 
din Belim n-ar trebui să ne pună probleme. E un pic mai mare 
decît o temniţă de oraş, iar gardienii sînt la fel de corupți ca şi 
directorul închisorii. Aş folosi mai degrabă mita, şi nu 
explozibilul. Doar că explozibilii lucrează repede, iar mita, 
uneori, necesită timp şi pricepere. Va trebui să vedem dacă... 

— Nu cred că e cazul să-ți faci griji în privinţa închisorii. 

Galen se uită la el. 

— Nu asta fost înțelegerea? 

— Tocmai mi-am sunat omul din Belim. 

Galen se crispă. 

— Ți-am spus să nu vorbeşti cu nimeni fără să mă anunți. 

— N-a fost un telefon oficial şi, oricum, erai ocupat, se grăbi 
Forbes să continue. Acum două nopţi a fost mare agitaţie la 

închisoarea din Belim. Doi gardieni au fost omoriţi, iar Elena Kyler 
a scăpat. 

— Aha. 

— Entuziasmul tău e debordant, spuse Forbes. Aşa, ne va fi 
mult mai uşor. Acum nu trebuie decît să o ridicăm. Mergem la 
Tomaco şi aşteptăm să vină ea la noi. 

— Vrei să spui, să vină la tine. Eu mă retrag. Te-am avertizat, 
Forbes. 

Forbes se încordă. 

— N-am făcut nimic care să pună... OK, recunosc, nu ţi-am 
urmat instrucţiunile, promit că nu se va mai întîmpla. În regulă? 

Galen tăcea. 

— Te rog. 

Galen îl privi fix timp de un minut şi apoi ridică din umeri. 

— Oricum, s-ar putea să nici nu mai ai nevoie de mine acum. 

Forbes zîmbi brusc. 

— Eşti dezamăgit. Ai făcut rost de informaţii, ai pus la cale 
planul de bătaie şi acum nu-ţi mai folosesc la nimic. Asta e, Galen. 

— Mă descurc eu. Îşi aruncă pixul. Deşi s-ar putea să nu fie 
chiar atît de simplu precum crezi. Femeia poate fi prinsă înainte 
să ajungă la Tomaco. Sînt mai bine de şaptezeci de mile depărtare 
de Belim. Sau poate că asta nu e decît o altă mişcare de-a lui 
Chavez. Sau poate că va fi atît de speriată, încît va fugi şi nu vei 
mai auzi de ea niciodată. 

—N-o să fugă. Îşi mută privirea către întunericul din afara 
avionului. N-ai vorbit tu cu ea. N-am auzit niciodată pe cineva 
mai hotărît. E pe drum, Galen. O simt. 


Avea noroi în gură. 
Elena scuipă şi continuă să se tîrască. Ploaia din noaptea 

trecută fusese şi bună şi rea. Pămîntul ud lăsa urme dar, în acelaşi 
timp, cîinilor le era mai greu să-i dea de urmă. Dacă avea ceva 
minte, trebuia să fie în stare să scape de urmăritori. 

Nu va face nici o greşeală. Reuşise să-i evite timp de două 
zile şi continua să se strecoare printre ei. Nu se grăbea, era atentă 
la zgomote şi se mişca exact aşa cum o învățase tatăl ei. La 
pămînt. Nu te pot vedea dacă stai la pămînt. Rîul era doar la 
cîteva mile după deal şi, o dată ajunsă acolo, cîinii nu-i vor mai 
simți mirosul. 

Se opri ca să asculte. Trebui să aştepte pînă să audă altceva 
decît bătăile inimii şi respiraţia-i greoaie. 

Un cîine lătra în depărtare. Perfect. 

Dar poate că Gomez a trimis oameni înainte ca să păzească 
rîul. Toată lumea ştia că era un singur loc unde apa nu era atît 
de adîncă şi că următorul loc pe unde puteai trece dincolo se 
afla la o depărtare de patruzeci de mile. Trebuia să fie gata să îi 
ocolească. Nu, era atît de obosită încît nu mai gîndea limpede. 
Să fii pregătit înseamnă să fii doar defensiv, iar ea trebuia să 
atace. Tatăl ei îi spusese întotdeauna că, atunci cînd eşti vînat, 
singura cale de scăpare e să devii tu vînător şi să elimini pericolul 
în totalitate. 

Închise ochii. Iarăşi moarte. Iarăşi miini mînjite de sînge. 

Încetează să te văicăreşti. Chavez ar fi perfect de acord cu 
filosofia tatălui ei. După ce va obţine ce vrea, o va omori cu 
siguranță. Oare se întorsese şi se alăturase grupului care-o 
urmărea? Nenorocitul, cît de mult i-ar plăcea să o vîneze! Gîndul 
o înfurie atît de tare, încît îi dispăru orice regret. Dacă trebuie 
s-o faci, atunci nu mai pregeta. Imaginează-ţi locul unde plănuiesc 
să te încercuiască. 

Deschise ochii şi scoase arma pe care o luase de la unul 
dintre gardieni. Reîncepu să se tîrască înainte, săpînd noroiul cu 
coatele. Căuta cu privirea pădurea de lîngă rîu. Eşti acolo? Mă 
aştepţi? 

Trebuie să devin vinător. Trebuie să elimin pericolul. 


Tomaco 


Casa era o fermă dărăpănată, cu trei dormitoare, situată la 8 km 
de Tomaco. După ce o cercetă, Galen îl lăsă pe Forbes să intre. 

— Nu sînt deloc impresionat. Nu e nici pe departe cel mai 
grozav loc în care am stat vreodată, spuse Galen în timp ce lua 
cu degetul praful de pe masă. Mă dezamăgeşti, Forbes. Pentru 
un om de talia mea, trebuia să asiguri măcar o menajeră. Aici 
zicea să vă-ntîlniți? 

Forbes încuviință din cap. 

— Nu voia ca vreun om din sat să ştie de venirea noastră. 
Mi-a spus că de şase ani nu a mai locuit nimeni aici. 

— De unde ştie ea? E destul de departe de colinele pe unde-şi 
pierd vremea rebelii. 

— N-am întrebat. În ce dormitor vrei să stai? 

— În nici unul. Şi e valabil şi pentru tine. Se întoarse ŞI se 
îndreptă spre uşă. Le-am spus oamenilor mei să pună cîţiva 
saci de dormit în jeepuri. Ne aşezăm tabăra în pădure şi ţinem 
casa sub urmărire de-acolo. Mama mi-a spus întotdeauna că îmi 
face bine aerul proaspăt. 

— Şi încă mai crezi că Elena Kyler îmi întinde o capcană. 

— Am spus eu asta? Se duse afară şi urcă în jeep. Urcă-te şi 
hai să ascundem maşina în tufişuri înainte să desfacem şi să 
stabilim tabăra. Drept compensație, fiindcă te privez de un 

acoperiş deasupra capului, îţi voi pregăti cea mai bună masă în 
aer liber din viaţa ta. Sînt un bucătar excelent. 

Forbes se aşeză pe scaunul din dreapta şoferului. 

— Presupun că tot mama ţi-a spus şi asta. 

Galen porni motorul. 

— Cum de-ai ghicit? 


Era trecut de miezul nopții atunci cînd Forbes tresări din 
somn. 

Ceva nu era în regulă. 

Se auzea ceva? 

Sacul de dormit al lui Galen era gol. 

Rahat. 

Dădu la o parte păturile şi sări în picioare. 

Casa. 

Alergă prin pădure. O ramură îl lovi peste față. 

Putea să vadă înainte drumul ce pornea din faţa casei. 

Doi bărbaţi se luptau corp la corp. Galen era deasupra. 
Lîngă el, pe pămînt, se afla o armă. 

Galen mormăi şi capul i se duse pe spate după ce pumnul 
bărbatului țîşni şi-l lovi în bărbie. 

Bărbatul profită de momentul de slăbiciune şi se rostogoli 
o dată cu Galen. Apoi se eliberă din strînsoare, încercînd să 
ajungă la armă. 

Forbes făcu cîțiva paşi şi împinse arma de lîngă el. 

Galen profită la rîndu-i de momentul de neatenție al bărbatului 
şi-l tăie pe o parte a gâtului. 

Bărbatul rămase fără vlagă. 

În timp ce se ridica în picioare, Galen scoase un oftat de 
uşurare. 

— E iute. Ridică arma. Şi dură. Aproape că mi-a rupt 
mandibula. 

— Dură? se blocă Forbes. E o femeie? Eşti sigur? 

— Crede-mă, pot face diferenţa chiar şi în circumstanţe ex- 
treme. 

Forbes scoase un fluierat lung. 

— Elena Kyler? 

— Probabil. 

Forbes făcu un pas înainte ca să privească femeia. Era 
îmbrăcată într-o pereche de jeanşi negri, o cămaşă albă murdară 
şi o jachetă din piele. Nu reuşi să distingă prea mult în lumina 
lunii. Părea să aibă părul negru, scurt şi o înălțime medie. 

— Am simtit ceva cald... Sîngerează. Galen îngenunche şi 
dădu la o parte jacheta din piele. Cămaşa albă era pătată de 
sînge. 

— Pentru numele lui Dumnezeu, Galen, chiar trebuia să faci 
asta? 

— Păi nici n-am făcut. E o rană de cuțit. A fost pansată, dar 
s-a desfăcut. Dacă nu facem nimic, va pierde mult sînge şi va 
muri. Îl privi pe Forbes. Tu decizi. 

— Poftim? 

— E bună. Se prea poate ca Chavez s-o fi trimis să te omoare. 
Să nu crezi că femeile nu pot fi la fel de mortale ca bărbaţii. 

— Eşti nebun. Probabil că tocmai Chavez i-a făcut asta. 

— Cineva a pansat rana asta. Şi, la urma urmei, o rană de 
cuțit nu face decît să dea şi mai multă credibilitate oricărei poveşti 
ar fi inventat. La dracu”, deja vrei să o crezi. A fost ghinionul ei 
că a dat de mine înainte să te găsească. Aşa că să-mi spui dacă 
oprim sau nu sîngerarea. 

— Bineînţeles că da. 

— M-am gîndit eu că asta vei spune. Sper să n-ajungi s-o 
regreţi. Descheie nasturii de la cămaşă şi apăsă pe rană. Du-te 
înapoi în tabără. Am o trusă de prim ajutor în sac, şi adu şi cele 
două lanterne. Voi încerca să opresc sîngerarea. Nu cred că a 
fost afectat vreun organ important. Deja pare să curgă mai puţin 
sînge. 

— Bine. Forbes se grăbi înapoi în pădure. 


— Ţi-ai revenit. Deschide ochii, spuse Galen. Spune ceva. 

Nici un răspuns. 

— Vorbeşte sau îți adîncesc rana înainte să vină Forbes şi 
atunci nu te vom mai putea salva. Ce păcat! 

Femeia deschise ochii. Doi ochi negri, mari, îl priveau temător 
pe Galen. 

— Bun. Am făcut ceva progrese, spuse Galen. Elena Kyler? 

— Da. 

— Unde e Rico Chavez? 

— Nu ştiu. 

Luă compresa de pe rană. 

— O, vai, cred că mi-a alunecat. Cît sînge poate să curgă! 

— Ţi-am spus, nu ştiu. ÎI privi cu duşmănie. Am fost închisă 
la Belim. S-ar putea să fie aproape sau încă la Mexico City. 


—Nu minţi în legătură cu închisoarea. Meriţi o răsplată. Puse . 


compresa la loc. Mai gîndeşte-te. Ai cîteva minute la dispoziție. 
Sînt sigur că ne vei putea da locaţia lui. 
— Cel care a plecat era Ben Forbes? 
— Puteai să-ţi dai seama singură, dacă nu făceai pe mortul. 
— Mă aşteptam să vină singur. Putea să fie o capcană. 

— Gînd la gînd cu bucurie. 

— Cine eşti? 

— Sean Galen. 

— De la DEA? 

— Nici în cel mai rău coşmar al meu! 

— Aşa mă gîndeam şi eu. Cunosc genul. Am luptat cot la cot 
cu mercenari din toată lumea. Tatăl meu era unul dintre ei. Aveţi 
toți aceeaşi agerime. 

— Nu generaliza. Eu sînt unic. Şi ar trebui să fiu şi salvatorul 
tău. Superman în carne şi oase. Mai iute ca viteza lu... 

— Poftim trusa de prim ajutor. Dacă se poate numi aşa. Forbes 
aruncă trusa masivă lîngă Galen. Dumnezeule, e o adevărată 
unitate EMT*. Iar cu echipamentul din jeep poţi pune la cale un 
asalt în toată regula. Te-ai pregătit, nu glumă. La ce te gîn... Oh, 
s-a trezit. 

Galen încuviință din cap. 

— Chiar de-a binelea. Este Elena Kyler. 

Elena se uita la Forbes. 

— Tu eşti Ben Forbes? Trebuia să vii singur. 

— Am avut nevoie de puţin ajutor. Se putea să fie o situaţie 
mai dificilă. Mi-am ţinut promisiunea. El nu e agent federal. Ai 
adus dovezile? 

—Nu, va trebui să mergem împreună să le luăm. Nu e departe. 

— De ce nu te duci să ni le aduci tu? întrebă Galen. 

Elena îl ignoră. 

— Nu ştiu cît timp mai avem la dispoziție. Chavez va şti că 
am traversat rîul la zece mile de-aici şi s-ar putea să cheme mai 
mulți oameni şi să-i împrăştie în tot ţinutul. 


*Unitate de prim ajutor (n.tr.). 

— Şi de unde o să ştie el asta? întrebă Galen. 

— A trebuit să omor doi dintre oamenii lui ca să trec rîul. 

— Măi să fie, în celula din închisoare ai primit toate cele 
necesare. 

ÎI ignoră pe Galen şi se întoarse către Forbes. 

— Am furat cîteva provizii dintr-o farmacie şi haine dintr-un 
sat de lîngă rîu. Nu am timp de toate întrebările astea. Mai bine 
bandajează-mă şi să pornim într-acolo. 

— Din nefericire, dacă facem asta, vei sîngera şi mai tare, 
spuse Galen. Îi pot coase rana cum trebuie, Forbes, şi între timp 
aţi putea conversa. Îşi va mai lua gîndul de la asta. Bineînţeles, o 
să doară un pic. 

Elena îşi muşcă buza de jos. 

— Fă-o. Se uită către Forbes şi apoi întinse, încet, mîna. 
Stai cu mine pînă termină? N-aş vrea să guste momentul mai 
mult decît e cazul. 

Forbes zîmbi şi îi strînse mîinile într-ale lui. 

— Stau. 

Elena răsuflă uşurată. 

— Mulţumesc. Îşi mută privirea către Galen. Fă-o cît mai 

repede. 


2 


7 
E suportă durerea fără să scoată un sunet, dar leşină 
de îndată ce Galen termină de cusut rana. 


26 


SĂ NU CREZI ÎN NIMENI 


— E tare, murmură Galen în timp ce bandaja rana. E foarte 
rezistentă. 

—O să fie bine? întrebă Forbes. 

Galen ridică din umeri. 

— Să sperăm că nu face vreo infecție. Dacă asta te face să te 
simți mai bine, află că, într-adevăr, pare să se fi cusut singură. 
Ar trebui s-o ducem în tabără înainte să se trezească. O luă în 
brațe şi porni spre pădure. Vezi să nu-mi uiţi trusa! 

— Ai făcut o treabă bună. Şi trusa asta de prim ajutor, o porți 
la tine întotdeauna? 

— Bineînţeles. De obicei, atunci cînd am nevoie de aşa ceva, 
nu e pentru un lucru minor. Sînt ca şi cercetaşii, întotdeauna 
pregătit. 

— Eşti din Liverpool, nu? Aveţi şi acolo cercetaşi? 

— Ceva de genul ăsta. Însă mamei nu i-a plăcut niciodată să 
mă înhăitez cu genul de tipi duri şi gata de orice. Privi spre 
Elena. Aşa ca ea. Cred că mama s-ar răsuci în mormânt dacă ar 
şti că am de-a face cu un piranha ca ea. 

— Nu cred că e cazul să-ți faci griji, spuse Forbes sec. Un 
rechin poate înghiți fără probleme un piranha. 

— Da, totuşi cred că doare. Ajunseră în tabără şi Galen o 
aşeză cu grijă pe păturile lui. Ştii, arată fragilă însă, de fapt, e 
extrem de puternică... Vezi ce umeri are? 

— Cred că încă te mai gîndeşti la capcană. 

— Se prea poate. Ce vîrstă crezi că are? 

— Probabil în jur de douăzeci şi cinci. 

Acum arată mai tînără, se gîndea Galen. Adormită, părea 
vulnerabilă ca un copil. Trează, Elena avea o expresie atît de 
plină de intensitate şi vitalitate, încît îi remarcase doar 
personalitatea. Însă acum îşi dădea seama că tenul ei măsliniu 

era perfect, obrajii cu pomeţi proeminenți, iar gura plină şi frumos 
conturată. Genele aplecate pe obraz erau foarte lungi şi la fel de 
negre ca părul. 

— Cred că a învăţat o mulțime de lucruri în toți aceşti ani. 
Unele dintre mişcări m-ar fi putut omori, dacă nu le-aş fi parat. E 
foarte bine pregătită. Îl privi pe Forbes. Te-ar putea doborî în 
cîteva secunde. 

— Mă pot apăra singur. Nu sînt amator. 

— Eşti poliţist dar, pentru tine, violenţa nu-i un mod de 
viață. Mi-ai spus că e luptător de gherilă încă din copilărie. E o 
adevărată profesionistă. 

Forbes ridică din umeri. 

— Şi tu eşti. E vorba de opţiunea fiecăruia. 

— Dar ea n-ar fi aici dacă n-ar mai fi trecut prin asta. 

— Nici tu. 

— Văd că ne tot compari. 

— Asta fiindcă mă faci să mă simt ca şi cum aş veni din altă 
lume, ca şi cum voi doi ați aparține vreunui club privat. 

Galen zîmbi. 

— N-aş fi niciodată chiar atît de nepoliticos, încît să te exclud. 

— Aiurea! Făcu o pauză. Dă-i o şansă, Galen. S-ar putea ca 
povestea ei să fie adevărată. 

— S-ar putea să-ţi întindă o cursă. E deşteaptă. Ţi-a aruncat 
o singură privire şi a intuit că se poate bizui pe instinctul tău de 
protecţie. În povestea asta, eu am devenit dintr-o dată duşmanul 
care tratează cu barbarie o femeie neputincioasă. 

— Chiar i-ai fi făcut rău intenționat? 

— Poate că am fost un pic neîndemînatic. Trebuie să aflu 
mai mult. Nu ne putem permite să o credem pe cuvînt. 

— Cred că a înțeles şi ea asta. 

— Foarte bine. Înseamnă că putem... 

— Trebuie să plecăm de aici. Amîndoi se uitară în jos, spre 
Elena, şi văzură că avea ochii larg deschişi. 

— Cît timp am fost inconştientă? 

— Zece, cincisprezece minute. 

— Nu-i rău. Încercă să se sprijine pe coate. Sau cel puţin aşa 
sper. Să mergem. 

— Unde? 

— Nu e departe. Vă arăt. 

— Unde? repetă Galen. 

Elena se încruntă. 

— Vei afla cînd ajungem acolo. Doar nu crezi că am încredere 
în tine! 

— Dar ai în Forbes. 

— Nu am de ales. Se răsuci către Forbes. Avem o înţelegere. 
Îţi voi da ce doreşti. Respectă-ţi, la rîndul tău, promisiunea. 

— Galen ştie ce face. 

— Poate te-a vîndut. Chavez poate cumpăra pe oricine. 

— Elena, el e cel care te va scoate de aici. 

Pumnii i se strînseră pe lîngă corp. 

— Cum? ceru ea să ştie, întorcîndu-se spre Galen. De aici 
pînă la Bogota nu vom fi în siguranță în nici un sat. Chiar şi cei pe 
care Chavez nu-i poate cumpăra se tem de el. Nu poţi avea 
încredere nici în guvern şi nici în paramilitari sau rebeli. 

— Nici măcar în gruparea din care faci parte? 

— Mai ales în ea, spuse ea amar. Grupul a fost format de 
Chavez acum patru ani. 

— Mda, atunci e o idee bună să-i evităm, recunoscu Galen. 

— Cum? întrebă ea din nou. 

— Am în zonă o echipă pregătită. Trebuie doar să le dau 
semnalul şi vor veni cu elicopterul să ne ridice. Avem un avion 
pregătit, pe un aeroport de lîngă Medellin. 

Elena tăcu o clipă. 

— Sună simplu. 

— Dar, probabil, nu va fi. 

— Elena, nu e prima oară cînd Galen face asta, spuse Forbes. 
El l-a scăpat pe Katz de grupul de rebeli. 

— Katz... privi încruntată. Am auzit de asta. Ai făcut o mişcare 
greşită şi Chavez te-a prins cu garda jos. 

— Nu şi de data asta. 

— Ar fi cazul. Încercă să se ridice, dar căzu la loc. Se întoarse 
către Forbes. Mă ajuţi, te rog? 

Forbes se aplecă şi o ajută să se ridice. Elena se clătina, 
ţinîndu-se strîns de el, de teamă să nu cadă. 

— Ai pierdut mult sînge, spuse Forbes. Putem să mai 
aşteptăm puțin. 

— Nu, nu putem. N-am ajuns pînă aici ca să mă opresc 
acum. Trase adînc aer în piept. Să mergem. 

— Dacă îmi spui unde anume, voi şti încotro să ne îndreptăm, 
în cazul în care leşini, zise Galen. 

— Nu voi leşina. Păşi greoi către jeep. Am avut răni mai 
grave de-atît. Mă descurc. 

— Cum vrei. Forbes, aşaz-o în dreapta mea. Galen împături 
rapid sacii de dormit, îi îndesă în portbagaj şi se urcă la volan. 
Drumurile sînt proaste. Va fi o călătorie dificilă pentru tine. 

— Aşa a fost de la bun început. Dar încă puţin şi se termină... 
Îşi lăsă capul pe spate. Mergi drept înainte. La prima răscruce 
faci dreapta. 

* 

Sînge. 

Chavez se lăsă pe vine şi atinse picăturile roşii împrăștiate 
pe podeaua farmaciei. 

Sîngele Elenei. 

Era rănită şi încerca să se vindece singură. Ca un animal 
hăituit, căuta o ascunzătoare. 

Nu, dacă aşa ar fi stat lucrurile, atunci s-ar fi ascuns pe colinele 
de lîngă Belim. Înaintase cu un motiv anume. Avea o ţintă, un el. 

Jar el ştia foarte bine care era ținta ei. 

Se ridică şi se întoarse către Gomez. 

— Împrăştiați-vă. Acoperiţi toate satele şi oraşele din zonă. 
Cineva trebuie că a văzut-o. E rănită şi se mişcă prea repede ca 
să nu fi lăsat vreun semn. S-ar putea să vrea să ajungă la Dominic. 
Dacă nu daţi de ea, încercați să îl găsiți pe el. Privi la sîngele de 
pe degete şi zîmbi. Primele picături de sînge, Elena. Nu vreau 
s-aud pretexte. O vreau în douăzeci şi patru de ore. 


Luminile farurilor, îndreptate spre drumul întunecat, tremurau, 
se estompau, deveneau neclare. 

Nu leşina, îşi spunea Elena. Rezistă. Mai e puţin. După toți 
aceşti ani, trebuie să mai aştepţi puţin, mai sînt doar cîţiva 
kilometri. Palmierul uriaş... 

— Fă-o la stînga aici. 

— Am crezut că ne-ai părăsit, spuse Galen în timp ce întorcea 
maşina. Eşti sigură că nu vrei să... 

— Nu spune nimic. Nu-i putea ține piept acum. Din momentul 
în care deschisese ochii şi-l privi pe Galen, ştiu că-i va face 
probleme. Doamne, cît îşi dorea ca Forbes să nu-l fi adus! Nu 
mai avea decît să spere că nu era mituit. Forbes avea încredere 

în el, însă asta nu însemna că şi ea îşi putea permite. Cînd şi-a dat 
seama că trebuia să plece, i-au trebuit luni de zile pînă să-l aleagă 
pe Forbes. Cercetase, pusese întrebări, ascultase toate poveştile 
despre el. Acum ştia că Forbes era onest şi de încredere şi bănuia 
că şi el se afla într-o situaţie disperată. Elena ştia ce-nseamnă 
disperarea. Trăise aşa de ani de zile. 

Galen nu era un om disperat. Era dur şi rezistent, iar privirea 
lui nu trăda absolut nimic. Va fi greu de dibuit şi mult mai greu de 
manipulat. 

Dar poate că nu va fi nevoie de aşa ceva, se gîndea ea, 
vlăguită. Să-l lase să-i scoată de-aici şi apoi va termina cu el. 

— Prima la dreapta. 

— Locul ăsta e ascuns destul de bine, spuse Forbes. Însă 
drumul e mult prea şerpuit pe partea asta a muntelui. Galen, va 
putea ateriza elicopterul aici? 

— Mă ocup eu de asta. 

Casa. 

Inima începu să-i sară în piept pe măsură ce luminile farurile 
făceau să se întrezărească ferestrele. 

— Aici. Opreşte aici. 

Galen opri jeep-ul la o sută de metri de micuța casă de 
chirpici. 

— Aşteptaţi aici. Elena dădu să iasă din maşină. Mă întorc ime... 

. — N-aş prea crede. Simţi pistolul de calibru 45 al lui Galen 
presîndu-i tîmpla. Mai bine aşteptăm să vedem dacă nu cumva 
se întîmplă ceva neplăcut. 

— Nu se întîmplă nimic. Îi tremura vocea. Şi n-ai decît să 
mă împuşti. Eu intru în casă. Am aşteptat prea mult ca să... 

— Elena? Un bărbat stătea în pragul casei, cu mîna streaşină 

la ochi, încercînd să se apere de lumina farurilor. Am fost îngrijorat. 
Te aştept de zile întregi. 

— Am avut cîteva probleme. Aruncă o privire rece spre Galen 
în timp ce ieşi din maşină şi se îndreptă spre bărbat. Şi încă nu 
s-au terminat. 

— Important e că eşti aici. Ne descurcăm noi. O cuprinse în 
braţe şi o strînse puternic la piept, iar apoi privi către jeep. Eşti 
sigură de ei? 

Elena încuviință din cap. 

— DEA. Ne vor scoate de aici. Apoi se întoarse către Forbes. 
Puteţi ieşi din maşină. Nu vă va face nimeni nimic. El este părintele 
Dominic. 

— Un popă? Galen cobori din maşină. 

— Da. 

— Nu, rosti Dominic în acelaşi timp. 

— Printre altele, adăugă Elena. Este şi profesor. Are grijă de 
oamenii de pe aceste coline. 

— Bună ziua, spuse Dominic către Forbes şi Galen. Mă 
numesc Dominic Sanders. 

— E totul în regulă? îl întrebă Elena. 

Dominic zîmbi. 

— Da. Se întoarse, îndreptîndu-se spre bucătărie. Facem 
prezentările mai tîrziu. Cred că o cafea v-ar prinde bine tuturor. 

Elena încuviință din cap. 

— Galen, cheamă-ți elicopterul. Spune-le să vină aici la răsăritul 
soarelui. 

— Cred că mai întîi avem nişte afaceri de încheiat. Ai făcut 
o înţelegere cu Forbes. 

— A, da, trebuie să-mi plătesc datoria pînă la ultimul bănuţ. 
Nu-ţi face probleme, e aici. 

— Arată-mli. 

ÎI privi o secundă şi apoi se întoarse ostentativ către Forbes. 

— Îţi voi arăta. Vino cu mine. 

— Du-te, Forbes. Galen îi urmă în casă. Nu te superi dacă 
mă ţin după voi, nu? 

— Ba da. Elena deschise o uşă din holul mic. Dar nu-ți pasă, 
nu-i aşa? Aprinse lampa cu petrol de lîngă uşă. 

—Nu ridica vocea, sau îți smulg inima din piept. Se îndreptă 
către patul din capătul camerei. E în ordine, Barry. Nu-ţi fie teamă. 

— Mami? Micuţul se aruncă în braţele ei. Dominic nu mi-a 
spus că vii. 

Elena îl strînse la piept. Doamne, ce bine era! Cald, sigur şi 
minunat. 

— N-a ştiut nici el. Ce faci? 

— Bine. Învăţ să cînt la sintetizorul lui Dominic. Zice că acum 
sînt îndeajuns de mare. Ştiu un cîntec. O să cînt... Se retrase din 
îmbrăţişarea ei şi strîmbă din nas. Miroşi urât. 

— Ştiu. Îi dădu cu grijă la o parte zulufii de pe frunte. De-asta 
îţi tot spun că trebuie să te speli în fiecare seară. Eu n-am avut 
ocazia s-o fac în ultima vreme. Dar să ştii că nu trebuie să fii atît 
de nepoliticos şi să-mi spui în față. 

— N-am vrut să... Fruntea i se încruntă. Nu te-am supărat, 
aşa-1? i 

— Aşa-i. Nu m-ai supărat niciodată. Il îmbrățişă. Culcă-te la 
loc; iubirea mea. 

— Vei fi aici cînd mă trezesc? 

— Da, şi s-ar putea să te-aştepte o surpriză. 

— Un cadou? 

— O aventură. ÎI sărută pe frunte. O aventură frumoasă, 
minunată, aşa cum n-ai visat niciodată. 

— Ei cine sînt? Barry privea peste Elena, la Galen şi Forbes. 

— Nişte prieteni. ÎI înveli şi se ridică în picioare. Îi vei 
cunoaşte miine. Noapte bună. 

— Noapte bună. Ochii i se închideau deja. Noapte bună, 
mami. 


— Copilul tău? întrebă Forbes, după ce Elena închise uşa 
dormitorului şi se îndreptară spre ieşire. Câţi ani are? 

— Cinci. 

— E un copil foarte frumos. 

— Da, este. Elena radia. Din toate punctele de vedere. 

— Cred că îmbrățişarea ţi-a desfăcut rana, spuse Galen. 

— Nu simt nimic. 

— Oh, ba eu cred că ai simţit o grămadă de lucruri în acea 
cameră, replică Galen. Presupun că vrei să-l luăm şi pe el. 

— Nici nu se pune problema să nu vină cu noi. Se opri. Iată-ți 
premiul. Iată magnetul pe care-l voiai, Forbes. 

Forbes privi nedumerit. 

— Nu înţeleg. 

— Barry este fiul lui Rico Chavez. 

— Poftim? 

— Ai auzit bine. Orice test ADN sau de sînge o va dovedi. 

— Stai puţin. I-ai răpit fiul? 

— N-am răpit pe nimeni. Este fiul meu. Chavez nici măcar 
n-a ştiut că e în viață pînă acum două luni. Strînse din buze. Dar 
asta nu-l va opri să încerce să-l ia de lîngă mine. Privirea ei se 
încrucişă cu cea a lui Forbes. Sau să vină după el. 

— Am auzit că are o soție şi copii, spuse Galen. 

— Da, aşa e. Trei fetițe superbe. Amanta lui din Bogotá are 

tot o fetiță. După naşterea ei, Chavez a făcut nişte analize şi i s-a 
spus că ceva e în neregulă, că e posibil să nu poată avea băieți. 
A fost foarte furios. Îi strica părerea pe care o are despre sine. 
Chavez se vede asemenea unui cuceritor, iar un cuceritor trebuie 
să aibă fii. Se opri. Apoi, a aflat că, de fapt, are un fiu. 

— Cum a aflat? 

— Nu contează. Tot ce vă interesează este că va veni după el 
în Statele Unite. Am ceva ce nu poate căpăta nicăieri altundeva. 

— Şi noi trebuie să te credem pe cuvînt, spuse Galen. 

— Ce aveţi de pierdut? Forbes, recunoaşte că acum n-ai fi 
fost aici, dacă nu intenționai să încheiem un tîrg. Du-ne în Statele 
Unite, acordă-ne protecţie, apoi aşteaptă şi vei vedea. Chavez 
va veni. 

— Poate. 

— Stai puţin. Forbes avea un aer gînditor. Mi se pare logic 
ca Chavez să vrea un fiu, moştenitor, iar el chiar are reputația 
unui bărbat viril şi dominator. S-ar putea să aibă sens povestea 
ei. Dacă este adevărată. 

— Va veni, repetă Elena. 

— Şi ce vrei în schimb? 

-— Protecție. Cetăţenie şi bani cît să trăim decent pînă învăţ o 
meserie din care să îmi asigur traiul. 

— Poţi să te angajezi oricînd în infanteria marină, sugeră 
Galen. Sau să predai la o şcoală de karate. 

Elena îl ignoră. 

— Nu cer mult. Dacă vă faceți treaba bine, îl puteți prinde. 
Asta vreţi, nu? 

Forbes încuviință. 

— Adevărat, asta vreau. 

— Atunci luaţi-ne cu voi. 

— Mă mai gîndesc, răspunse Forbes. 

— Gîndeşte-te repede. Chavez nu-ţi va lăsa prea mult timp la 
dispoziție. 

— Elena. Dominic stătea în pragul uşii. Hai să mîncaţi un 
sandvici şi să beți o cafea. 

— Imediat. Se răsuci şi intră înapoi în casă. Înainte să mănînc 
ceva, trebuie să fac un duş şi să mă schimb. Barry avea dreptate, 
miros urît. Să nu-l supăraţi pe Dominic. Este foarte sensibil la 
energiile din jur şi îşi face griji în privinţa mea. 

— Biet suflet, murmură Galen, în timp ce o urmă în casă. Şi 
un pic cam nesigur în privinţa chemării. E sau nu preot? 

—El spune că nu. Nu vrea să folosesc titlul de părinte la adresa 
lui, dar eu aşa l-am cunoscut şi nu mă pot gîndi la el altfel. Îi aruncă 
o privire rece lui Galen. Este cel mai bun şi mai blînd om de pe faţa 
pămîntului şi nu-i vei face nici un rău. M-auzi? 

Galen zîmbi. 

— La perfecție. Voi încerca să-mi potolesc brutalitatea 
înnăscută. Sînt sigur că-mi vei spune dacă îl jignesc. 

— Poţi conta pe asta. 


Dominic era un bărbat de patruzeci şi cinci de ani, cu părul 
grizonat şi cei mai vii şi strălucitori ochi albaştri pe care-i văzuse 
Galen vreodată. Era îmbrăcat într-o salopetă, în picioare avea 
o pereche de bocanci de armată, iar conversaţia sa era, pe cît 
de diversificată, pe atît de spirituală. Fără îndoială, avea o 
educație aleasă şi Galen ar fi pariat că fusese profesor. Totuşi, 
nu se asemăna cu nici un preot pe care-l întîlnise vreodată, 
decise Galen după ce petrecu alături de Dominic următoarele 


patruzeci şi cinci de minute. 

— Eşti încurcat, zimbi Dominic. M-ai studiat ca pe-o insectă 
la microscop şi nu-ți place să ai probleme în identificarea speciei. 

— Sînt curios. E blestemul vieţii mele. Însă mi s-a spus să nu 
te ofensez, că altfel mi se-ntîmplă Dumnezeu ştie ce. 

Dominic oftă: 

— Elena. Exagerează puţin cu sentimentul de protecţie. 

— Chiar eşti preot? întrebă Forbes. 

— Am fost în tinereţe. S-ar putea ca Biserica să mă considere 
încă preot. După cîte ştiu, nu am fost caterisit. Dădu din cap. 
Însă, acum mulți ani, am realizat că nu pot urma orbeşte toate 
preceptele. Sînt prea încăpăţînat. Pur şi simplu trebuie să fac 
ceea ce simt eu că e bine, ori asta se consideră vanitate şi păcat. 
Aşa că, în sufletul meu, nu mai sînt preot, şi ceea ce e în interior 
contează. 

— Dar erai preot cînd ai cunoscut-o pe Elena? 

— Da, mă ocupam de rebelii de pe coline. Venisem din 
Miami, eram hotărît şi plin de zel, gata să iau asupra mea 
problemele întregii lumi. Erau o mulțime de probleme acolo. 
Sărăcie, moarte, droguri, război. În timp, mi-am mai pierdut din 
zel. Zîmbi. Dar am reuşit să rezist, mai ales pentru copiii ca Elena. 

— Ai cunoscut-o de cînd era copilă? 

— Îi cunoşteam pe toți rebelii. Cînd am venit eu în Columbia, 
Elena avea zece ani. Luis, fratele ei, avea treisprezece, iar tatăl, 
Frank Kyler, încă trăia. Frank şi cu mine am devenit prieteni. Nu 
ne înțelegeam întotdeauna, însă îmi plăcea. Era aproape imposibil 
să nu-ți placă Frank. Făcu o grimasă. Ca şi mine, credea că 
făcea ceea ce era bine, ceea ce trebuia. I-am respectat deciziile, 
chiar dacă simţeam că nu erau cele corecte. Trebuie să te duci 
acolo unde lumea are nevoie de tine. 

— Iar acum Elena are nevoie de tine, ca să ai grijă de fiul ei? 

— În primii trei ani a avut singură grijă de el. Ea vîna hrana 
şi amîndoi cultivam legume, atât cît să supraviețuim. Însă, la un 
moment dat, a realizat că nu aceea era viața pe care o voia 
pentru băieţelul ei, aşa că a plecat la Medellin ca să-şi cîştige 
existenţa şi l-a lăsat pe Barry în grija mea. Nu i-a fost uşor, 
avînd în vedere felul în care a crescut. Nu a avut pe nimeni s-o 
ajute şi nu vrea să vorbească despre primele luni petrecute în 
oraş. A făcut orice, de la debarasarea meselor în restaurante, 
la vînzări prin telefon. Totul ca să ne întrețină şi să pună bani 
deoparte să ne scoată din ţară. Venea acasă de fiecare dată 
cînd avea ocazia. Turnă cafea în ceşti. Nu mi-a fost nici mie 
uşor să am grijă de Barry. E un copil foarte special. Sînt unii 
copii care radiază pur şi simplu. Barry este unul dintre ei. Se 
aşeză. Singura mea îngrijorare este că Barry e un pic prea matur 
şi serios pentru vîrsta lui. Dar presupun că e normal, din mo- 
ment ce rareori are ocazia să se joace cu alți copii. Elenei i-a 
fost teamă de pericol. 

— Sînteţi la mii de kilometri depărtare de teritoriul lui Chavez. 

— Asta n-a reținut-o să-şi facă griji. Băiatul e tot ce are mai 
scump pe lume. Nu vrea să-şi asume vreun risc. 

— De ce nu a părăsit ţara înainte să se întîmple toate astea? 

— Era prea riscant să cîştige bani de pe urma pregătirii ei, 
iar restul slujbelor sînt plătite mizerabil. Nu avea nici bani, nici 
acte, şi nici o modalitate de a-şi proteja fiul în cazul în care 
Chavez ar fi aflat unde este. Cînd Chavez a aflat de băiat, Elena 
a început să strîngă fiecare bănuţ, ca să plece de-aici. A fost 
nevoită să se mişte repede. 

— Dacă a părăsit grupul de gherilă din care făcea parte, 
atunci cum a reuşit să afle despre Forbes? 

— Auzise deja despre el de ani buni. Forbes e un fel de legendă. 
Eu am fost acela care a păstrat legătura cu grupul şi am făcut 
cîteva cercetări discrete. 

Galen privi la cafeaua din ceaşcă. 

— Crezi că e fiul lui Chavez? 

— Sînt sigur. Cunosc toate împrejurările naşterii băiatului. 
Zîmbi. Eşti foarte suspicios. Nu o crezi. 

— Cred că băiatul e al ei. Oricine poate vedea cît de mult îl 
iubeşte. Dar s-ar putea să fie o poveste ca să-i scoatem din țară 
gratis şi să-i oferim un adăpost călduţ băiatului în SUA. Viaţa e 
dură aici. Privirea i se mută pe chipul lui Dominic. Şi n-am eliminat 
nici posibilitatea unei capcane, cu toate că lucrurile au devenit 
cam complicate. Oricum, dacă te prefaci, atunci eşti foarte bun. 

Dominic rîse. 

— Cred că exagerezi, Galen. Nu ți se pare c-ar fi prea de tot 
să fi amestecat un preot în povestea asta? În plus, oricine poate 
vedea că nu mă pricep la subterfugii. Nu sînt îndeajuns de deştept. 

— Eşti îndeajuns de deştept ca să fii profesor, spuse Galen. 

— Este o ocupaţie cinstită, ce nu implică înşelătorii. Îţi promit 
cănu mă vei prinde aşezînd o lumînare aprinsă la fereastră, ca să 
ştie Chavez că sînteți aici. 

Galen surîse. 

— O lumînare la fereastră? Chiar eşti pe altă lume. Poate că 
într-adevăr eşti ceea ce spui că eşti. 


— Sau poate că am spus asta ca să te fac să crezi că sînt. 


Mai vrei cafea? 

— Nu. Galen se ridică. Cred că aş face mai bine să văd ce-i cu 
Elena. E plecată de prea mult timp. Unde este baia? 

Dominic ridică din sprîncene. 

— Te asigur că nu a plecat pe furiș pe uşa din spate. 

— Dar e posibil să fi leşinat şi să se lovească la cap. A pierdut 
mult sînge din cauza rănii. 

— Rană? Zîmbetul îi pieri. Nu mi-a spus că e rănită. 

— I-am cusut eu rana. E bine acum. Unde e baia? 

— Lîngă camera lui Barry. Îţi arăt... 

— Stai aici. Mă ocup eu. Dar Galen era deja la jumătatea 
holului. 

Elena nu răspunse la prima bătaie în uşă şi Galen nu aşteptă, 
«deschise imediat. 

Stătea pe comodă, cu nimic altceva pe ea, în afara unei 
perechi de blugi, şi privea cu ochii pierduţi la sutienul din mâini. 
ÎI săgetă din priviri. 

— leşi de-aici. 

— Imediat. Îi luă sutienul din mînă şi-i trecu bretelele pe 
după braţe. M-am gîndit că ţi s-a întîmplat ceva. 

Elena se încordă. 

— Nu am nevoie de ajutorul tău. Pot să fac asta singură. 

— Dar s-ar putea să îmi strici cusătura. Îi prinse sutienul la 
spate. Nu suport să mă străduiesc în zadar. Luă cămaşa albastră 
aruncată peste bara de prosoape, o acoperi pe Elena şi începu 
să-i încheie nasturii. De ce nu l-ai chemat pe Dominic să te 
ajute? Ar fi fost prea intim? 

— Nu fi măgar. Părintele m-a ajutat la naşterea lui Barry. Nu 
am vrut să-l îngrijorez. Presupun că i-ai spus de rană. 

— Recunosc, sînt vinovat. Încheie ultimul nasture. E un tip 
simpatic. Sper că n-ai de gînd să-l duci la pierzanie. 

— Nu ştii ce vorbeşti. Nu i-aş face niciodată ceva rău. 

— Nu intenționat. Vine şi el cu noi? 

— Da. Presupun că şi acum ai ceva de obiectat. 

— N-am spus asta. 

Elena îşi luă privirea de la el. 

— Vorbeşti ca şi cum Forbes s-ar fi decis. Ne va lua? 

— Nu mi-a spus nimic, însă probabil că o va face. E un om 
bun, un familist decent, integru, iar tu l-ai lovit exact la punctul 
sensibil. Nu de asta l-ai şi ales pe Forbes? 

— L-am ales fiindcă am sperat că pot avea încredere în el. 
Nu trebuie să-ți faci griji în privinţa lui. Nu-l voi trăda. Va obține 
ceea ce-şi doreşte. 

— Nici nu-mi fac. Forbes e în stare să-şi poarte singur de 
grijă. Treaba mea se sfîrşeşte în momentul în care vă aduc în 
Statele Unite. Se ridică. Mai bine îţi aduc nişte calmante. Cred 
că rana te deranjează. 

— După ce ne urcăm în avion şi vom fi în siguranță. Nu-mi 
permit să am mintea altfel decît limpede. 

Galen deschise uşa. 

— Cum vrei tu. 

Elena îl privi în ochi. 

— Exact. 

Cînd trecu pe lîngă Dominic, Galen zîmbi. 

— E bine. A avut o mică problemă de legătură. 

— De legătură? 

— Vezi dacă o poţi convinge să ia un calmant. 

Dominic făcu o grimasă. 

— Elena nu e ușor de convins. 

— Da? N-aş fi ghicit. 

Forbes nu era în bucătărie şi Galen îl găsi afară, în fața uşii, 
privind către vîrful copacilor. 

— S-ar putea să avem o problemă. Vine un vînt puternic. 

— Ne vom croi drum prin el. 

—Nu ştiu cum vom reuşi. Am vorbit cu Dominic şi nu e nici un 
loc bun de aterizare pe o distanță de cel puţin treizeci de kilometri. 

— Atunci, vom merge pe jos treizeci de kilometri. Se uită în 
sus, către copaci. Forbes avea dreptate, vîntul se înteţea, fără 
îndoială. Poate. Aproape întotdeauna există o altă posibilitate. 
Trebuie să îmi contactez oamenii prin radio şi să le spun să se 
pună în mişcare. Se opri. Dacă eşti sigur că vrei să faci asta. Se 
vede destul de clar că te-ai hotărît. 

Forbes încuviință din cap. 

— O cred. Toţi informatorii care mi-au raportat au confirmat 
că Chavez o caută. 

— Dar nu poţi fi sigur că femeia a anticipat corect reacția lui 
Chavez. 

— Ce am de pierdut? Are dreptate: ocazia asta este cea mai 
bună din cîte am avut pînă acum. Trebuie să risc. 

Galen ridică din umeri. 

— OK, atunci îi scoatem de-aici. 

— Sper din tot sufletul ca vîntul să fie cea mai mare problemă 
a noastră. Forbes privi departe, în întuneric. Deocamdată am 
fost norocoşi. 

— Bate în lemn. 

— Chavez şi tîrîturile lui nu pot cîştiga de fiecare dată. Acum 
e rîndul meu. 

Era atita forță în vorbele lui Forbes, încît Galen se întoarse 
către el. 

— Nu vei ajunge să te pensionezi, Forbes. Începi să pui 
prea mult suflet. Poate fi periculos. 

— Niciodată nu poţi pune prea mult suflet. Vocea lui Forbes 
era agitată. Oamenii ca Chavez ne dau peste cap viața şi ne 
distrug familiile, ne omoară copiii... Se opri o secundă şi apoi 
continuă: Îmi pare rău. E foarte important pentru mine. 

— Nu trebuie să-ți cer scuze. Făcu o pauză. Greşesc dacă 
presupun că te priveşte cumva direct? 

Forbes nu răspunse imediat. 

— E vorba de Joel, fiul meu. A murit de supradoză, în came- 
ra lui, acum şase luni. Eu eram atît de ocupat să salvez lumea de 
droguri, încît n-am avut nici cea mai mică idee că el lua aşa 
ceva. Trebuia să-mi dau seama. Trebuia să-i fiu aproape şi să-i 
explic ceea ce ştiam, ceea ce văzusem în aceşti douăzeci şi 
cinci de ani. Însă l-am urmărit pe Chavez, am salvat copiii altor 
părinţi. Vocea îi deveni aspră. Trebuie să-l prind, Galen. 

Don Quijote, războindu-se cu lumea crudă. Don Quijote, 
care primise propria lovitură. 

— Hei, nu-i nici o problemă. Galen se întoarse. Oricum nu-mi 
place nenorocitul. Îi scot de-aici pe femeie şi copil şi-i poți adăposti 
într-un loc sigur. 

— lau cuvintele tale drept promisiune. 

Galen îi zîmbi. 

— După cum spuneam, nu-i nici o problemă. 


Elena închise cu grijă uşa camerei lui Barry şi stătu în 
picioare, privindu-l. În întreaga lume nu exista privelişte mai 
frumoasă decît Barry dormind. Trebuia doar să-l privească puţin 
Şi îşi recăpăta puterile. 

Nu, nu trebuia să mai stea. Avea o grămadă de lucruri de 
făcut şi foarte puţin timp la dispoziție. Se duse la birou şi scoase 


44 


SĂ NU CREZI ÎN NIMENI 


albumul cu fotografii din sertarul de sus. Nu te uita la ele. 
Erau multe, erau atît de multe! Ia doar cîteva şi pune-le în 
rucsac. Va putea lua doar cîteva lucruri dragi, însă nu are cum 
să lase fotografiile. Erau mult prea speciale. Barry, la doi ani, 
cu glazura de ciocolată de pe tortul aniversar împrăştiată pe 
toată feţişoara lui. Barry, la trei ani, rîzînd în timp ce se joacă 
cu apa din mica piscină de plastic. Barry, anul acesta, cu noul 
set de arc cu săgeți pe care i l-a cumpărat. Cît îi mai plăceau 
arcul şi săgețile! 

Se îndreptă către cutia cu jucării. Arcul de jucărie era 
deasupra celorlalte jucării. E prea mare, realiză ea dezamăgită. 
Barry va dori să-şi ia ursulețul de plug, cărțile lui preferate şi 
globul muzical pe care i-l dăruise Dominic. Pur şi simplu n-avea 
loc să le ia pe toate. 

— Mami? 

Se întoarse şi îl văzu pe Barry culcat pe o parte, privind-o 
atent. 

— N-am vrut să te trezesc din nou. Culcă-te la loc, puiule. 

— Ce faci? 

—Măuit la jucăriile tale. Te joci cu arcul în fiecare zi? 

— Aproape. Eu sînt Robin Hood şi Dominic este Friar Tuck. 

— Vom pleca într-o călătorie. Te-ai supăra dacă ai lăsa arcul 
aici? 

— O călătorie? Asta e aventura? 

Elena încuviinţă din cap. 

— Dar vom merge cu avionul şi nu putem lua prea multe cu 
noi. M-am gîndit să luăm ursuleţul şi globul. Mai vrei şi altceva? 

— Nu pot să iau arcul? 

— Nu cred că vom avea unde să-l punem. 

Băiatul tăcu o clipă. 

— Cred că nu am chiar aşa mare nevoie de el. Oricînd mă pot 
preface că trag cu arcul. Aşa cum mi-ai arătat tu, mami. Ți-aduci 
aminte? Mi-ai spus că atunci cînd nu ai un lucru pe care ţi-l 
doreşti, te poţi preface că îl ai şi, uneori, e chiar mai bine aşa. 

Elena simți cum i se înmoaie sufletul. Nu plînge. Nu trebuie 
să creadă că ceva nu e în regulă. Trebuie să fie o aventură. Îşi 
drese glasul. 

— Ce cîntec te învață Dominic? 

— „Yankee Doodle“. Vrei să ţi-l cînt? 

— E miezul nopții. 

— Nu mi-e somn. Ochii lui negri străluceau de bucurie. Şi 
nici ție nu ţi-e somn. Îmi dau seama. 

— Da, dar mai bine ne-am odihni amîndoi. N-aş vrea să fim 
prea obosiţi şi să nu trăim din plin aventura. 

— Vu să stai lîngă mine? 

— Bine, puţin. Traversă camera, îngenunche lîngă pat şi îşi 
puse capul pe pernă. Dacă îmi promiţi să adormi. 

- Promit. Întinse mîna şi-i atinse părul. Miroşi mai bine acum. 

Elena chicoti. 

— Presupun că ar trebui să mă bucur că ai avut curajul să mă 
atingi. 

— Nu-mi pasă. Barry închise ochii. Atât timp cît eşti aici. Mi-a 
fost dor de tine, mami. 

— Şi mie mi-a fost dor de tine. 

— Şi mă bucur că plecăm într-o aventură împreună. Deşi tu 
ai parte de aventuri tot timpul, nu-i aşa? Dominic spune că, 
atunci cînd pleci de lîngă noi, ai parte de aventuri... 

— Nu ca aceasta. De data asta e ceva special. Sst, nu mai vorbi. 

Copilul oftă. 

— Bine. 

Băiatul adormi un sfert de oră mai tîrziu, dar ea nu se mişcă. 
Îi era mult prea bine lîngă el. 

Doamne, cît de norocoasă era! 


— Trimit chiar acum patru oameni la Tomaco , spuse Gomez. 

— A fost văzută? întrebă Chavez. 

— Nu, dar am dat de nişte oameni care spuneau că e un 
bărbat, un profesor care locuieşte acolo. Făcu o pauză. Dominic 
Sanders. Ţi-l aminteşti? 

— Chiar foarte bine. 

— Se pare că a devenit misionar sau cam aşa ceva. Predă şi 
are grijă de oamenii de pe colinele din apropiere de Tomaco. 

— Şi copilul? 

Gomez dădu din cap. 

— Nimic. 

Dar, cu siguranță că unde era Dominic Sanders era şi 
băiatul. Elena îl considera pe Dominic un al doilea tată. 

— Să te anunţ cînd aflu ceva? 

Chavez simțea sîngele clocotindu-i în vene. Instinctul îi 
spunea că se apropia. Bărbatul trebuie să-şi asculte şi să se supună 
instinctului său. 

— Nu. Se îndreptă către Land Rover-ul parcat la marginea 
drumului. Mă duc chiar eu la Tomaco. 


Galen auzea zgomotul în surdină al motoarelor de avion 


venind din depărtare. 
— Vin. Îşi feri ochii de lumina puternică a soarelui. Du-te să 

veghezi drumul, Forbes. Toată lumea din zonă va auzi zgomotul 
motoarelor. Dominic, ai face bine să te duci să iei puştiul. 

—E aici cu mine. Elena, ținînd copilul de mînă, venea în spatele 
lor, scrutînd orizontul cu privirea. Eşti sigur că ei sînt? 

— E Carmichael. Galen se întoarse spre Dominic. Ia-ţi 
echipamentul. Dacă reuşesc să aterizeze pe vîntul ăsta, trebuie 
să ne mişcăm repede. 

- Eu nuvin cu voi. 

— Poftim? 

Elena se întoarse către Dominic. 

— Trebuie să mergi. Ti-am spus că nu vei mai fi în siguranță 
aici. 

— Iar eu ţi-am răspuns că aici am un scop în viaţă pe care nu 
l-am găsit nicăieri altundeva. Mîngiie căpşorul băiatului. El nu 
va mai avea nevoie de mine, însă aici sînt oameni care se bizuie 
pe mine. 

— Nu acesta este motivul pentru care rămîi. Vei încerca să 
ne acoperi urmele. Te consideri vinovat. 

— Cine altcineva ar putea fi vinovat? 

— Fir-ar să fie, Dominic, nu ai de ce să te învinovăţeşti. Nu a 
fost vina ta. 

Dominic dădu din cap dezaprobator. 

— Nu te las aici. 

— Ba da, o vei face, zimbi Dominic. Barry trebuie neapărat 
să plece de-aici, iar tu trebuie să mergi cu Barry. Cine altcineva 
îl va proteja? 

— Mai devreme sau mai tîrziu, Chavez va afla de acest loc. 
Se va găsi cineva care să îi spună că ai avut grijă de Barry. Ştii 
foarte bine ce înseamnă asta. 

— Înseamnă că e cazul să-mi găsesc altă casă, nu altă țară. 

Elena se răsuci către băiat. 

— Barry, vrei să te duci să-mi aduci cutiuța de plastic pe care 
am lăsat-o în baie? 

Barry arăta încurcat. 

— Vine şi Dominic cu noi, nu-i aşa, mami? 

— Bineînţeles că vine. ÎI împinse cu blîndeţe spre casă. Adu-mi 
cutia. De îndată ce copilul intră în casă, Elena se întoarse către 
Dominic. Eşti singurul care-i oferă sentimentul siguranței. Barry 
are nevoie de tine. Eu am nevoie de tine. 

— Nu ţi-a fost uşor să spui asta, nu? 

— Am spus-o fiindcă asta simt. Trebuie să vii. E prea periculos 
să te... 

— Prea multe discuții. Galen păşi în spatele lui Dominic şi îi 
aplică scurt o lovitură de Karate la baza gâtului. Dominic gemu, 
iar ochii i se dădură peste cap. Galen îl prinse înainte să cadă şi 
îl aşeză uşor la pămînt. 

— De ce naiba ai făcut asta? Elena sări înainte. Dacă l-ai 
rănit, te... 

— Nu l-am rănit. Nu foarte tare. Îi surprinse privirea. Şi te-am 
scutit s-o faci tu. Pun pariu că într-un minut sau două l-ai fi doborit 
singură. Aşa, cînd se trezeşte, poți spune că eşti nevinovată. Se 
încruntă teatral: Galen cel fără nici un Dumnezeu a făcut-o, dovadă 
a sufletului său hain. 

— Nu ai cum să fii sigur că aş fi... 

— Oh, vrei să spui că nu te gîndeai să faci asta? 

Elena tăcu pentru cîteva clipe, apoi încuviință supărată. 

— Dare cu totul altceva. 

— Te înţeleg perfect. Este prietenul tău, nu al meu. Tu ai 
dreptul să îl răpeşti. 

— Nu este în siguranță dacă... 

— Carmichael se apropie. Galen se întorsese cu spatele şi 
privi către cer. Mai bine te-ai duce să iei puştiul în timp ce îi fac o 
injecție lui Dominic ca să doarmă pînă ajungem la Medellin. 
Vezi ce explicaţie găseşti să-i dai lui Barry cînd va vedea că 
Dominic va dormi o bună bucată de timp. 

Elena mai aruncă o privire spre Dominic şi apoi se grăbi 
spre casă. 


— Un elicopter, murmură Chavez. Şi zboară la mică distanță 
de pămînt. Interesant. Şi, probabil, în detrimentul vînătorii. 
Crezuse că Elena era singură şi disperată, încercînd să găsească 
o grotă în care să se ascundă. Dar dacă luase în considerare 
genul de ajutor ce implica un elicopter pe post de vehicul de 
scăpare, atunci balanţa puterii se înclina serios în favoarea ei. 

Gomez ieşi în viteză din cabană. 

— Am coordonatele. Casa lui Dominic se află pe drumul 
forestier, la douăzeci de minute de-aici. 

— Atunci să pornim. Îşi duse binoclul la ochi. Pune unul 
dintre oameni să noteze numărul elicopterului şi să afle ce-i cu el. 
Aparatul de zbor întîmpină dificultăți din cauza vîntului puternic. 
Le va fi greu să aterizeze. 

Ai ghinion, Elena. 


3 


N u va reuşi. Galen îl văzu pe Carmichael făcînd a treia 
încercare, apoi întorcîndu-se şi îndepărtîndu-se de copacii care 
mărgineau muntele. Luă preotul pe braţe şi îl aşeză în spatele 

jeep-ului. Urcă-te şi condu-ne la locul unde poate ateriza 


Carmichael. 

— Mai bine mergeam direct acolo. Elena îl aşeză pe Barry 
pe scaunul din dreapta şoferului. 

— Întotdeauna e bună înțelepciunea de pe urmă, nu? Dar ce 
rost avea să fi făcut paradă în toată zona, dacă aveam această 
şansă? Ridică tonul şi-l strigă pe Forbes. 

Dar Forbes alerga deja spre el. 

— Se apropie două maşini. Una e un Land Rover, iar cealaltă 
o berlină ultimul tip. 

Galen înjură şi se întoarse spre Elena. 

— Ce crezi? 

— În zona asta? Oamenii sînt săraci lipiți pămîntului. 
Majoritatea nici măcar nu au maşini. Trebuie să fie Chavez. 

— Există vreo cale de a urca şi a înconjura muntele fără să 
dăm nas în nas cu ei? 

— Nu, drumul nu ajunge pînă în vîrful muntelui. Se întinde 
doar pe o distanță de opt kilometri de aici. 

— Fir-ar să fie! Nu avem altă cale. Urcă-te şi porneşte maşina. 
Forbes, tu vei sta în spate cu Dominic. Duse mîna la transmiţătorul 
radio. Trebuie să vorbesc cu Carmichael. 


Chavez deschise cutia cu Jucării şi scoase arcul aflat deasupra 
grămezii. Elena îi dăduse fiului lui jucăriile astea ieftine. Îi ascunsese 
în casa asta şi îl lăsase să ştie doar ce voia ea să-i spună. 

Propriul său fiu. 

Deschise albumul foto aproape gol şi văzu o fotografie cu 
Elena zîmbind la un băiețel. La dracu” cu ea. Rupse fotografia 
în două şi îndesă în buzunar partea în care apărea băieţelul. 

—Nu e nimeni în apropierea casei şi nici pădure, spuse Gomez 
din spatele lui. Însă elicopterul încă mai survolează prin apropiere. 

— Şi n-a trecut nimeni pe lîngă noi pe drum. Sînt pe-aici pe 
undeva. Trebuie doar să-i găsim. Îşi îndreptă privirea înapoi către 
arcul de jucărie din mînă. Chavez trăise vînătoarea din plin şi 
pur şi simplu nu realizase ce-i făcuse, de fapt, cățeaua. 

Rupse în două arcul fragil şi-l aruncă deoparte. 

— Dă foc locului ăsta. Arde-l din temelii. 


Elena opri jeep-ul. 
— Doar pînă aici se-ntinde drumul. 


— Cel puţin aici nu sînt copaci. Galen sări din maşină şi | 


alergă în spate. Forbes, ajută-mă să scot echipamentul. 


— Vîntul e încă destul de puternic ca să poată ateriza, spuse 


Forbes. Se va izbi de munte dacă încearcă. 


— Atunci, muntele va trebui să vină la Mohamed. Sau ceva | 
în genul ăsta. Scoase echipamentul din spatele maşinii. Nu avem | 


de ales. 

— Ce ai de gînd să faci? Elena stătea lîngă ei. 

— Pune-ţi hamul ăsta pe tine. Aruncă spre ea două hamuri 
de pînză. Şi pune unul pe Dominic. Carmichael ne va arunca un 
cablu ca să ne îndepărteze de munte şi apoi ne va ridica în elicopter. 


Hamul se prinde de cercul de metal de pe cablu. Apoi, va depinde | 


de ei să folosească vinciul ca să ne tragă în sus. 
— Ne va scoate de pe munte în aer? 
— Ai vreo idee mai bună? Galen aruncă un ham către Forbes. 


Nu mă aşteptam la atîția oameni, aşa că i-am spus lui Carmichael į 
să mai arunce un ham o dată cu cablul. Sînt echipamente 
rezistente. Exact acelaşi gen pe care-l folosesc Forţele Speciale | 


pentru misiuni de salvare dificile. 
Elena înfăşură bine hamul în jurul preotului şi începu să şi-l 
pună pe al ei. 

— Le-ai mai folosit? 

— Oho, şi încă cum! N-am niciodată încredere că lucrurile 
ies din prima. De obicei se-ntimplă ceva. Verifică închizătorile 
şi apoi îi făcu semn lui Carmichael. Trebuie să ne urcăm pe 
rînd. Tu şi Dominic sînteţi primii. Forbes şi cu mine ne vom 
prinde în spatele vostru. Iau eu copilul. 

— Carmichael va arunca un ham şi pentru Barry? 

— Nu avem unul pe măsura lui, aşa că îl leg de mine şi îl ţin 
strîns. 

— Nu, îl iau eu. 

— Vîntul este foarte puternic şi se va înrăutăţi de îndată ce 
elicopterul se va ridica deasupra muntelui. Eşti rezistentă, dar eu 
am mai multă forță. E un fapt bine ştiut că bărbaţii au mult mai 
multă forță în partea de sus a corpului decît femeile, iar tu mai 
eşti şi rănită. Va fi mult mai în siguranță cu mine. Zîmbi. Şi, da, 
ştiu ce mi s-ar întîmpla dacă îl scap. N-aş mai ajunge în elicopter. 

Elena nu voia să admită că avea dreptate. Nu voia ca siguranța 
lui Barry să depindă de altcineva, în afară de ea. 

Dar el era mai puternic. Simţise asta atunci cînd se luptaseră 
corp la corp. Cu rana pe care o avea, nu-şi putea permite riscul 
ca Barry să fie smuls de vînt din braţele ei. 

— Ai perfectă dreptate. Dacă i se întîmplă ceva, nu 
supraviețuieşti nici tu. 

— M-ai liniştit. Galen se îndreptă către Barry, care stătea în 


jeep, şi se aşeză pe vine lîngă el. Destul de captivant, nu? Zîmbi 


spre micuţ. Ţi-e frică? 

— Nu. Se uită la Elena. Dar mama e îngrijorată. 

— Asta fundcă nu înţelege. Ea credea că doar vom călători 
cu avionul. Dar o să fie chiar mai bine de-atit. Îşi cobori vocea. 
Vom zbura. 

Barry făcu brusc ochii mari. 

— Ca Peter Pan? 

— Îi ştii? Bineînţeles că ştii cine e Peter Pan! Şi Tinker Bell? 

Barry dădu aprobator din cap. 

— Dar nu putem zbura chiar aşa repede ca ei. Va trebui să ne 
prindem de o frînghie şi să ne legănăm. Elicopterul ne va trage 
aşa o perioadă şi apoi vom urca la bord. Mama ta va fi prima şi 
apoi noi doi vom zbura împreună. 

Barry îşi îndreptă privirea către vîrful muntelui. 

— E o distanţă mare. Eşti sigur că n-o să cădem? 

— Uită-te la mine. Galen atrăgea privirea băiatului cu o forță 
hipnotizantă. Nu ne vom prăbuşi. Îţi promit. Aşa cum spunea 
mama ta, va fi o aventură extraordinară. Ce zici, vii cu mine? 

Barry îl privi ţintă, grav. 

— Mami va fi în siguranță? N-o să cadă nici ea, aşa-i? 

— Mama ta va fi în siguranță. 

Deodată, un surîs luminos răsări pe chipul copilului. 

— Cînd putem să mergem? 

Galen rîse, se ridică şi luă copilul din jeep. 

— Chiar acum. Arătă spre elicopter, a cărui uşă laterală 
tocmai se deschidea. Stai aici pînă îi prind pe Dominic şi pe 
mama ta de frînghie. 

— Pot să te-ajut? întrebă Barry nerăbdător. 

— Nu, mai bine ţine un ochi pe elicopter pentru mine, da? 

Pur şi simplu Galen îl hipnotizase pe Barry, se gîndea Elena 
uimită. Că tot venise vorba de Peter Pan. 

Galen apucă hamul aruncat de Carmichael, îl puse în jurul 
său, apoi luă o distanță de vreo cinci metri de poziţia Elenei şi 
prinse de cablu echipamentul său şi al lui Forbes. 

— Drace! Forbes avea privirea îndreptată spre drum. Maşini. 
Doar la cîteva minute de aici. 

— S-ar putea să avem destul timp. Galen îi făcu semn cu 
mîna lui Carmichael şi apoi îl înşfăcă pe Barry şi îl legă strîns 
de el. Eşti gata, băiete? 

Barry încuviință din cap şi îşi trecu braţele în jurul gâtului 
lui Galen. 

— Mă ţin aşa? 

Galen ridică degetul mare, făcîndu-i semn lui Carmichael. 

— Trebuie doar să te ţii bine. Vezi, mai întîi mama ta... 

Elena încerca să nu-l piardă din priviri pe Barry, aflat 
dedesubtul ei, însă vîntul era prea puternic. Elicopterul o învîrti 
ca pe un titirez, apoi o ridică de la pămînt şi zbură dincolo de 
munte. 


Figurile lor arătau ca nişte marionete dansînd pe sîrmă. 

Gomez îşi scoase arma. 

— Încerc să nimeresc rezervorul. 

— Nu! Chavez îi dădu peste mînă. Dacă se prăbuşeşte 
elicopterul, se prăbuşeşte şi fiul meu. Simţea că-l năpădeşte 
furia, sufocîndu-l. Vezi dacă poţi nimeri femeia. Zboară-i capul. 

Gomez îndreptă arma cu grijă şi apoi o lăsă în jos. 

— E prea sus. Şi prea aproape de uşa elicopterului. Dacă nu 
vrei să-l dobor, atunci nu risc. 

Aproape că nu se mai vedeau. Căţeaua îi fura copilul a doua 
oară. Cîştigase. 

Nu, nu poate accepta aşa ceva. 

— Află cine a ajutat-o. Ai recunoscut vreunul dintre bărbaţi? 

— Nu, dar mă duc să vorbesc cu cei din maşina cealaltă. 
Poate că vreunul dintre ei a avut ocazia să-i vadă mai bine. 

Se întoarse cu spatele la creasta muntelui. 
— Fă-o. Află cine a ajutat-o. Vor plăti pentru fapta lor. 


Cînd îl traseră în elicopter, Barry rîdea. 

— Mami, am zburat! Se aruncă în braţele Elenei de îndată de 
Galen îi desfăcu centura. N-a fost distractiv? Putem să mai zburăm 
o dată? 

— Poate, cîndva. Dar nu chiar aşa ca acum. Îl îmbrăţişă. Mă 
bucur că ţi-a plăcut. 

— Foarte mult. Se întoarse către Galen. Mulţumesc foarte 
mult. 

Galen dădu din cap solemn. 

— N-ai pentru ce. A fost plăcerea mea. Apoi strînse mîna 
celor doi bărbaţi care îi ridicaseră la bord. Aţi făcut treabă bună. 
Se întoarse către Elena. Elena, ți-i prezint pe Tad Pullman şi 
Dave Jebb. 

Elena îi salută. 

— Vă mulțumesc. 

Apoi Galen se adresă lui Barry: 

— Ai vrea să urci şi să faci cunoştinţă cu pilotul care ne-a 
oferit aventura asta minunată? 

— Te rog frumos, spuse el nerăbdător. Carmichael? 

— Da, aşa îl cheamă. Privi spre Elena. Se poate? 

Elena făcu repede un semn aprobator din cap. Dominic 
dădea semne de trezire şi nu voia ca Barry să fie de faţă cînd va 
afla ce se întîmplase. 

Forbes privea pe geam, la pămîntul de sub ei. 

— Elena, vino puțin. 

Se duse la geam. 

— Ce s-a întîmplat? E vreo... 

Fum negru. Flăcări se ridicau spre cer. 

— Casa lui Dominic? 

— Da, şopti ea. Toate amintirile copilăriei lui Barry 
dispăruseră, distruse printr-un singur act de cruzime. Închise ochii 
o clipă, pînă ce durerea scăzu. Nu-i vom spune lui Barry. 

— Îmi pare rău. 

— Şi mie. Trebuie să-i spun vestea lui Dominic. A petrecut 
şase ani în casa aceea. Era şi casa lui. Se aşeză lîngă Dominic 
şi se sprijini de fuselaj. Simţea elicopterul vibrînd pe muşchii 
spatelui şi îşi schimbă poziţia, ca să mai înlăture din presiune. 
Rana îi zvîcnea din nou şi se simțea puţin amețită. 

Rezistă. În curînd, nu va mai fi nevoie să se încordeze. Dar 
încă nu era refăcută. 

Închise ochii şi aşteptă să se trezească Dominic. 


— N-ar fi trebuit să-l laşi pe Galen s-o facă, spuse el. 

— Nici nu am avut timp să-mi dau seama ce se întîmpla. 
Elena tăcu o clipă. Dar nu te voi minți. Aş fi făcut-o chiar eu. 
Plănuiam asta. 

Dominic dădu din cap. 

— Nu poți priva oamenii de opţiunile lor, Elena. 

— Ba da, dacă asta înseamnă să îi țin în viață. Nu sînt chiar 
atât de mulți oameni pe lumea asta la care să ţin. Şi nu voi permite 
ca unul dintre voi să fie luat de lîngă mine. 

Dominic zîmbi malițios. 

— Chiar dacă asta înseamnă să ne tragi pe sfoară, unul cîte 
unul. 

— Chavez ţi-a incendiat casa. Te-ar fi omorît. 

—Nu sînt începător la jocul de-a v-aţi ascunselea. Aminteşte-ţi 
de toți acei ani pe care i-am petrecut alături de trupele de gherilă. 
Mi-am pierdut doar îndemînarea. 

— Chavez nu ti-ar fi dat ocazia să-ți recapeţi îndemiînările 
uitate. Te-ar fi urmărit şi te-ar fi tăiat în bucățele. Ar face orice ca 
să mă rănească acum. 

— Acum? Întinse mîna şi-i atinse uşor obrazul. Deja a 
încercat din răsputeri să-ți năruie viaţa. 

— Nu i-a păsat înainte. Nu însemnam nimic pentru el. Eram 
doar un mijloc de distracţie. Apoi adăugă sarcastic: Îţi garantez 
că acum nu se mai amuză deloc. Îi prinse mîna şi spuse cu vocea 
vibrînd de emoție: Ştiu că te gîndeşti să nu te urci în avionul care ne 
aşteaptă la Medellin. Te rog, vino cu noi. Ce i s-ar întîmpla lui 
Barry dacă nu supraviețuiesc eu? Avem nevoie de tine. 

— Îi aveţi pe Forbes şi Galen. 

— Ei sînt străini. Nu le pasă de el. Barry e doar o momeală 
pentru ei. Privirea i se aspri. Vino şi stai cu noi cîteva săptămîni, 
o lună. Mi-ai acordat deja şase ani din viața ta. Mai dă-mi doar 
puţin timp. 

— Elena... 

— Te implor, spuse ea pe un ton rugător. Doar pînă cînd 
Chavez va fi prins. 

Dominic oftă şi apoi încuviință uşor din cap. 

— Cîteva luni. Apoi va trebui să mă întorc. 

— Mulţumesc Domnului. Răsuflă prelung, uşurată. Şi îți 
mulțumesc şi ție, Dominic. 

— De cînd ne formalizăm noi cu mulțumiri? Aşa, unde este 
Barry? Trebuie să-i arăt că sînt viu şi plin de energie. 

Elena făcu semn către partea din faţă a elicopterului. 

— Are Galen grijă de el. 

Dominic îşi duse mîna la ceafă şi tresări. 

— Galen pare să aibă grijă de o mulțime de lucruri. 

— Doar pînă ajungem în SUA. Apoi, am terminat cu el. 
Forbes mi-a spus că l-a implicat pe Galen în poveste doar ca să 
ne scoată teferi de aici. 

— S-ar putea să nu fie un lucru chiar atât de bun. Pare să fie 
genul de om pe care să-l vrei în preajmă. Te vei afla pe un teren 
străin ŞI vei avea nevoie de ajutor. 

— Forbes va avea grijă de tot. Am făcut un tîrg şi îşi va 
respecta promisiunea. Privi pe fereastră. Coborîm, cred. 
Înseamnă că aterizăm la Medellin. 


— Deci l-a convins să-i însoțească. Forbes îi țintuia din priviri 
pe Barry şi pe Dominic, aplecaţi deasupra unei table de şah, în 
partea din față a avionului. Nu eram sigur că va reuşi. 

— Ar fi răsturnat cerul şi pămîntul ca să se asigure că îl luăm 
cu noi. Galen îşi mută privirea spre Elena, care stătea singură de 
partea cealaltă a coridorului. Stătea dreaptă, privind înainte, cu 
muşchii încordaţi. Şi are o voinţă al naibii de puternică. Nu-mi 
dau seama cum de mai reuşeşte să stea dreaptă. Se ridică. Dar 
cred că a venit momentul să se odihnească. 

Elena se crispă, îngrijorată, cînd îl văzu că vine să se aşeze 
lîngă ea. 

- Da? 

— E vremea să mergi la culcare. Galen se uită la ceasul de 
la mînă. Mai sînt cel puţin şapte ore pînă ajungem pe coastă. În 
spatele acelor draperii, vei găsi un compartiment de dormit şi o 
baie. Du-te şi trage un pui de somn pînă ajungem acolo. 


59 


IRIS JOHANSEN 


— Mi-e bine aici. 

— Prostii. Ţi-e teamă că te vei prăbuşi pur şi simplu dacă vei 
încerca să te destinzi. Du-te şi întinde-te. Îţi voi aduce nişte 
calmante. 

— Nu vreau să îl îngrijorez pe Barry. 

— Nu-şi va face griji. Mă ocup eu de asta. Se va îngrijora 
mai tare dacă devii o ruină. Va intra într-un mediu complet nou şi 
va avea nevoie de ajutorul tău ca să se adapteze. 

— Voi fi capabilă de asta. 

— Da, aşa e. O ajută să se ridice în picioare. Dar numai dacă 
te odihneşti. Nu arăţi foarte bine. O împinse către perdele. 
Spală-te pe față şi încearcă să te linişteşti. Te las cîteva minute. 

— Grija ta este de-a dreptul înduioşătoare. 

— Nu-mi fac nici o grijă. E vorba doar de orgoliul meu 
profesional. Porni pe coridor către Barry şi Dominic. De tine 
sînt răspunzător şi, înainte să mă retrag, trebuie să mă asigur că 
eşti bine sănătoasă. 


Elena îşi mişcă obrazul, încercînd să găsească un loc mai 
răcoros pe pernă. Nu era pic de răcoare. Atât de fierbinte... 
— Gata sau nu, am sosit. Galen trăsese perdeaua şi păşise în 


spațiul de dormit. 
Elena se ridică imediat în fund. 
— Ce vrei? 


— Nimic care să te alarmeze. Nu-ţi aminteşti? Urma să-ți 
aduc ceva care să-ți mai ia din durere. Nu-i nevoie să fii defensivă. 
Cum altfel să fie, se gîndea ea ca prin ceață. Fiecare clipă 
petrecută în prezența lui însemna conştientizarea a ce şi cine era 
el, de fapt. Deşi nu, nu ce era. Se îndoia că ştia cineva ce se afla 

sub această fațadă, dar cu siguranță era periculos, şi putea fi 
extrem de crud. Deşi, privindu-l, n-ai fi zis că era periculos. Era 
în formă, deşi nu masiv, iar ochii săi negri strălucitori exprimau 
deopotrivă inteligenţă şi simțul umorului. Unele femei ar fi spus 
că era arătos. De-abia după ce îl studiai, observai pericolul 
ascuns în spatele aparenţei. 

Trase perdelele în spatele lui. 

— Eşti îmbujorată. Probabil ai febră. Descheie-ţi cămaşa şi 
lasă-mă să-mi admir opera. 

Elena nu făcu nici o mişcare. 

Galen se apropie de ea. 

— Trebuie să-ți schimb bandajul şi să mă asigur că nu mi-ai 
desfăcut cusătura. Scoase două cutii de pastile din buzunar. Apoi, 
dacă eşti fată cuminte, îţi voi da două pastile de penicilină contra 
infecției. 

Elena se încordă. 

— Nu-i nevoie să fiu cuminte. Nici Forbes, nici Dominic nu 
te vor lăsa să mă privezi de medicamente. 

— Era doar o formă de exprimare. Îşi fixă privirea pe chipul 
ei. Ce-ai crezut că vreau să spun? 

Elena nu răspunse. 

— Ai crezut că vorbeam despre sex. Strînse din buze. Cred 
că delirezi. Nu sînt chiar atît de disperat. 

- — Bărbaţilor nu trebuie neapărat să le placă o femeie sau 
Chiar să o găsească atrăgătoare, ca să-şi dorească să-şi facă de 
cap cu ea. Ne văd doar ca pe nişte obiecte. Ştii foarte bine asta. 

— Nu, nu ştiu. Şi nici nu-mi place să fiu băgat în aceeaşi oală 
cu restul lumii. Îmi răneşte orgoliul. Aşa că nu generaliza. 

— De ce nu? Tu faci asta în privința mea, nu? De cîte ori 

vorbeai cu Forbes despre mine gîndeai o femeie ca ea. Apoi, 
continuă înverşunată: Ei bine, eu nu sînt ca nimeni altcineva şi pun 
mare preț pe persoana mea. Poţi să mă răneşti şi chiar să mi-o 
tragi, dar tot Elena Kyler rămîn. În nici un caz nu sînt o curvă sau 
vreo... 

— Sst, o întrerupse Galen. Hei, tremuri atât de tare, că îţi vei 
desface cusătura. 

Avea dreptate. Tremura din tot trupul. Opreşte-te. Nu arăta 
vulnerabilitate. Nu în faţa lui Galen. Dar zise: 

— Nu tremur. 

— Ba da, şi te înțeleg pe deplin. Nu eşti bine deloc. 

— Nu am nevoie de înțelegerea ta. 

— Dar asta nu schimbă faptul că sînt plin de aşa ceva. E una 
dintre cele mai bune calități de-ale mele. Iar acum, că am stabilit 
că nu intenționez să te violez, descheie-ţi nasturii de la cămaşă. 
Nu-mi arăţi nimic în plus față de ce am văzut deja în casa lui 
Dominic şi, avînd în vedere trecutul tău, nu se poate să fii chiar 
atît de timidă. 

— Avînd în vedere genul de femeie care sînt? 

— Aspectul ăsta chiar pare să te deranjeze. 

— Sînt valoroasă. 

— Cine a spus că nu eşti? Îi studie chipul. Sau cine s-a purtat 
ca şi cum nu ai fi? Ce ţi s-a întîmplat în închisoarea aceea? 

— Doar ce am ales eu să mi se întîmple. Au vrut să mă rupă 
în bucăţi. N-au făcut-o. N-au putut s-o facă. 

— Îmi spui prea multe. E din cauza febrei. Vei regreta după 
ce-ţi revii. Se aşeză lîngă ea şi-i descheie cămaşa. Arunc doar 
o privire şi apoi plec. 

Elena stătu ţeapănă, privind către perete, peste umărul lui. 

— Nu e chiar atît de mult sînge pe bandaj, dacă ne gîndim la 
cîtă mişcare ai făcut, iar cusătura a rezistat. Nu că m-aş fi aşteptat 
la altceva. Îi încheie cămaşa la loc. Spuneai că ai mai fost rănită. 
De cîte ori? 

— Rău de tot? Încercă să se concentreze, în ciuda zăpușelii şi 
a durerii ce începea să pună stăpînire pe ea. Am primit un glonţ 
în picior atunci cînd aveam doisprezece ani. Tata spunea că, dacă 
aş fi fost mai atentă, nu s-ar fi întîmplat. Apoi, un altul în brațul 
stîng, la şaisprezece ani. Învăţasem deja lecţia şi atunci nu a fost 
vina mea. Cînd aveam douăzeci de ani, o baionetă m-a străpuns 
în partea stîngă. Asta e a patra rană. 

Galen strînse din buze. 

— E chiar avantajos să poţi puncta trecerea de la copilărie la 
maturitate prin răni de război, nu? Sînt ferm convins că nu orice 
femeie poate face asta. 

— Dar tu cum ţi-ai punctat trecerea, Galen? 

— N-ai vrea să ştii. Îți aduc nişte apă să iei pastilele. 

— Îmi pot lua singură apă. 

— Da, dar n-ai mai avea plăcerea de a mă vedea servindu-te. 
Dispăru în baie şi se întoarse cu un pahar cu apă. Deschise 
cutiile şi îi înmînă pastilele. Înghite-le. 

Elena îl privi sfidător, dar înghiți pastilele şi puse paharul 
pe masă. 

Galen se îndreptă spre perdea, apoi se opri. 

— Ai şapte ore la dispoziție ca să dormi şi să îţi scadă febra. 
N-ai vrea să te duc pe braţe din avion, cînd ajungem la San 
Francisco. Gîndeşte-te cît de umilitor ar fi. 

— Nu m-aş umili deloc. Accept de la tine tot ce e nevoie. 

Galen o privi o clipă gînditor. 

— Ai face orice pentru băiat, aşa-i? 

— Orice. 

— Aproape că mi se face milă de Forbes. Nu aşteptă răspuns 
şi trecu dincolo de draperii. 

Elena se lăsă la loc pe spate şi respiră adînc. Se simţea 
epuizată şi nu era sigură dacă din cauza febrei sau a conversaţiei 
cu Galen. Crezuse că el era asemenea mercenarilor pe care-i 
cunoscuse în trecut, dar Galen era mult mai complicat de-atit. I 
se părea ciudat că încercase să o oprească de la a-i mărturisi 
prea multe lucruri despre ea, şi asta fiindcă ştia că, mai tîrziu, îi 
va fi ruşine de slăbiciunea ei. Chiar îi era ruşine. Nu ar fi trebuit 
să îngaime nimic. Febra, epuizarea, teama de ce avea să se 
întîmple, oroarea faţă de trecut... Totuşi, trebuia să se fi stăpînit. 

Va fi mai puternică după ce se va odihni. Se va forţa să îşi 
ia gîndul de la Galen ca să se poată odihni şi, o dată trează, să fie 
în putere pentru Barry. Închise ochii şi încercă să se relaxeze. 

Iisuse, spera că nu-l va visa pe Chavez. 


— Elena e bine? întrebă Dominic în timp ce Galen se aruncă 
pe locul de lîngă el. 

— Nu e chiar sănătoasă tun. Aruncă o privire către Barry, 
care dormea adînc, sub o pătură, pe un scaun, de partea cealaltă 
a coridorului. Dar nu vrea să recunoască. Cred că ultimele 
evenimente au fost prea mult pentru ea. 

— Greşeşti. Elena poate face față oricărui eveniment, spuse 
Dominic. N-am văzut-o niciodată într-o situaţie din care să nu 
poată ieşi singură, şi o cunosc de cînd avea zece ani. Se gîndi o 
clipă. Mă rog, o singură dată a fost cît pe ce, dar a găsit o cale 
de scăpare. 

— Ce s-a întîmplat? 

Dominic zîmbi. 

— Va trebui să o întrebi pe ea. 

— De parcă mi-ar spune! La zece ani făcea parte din armata 
rebelilor? 

— Ducea mesaje dintr-un sat în altul de cînd era mai mică 
de-atît. Tatăl ei a început să o instruiască doar după ce a mai 
crescut puţin. 

— Drăguţ. 

— Nu era cel mai bun tată din lume dar, aşa cum ţi-am spus, 
avea un farmec aparte şi era un soldat excelent. Şi un bun in- 
structor. La vîrsta de doisprezece ani, Elena era deja extrem de 
pricepută în arta războiului. E trist... 

— N-ai putut să faci nimic? 

Dominic dădu dezaprobator din cap. 

— Eram musafir în tabăra lor. Dacă aş fi intervenit, rebelii 
m-ar fi dat afară. Mi-a fost greu, dar am învăţat să fac 
compromisuri. N-am putut să fac tot ce mi-am dorit, dar au fost 
unele lucruri pe care le-am realizat. Am reuşit să predau, să 
ofer alinare şi înțelegere şi, din cînd în cînd, ajutor sub o formă 
mai concretă. 

— Cum ai făcut cu Barry? 

Un surâs îi lumină faţa, privind la copilul adormit. 

— A fost bucuria şi privilegiul meu. Nu i-am putut oferi Elenei 
tot ce avea nevoie în copilărie, dar mi s-a acordat o altă şansă 
cu Barry. Cred că Dumnezeu găseşte întotdeauna o modalitate 
prin care ne ajută să ne găsim adevărata cale. Cînd Elena a avut 
nevoie de ajutor cu Barry, am ştiut că mi-am găsit-o pe a mea. I 
se ridicară sprîncenele. Pui o mulțime de întrebări. De ce? 

— Sînt blestemat să am o minte curioasă. 

— Iar Elena este o femeie uluitoare. 

— De cînd a încercat să mă omoare, doar la o secundă după 
ce ne-am întîlnit, îmi este greu să o privesc ca pe-o femeie. 

— Atunci de ce te revolți atât de tare împotriva felului în 
care a crescut-o tatăl ei? 

— Pur şi simplu nu-mi place să văd copii forțați să intre în 
jocul adulților. 

— Aşa cum ai păţit tu? 

Galen tăcu un moment. 

— Te bagi în sufletul meu? 

— Asta mi-e natura. Şi vocaţia, totodată. Dominic înclină 
capul, studiindu-l pe Galen. Eşti un om interesant şi, probabil, 
mai bun decît crezi că eşti. 

Galen rîse satisfăcut. 

— S-ar putea. Asta dacă există un grad mai mare de 
perfecțiune decît perfecțiunea însăşi. Zîmbetul îi pieri. Dominic, 
eu sînt un nenorocit egoist şi cinic, amestecat în păcate mai mari 


decît ai putea să numeri tu vreodată într-o viață de om. Dar asta 


nu înseamnă că sînt chiar atit de rău. În comparaţie cu oameni ca 
Chavez, stau destul de bine. 

— Majoritatea oamenilor sînt mai buni ca el. 

— Nu vrei să-i salvezi sufletul? Asta da ocazie! 

Dominic dădu din cap. 


— Mi-ar fi greu să-i cer iertare lui Dumnezeu pentru Chavez, - 


după tot ce a făcut oamenilor dragi mie. Presupun că acesta este 
şi motivul pentru care nu mai sînt preot. 

— Dar te face mult mai uman. Ridică din umeri. Ce zici de o 
partidă de şah, înainte să se trezească Barry şi să îi acorzi lui 
toată atenția? Va fi un zbor lung, iar eu mă plictisesc repede. 

— Am remarcat o oarecare nervozitate. ÎI privi gînditor. Cum 
rcuşeşti să o tii în frîu? 

Galen rînji. 

— N-aş vrea să te dezamăgesc, spunîndu-ţi. Deschise tabla 
de şah. Eu iau piesele negre. După cum spunea mama, cine 
seamănă, se-adună. 


— E vremea să te trezeşti. 

Elena făcu ochii mari şi îl văzu pe Galen stînd în picioare, 
în fața draperiilor. E 

— Stai liniştită. Aterizăm peste o oră. Ai timp să te 
pregăteşti. Ai nevoie de ajutor? 

Elena mişcă din cap dezaprobator şi căută să găsească o 
poziţie de şedere. 

— Sînt bine. 

— Nu-i adevărat dar, probabil, eşti mai bine ca înainte. Ai 
adormit imediat ce ai pus capul pe pernă. De cînd nu mai 
dormiseşi? 

— Nu-mi amintesc şi, oricum, nu contează. Ce face Barry? 

— A dormit şi el cîteva ore. Se întoarse să plece. Dacă ai 
nevoie de ajutor în baie, strigă. Apropo, Forbes vrea să-ţi 
vorbească. 

Elena dădu cearşaful la o parte. 

— Şi eu vreau să-i vorbesc. 

Un sfert de oră mai tîrziu, se aruncă pe locul de lîngă Forbes. 

— Unde ne duci? 

— Despre asta voiam să-ţi vorbesc, spuse Forbes. La nord 
de San Francisco, într-o regiune viticolă, există o casă pe care 
am mai folosit-o pentru protecție. Înainte era o podgorie, dar 

acum locul este părăsit. Am dat telefoane şi am dispus să ne | 


aştepte o echipă la aeroport şi să ne ducă direct acolo. 
Elena se încordă. 
— Ce echipă? 


—DEA. Apoi se grăbi să adauge: Ştiu că n-ai vrut să implicăm ; 


guvernul, dar nu te pot proteja de unul singur. Mi-am înştiințat 


superiorii cu privire la situaţia ta şi au fost de acord să meargă ; 
pe mîna mea. Am reuşit să te scoatem din țară fără implicarea | 


agenţiei, dar nu-ți pot oferi singur o bună protecție. 
Se aşteptase la asta. Nu-i plăcea dar, deocamdată, nu avea 
ce face. 
— Cunoşti oamenii care vor face parte din această echipă? 
— ÎI cunosc pe agentul principal, iar pe ceilalți trei i-am 
verificat şi sînt cît se poate de curați. Poţi avea încredere în ei. 
Elena clătină din cap. 
— Tu ai încredere în ei. Eu nu-mi permit să am încredere în 


nimeni. Nu am acest drept. Sînt răspunzătoare de Barry şi de | 


Dominic. 
— Iar eu sînt răspunzător de tine. 


— Nu e același lucru. Făcu o pauză. Du-mă tu la această | 


podgorie. Nu merg cu nimeni altcineva. 
— Dar nici nu m-am gîndit să te las singură. 


— Nu, vreau să spun, să ne duci tu cu maşina. Să verifici tu | 


podgoria. Echipa ta poate veni în urma noastră. 
— Intotdeauna verificăm o casă de protecție înainte să aducem 


o persoană. Chavez nu a avut timp să afle nimic. Elena, n-ai | 


motiv să te îngrijorezi. 
Cum poate fi atît de sigur, se gîndea ea uimită. Chiar nu-şi dă 
seama că nu va fi în siguranță atît timp cît Chavez trăia? 

— Verifică tu locul. 

Forbes ridică din umeri. 

— Dacă te face să te simți mai bine... Nu ştii că şi pentru mine 
este aproape la fel de important? 

— Nu, nu este. Tu vei să prinzi un lord al drogurilor. Eu trebuie 
să-mi protejez băiatul de el. Pentru mine nu este o întrecere. 

Forbes ezită şi îşi plecă uşor capul. 

— Ai dreptate. Fiul tău este important. Dar la fel sînt şi toți 
ceilalți copii pe care nenorocitul acesta îi jertfeşte cu drogurile lui 
blestemate. 

— Nu mă pot gîndi la ei acum. Nu pot salva întreaga lume. 
Treaba mea e să-l ţin pe Barry în siguranță. Privirea i se îndreptă 
spre Galen, care vorbea cu Dominic, aflați cu cîteva rînduri de 
scaune în faţa lor. ÎI întrebi tu pe Galen dacă vine cu noi? 

— Misiunea lui s-a terminat. Lui Galen nu-i place să 
colaboreze cu agențiile federale şi este şi foarte costisitor. Am 
fost norocos că am reuşit să-l conving să se ocupe de voi. 

— Nu vrei să-l întrebi dacă vine, doar ca să verifice măsurile 
de securitate? Te place. S-ar putea să accepte. 

— Sînt surprins să aud că îl vrei. Nu a fost chiar afectuos cu 
tine. 

— Nu îl vreau. Dar ştie ce face şi îmi este de ajuns. M-aş 
folosi de diavolul însuşi, dacă asta ar însemna că Barry va fi în 
siguranță. 

— Elena, am eu grijă de el. 

— Întreabă-l pe Galen. 

Forbes făcu o grimasă. 

— Iarăşi clubul privat. Se ridică. ÎI întreb, dar mă îndoiesc 
că va ajuta la ceva. Cinci minute mai tîrziu se întoarse, clătinînd 

din cap. Mi-a spus că el se retrage şi că de-acum mă priveşte 
doar pe mine. Ți-am spus că n-o va face. 

— A meritat să încerc. Galen tocmai se răsucea să o privească 
şi Elena îi prinse privirea sfidător. Nu trebuia să creadă că îi cerea 
disperată ajutorul. De fapt, nu am nevoie de tine, Galen. Ai fost 


doar o poliţă de asigurare. Dacă aş fi avut nevoie de tine cu | 


adevărat, aş fi găsit o modalitate să te conving. 
Dintr-o dată, Galen zîmbi şi Elena avu sentimentul ciudat 
că îi citise gîndurile. Îşi luă privirea de la el. Uită de Galen. 


Gîndeşte-te la casa aceasta sigură de la ţară. Gîndeşte-te la o | 


modalitate prin care să te asiguri că Chavez nu a ajuns la acei 
agenți, cît se poate de curaţi, despre care ţi-a spus Forbes. 


Galen stătea în picioare, privind la berlina neagră condusă 
de Forbes, ce ieşea de pe aeroport, urmată îndeaproape de 
SUV-ul în care se afla echipa de securitate DEA. 

S-au dus. Misiune îndeplinită. E timpul să merg mai departe. 


Forbes era deştept şi priceput, iar operaţiunea aceasta era | 


mult prea importantă pentru el ca să facă vreo imprudenţă. Elena 
Kyler era rezistentă şi, dintre toate persoanele cu care avusese 


de-a face, aproape că de ea îi părea cel mai rău. Dar este treaba | 
lor să-şi poarte războiul personal împotriva lui Chavez. El îşi 


îndeplinise partea sa. 
Venise timpul să meargă la pescuit. 


Ideea îl părăsi, lăsînd în urmă o curioasă senzație de | 


dezamăgire. Dar, la urma urmei, nu era ceva neobişnuit la el să 

se simtă abandonat după o misiune solicitantă, iar prezenţa Elenei 

avusese asupra lui efectul unei injecții cu adrenalină pură. 
Păcat că Chavez s-ar putea s-o omoare. 

O văzu în timp ce se apleca să asculte spusele copilului. 

Nu e treaba lui. 

Berlina neagră aproape că nu se mai vedea. 

Oh, la naiba! Nu strică dacă dă cîteva telefoane în Bogota şi 
vorbeşte cu Manero... 


4 


Bany răsuflă uşurat atunci cînd văzu dealurile din regiunea 
viticolă, rostogolindu-se unul după altul. 

—E mai bine aici. Oraşul acela era... ciudat. Aici vom locui? 

Elena înţelegea de ce Barry găsea San Francisco ciudat. Nu 
părăsise niciodată casa lui Dominic şi prima senzaţie de emoție, la 
vederea oraşului, se estompase repede. Bietul copilaş, fusese asaltat 
de atitea experienţe noi în ultimele douăzeci şi patru de ore! 

— Nu, acest loc aparține companiei la care lucrează domnul 
Forbes. S-ar putea să nu petrecem mult timp aici. 

— Vom merge iar cu avionul? 

— Poate. Privirea îi era concentrată la clădirea de care se 
apropiau. Era o casă din chirpici, cu două etaje, cu un acoperiş 
roşu de țiglă. Două balcoane din fier forjat, ruginite, atîrnau 
deasupra unei curți pavate cu lespezi şi locul părea la fel de şubred 
şi vechi ca şi cîrceii de viță uscați de pe podgorie. Şi spui că 
cineva a verificat deja locul? 

— Ieri. Forbes trase maşina în fața intrării principale. Staţi 
aici. Mă duc înăuntru şi mai verific o dată. 

— Aşteptăm. Elena îl opri pe Barry să iasă din maşină. Nu 

încă. Trebuie să ne asigurăm că nu sînt şerpi sau gîndaci în casă. 

— O descriere foarte potrivită, murmură Dominic. 

Cinci minute mai tîrziu, Forbes ieşi din casă. 

-E-n regulă. 

— Acum te poţi duce, Barry. Elena îi deschise portiera. Vom 
dormi într-una din acele camere cu balcon. Ce-ar fi să te duci să 
o alegi tu? 

Barry sări din maşină şi alergă în casă. 

— Mă duc cu el, spuse Dominic. E atât de emoţionat, că mi-e 
frică să nu sară de la balcon. 

— Ştie mai bine de-atît. Vin şi eu imediat. Elena ieşi din 
maşină. 

~ Forbes, arată-mi ce se află în spatele casei. Ce este cu 
dependinţa aceea? 

— Este o magazie destinată fermentării. Acolo se ţin butoaiele 
de vin. 

— Ai verificat-o? 

— Bineînțeles. Am ieşit prin spate. Făcu semn bărbaților 
din SUV şi aceştia începură să iasă din vehicul. Să ştii că nu 
sînt incompetent. 

— Ştiu, dar vreau totuşi să văd magazia. 

Forbes dădu din cap cu exasperare, dar pomi de-a lungul casei. 

— Hai să vezi cu ochii tăi. Şi să ştii că nu este o idee tocmai 
bună să stai într-una din camerele cu balcon. Se ajunge foarte 
uşor acolo. 

— Nu am ales-o fiindcă m-am gîndit c-ar fi romantic. Dacă 
se poate cățăra cineva pe-acolo, atunci pot cobori şi eu în acelaşi 
mod, dacă va fi nevoie. Nu-ţi face griji, voi şti dacă cineva va 
încerca să intre în cameră pe-acolo. Am un somn foarte uşor. 


72 


SĂ NU CREZI ÎN NIMENI 


— Nici nu mă-ndoiesc. Deschise uşa magaziei. Poftim. După 
cum vezi, nu e nimeni aici. Mulțumită? 

Mirosul dulce-acrişor de vin şi lemn o năpădi în momentul în 
care păşi în magazie. 

— Nu încă. Încăperea era spațioasă şi trei butoaie de lemn, 
înalte de cel puţin şase metri şi avînd o lăţime de trei metri, erau 
aliniate pe fiecare dintre cei doi pereţi laterali. Deasupra fiecărui 
rînd de butoaie se aflau rămăşiţele unei pasarele. Accesul era 
blocat. Vrei să pui cîțiva oameni să ia o scară şi să vadă ce este 
înăuntrul acestor butoaie? 

— Asta intenționam să fac. 

— Şi apoi aruncă scara. 

— Da. 

— Mersi. Elena verifică în spatele fiecăruia dintre cele şase 
butoaie. Acum sînt mulțumită. Se îndreptă către Forbes. Spune-mi 
cîte ceva despre membrii DEA care au venit cu noi. 

— Bill Carbonari este agent de zece ani. Are două 
recomandări. Jim Stokes a colaborat cu mine în diferite misiuni, 
în ultimii trei ani. Mike Wilder a activat la granița cu Mexicul 
timp de cinci ani şi, înainte să devină agent, a lucrat la Imigrări. 
Randy Donahue face parte din agenţie doar de doi ani, dar e 
agil. Foarte agil. 

— Vreau să mi-i prezinți. Vreau să le văd fețele şi felul în 
care se mişcă, aşa încît să-i pot recunoaşte pe întuneric. 

— De ce? 

Elena făcu ochii mari. 

— De ce crezi? Ca să nu împuşc pe cine nu trebuie! 

— Datoria noastră este să te protejăm. Nu vei fi nevoită să 
împuşti pe nimeni. 

— Vreau o armă. Galen nu mi-a înapoiat-o pe a mea. 

— Eşti sigură că... 

— Vreau o armă. 

Forbes aprobă din cap. 

— Bine, vei avea una în seara asta. 

— Mulţumesc. Se îndreptă spre casă. Acum hai să mergem 
să-i cunosc pe prietenii tăi de la DEA. 


— E şi un televizor, mami. Ochii copilului străluceau de 
încîntare. Şi sînt desene animate şi Bugs Bunny şi o pasăre mare 
galbenă şi... 

— Stai aşa. Elena ridică mîna. Ai descoperit toate astea în 
primele treizeci de minute, cît ai stat aici? 

- Dominic mi-a dat o telecomandă, spuse el arătîndu-i, 
mândru, aparatul. E magie. Traversă camera în fugă şi se aşeză, 
încrucişîndu-şi picioarele, în fața televizorului. Trebuie doar să 
apeşi pe butonul ăsta şi poți găsi orice. 

— Oh, Doamne! Zîmbi către Dominic. Ai creat un monstru. 
De acum, nu va mai pune mîna pe nici o carte. 

— E doar efectul noutății. Elena, cînd ai văzut prima dată un 
televizor? 

— Aveam nouă ani. Tatăl meu a trebuit să meargă la Bogota 


ca să strîngă bani pentru arme şi am stat acolo şase luni. A fost 


interesant. Erau atîtea lucruri pe care nu le făcusem niciodată. 
Nu fusesem la film sau la circ şi nu vizitasem o grădină zoologică. 
Se încruntă, afectată. Şi l-am dezamăgit pe Barry, ţinîndu-l 
deoparte de toate astea. 

— Va avea timp pentru toate. 

— Ar fi trebuit să găsesc o cale să plecăm înainte să se 


întâmple. 

— Barry este deştept şi fericit şi a învăţat să îşi folosească 
imaginația. Nu mulți copii au această binecuvîntare în epoca 
tehnologiei. Aşa că încetează să te consideri o mamă rea. Ai 
făcut ce a trebuit să faci, ca să-l ţii în siguranță. 

— Da, dar se presupune că un părinte munceşte ca să-i ofere 
copilului o viață mai bună decît cea pe care a avut-o el. Eu nu 
m-am descurcat chiar atât de bine pînă acum. Își îndreptă umerii. 
Dar situația se va schimba. Acum am o şansă. Se întoarse spre 
uşă. Mă duc în bucătărie să văd ce pot găti pentru cină. Crezi 
că îl putem lua din fața televizorului? 

— Reuşim noi. Vrei să te ajut cu masa? 

— Nu. Vreau ca de acum înainte Barry să aibă tot timpul 
alături pe unul dintre noi. 

— Nu ai încredere în Forbes. 

— Am încredere în el, numai că nu are aceeaşi experiență ca 
mine. Am văzut cum Chavez poate schimba şi corupe oamenii. 
Oameni de la care nu te-ai aştepta niciodată să te trădeze. 
Simţea amărăciunea năpădind-o. Nu te mai gîndi la asta. E în 
trecut. Tot ce putea face era să înveţe din experiență. Barry va 
dormi în camera mea şi vom face cu schimbul pe timpul zilei. 
IDe-acord? 

Dominic încuviință din cap. 

— Atît timp cît nu mă obligă să mă uit la creaturile acelea 
respingătoare Teletubby. Fiindcă, în cazul ăsta, te descurci 
singură. l 

Cînd părăsi camera şi începu să coboare scara de cărămidă, 
Elena surise. Teletubby? Ce o fi, Doamne iartă-mă, un 
Teletubby? 


Treisprezece kilometri. 
Chavez simți că-l arde, în timp ce alerga în josul cărării şi 

apoi începu să urce dealul abrupt, îndreptîndu-se către imensa 


casă pe care locuitorii a numeau palat. Era cea mai bună parte 


din alergat, cea mai grea, cea mai provocatoare. În timp ce 
parcurgea aceşti ultimi metri, simţea plăcerea triumfului, 
împlinirea dată de sentimentul că depăşise orice semn de 
slăbiciune. 

Îl văzu pe Gomez aşteptînd la capătul aleii. Nu se opri, 
forțîndu-l să alerge la pas cu el. 

— A fost cu siguranță Forbes. O misiune pe cont propriu. 


Nimeni din agenție nu a ştiut nimic. Au aflat doar după ce femeia | 


a fost adusă în Statele Unite. 

— Unde în Statele Unite? 

— Nu ştim încă. Gomez începuse deja să respire greu. 
Undeva pe Coasta de Vest. 


— Dacă ai aflat atîtea detalii, înseamnă că poți afla şi restul. 


Doar n-a lucrat singur. Ce ştii despre elicopter? 
— A fost închiriat de un mercenar, lan Carmichael. 
— Şi pe el cine l-a angajat? Forbes? 
— Nu cred. Carmichael lucrează pe bani mulți. 
— Atunci găseşte-l şi află. 
— Pare să fi intrat în pămînt. 
— Localizează-l. Vreau să ştiu cine a mai fost implicat. 


Ajunsese la anexa în care se găsea sala de sport şi se opri să-şi ; 
tragă răsuflarea. Gomez, a trecut deja o săptămînă. Nu ai fost | 


eficient. Apoi zîmbi. Şi cred că devii cam moale. Uită-te la tine 
cum pufăi şi gîfîi. De ce nu vii cu mine să exersăm în dimineața 
asta? 

Gomez holbă ochii şi făcu un pas înapoi. 


— Trebuie să mă întorc la Bogota. Am un pont despre cineva | 


din DEA, de pe Coasta de Vest, care ar putea şti ceva. 

— Atunci, grăbeşte-te neapărat înapoi în oraş. Deschise uşa 
sălii de sport. Va trebui să mă mulțumesc cu un tînăr pe care l-am 
păsit într-un grup de paramilitari. Arătă către bărbatul vînjos, 
cu pielea închisă la culoare, care stătea pe o bancă lîngă aparatul 
de ridicat greutăți. Este foarte puternic şi se spune că se pricepe 
la arme. Ce zici, Gomez? Mă poate doborî? 

— Nu. 

— Nici eu nu cred. Simţea fiorii emoţiei străbătîndu-l, în 
timp ce păşea către bărbatul care îl privea nerăbdător. Îi plăcea 
o astfel de atitudine. Prindea bine în luptă. Dar s-ar putea să-mi 
facă dimineaţa interesantă... 


— Chavez s-a întors la casa lui de pe coline, spuse Jose 
Manero. Îşi vede de treburi ca de obicei. 

— Nu a venit în SUA? întrebă Galen. Eşti sigur? 

— Gomez a fost singurul care s-a agitat. A fost de patru ori la 
Bogota în ultimele trei săptămîni, şi pune o grămadă de întrebări. 

— Dar capătă şi răspunsuri? 

— Poate. Nu mai ştiu nimic de el de două zile. 

Galen se încordă. 

— Ar fi putut să părăsească țara? 

— Tot ce se poate. N-a suflat o vorbă nimănui. 

— Spune-mi, ce ştii despre Gomez? Este omul de încredere 
al lui Chavez? 

— Dacă se poate spune aşa. Lui Chavez îi place să deţină 
singur controlul. Înainte să-l ia Chavez, Gomez a fost, timp de 
patru ani, ucigaş plătit în Caracas. Nu e un geniu, dar este viclean 
şi îl respectă foarte tare pe Chavez. Lui Chavez trebuie să-i placă 
asta. Nu suportă rivalii. 

— Anunţă-mă dacă Gomez iese la suprafață. Galen închise 


telefonul. N-avea un sentiment prea bun. Forbes sperase că | 


Chavez va veni alergînd după Elena şi fiul ei, dar lui i se părea 
mult mai cu sens să-şi trimită un om competent. 


Nu era treaba lui. Sună-l pe Forbes şi avertizează-l, apoi | 


dă-te la o parte şi uită de toate astea. 

Trase clapeta telefonului şi formă numărul. Mai avea cîteva 
cifre de introdus, dar închise. Ce putea să-i spună? Că urma să-i 
cadă în capcană cine nu trebuia? Nici măcar nu ştia dacă Gomez 
era în ţară. Manero nu reuşise să-i dea de urmă. 

Din cîte ştia, Gomez putea să stea liniştit undeva în Colum- 
bia, în nici un caz îndreptîndu-se către podgoria unde se aflau 
Elena Kyler şi fiul ei. 


Luna plină strălucea deasupra dealurilor. Elena se sprijini | 


de gardul curții şi trase adînc în piept aerul înmiresmat al nopții. 
Mirosea altfel decît în Columbia. Aerul nu era umed sau tropi- 
cal, nu aducea cu nimic cunoscut ei. 

— Băiatul doarme? Forbes se oprise lîngă ea. 

— Probabil. Dominic stă cu el. 

— Să înţeleg că nu stai aici ca să te bucuri de peisaj? 


lumbia. 


— Dar nu ieşi în fiecare seară ca să savurezi diferențele. | 


Veghezi locul acesta de parcă ai fi o santinelă în post. 

— Obiceiurile se uită greu. Am fost o luptătoare de la vîrsta 
de doisprezece ani. Nu cunoşteam un alt mod de viață. 

— Ai avut o viață ciudată. 


— Nu cred că Galen este de aceeaşi părere. De ce îi venise 

în minte Galen? Vrei să spui, ciudat fiindcă sînt femeie? Erau 
destule femei în armata rebelilor. Şi voi aveți femei în armată, aici 
în Statele Unite. 

— Da, dar bieţii de noi încercăm din răsputeri să le ţinem 
departe de linia frontului. Se opri. Şi nici nu trimitem copii în 
luptă. 

Elena ridică din umeri. 

— E vorba doar de obişnuinţă. Privi în spate, către casă. 
Eşti dezamăgit, nu-i aşa? Te aşteptai ca Chavez să fi venit deja. 

— Am sperat. 

— Poate că se îndreaptă încoace. 

— Nu, informatorii mei mi-au spus că încă se află în Colum- 


bia. 

— Atunci, poate te gîndeşti că te-am mințit. 

— Nu. Făcu o pauză. Dar se poate să-i fi supraapreciat 
reacţia lui Chavez la auzul plecării fiului său. 

— În nici un caz. Va veni după Barry. E doar o chestiune de 
timp. Îşi strînse pumnii. Deşi nici eu nu mă aşteptam să dureze 
atît. 

— Eşti chiar atît de sigură că te va găsi? 

— Bineînţeles. Are prea multe căi la dispoziție de a ajunge la 
oameni, ca să nu reuşească. Droguri, bani... Mă va găsi. 

— Atunci, înseamnă că ar trebui să fiu flatat de încrederea 
pe care mi-o acorzi privitor la protecția voastră, spuse el ironic. 

— Avem nevoie de orice ajutor. E mai bine să te am pe tine 
şi echipa DEA alături, decît să fiu singură. Balanța înclină mult 
prea tare în favoarea lui. Trebuie să pun capăt poveştii cu 
Chavez. Nu vreau să mai trăiesc aşa, punîndu-l pe Barry la 
bătaie de parcă ar fi un miel de sacrificat. 

— Eu aş spune că tu eşti cea de sacrificat. Tu ai răpit copilul. 
Vreau să spun, în ochii lui Chavez. 

— Exact aşa vede el situaţia, motiv pentru care va veni cu 
siguranţă. 

Forbes ezită. 

— Nu ştiu cît timp vă mai pot asigura protecția, în lipsa unor 
dovezi care să sprijine utilitatea ei. 

Elena se crispă. 

— Ai de gînd să mă laşi singură? 

— Nu şi dacă îmi pot convinge superiorii că avem o şansă 
reală de a-l prinde pe Chavez. 

— Însă te îndoieşti că vor fi de acord. 

— Voi face tot ce-mi va sta în putință. 

Ştiuse că aşa s-ar putea întîmpla, dar nu crezuse că va fi atît 
de curînd. Depăşeşte şocul. Gîndeşte-te la o modalitate de 
supravieţuire. 

— Dar ne vei mai aduce actele false pentru Dominic, Barry 
şi mine? 

Forbes ezită iarăşi. 

— Sînt ofițer federal, iar voi vă aflaţi în țară ilegal. 

— Şi înţelegerea poate cădea dacă Chavez nu răspunde 
provocării. Îşi ridică bărbia. Înţeleg. 

Forbes o privi fix pentru o clipă şi apoi murmură o 
promisiune. 

— Veţi obține documentele de identitate. Dar să nu-mi spui 
unde intenţionaţi să mergeţi. Dădu să plece. Deocamdată însă, 
nu e cazul să ne punem problema asta. Încerc să fac rost de 
ceva mai mult timp. Vii înăuntru? 

— Încă nu. Trebuie să-mi pun gîndurile în ordine. 

— Da, cred că ai dreptate. Îmi pare rău. 

— Forbes! 

El privi înapoi, spre ea. 

— Mulţumesc. Eşti un om bun. Nu voi uita că m-ai ajutat. 

Forbes ridică din umeri. 

— Îmi place puştiul. Nu vreau ca Chavez să pună mîna pe el. 

-N-o va face. 

Forbes zîmbi şi se îndreptă cu paşi mari spre casă. 

Forbes era într-adevăr un om cumsecade care, probabil, 
îşi risca pielea pentru ea. Dacă şi aici, în SUA, birocrația funcționa 
ca în Columbia, atunci însemna că guvernul îl lega practic de 
miini, chiar pedepsind orice inițiativă. DEA n-o va ajuta. Dar, la 
naiba, nu avea nici un alt sprijin. Chavez deţinea controlul unei 
operațiuni de mari proporții şi oamenii nu se îngrămădeau să ajute 
o femeie pe care el o voia moartă. 

Măcar acum era mult mai bine decît în urmă cu trei 
săptămîni. Era în Statele Unite şi, în curînd, urma să obțină un 
act de identitate fals. Nu se putea bizui pe ei ca să-l prindă pe 
Chavez, aşa că trebuia să fugă de el. Era singură, dar pentru ea 
singurătatea nu era o noutate. 

Şi cu Dominic ce se va întîmpla? Îl adusese aici deoarece 


crezuse că va fi mult mai în siguranţă. Acum, el era la fel de 


vulnerabil ca ea. l-ar fi mai bine fără ea. 

Dar dacă s-ar despărți, atunci nu ar şti niciodată cu siguranță 
dacă Chavez îl urmăreşte. O altă problemă. 

Blestemat fie Chavez! Chiar dacă stătea cu mîinile în sîn, 
tot reuşise să dea naştere agoniei. 


— Chavez este tot în tabăra sa. Familia Delgado îi întoarce 


vizita. Acum trei zile a dat o petrecere în cinstea fraților Grimm şi 
a soțiilor lor, spuse Manero. Gomez nu a fost prezent. 

— Atunci unde naiba e? întrebă Galen. 

— Nu se ştie nimic. 

Nu se ştie nimic. Răspunsul reveni în mintea lui Galen, după 
ce închise telefonul. 

Manero era priceput, iar sursele sale excelente. Dacă nici el 
nu putuse afla vreo informație despre Gomez, însemna că Gomez 
plănuia ceva, asigurîndu-se că nu suflă nimeni o vorbă. 

Ce punea la cale? Unde era? 


Terenul din apropiere era sigur. Urma încăperea destinată 
fermentării. 

Bill Carbonari stătea în fața intrării din spate, cînd Elena 
apăru după colțul casei. 

—E în regulă, doamnă Kyler. Am verificat eu locul. Zîmbi. 
Dar ce tot spun? O veţi face dumneavoastră oricum. 

— Nu vreau să te jignesc. 

— Nu-i nici o problemă. Îi simți privirea aţintită în ceafă, în 
timp ce păşea pe cărarea ce ducea la magazie. Carbonari părea 
să fie foarte ager şi era o prezență destul de plăcută. Simţea o 
oarecare iritare din partea celorlalți trei agenți. Presupunea că le 
rănea orgoliul, neavînd încredere în ei. Păşi pe coridorul dintre 
butoaiele uriaşe şi lumină cu lanterna dintr-o parte în alta a 
magazii. 

Nimic. 

Nimic în afară de cilindrii de lemn şi sunetul paşilor ei. 

Se opri brusc, cu privirea aţintită spre partea întunecată din 
spatele ultimului butoi. Zărise ceva cu coada ochiului. Strălucea 
uşor ceva. Metal. l 

Rahat. O scară de aluminiu. 

Din prima noapte, cînd îl rugase pe Forbes să verifice 

containerele, nu mai fusese nici o scară în încăpere. Acum era 
una, proptită de ultimul butoi. 

Alergă înainte, lovi cu piciorul în scară şi o trînti la pămînt. 
Fugi spre uşă. 

Din spate, se auzi un zgomot în interiorul butoiului. 

Elena era deja afară, alergînd spre casă. 

— Carbonari! Sună-l pe Forbes... 

Carbonari era întins la pămînt, iar deasupra lui stătea un 
bărbat. Acesta se răsuci şi pară lovitura Elenei, direcţionată 


către cap. 

— La naiba, încetează să tot încerci să mă omori. Sînt aici 
să te ajut! 

Era Galen. 


— Şi mă ajuţi omorîndu-l pe Carbonari? 

— Tot ce ştiu e că, atunci cînd am apărut eu în peisaj, l-am 
văzut armîndu-şi puşca şi îndreptînd-o spre magazie, imediat 
după ce ai intrat tu acolo. Şi nu părea să caute vin. 

— E cineva în butoi. Am doborit scara, dar vor... 

— Repede. Adu copilul. O prinse de braţ şi o împinse către 
casă. Pun pariu că dintr-o clipă într-alta o să apară Gomez cu 
ajutoare. 

— Gomez? 

— Şi-a aşezat tabăra pe dealuri. Galen urca două trepte 
deodată. Am verificat toate hotelurile din împrejurimi şi în ultimele 
două zile am fost în recunoaştere. Am dat peste ei — ca să vezi 
surpriză! Unde-i Forbes? 

— A doua uşă pe dreapta. 

— Şi Dominic? 

— E cu Barry. 

— Atunci scoate-i din casă şi îndreptaţi-vă către podgorie. 

Evită oricare dintre oamenii lui Forbes. Nu ştiu dacă mai este | 
corupt şi altcineva în afară de Carbonari. Ascundeţi-vă după 


prima coastă a dealului şi aşteptaţi pînă vin. 
— Ce-ai de gînd să faci? 
Dar Galen plecase deja, dispăruse în camera lui Forbes. 
Nu avea de gînd să îl urmeze. Trebuia să-i scoată din casă 
pe Barry şi Dominic. 


— Galen, i-am promis Elenei că vor fi în siguranță, spuse 
Forbes abătut. 

— Elena va fi în siguranță dacă ieşim de-aici înainte să apară 
Gomez. 

— L-am verificat pe Carbonari. Am crezut că e cel mai bun 
dintre toți. Ce naiba faci? 

Galen dădea foc draperiilor de catifea. 

— Avem nevoie de ceva care să-i distragă atenția cînd apare. 


Du-te şi fă acelaşi lucru în bucătărie. Vreau să văd tot locul ăsta 


în flăcări. 
— De ce? 


— Ai vrea să dai față cu Chavez, dacă n-ai fi stare să-i salvezi 
copilul de la moarte? Gomez va fi nevoit să încerce să intre în | 


casă şi să se asigure că Barry nu-i înăuntru. 
Privi pe fereastră. 


—Uite-i că vin... sînt la vreo cinci kilometri depărtare. Mişcă-te, | 


Forbes. 


— Mami, arde! şopti Barry, cu ochii ațintiți asupra fermei. | 


Casa e în flăcări. 


— Sst, îţi explic mai tîrziu, puiule. Trebuie să nu faci nici un | 


zgomot, da? 

Unde era Galen? 

Îi va mai acorda cîteva minute, dar apoi vor trebui să iasă 
de pe cîmp şi să se îndrepte spre şosea. 

Nu, nu spre şosea. Vedea farurile unei maşini mergînd în 
grabă în direcţia casei. 

Gomez. 


— Haide, Forbes. Galen se îndreptă către uşă. E timpul să 
ieşim de-aici. 

— Nu-mi pot lăsa agenții. Pot fi răniți şi în imposibilitate de a 
răspunde. Puse telefonul în buzunar. Am cerut întăriri de la San 
Francisco, dar nu au cum să vină la timp. Trebuie să văd ce e cu 
oamenii mei. 

— Ascultă, de ce n-au venit în goană aici cînd au văzut casa 
în flăcări? 

— Au trecut doar cîteva minute. Nu se poate să lucreze toți 
pentru Chavez. Refuz să cred aşa ceva. 

— Nu spun că sînt cumpăraţi de Chavez. Dar poate unul 
dintre ei este corupt şi este foarte uşor să iei oamenii prin 
surprindere dacă te ştiu lucrînd alături de ei zi de zi. 

— Ştiu asta. 

— Atunci hai să plecăm dracului de-aici. Sau vrei ca 
nenorocitul ăla să o prindă pe Elena? 

Forbes ezită şi apoi se îndreptă spre uşa din spate. 

— Să mergem. 

— Bine. Mergem pe lîngă casă şi apoi o luăm către podgorie. 

Din casă ieşea fum gros. Galen simți ochii înțepîndu-l, în 
timp ce străbătea cu privirea zona şi apoi şoseaua. 

Farunile se apropiau, dar încă mai aveau timp. 

— Dacă nu ajung în cîteva minute, scoate-o pe Elena 
de-aici, spuse Forbes. 

Galen se întoarse şi văzu că Forbes se oprise la colţul casei. 
La naiba! 

— Nu fi idiot! 

— Fumul mă va acoperi şi ştiu exact care le este poziția. 


Trebuie să mă asigur. Nu-i las să-i găsească Gomez. Sînt | 


responsabilitatea mea. 

— Responsabilitatea ta este să rămii în viață, spuse Galen 
dur. Nu fi nebun. Nu risca. 

— Voi avea grijă. 

— Pentru numele lui Dumnezeu, nici măcar nu e Chavez. 

— Scoate-o pe Elena, strigă Forbes şi țîşni după casă. 


Galen începu să-l urmeze, dar apoi se opri, bolborosind o 


înțurătură. Nu avea timp. 


Luminile farurilor erau din ce în ce mai vizibile. Erau prea 


aproape. 
Galen începu să alerge către podgorie. 
Auzi împuşcături. Veneau din spate. 
Îşi încleştă pumnii pe lîngă corp. 
Iisuse! 


Rafala de împuşcături aproape că îi retezase capul lui Forbes. 

Doamne sfinte! 

Elena acoperi repede capul lui Barry cu braţele şi se uită la 
Dominic. 

— A văzut? întrebă ea speriată. 


— Nu cred. Dominic strînse din buze. Imi doresc să nu fi 


văzut nici eu. 

Elena își dorea acelaşi lucru. Îi venise rău. 

— Să ieşim dracului de-aici. Dintr-o dată, se treziră cu Galen 
în spatele lor. Gomez va ieşi din casă dintr-un moment în altul şi 
nu va dura mult pînă vor începe să caute pe cîmp. Maşina mea 
este parcată după acel deal, între copaci. 

— Forbes... 

— Mişcaţi-vă! 

Elena se mişca deja, aproape de pămînt şi împingîndu-l pe 
Barry înaintea ei. 

Şi, totodată, încercînd să uite imaginea capului lui Forbes 
explodînd. 


Galen nu mai vorbi decît după ce se urcară în maşină şi 
începu să conducă în josul şoselei ce ducea la autostradă. 

— Cum se simte Barry? 

—E speriat. Braţele i se strînseră în jurul băiețelului aflat în 
poală. Dar e foarte cuminte. Nu-i aşa, puiule? O să fie bine. 

Barry nu scoase nici un cuvînt; se cuibări doar mai bine în 
braţele ei. 

Doamne, cît spera să fi rostit adevărul! De la naştere, îl 
protejase de violenţa cu care trăise ea toată viaţa, iar acum, 
doar într-o singură noapte, avusese parte de această oroare. 

— Unde mergem? 

— În noaptea asta, vă duc în apartamentul unui prieten din 
oraş. Mă lasă să stau în el ori de cîte ori vin pe-aici. Vom lua o 
hotărîre după ce vom avea destul timp ca să gîndim clar. 

— Forbes, şopti ea. 

— Nu l-am putut opri. A vrut să se asigure că nu li se 
întîmplase nimic oamenilor săi. 

Elena privi în jos, spre Barry. Părea să fie prea şocat ca să 
mai poată fi atent la ce vorbeau, dar continuă totuşi să şoptească. 

— A fostunul dintre agenţii lui, Wilder. Nu i-am văzut pe 
ceilalţi, dar pe el l-am văzut ridicîndu-şi arma. 

— Şi sînt sigur că va fi bine plătit pentru asta. 

— Mie... îmi plăcea Forbes. 

Galen strînse din buze. 

— Şi mie. 

— Deocamdată, nu sîntem urmăriți, spuse Dominic de pe 
bancheta din spate, privind pe geam. 

— Într-un minut, ieşim pe autostradă, îl linişti Galen pe părinte. 
Cred că acum sîntem în siguranță. 

Elena nu se simţea deloc în siguranță. Îi era teamă pentru 
Barry şi Dominic şi da, îi era teamă chiar şi pentru ea. Ce fel de 
lume era aceea în care un om bun ca Forbes putea fi măcelărit 
de cei în care avea încredere? Dar de ce mă mai mir?, se gîndea 
ea obosită. Nu se deosebea cu nimic de lumea în care trăise pînă 
atunci. 

Dar era altfel, totuşi. În ultimele săptămîni, începuse să 
creadă că ar putea avea o viață mai bună. Poate că încă nu era 
totul pierdut. 

Îi era greu să reziste unei speranţe atât de puternice. 


Apartamentul era situat la ultimul etaj şi avea vedere către 
golf. Era cel mai luxos loc pe care-l văzuse vreodată Elena. 
Camera de zi era excepțională: canapele de catifea bej, covoare 
de Burgundia şi ferestre largi, ce ocupau un întreg perete. 

— Sînt cîteva dormitoare cu băi aferente. Galen arătă cu 
mîna spre aripa de sud. Ce-ar fi să te duci să găseşti un loc 
confortabil pentru voi trei, în timp ce eu fac nişte cafea? 

Confortabil? Era ultimul cuvînt pe care l-ar fi folosit să descrie 
locul acesta, se gîndea ea epuizată. Barry o ţinea strîns de mînă 
şi privea cu ochi mari în jur. Trecuse prin multe, prea multe, în 
noaptea asta. Ca şi ceilalți, de altfel. 

— Mă întorc să vorbim după ce îl culc pe Barry. 

— Aştept să te întorci. Locul acesta e cam mare, ce-i drept. 
Voi presăra firimituri de pîine ca să găseşti bucătăria. 

— Te găsesc eu. Păşi de-a lungul holului. Hai, Barry. E 
vremea să mergi la culcare. 

— E foarte ciudat locul acesta. Barry privea cu ochi mari, 
peste umăr, către peretele de sticlă. De-aici se poate vedea 
întreaga lume? 

— Nu, doar oraşul şi golful. 

— Galen este proprietarul oraşului? 

— Nimeni nu este proprietarul oraşului. Sau poate că toată 
lumea este. 

— Oh. 

Barry nu mai scoase o vorbă, cît îl dezbrăcă Elena şi-l băgă 
în patul neobişnuit de mare, aflat într-una din camerele pentru 
oaspeți. E mult prea tăcut, se gîndea ea îngrijorată. Se aşeză pe 
pat, lîngă el. 

— Eşti bine? 

Barry dădu din cap aprobator şi închise ochii. 

Nu era bine. 

— Barry, în seara asta s-au întîmplat lucruri urâte, dar acum 
sîntem în siguranță. Nimic şi nimeni nu-ți poate face vreun rău. 

Ochii i se deschiseră. 

— Cine a făcut asta, mami? 

— Oameni răi. 

— De ce? 
— E greu de explicat. Oamenii răi fac lucruri rele. 
— Ardea... 


— Ştiu. Ce putea să spună, cînd Barry era aproape în stare 
de şoc? Dar acum sîntem în siguranță. 

— Eşti sigură? 

— Sînt sigură. ÎL sărută apăsat pe frunte. N-aş permite 
niciodată să ți se întîmple ceva rău. Ştii asta, nu? 

Băiatul nu răspunse imediat. 

— Asta a fost o aventură, nu-i aşa? 

— Cred că da, unii oameni ar numi-o astfel. 

— Mie nu mi-a plăcut aventura asta, mami. 

— Nici mie. Uneori, aventurile nu sînt distractive. 

— N-am ştiut. 

Simţea că o podidesc lacrimile. Barry deja învăţa lecții de 
care ea sperase să nu aibă parte niciodată. 

— Dar sînt şi aventuri minunate, să ştii. 

— Da, cred că da. Barry se întoarse cu spatele şi închise 
ochii. Domnul Forbes nu a fost în casă cînd a luat foc, nu? 

— Nu. 

— Ce bine! Eram îngrijorat. E un om bun. 

— Da, aşa este. Încearcă să adormi, iubitul meu. 

— Aşa voi face. Nu vreau să mai stau treaz acum. 

Fiindcă să stea treaz era mult mai înspăimâîntător decît 
cufundarea în uitare, venită o dată cu somnul. 

— Şi dimineaţă totul va fi luminos şi frumos şi toate aventurile 
vor fi vesele. 

— Sper din tot sufletul... 

Adormi cinci minute mai tîrziu şi Elena îl acoperi încet cu 
cearşaful şi se ridică în picioare. 

Dominic aştepta pe hol. 

— Stau cu el puțin. S-ar putea să se trezească. A avut o 
noapte grea. 

— Ca şi tine, de altfel. 

— Da, recunosc că nu i se întîmplă oricui ca în decurs de o 
lună să fie nevoit să plece din două case ce ard din temelii. 
Zîmbi. Du-te să vorbeşti cu Galen. Voi avea grijă de Barry. 

— Întotdeauna ai avut. Ai făcut-o chiar mai bine decît mine. 
Poate că ar fi trebuit să... 

— Du-te. O împinse uşor către hol. Trebuie să fii supărată 
din moment ce ai ajuns să vorbeşti despre cum ar trebui. 

Elena răsuflă adînc. Avea dreptate. Nu avea timp de pierdut, 
privind înspre trecut, cînd acum trebuia să găsească o cale de 
supraviețuire pentru toți. 

— Veghează-l. S-ar putea să aibă coşmaruri. Mă întorc cît 
de repede pot. 

Cii se simte băiatul? întrebă Galen, atunci cînd o văzu 
intrînd în bucătărie. 

— Nu e bine deloc. Se aşeză la masa cu blat de granit. Dar 
nu a văzut cînd l-au omorît pe Forbes. Mi-era teamă de asta. 

— A văzut lucruri care ar înspăimînta pe orice copil. Îi turnă 
o ceaşcă de cafea şi se aşeză de partea cealaltă a mesei. Nu 
încerca să îndulceşti situația. Trebuie să fii onestă cu el. 

— Are cinci ani, Galen. 

— Jar tu vrei să-l protejezi. Dar s-ar putea să n-o poți face. E 
mai bine să ştie că îi vei spune întotdeauna adevărul. Adevărul e 
important pentru copii. 

— Iar tu eşti expert în aşa ceva? întrebă ea sarcastic. 

- În majoritatea lucrurilor. Bea-ţi cafeaua. 

Duse ceaşca la gură. 

— De ce ai venit la podgorie în seara asta? Credeam că mergi 
la pescuit. 

— Aşa credeam şi eu. Întotdeauna am avut probleme cînd a 
trebuit să renunţ la ceva. Iniţial, voiam doar să fiu cu ochii pe 
Chavez şi să văd dacă face vreo mişcare. 

— De ce ai face aşa ceva? 

Galen privi la cafeaua din mînă. 

— Eu şi cu Ben Forbes ne cunoşteam de mult timp. Îmi plăcea. 
M-am gîndit că n-ar strica să văd ce se mai întîmplă. Apoi, cînd 
nu i-am mai dat de urmă lui Gomez, m-am hotărît să verific valea, 
ca nu cumva să fiți urmăriți. 

— De ce? 

— Am avut o presimţire. Cred în presimțini. 

Şi Elena credea. 

— Şi atunci ai venit la noi, ca să ne avertizezi. 

— Însă am ajuns acolo după ce lucrurile se puseseră în 
mişcare. Fără îndoială, Carbonari găsise deja o modalitate de 
a ascunde unii dintre oamenii lui Gomez în magazie şi n-a agreat 
ideea ca tu să-i stai în cale. 

— Dacă n-ar fi lăsat scara de aluminiu proptită de butoi, n-aş 
fi suspectat nimic. A fost o prostie din partea lui să nu ascundă 
scara şi să o ridice la loc mai tîrziu. 

— Mă întreb dacă magazia a luat foc. Galen mişcă din cap. 
Ar fi chiar plăcut să-i ştiu pe oamenii lui Gomez în containerul 
acela, prăjindu-se la foc mic. 

— Ți-ar face plăcere să-i omori? 

— Oh, da. Privirea i se fixă pe chipul ei. Iar tu mă studiezi, 
îmi analizezi răspunsurile, încerci să-mi afli limitele. E incredibil 
de uimitor, după tot ce ți s-a întîmplat în noaptea asta. 

—O fac tocmai din cauza a ceea ce mi s-a întîmplat în noaptea 
asta. Îşi strînse mîna pe ceaşcă. Trebuie să găsesc o cale de a-i 
ține dincolo de orice pericol pe Barry şi pe Dominic. Nici aici nu 
vor mai fi în siguranță multă vreme. 

— Nu e cazul să ai atîta desconsiderare față de locşorul lui 
Logan. Are măsuri de securitate de primă mînă. Miliardarii sînt 
ținte principale pentru răpitori şi terorişti, iar el este foarte grijuliu 
cu familia sa. Apoi adăugă: Dar sînt de acord că apartamentele 
situate la ultimul etaj nu sînt cele mai bune case de siguranță. 
Există o singură cale de ieşire şi asta e în jos. 

— Dar ai putea aranja oricînd să ne ridice un elicopter. 

— Aproape că ai zîmbit. 

— Aşa ți s-a părut? 

— Da, dar acum i-a pierit surîsul. Se lăsă pe spate. Hai, 
spune-mi. 

— Ce să-ţi spun? 

— N-am de gînd să îţi uşurez situația. Deja ai fost o adevărată 
pacoste pentru mine. Vreau s-aud cuvintele. 

Elena tăcu o clipă. 

— Sînt singură. Am nevoie de ajutor. 

— Poţi să apelezi la DEA. 

— Forbes a încercat asta. Nu voi repeta greşeala. Făcu o 

pauză. Am nevoie de ajutorul tău. Ai legături şi experiență. L-ai 
putea proteja pe Barry... dacă ai vrea. 

— Şi mie ce-mi iese din afacerea asta? 

Elena îl privi în ochi. 

— Orice doreşti. Spune-mi şi voi găsi o cale de a-ți oferi ce 
doreşti. 

O vreme, el nu spuse nimic, iar apoi... 

Cum aş putea rezista unei astfel de oferte? 

Galen era furios. Expresia feţei nu i se schimbase, iar tonul 
era la fel de zeflemitor ca întotdeauna, dar îi simţea furia. 

— Nu trebuie să rezişti. Vrei să fii plătit, vei fi plătit. Fii 
rezonabil. 

— Nu prea sînt, nu? Mă bucur că mi-ai atras atenţia. 

— Deci, ce vrei în schimb? 

—Mă hotărăsc mai tîrziu. Poate c-am să dau de vreun vechi 
duşman pe care să-l pui tu la pămînt pentru mine. N-ai avea 
nimic împotrivă s-o faci, nu? 

— Ba da. 

— Dar ai face-o. 

— Nu s-ar ajunge la asta. Vei vrea să-l omori singur. Buzele 
i se strînseră. Ce vrei să ştii? Dacă aş putea s-o fac? Bineînţeles 
că da. Tata obişnuia să mă trimită să eliberez calea, înainte ca 
trupele să-şi mute tabăra. 

— Să eliberezi calea? 

— Să găsesc şi să ucid orice lunetist sau santinelă care ar fi 
stat la pîndă. M-a învăţat bine. Eram foarte pricepută la aşa 
ceva. 

— Foarte frumos din partea lui. Se ridică în picioare. Ştii, nu 
cred că l-aş fi plăcut prea tare pe tatăl tău. 

— L-am iubit. 

— Cu-atît mai rău. Du-te la culcare. Am de dat cîteva 
telefoane. 

— Ne vei ajuta? 

— Am crezut că am stabilit deja aspectul ăsta. Da, vă voi 
ajuta. Am o fermă, în sudul Oregonului, care ar trebui să facă 
față în privinţa securității. Am ascuns documentele de proprietate 
şi, în cazul în care ar încerca cineva, i-ar fi extrem de dificil să afle 
că este a mea. 

— Dar nu imposibil. 

— Nimic nu e imposibil. Ne dă doar o şansă şi ceva timp să 
facem planuri. Am un om care ar putea să-mi spună cînd se 
apropie Chavez. O privi drept în ochi. Dar vei face absolut tot 
ce îţi voi spune eu să faci. Este singurul mod în care intru în joc. 

— Asta dacă cred că ceea ce faci este bine pentru noi. 

Galen clătină din cap. 

Elena îşi muşcă buza de jos. 

— Bine. Dacă nu faci vreo prostie. 

— Îmi va fi greu, dar mă voi abţine. Făcu o pauză şi apoi 
adăugă: Şi îți voi acorda o bonificaţie, drept recompensă pentru 
cooperare. 

— O bonificaţie? 

— Chavez. Îţi voi oferi capul lui Chavez pe tavă. 

— De ce? 

—M-a enervat. Acum cîțiva ani, mi-a ucis doi dintre oamenii 
mei şi nu mi-a plăcut deloc. Dar era vorba despre afaceri şi ei 
ştiau ce riscuri îşi asumă. Pe cînd cu Forbes am avut o relație 
mult mai... personală. Cred că i-a venit vremea lui Chavez. 

— S-ar putea să fii dezamăgit. Chavez nu a venit după Barry, 
aşa cum mă aşteptam. 

— Nu mă miră. Barry poate fi foarte important pentru Chavez, 
dar este deştept şi nu şi-ar risca gâtul, dacă i-l poate risca pe-al 
altuia. Însă Gomez a dat greş. Şi nu e în stilul lui Chavez să mai 
aibă încredere în altcineva. Cred că de data asta va veni el. 
Zîmbi sinistru. Şi Forbes ar fi dezamăgit: Chavez nu va 
supravieţui ca să spună totul celor de la DEA. Făcu o pauză. 
Nu că ar fi ajuns s-o facă. 

Elena se încordă. 

~ Ce vrei să spui? 

— L-ai fi ucis tu. Nu ţi-ai fi asumat riscul să-l vezi că scapă 
de închisoare prin mită. Şi nici nu i-ai fi lăsat să-l tîrască pe 
Barry prin tribunale, ca să ia parte la procese complicate. 
Răspunsul? L-ai fi omorît pe nenorocit. 

— Nu i-ai spus lui Forbes că te aşteptai la asta din partea 
mea. 

— De ce să mă amestec? N-am nici cea mai mică dorință ca 
Chavez să ajungă la bătrînețe în vreo închisoare confortabilă. 
Se îndreptă spre uşă. Noapte bună. Nu-ţi fie teamă să mergi la 
culcare. Eşti în siguranță aici. Sistemul de alarmă al lui Logan 
este extraordinar, iar eu voi fi treaz mai toată noaptea. 

Elena îl privi cîteva clipe, apoi se ridică, merse la chiuvetă 
şi îşi spălă ceaşca. I se părea ciudat că, după toţi aceşti ani în 
care îşi purtase singură de grijă, acum îşi punea viaţa în mîinile 
altcuiva. Se- simțea bizar şi puţin intimidată. Galen era prea 
receptiv, iar voinţa lui era la fel de aprigă ca a ei. 

Dar el nu avea motivaţia ei. El nu îl avea pe Barry. Ea ar 
putea face orice, dacă aşa îl ţinea în siguranță pe Barry, iar asta o 
făcea mai puternică decît Galen. 

Va fi în stare să îi facă față. 

— Forbes e mort, spuse Gomez. 

— Şi fiul meu este la tine, spuse Chavez. Evident. 

Gomez ezită. 

— ÎI vom avea în curînd. Am avut o mică problemă la 
podgorie. 

Chavez îşi înăbuşi furia. 

— Problemă? 

— Trebuie că Elena a fost avertizată. Au dat foc locului şi 
deja plecaseră atunci cînd am ajuns noi. 

— Cum de-a fost avertizată? Sau poate că ai fost atît de 
neîndemînatic, încît ţi-a dat cineva de urmă? 

— Am fost atenţi. Mituisem doi membri din echipa DEA. 
Totul trebuia să meargă ca pe roate. 

— Nu-mi spune mie cum trebuia să meargă. Unde este fiul 
meu? DEA îl mai are în custodie? 

— Nu credem. Am păstrat legătura cu Carew, omul nostru 
din DEA, şi zice că agenţia nu are nici cea mai mică idee unde 
se află acum. 

— La fel ca şi tine? 

— Cred că ştiu cine i-a scos de-acolo, se grăbi Gomez să 
spună. L-am găsit pe Carmichael în Rio. Ne-a luat ceva timp, 
dar, în final, a vorbit. Sean Galen i-a scos din Columbia şi i-a 
dus la San Francisco. Dacă nu DEA a scos-o pe Elena din casa 
de siguranță, atunci Galen trebuie să fie cel care a făcut-o. 

— De ce? Mi se pare că şi un urangutan ar fi avut suficientă 
minte să-mi ia fiul, cu tine de față. 

Tăcere. 

— El este singura persoană pe care o cunoaşte Elena în țara 
asta. E cel mai important fir de care-am dat. 

— Atunci, urmaţi-l. Fă săpături pînă descoperi absolut tot 
despre Galen. Află unde i-a dus. Îşi cobori vocea, pînă ce ajunse 
mieroasă. Şi nu mă mai suna ca să-mi spui că n-ai reuşit, Gomez. 
Vreau să-mi raportezi totul în momentul în care ai dat de ei. 

— S-ar putea să dureze ceva timp. Galen lucrează singur. Va 
fi greu de... 

Chavez îi închise telefonul. 

Ticălos jalnic, Gomez asta. Dar Chavez nu voia pretexte. 
Îşi voia fiul. 

Şi şansa de a o chinui pe Elena Kyler, pînă cînd îl va implora 
să o ucidă. 

Trase adînc aer în piept şi încercă să scape de furie. Încă 
două zile şi va avea în buzunar familia Delgado, cu toate legăturile 
ei. Apoi va fi liber să-şi încheie afacerea singur cu Elena. Trebuia 
să se fi gîndit mai bine şi să nu-l lase pe Gomez să se ocupe de 
ea. El era singurul îndeajuns de puternic ca s-o învingă pe căţea. 
O mai făcuse o dată şi n-avea nici o problemă să o repete. 

Elena întinsă pe preş, cu ochii arzind, îndreptați spre el. 

Amintirea îi dădu un fior de plăcere, pe de o parte sexual, 
iar pe de alta, anticipînd triumful ce-l aştepta. Aproape se bucura 
că Gomez ratase. Uitase plăcerea extraordinară de a o face să i 
se supună. Nu se simțise niciodată mai puternic sau mai cuceritor, 
decît în acele ultime zile alături de ea. Ar fi bine să se distreze 
puţin cu Elena, înainte să-i smulgă inima din piept. 


—E frumos. Elena privea către munții albaştri din depărtare. 
N-am văzut niciodată aşa ceva. Este atît de... sălbatic. 

— Şi Columbia nu e? Galen se aplecă pe fereastră şi formă 
codul de deschidere a porţilor electronice. Dar înțeleg ce vrei să 
spui. Ariditatea exercită o putere aparte. 

—Nu e chiar arid, spuse Dominic. Doar puţin sterp. E ferma ta? 

— Da. Galen conduse maşina dincolo de porți şi acestea se 
închiseră în urma jeep-ului. Vin aici din cînd în cînd, să mă 
relaxez. 

— Ai vite? 

Galen dădu din cap dezaprobator. 

— E prea mare responsabilitatea. Trebuie să ai grijă de vite. 
Sau să angajezi pe cineva să o facă în locul tău, şi să îi pui să-ți 
raporteze. O adevărată cutie a Pandorei. Ar anula scopul inițial, 
acela de a veni aici pentru odihnă. 

— Cînd ai venit aici ultima oară? întrebă Elena. 

Galen se gîndi un timp. 

— Acum trei luni... cred. 

— Atunci înseamnă că nu simți prea des nevoia să te relaxezi. 

Dădu din umeri. 

— Mă plictisesc. 

Elena îl măsură din ochi. 

— Sînt sigură. 

— Ce vrei să spui cu asta? 

— Nimic. Privirea i se mută către casă. Locul acesta este 
imens. 

— Nu mi-a plăcut niciodată s-o duc de azi pe mîine. Am 
făcut-o destul în copilărie. 

— Unde se întîmpla asta? 

— În Liverpool. Şi alte locuri. Parcă maşina în faţa verandei 
ce se întindea pe o bună bucată din casă. Mama a fost întotdeauna 
de părere că, dacă un loc era bun, atunci următorul avea să fie 
cu siguranță şi mai bun. leşi din maşină. Vino, Barry. Hai să-ţi 
arăt hambarul. Are un pod pentru păstrat fînul, care cred că-ţi 
va plăcea. 

— Mai tîrziu, spuse Elena. Vreau întîi să arunc o privire. Nu 
se ştie niciodată ce fel de creaturi se pot ascunde în finul acela. 

— Este curat. Un bărbat îmbrăcat într-o pereche de blugi şi 
o cămaşă din dril ieşise din casă. Cînd a sunat Galen, am mers 
în oraş şi am cumpărat cîteva baloturi. 

Elena încremeni. 

— E-n regulă, o asigură Galen repede. El este Judd Morgan. 
E un fel de îngrijitor al locului. Este inofensiv. 

Nu arăta deloc inofensiv. Părea să aibă cam treizeci şi cinci 
de ani, era înalt şi uscăţiv şi dădea impresia că avea rezistența 
unui catgut. Ochii de un albastru pal erau adînciți în obrazul neted, 
cizelat şi dur. Foarte dur. 

— Bună ziua, spuse Morgan. Presupun că eşti Elena Kyler. 
Băiatul va fi în siguranță, am curăţat hambarul acum două 
săptămîni şi singurele dăunătoare sînt pisoii şi Mac, ciobănescul 
meu german. Este blind. 

— Un căţeluş? Lui Barry îi luciră ochii. 

— Păi, nu e chiar căţeluş. Doar se poartă ca unul. 

— El este Dominic Sanders, zise Galen solemn. A fost preot 
pe vremuri. L-am adus aici ca să îţi salveze sufletul. 

— ÎL las să exerseze pe tine. Eu reprezint o provocare mai 
mare. Morgan strînse mîna lui Dominic şi apoi îşi întoarse 
privirea la Galen. Ai vreo veste pentru mine de la Logan? 

Galen clătină din cap. 

— Nu încă. 

— La dracu’! Se întoarse spre casă. Vă conduc în camere. 
Este un loc surprinzător de plăcut, avînd în vedere lipsa de bun- 
gusta lui Galen. 

— Mami, pot să mă duc în hambar? întrebă Barry. 

Elena nu putu rezista ardorii care i se citea pe față. 

— Bine, puţin. Dar trebuie să faci o baie înainte de cină. 

— Va avea destul timp. Galen îl luă de mînă şi se întoarseră 
cu fața spre hambar. Vreau să pregătesc o masă specială pentru 
prima noastră noapte. Perfecţiunea nu se obține fără efort. 

— Da, şi nici modestia, murmură Morgan. 

— Hai să mergem, Barry. Această denigrare a caracterului 
meu excelent, nu e pentru urechile tale. 

Morgan îi conduse pe Elena şi pe Dominic în casă. Tavanul 
tip dom dădea camerei de zi un aer spaţios şi deschis, iar mobila 
tapisată, cu găitan, oferea o senzație contrastantă de confort. 

— La etajul al doilea sînt cinci dormitoare şi patru băi, iar la 
primul camera de jocuri, biblioteca, bucătăria, sufrageria, came- 
ra de zi şi cîteva alte încăperi. Vreţi să vizitaţi tot locul sau să 
vedeţi doar dormitoarele în care veți sta? 

— Dormitoarele, spuse Elena. 

Morgan aprobă din cap şi îi conduse la scară. 

— Primul dormitor din dreapta are o mică încăpere secundară. 
M-am gîndit că vei dori să stai acolo cu băiatul. 

Elena încuviință. 

— E foarte bine. 

Deschise uşa şi se dădu la o parte. 

— Galen mi-a spus să vă iau tuturor haine, îndeajuns de multe, 
încît să vă ajungă pe parcursul şederii aici. Sînt deja puse în 
şifoniere şi scrinuri. Am fost nevoit să mă bazez pe ochiul lui 
Galen, aşa că dacă nu vă vin, dați vina pe el. Arătă apoi cu mîna 
spre o uşă de partea cealaltă a holului. 

— Camera dumneavoastră, domnule Sanders. Dacă aveţi vreo 
întrebare sau problemă, vă rog să-mi spuneţi. Ne vedem la cină. 
Se întoarse şi-i lăsă singuri. 

— Interesant om. Dominic îl urmărea cu privirea. Şi interesant 
contrastul dintre el şi Galen. 

Ca o dală din granit alături de o oglindă strălucitoare, se 
gîndi Elena. Fiecare dintre cele două te poate răni în anumite 
condiții. 

— Nu-mi place că Galen nu ne-a spus de Morgan. 

— N-ai fi fost de acord să aibă pe cineva necunoscut ție aici. 
Poate că s-a gîndit că te-ai linişti, dacă l-ai vedea mai întîi. 

Liniştită nu era un cuvînt pe care l-ar fi folosit cu referire la 
Judd Morgan. 

— Este evident că îl lasă să conducă treburile pe-aici. El poate 
avea încredere în Morgan, dar eu nu am nici un motiv s-o fac. 

— Deocamdată, Galen nu s-a înşelat în nici o privință. Dă-i o 
şansă. Dominic traversă holul şi deschise uşa dormitorului său. 
Ştii, mie îmi place locul acesta. Îmi aduce aminte de casa noastră. 

Atîta doar că era de zece ori mai mare. Dar ştia ce voise să 
spună. Avea o simplitate a designului şi o senzație de confort 
care-ţi creau impresia că eşti acasă. Şi ei îi plăcea. Mult mai 
mult decît apartamentul luxos al lui Logan, unde petrecuseră 
noaptea trecută. 

— Este foarte drăguţ aici. 

Elena închise uşa şi se duse la fereastră. De-aici putea vedea 
hambarul mare, care arăta la fel de curat şi de îngrijit ca restul 
proprietății. Un hambar, animale de companie şi destul spațiu de 
joacă pentru un copil. Şederea lor aici s-ar putea să nu fie chiar 
aşa de neplăcută. 


Privirea i se deplasă către împrejurimi. De-aici putea vedea . 


la zeci de kilometri depărtare. Oare acesta era motivul pentru 
care Galen cumpărase proprietatea? Forbes îi dăduse impresia 

că trecutul lui Galen fusese, în cel mai bun caz, unul umbros şi că 
era extrem de prevăzător. Atît de prevăzător încît, chiar şi atunci 
cînd venea să se relaxeze, trebuia să ştie ce avea în față. 

Doamne, oare îi era milă de el? Era bine pentru ea şi Barry 
că viaţa îl determinase pe Galen să ridice acest refugiu. Nu trebuia 
să încerce să privească dincolo de acest adevăr. 


O oră mai tîrziu, Barry veni alergînd în casă. 

— Mamă! 

— Sînt aici. Elena apăru în capul scărilor. Te-ai distrat? Se 
vedea bine că asta făcuse. Din păr îi ieşea un pai şi faţa îi strălucea. 
Cîţi pisoi sînt? 

— Trei. Alergă pe scări. Dar cîinele... Mac. S-a rostogolit pe 
spate şi m-a lăsat să-l scarpin pe burtică. 

— Vai, ce onoare! Surise şi-l îmbrățişă. Se pare că şi tu te-ai 
rostogolit de cîteva ori. 

— Galen şi cu mine ne-am bătut cu paie şi m-a aruncat pe 
căpiţă. Dar atunci nu m-am mai putut lupta fiindcă rîdeam. A zis 
că pregăteşte rață cu portocale la cină şi că l-aş putea ajuta. Eu 
n-am mîncat niciodată aşa ceva. Tu? 

— Nici eu. 

— Trebuie să mă grăbesc. Unde este baia? Mi-a zis că, pînă 
nu fac baie, n-am voie să ating nimic din bucătărie. 

Îi făcu semn spre apartament. 

— Acolo. ÎI urmă în dormitor şi îi arătă baia cu mîna. Îți aduc 
nişte haine curate din camera ta. E dincolo de uşa aceea. Camerele 
noastre sînt învecinate. 

— Bine. După ton, Barry părea neatent. Trebuie să mă spăl 
pe cap. Galen mi-a spus că dacă vede un singur pai, nu mai am 
ce căuta în bucătărie. Vrei să mă ajuţi? 

— Bineînţeles că da. Fiecare cuvinţel pe care-l mai scoase 
avea legătură cu Galen. Mă asigur eu să treci de inspecție. Îţi 
place de Galen? 

— Cum să nu. El face lucrurile... altfel. 

Voia să spună captivant. De ce să nu creadă că Galen era un 
fel de magician? Zburase cu el prin aer şi apoi fusese aruncat în 
vîrful unui oraş mare. Acum, Galen îi dăduse lui Barry lucrurile la 
care visează orice băiat: un cîine, pisici şi un hambar. 

Barry o privea fix, încurcat. 

— Şi ţie-ţi place, nu? 

Cu un singur cuvînt l-ar fi putut întoarce împotriva lui Galen. 
Afecțiunea pe care începea să o aibă pentru el putea fi periculoasă. 
Galen putea să fie un fel de magician, dar după toată prestidigitația 
şi trucurile minunate, putea să dispară şi să-l lase pe Barry singur 
şi pierdut. Dar cum putea să rostească acel cuvînt, cînd Galen 
făcuse singur să dispară teama şi nesiguranța pe care le simțise în 
Barry de cînd luase foc casa din podgorie? La naiba, îi era datoare. 

— De ce să nu-mi placă? întrebă ea încet. La urma urmei, te 
va învăţa să-mi pregăteşti o masă specială. 


— Hai, băiete, e vremea să mergi la culcare. Dominic se ridică 
de la masă. O să-ţi pice fața în budinca de ciocolată dacă mai 
picoteşti mult. 


— Sînt obosit... Barry se ridică şi el, căscînd. Eu am amestecat 


ciocolata, să ştii. 

— Ni s-a atras atenţia, spuse Dominic. De cîteva ori. Se 
întoarse către Galen. A fost o masă excelentă. N-am mîncat 
niciodată ceva mai bun. Nici măcar în cele mai renumite 
restaurante din Miami. 

— Bineînţeles că nu. V-am spus că sînt un adevărat maestru. 

Judd Morgan rîse zgomotos. 
— Spaţiul devine prea strîmt aici. Am nevoie de aer. 

— Şi mă laşi să spăl singur vasele? 

— Te ajut eu, spuse Barry. 

Galen dădu din cap. 

— Eu sînt adeptul muncii profesioniste. Tu ţi-ai făcut partea. 
Te-am programat să participi la omleta de miine dimineaţă. 

Barry căscă din nou. 

— Bine. 

— Hai să mergem, spuse Dominic. Mai ai puţin şi adormi şi 
deja eşti prea mare ca să te mai car în braţe pe scări. 

Elena îi urmări cu privirea, pînă ce ieşiră din cameră, apoi 
se ridică în picioare. 

— Spăl eu vasele. 

Morgan îşi clătină capul dezaprobator. 

— Este treaba mea. Galen găteşte, iar eu curăț după el. Începu 
să strîngă vasele. Deşi, dacă nu ar avea o excelentă maşină de 
spălat vase, te-aş lăsa să le speli tu. 

— Atunci te ajut, continuă Elena. 

— Nu, n-o vei face. Îmi place să lucrez singur. Duse vasele în 
bucătărie. 

— Să ştii că nu te respinge. Spune adevărul. Îi place să facă 
totul singur, spuse Galen în timp ce se ridică. De-asta îi place să 
stea aici la fermă. Nu-ţi poți imagina o existență mai solitară ca a 
lui. Cred că ține de temperamentul său artistic. 

— Este artist? 

Galen încuviință din cap. 

— În bibliotecă se află o pictură în ulei realizată de el, şi este 
de-a dreptul uluitoare. 

— N-aş fi ghicit niciodată. 

— Ei bine, te asigur că, după felul în care arată, nici nu ai cum 
să-ţi dai seama. Cu ce crezi că se ocupă? 

— Nu ştiu. Poate că face acelaşi lucru ca tine. 

Galen surise. 

— Eşti pe-aproape. Dar Judd a fost mult mai specializat. 

— Păreţi să vă înțelegeți foarte bine. 

— Ne înţelegem reciproc. În multe feluri, sîntem extrem de 
asemănători. 

Elena dădu din cap. 

— Nu semănaţi deloc. 

— Nu crezi că sînt genul solitar, artistic? 

— Nu ştiu ce gen de persoană eşti. ÎI studie. Expresia lui 
Galen era puţin zeflemitoare, dar ochii săi negri străluceau. Tu 
ştii? 

— Ştiu exact cine sînt. Doar că nu-mi place să vorbesc despre 
asta cu toată lumea. Vrei să vezi pictura făcută de Judd? Sau 
poate că deja ai aruncat o privire în jur. 

— Nu, am fost doar sus. ÎL urmă afară din cameră. Locul 
acesta este deosebit. M-aş fi aşteptat să vii mai des aici. 

—Nu pot sta locului prea mult timp. Deschise o uşă decorată. 
Aceasta este biblioteca. Este singura încăpere pe care Judd o 
apreciază total. 

Cărţi. Peste tot cărți. 

— Şi mie îmi place. Elena intră în cameră şi mîngîie uşor 
cotorul din piele al unei cărți aflate pe raft, aproape de ea. E 
imposibil să nu-ți placă o încăpere cu atîtea cărți. 

— Îți place să citeşti? 

— Ador să citesc. Se plimbă prin cameră, uitîndu-se la titlurile 

cărților. Găseai acolo orice, de la literatură clasică la manuale 
practice. În copilărie, nu am avut acces la televizor sau la cine- 
ma, dar de-a lungul anilor, tatăl meu a reuşit să-mi aducă mii de 
cărți broşate. Nici nu-mi trebuia mai mult. 

—Nu de asta aveai nevoie!... Spune-mi, funcționai după un sistem 
de răsplată? Împuşcai un lunetist şi, în schimb, puteai citi o carte? 

Elena tresări. 

— Nu înţelegi. Tatăl meu nu a fost un monstru fără inimă. A 
venit în Columbia ca mercenar, alături de rebeli şi a rămas ca 
patriot. A întîlnit-o pe mama şi a învăţat să o iubească pe ea şi 
țara ei. Voia să schimbe lucrurile. Credea în ceea ce făcea. 

— Dar tu? Tu credeai în ce făcea tatăl tău? 

— Eu am crezut în el. 

— Ai fi de acord ca fiul tău să înveţe lucrurile pe care le-ai 
învăţat tu de la tatăl tău? 

Elena nu răspunse imediat. 

— Tatăl meu a făcut tot ce i-a stat în putință. După ce mama 
a fost ucisă de trupele guvernamentale, a devenit obsedat de 
cauză. Apărarea lor merita orice sacrificiu. Nu putea renunţa la 
ea şi trebuia să ne crească pe mine şi pe Luis. A vrut să ne ţină 
alături de el. 

— Unde este Luis acum? 

Îşi luă privirea de la el. 

— Este tot cu rebelii. 

— Înţeleg că nu sînteți apropiați. 

— Nu. Atinse o altă copertă. Macbeth. Îţi place 
Shakespeare? 

— Cultura? Să-mi placă mie cultura? Am cumpărat întreaga 
colecție de la licitaţie. 

— Într-adevăr? 

— De ce te miră? 

Elena se crispă, ca şi cum realizase brusc ceva. 

— Mă uimeşte doar că ţi se pare necesar să mă minți. 

— De ce crezi că te mint? 

— Vrei să spui că nu o faci? 

Galen tăcu o clipă. 

— Este adevărat, am cumpărat biblioteca la o licitaţie. Însă 
înainte să licitez, am examinat fiecare carte de pe rafturile acestea. 
Da, îmi place Shakespeare. A înțeles foarte bine natura umană. 
Eşti mulțumită acum? 

— Nu, fiindcă eu cred că m-ai minţit ca să nu mă simt eu 
stînjenită. Nu trebuie să-ți fie milă de mine. Am avut o viață 
dură şi nu am primit o educaţie obişnuită, însă nu îmi este ruşine 
de cine sînt, de cine a fost tatăl meu sau de ceea ce am fost 
nevoită să fac ca să supraviețuiesc. M-aş pune oricînd... 

— Sst. Îi puse degetul pe buze. Nu te compătimesc. Nu sînt 
chiar atît de prost. Probabil că eşti mult mai bine educată decît 
aş putea fi eu vreodată. Am fost dat afară din mai multe şcoli 
decît poți număra tu pe degetele de la cele două miini. Nici măcar 
n-am deschis o carte pînă la vîrsta de cincisprezece ani. Am fost 
cel mai ignorant huligan de pe fața pămîntului. Dacă n-am fost 
sincer, atunci a fost din cauza măştii pe care mi-am construit-o. 

Elena întoarse capul ca să evite atingerea miinii sale. Atingerea 
lui era caldă şi tare şi îşi simţea buzele... Inspiră adînc şi făcu un 
pas înapoi. 

— De ce? Nu-ţi pasă ce cred despre tine. 

— Se pare că-mi pasă. Ce surpriză! Îi făcu semn din cap 
către peretele din spatele ei. 

— Aceea este pictura lui Judd. 

Elena se întoarse şi se simţi uşurată că schimbase subiectul. 
Nu-i plăcea ce simţea. Tensiunea sexuală apăruse, fără să ştie 
de unde, şi voia să o stingă. 

Pictura. Priveşte pictura. 

Era un mic peisaj cu dealurile din preajma fermei. Însă talentul 
şi forța transmisă nu erau mici. Efectul era asemănător unei 
străfulgerări. 

— Este minunat. 

— Îmi aduce aminte de un tablou de-al lui El Greco. Dar 
nu i-am spus lui Judd, fiindcă s-ar simţi ofensat. 

Elena îşi aminti ce-i spusese Morgan după cină. 

— Pentru că îi place să facă totul singur. Şi în felul său propriu. 

Galen clătină din cap. 

— Tuturor ne place să fim considerați unici. Iar el este unic, 
bineînţeles. 

Elena încuviinţă. 

— Va avea vreo prezentare? 

— Nu prea curînd. S-a concentrat asupra picturilor doar de 
cînd a sosit aici şi trebuie să-şi creeze un portofoliu. În plus, 
deocamdată trebuie să se ţină deoparte de luminile rampei. 

— De ce? 

— Vrea să rămînă în viață. 

— Oh... înțeleg. 

Galen zîmbi. 

— Cîtă diplomaţie! Nu ai cum să înţelegi. Judd aplica 
„sancțiuni“ pentru CIA. Era extraordinar de bun şi l-au ales să 
elimine un general din cadrul guvernului nord-coreean. Din 
nefericire, ulterior, superiorii săi au decis că fusese o greşeală 

şi, pentru păstrarea relațiilor diplomatice, să le servească pe tavă 
coreenilor capul omului care îndeplinise misiunea. 

— Aşa că se ascunde? 

— Doar pînă cînd prietenul meu Logan reuşeşte să tragă 
nişte sfori la Washington ca să mai calmeze lucrurile. O privi. 
Dar nu este cazul să-ți faci griji că va fi în preajma lui Barry. Nu-i 
va face nici un rău. 

— Nu sînt îngrijorată. Cred că, de-acum, ar trebui să fiu în 
stare să recunosc caracterul oamenilor destul de bine. Ocupaţia 
unui om nu reprezintă neapărat esența sa. 

— Şi viceversa. 

— Dar nu-ţi asumi anumite riscuri ajutîndu-l? 

Galen ridică din umeri. 

— Întotdeauna mi-a plăcut Judd. O apucă de cot. Hai să-ţi 
arăt restul casei. Camera de jocuri e destul de amuzantă. Presupun 
că nu joci biliard. 

— Nu, nu joc. 

— Nici nu mă aşteptam. Nu se găsesc chiar atîtea mese de 
biliard în junglă. Miine începem lecţiile. Sînt un profesor de-a 
dreptul fantastic. 

— Există vreun lucru la care să nu te pricepi de minune? 

— Nu-mi vine nimic în minte. Deschise o altă uşă. Asta îi va 
plăcea. Este chiar lîngă... Ce s-a întîmplat? 

Era o sală de sport. Pereți acoperiți cu oglinzi şi echipamente 
de metal. 

Şi preşul întins pe podea. 

— Eşti albă ca varul. Ce naiba s-a întîmplat? 

Preşul. 

— Nimic. Elena îşi umezi buzele... Încetează să mai tremuri. 

Ai fost luată prin surprindere. Trase adînc aer în piept. Sînt... 
obosită. Trebuie să merg la culcare. 

— Nu pînă ce nu-mi spui ce naiba... Se opri, văzîndu-i 
expresia, şi spuse aspru: Pentru numele lui Dumnezeu, ieşi o 
dată de aici! 

— Aşa voi face. Alergă din cameră, sus pe scări. De-abia 
ajunse în baie, că vărsă. Ce prostie, să fie atît de slabă! După 
ce trecuse prin atîtea, simpla vedere a acelei săli blestemate o 
transforma într-o plîngăcioasă. Era din cauza şocului. Nu mai 
intrase într-o sală de sport de şase ani de zile. Nu-şi dăduse 
seama că toate acele amintiri o vor năpădi. 


Preşul... 

Simţi sudoarea curgîndu-i pe tîmple. 
Iisuse Hristoase! 

Preşul. 


6 


En apucă strîns balustrada şi începu să coboare scările. 
Casa era în întuneric, însă lumina lunii pătrundea îndeajuns ca să 
întrezărească forma mobilierului din camera de zi. 

Ca şi holul ce ducea în sala de sport. 

Putea s-o facă. 

Răbdare. 

Ajunse în capul scărilor şi se opri un moment, simțindu-şi 
muşchii abdomenului vibrînd. 

Nu te mai gîndi. Fă-o pur şi simplu. 

Dar trebuia să se gîndească la asta, trebuia. Dacă-şi stăpînea 
gîndurile, îl lăsa să cîştige. 

Se mişcă încet pe hol. 

Preşul. 

Îl vedea cu ochii minţii. Şi pe Chavez deasupra ei. 

Nu. 

Se sprijini de perete şi răsuflă adînc. Inima îi bătea puternic, 
dureros. Fă-o odată. Doar cîţiva paşi şi ajungea la uşă. 

Era acolo. Căută cu mîna clanţa şi deschise uşa. Intră. 
Priveşte-l. 

Preşul. 

Înaintă şi păşi pe el. Nu însemna absolut nimic. Era doar o 
bucată de cîrpă căptușită. Nu însemna nimic. 

Aşa că putea să plece. Nu era nevoită să stea aici. 

Dar, dacă nu însemna nimic, de ce tremura ca atunci cînd 
avusese malarie? De ce îi curgeau lacrimi pe obraji? 

Fugi. Uită. Nu era nevoită să facă asta. 

Ba da, trebuia. Dacă fugea, îl lăsa să cîştige. 

Să stea pînă îi trece durerea. Era tot ce simţea nevoia să 
facă. 

Păşi înapoi cu spatele, pînă ce simţi oglinda rece de pe 
perete atingîndu-i trupul. Se lăsă în jos, la podea. 

Priveşte-l. Aminteşte-ţi. Chavez te poate răni doar dacă îi 
permiți. l 

Doamne Dumnezeule, cît îşi dorea să se poată opri din 
tremurat, 


— Haide, spuse Galen tăios. Hai afară de-aici. 
Elena ridică privirea şi îl văzu stînd în picioare, în faţa ei. 

Galen îi întinse mîna. 
— Nu ştiu ce naiba faci aici, dar n-am de gînd să stau şi să te 
privesc. 
Elena dădu din cap şi îşi încolăci braţele în jurul corpului. 
Doamne, cît era de rece! 

— Pleacă. 

— Stai aici de mai bine de-o oră şi m-am săturat să tot fiu 
răbdător şi înțelegător. N-am de gînd să mai aştept. 

— Nu am nevoie să... mă înţelegi. Nu te priveşte. Pleacă. 

— Este casa mea şi, atît timp cît eşti aici, mă priveşte ce faci. 
Eu fac regulile, îți aduci aminte? Acum hai, ieşim de-aici. 

— Trebuie să... stau... aici. 

O privi îndelung o clipă. 

— Rahat. Veni lîngă ea şi se sprijini de oglindă. Bine, atunci 
stăm amîndoi. 

Elena dădu din cap. 

— Singură. Trebuie s-o fac singură. 

— Prostii! Îi întinse batista. Încetează cu plînsul, da? 

— Dar nu... 

— Taci din gură. Am avut o noapte grea. Nu ştiu ce se întîmplă 
cu tine, dar nu-mi place. Şi nu-mi place să mă simt aşa. Vreau să 
mă duc la culcare şi să uit de tine. 

— Fă-o. 

— Nu pot. Dacă aş fi putut, crezi că aş mai fi stat aici, în 
întuneric, în miez de noapte? 

— Pleacă. 

—Nu plec nicăieri. Dacă e vorba de un lucru pe care trebuie 
să-l faci singură, atunci va trebui să-l faci altădată. Aşa că încetează 
să comunici cu preşul ăsta blestemat şi hai să bem o cafea. 

— Nu comun..., simţi furia punînd stăpînire pe ea. Vorbeşti 
de parcă aş fi o nebună. 

— Nebună? Dacă ai vreo obsesie ciudată pentru preşuri, 
Doamne fereşte, n-am nimic împotrivă. 

— Nu înţelegi... Se forță să se ridice. Eşti un cretin. Se îndreptă 
spre uşă. Lasă-mă în pace, Galen. 

De-abia după ce ieşi pe hol, simți că în locul furiei o pătrunse 
o uşurare ce-o lăsă fără vlagă. Căută orbeşte peretele. 

— Uşurel. Galen îşi puse braţul în jurul ei, susținînd-o, 
conducînd-o în bucătărie. Nu te împotrivi. S-ar putea să mă 
răneşti. 

— Cretinule. Elena tremura încă şi se simțea fragilă ca un 
pisoiaş. Ştiau amîndoi foarte bine că nu era în stare să facă rău 
nici măcar unui gîndac. 

— Îmi tot spui asta. O aşeză pe un scaun la masă şi aprinse 
lumina. Nu este foarte politicos din partea ta. Dacă o ţii tot aşa, 
cînd o să cazi de pe scaun, nu te mai ridic de la podea. Stai 
aici. Îţi aduc o cuvertură de pe canapea. 

Ar trebui să se ridice şi să plece. Imediat. De îndată ce-şi 
recăpăta puterile. 

Galen se întoarse şi o înveli cu o pătură miţoasă. 

— E mai bine? Se întoarse. Nu trebuie să recunoşti. La urma 
urmei, m-am amestecat în treburile tale. Îţi aduc imediat o ceaşcă 
de cafea. E deja făcută. | 

Cuvertura era caldă şi moale şi senzaţia de gheață începea 
să cedeze. 

-E... bine. 

— Mă gîndeam eu. 

ÎI privi turnînd cafeaua aburindă în două cești. 

— Cum de e cafea făcută? 

— Eram în camera de zi, cînd ai coborit. Nu arătai bine deloc. 
M-am gîndit că ţi-ar prinde bine o cafea. Aduse ceştile la masă. 
Nu mi-am dat seama că aveai de gînd să-ţi stabileşti tabăra acolo. 

— Trebuia să mă fi lăsat în pace. 

e EI Erai chinuită. Am o problemă cu asta. Se aşeză în fața ei. 
Incă eşti chinuită. 

— Nu sînt chinuită. Nu-l voi lăsa să mă rănească din nou. 

— Bine, bine. Bea-ţi cafeaua. 

Elena ştia că nu era în stare să țină ceaşca fără să-i tremure 
mîna. 

— Mai stau puțin. 

— Cum vrei. Se uită la ceaşca lui. Presupun că nu vrei să-mi 
spui ce se întîmplă cu tine. 

— Nu. 

— Preşul acela te deranjează. Am putea să-l scoatem afară 
şi să-i dăm foc. Vin eu cu chibriturile. 

Elena refuză, mişcîndu-şi capul. 

— Aş putea să-l rog pe Judd să deseneze un cerc şi să-l 
folosim pe post de ţintă. I-ai face un bine. Se prea poate să-şi fi 
pierdut exercițiul. 

Elena se uită la el cu o privire plină de exasperare dar, apoi, 
un surîs îi înflori pe buze. 

— Cretinule. 

— Bun, văd că ţi-ai revenit. Bea-ţi cafeaua. 

Avea dreptate. Mîna nu-i mai tremura. Cafeaua era fierbinte, 
tare şi îi dădea o senzație plăcută. Aşeză apoi ceaşca la loc şi 
se lăsă pe spătarul scaunului. 

— De ce stăteai acolo, în întuneric? 

— Ai fugit. Erai speriată. Ştiam însă că nu-ţi vei permite să 
laşi frica să te stăpînească şi să rămîi în camera ta. 

— Şi ai fost curios? 

— S-ar putea spune şi-aşa. 

Dar nu era adevărul. Ştia că o aşteptase fiindcă voia să o 
ajute. Şi o ajutase. O scăpase din ghearele agoniei, cu fiivolitate 
chiar, făcînd haz de necaz. O înfuriase, iar furia o eliberase. 

Să fi ştiut el ce făcea pentru ea? 

Probabil. Era inteligent şi receptiv şi ştia cum să manipuleze 
situaţiile şi oamenii. Şi alesese să manipuleze această situație 
ca să încerce să o ajute. 

Galen îi studia expresia feței. 

— N-ai de gînd să începi să te zbîrleşti iar, nu? 

— Nu. 

— Am auzit că uneori ajută dacă vorbeşti cu cineva. 

— Da? 

— Promit să nu te şantajez. 

— Nici n-ai putea. A contat doar pentru mine. 

— Nu şi pentru Dominic? 

— Nu i-am spus niciodată. L-ar fi rănit. 

— Atunci, poate de-asta ai reacţionat aşa. Poate dacă spui 
ce ai pe suflet... N-o să mor din asta. Nu că ți-ar păsa. Ridică 
din umeri. E doar o sugestie. l 

Ar putea să aibă dreptate. Ar face orice ca să nu se mai 
rupă în bucățele data viitoare cînd va intra în sala de sport. 

— Te-ai plictisi. 

— Dar, dar s-ar putea să mă scutească să-mi mai petrec 
nopțile aşteptînd să-ți termini tu rendez-vous-ul cu preşul acela 
blestemat. Te vei duce înapoi, nu-i aşa? 

Miinile i se încleştară pe ceaşcă. 

— Nu pot să-l las să învingă. Nu pot să-l las să îmi inspire 
teamă. 

— Chavez? 

Nu răspunse imediat. 

— Nu credeam că mă va afecta atît de tare. Am crezut că 
lăsasem totul în urmă. 

— Ai avut o relaţie cu Chavez? 

— Relaţie? Gura i se strîmbă. Chavez nu ştie să aibă o relație 
cu o femeie. Şi-a ales soţia ca să-i fie o sclavă supusă şi să-i 
poarte copiii. Amanta e la fel, atît doar că am auzit că este 
foarte talentată, sexual vorbind. 

— Şi tu? 

— Mă găsea deosebită. La început, a fost amuzat, iar apoi 
nu s-a mai amuzat deloc. Se opri. Ce naiba. Să-i spună totul. 
Nu-i era ruşine. De ce să ascundă ce se întîmplase? 

— Aveam nouăsprezece ani şi situaţia grupului de rebeli, căruia 
mă alăturasem, se schimbase. Începuseră să primească bani de 
la Chavez pentru finanțarea cauzei şi, în schimb, îi ofereau 
protecție. El distribuia droguri soldaților, cîştigînd influență, 
folosindu-ne ca pe nişte marionete. Uram situaţia. Tatăl meu 
murise cu un an în urmă şi mă gîndeam să o rup cu grupul şi să 
părăsesc Columbia. Dar am aşteptat prea mult. Eram foarte bună 
în ceea ce făceam și eram respectată. Chavez a auzit despre 
mine şi s-a gîndit că ar fi interesant să îşi ducă o femeie pe micul 
său teren de joacă. 

— Teren de joacă? 

— Lui Chavez îi place să se considere un cuceritor. În 
adolescenţă, a făcut parte dintr-un grup paramilitar. A fost un 

soldat bun, se pricepea excelent la arme, şi era foarte puternic. 
l-a plăcut. Îl atrăgea foarte tare ideea de a fi o maşină de ucis. 
Dar banii nu erau pe măsură, aşa că a părăsit armata pentru 
comerţul cu droguri. Voia să obțină tot ce era mai bun din ambele 
lumi. Îşi umezi buzele. Acum se menţine în formă într-o sală de 
sport pe care şi-a ridicat-o pe proprietatea lui de pe coline. Este 
o sală bine dotată, unde găseşti absolut orice aparat de întreținere. 
Însă o maşină, oricât de bună e, nu se compară cu omul. Avea 
nevoie de luptă ca să se simtă provocat. Aşa că a început să 
invite, sau chiar a obligat sau plătit membri din diferite grupuri 
rebele să vină şi să se antreneze cu el. Nu avea nici cea mai mică 
remuşcare, tratînd cu bestialitate majoritatea luptătorilor pe care 
îi plătea să vină la sală şi să-l ţină pe el în formă. 

— Şi ce se întîmpla cu cei pe care nu îi putea învinge? 

— Îi păstra acolo pînă îi înfrîngea. Majoritatea au murit. 
Dar, pe de altă parte, nici dintre ceilalți nu au supraviețuit prea 
mulți. Îi plăcea la nebunie să lupte pînă la moarte. Spunea că 
nimic nu se compară cu gîndul că deţii o asemenea putere asupra 
unei ființe umane. 

— Te-a luat şi pe tine în această sală de sport? 

— Să mă ia el? I-am fost adusă de propriii mei oameni. În 
schimbul meu, au primit o cantitate considerabilă de cocaină. 

— Drăguţ, n-am ce zice. 

— Am stat acolo trei săptămîni. Elena începea să tremure 
iarăşi. Să termine cît mai repede. M-a găsit... o adevărată 
provocare. În fiecare noapte venea în sală şi se lupta cu mine — 
luptă fără arme. Karate, judo, lupte de stradă... nu conta cît de 
murdară era lupta. Orice îi făcea plăcere. Singura regulă era cea 
privitoare la durata sesiunilor. Două ore. Dacă mă punea la 

pămînt, cîştiga lupta. N-am vrut să-l las s-o facă. Nu putea să 
mă bată. Nu puteam să-l las să învingă. Respiră adînc. Dar exista 
o modalitate prin care să se simtă atotputernic. La urma urmei, 
eram femeie. De fiecare dată cînd rămîneam în picioare la sfârşitul 
celor două ore, ordona să fiu legată şi mă viola. 

— Nemernicul! 

— Exact asta este. Trebuia să învingă. Se opri. Nu ceda. Să 
spună totul şi să meargă mai departe. Se apropia de final. A 
fost... hidos. La început, am fost prea şocată ca să mai pot gîndi. 
Apoi am încercat să mă prefac că cedam şi că mă avea în 
totalitate. Cred că am făcut-o prea devreme. Ştia că mă 
prefăceam. A adus un băiat —nu avea mai mult de paisprezece ani — 
şi s-a luptat cu el în fața mea. L-a ucis. Mi-a spus că, de fiecare 
dată cînd voi mai încerca să-l păcălesc, va face acelaşi lucru. 
Inghiți cu greutate. Of, Doamne, ştiam că voi muri dacă nu ies 
de acolo. Ar fi fost victoria finală pentru Chavez. Se opri. Dar 
am lăsat lucrurile să continue şi am încercat să fiu răbdătoare. 
Am luat-o uşor, foarte uşor. Treptat, luptele noastre au devenit 
tot mai dese şi el era sigur că în scurt timp va triumfa. M-am 
supus chiar fiecărei pofte sexuale. Şi a început să mă creadă. 

— Periculos. 

— Apoi, într-o noapte, l-am lăsat să învingă. Trebuia s-o fac. 
Era singura modalitate de a-l dezarma. Nu-i voi uita niciodată 
expresia... ştiam că în lupta următoare nu se va mulțumi doar să 
mă doboare. Ştiam că va dori să mă omoare. Nu-l mai distram. 
Am avut dreptate. Înainte să plece, mi-a spus că runda viitoare 
va introduce ceva nou. Cuţite. Trase aer în piept, vibrînd. 
Noaptea aceea am fugit şi m-am ascuns pe coline. M-am ţinut 
departe de grupul meu, însă am reuşit să-l găsesc pe Dominic. 

Fusese mințit în legătură cu mine şi i se spusese că plecasem din 
regiune, dar el încă mă căuta. Mi-a dat nişte bani şi mi-a spus că 
urma să ne întîlnim peste o lună, în Tomaco. 

— Dar ai realizat că eşti însărcinată? 

— De-abia cînd eram însărcinată în aproape patru luni am 
acceptat ideea. Nu credeam că Dumnezeu ar fi atît de crud. 

— Puteai să faci un avort. 

— Nu, nu puteam. Nu era o opţiune pe care să o pot accepta. 
Privi spre ceaşca de cafea. Dar plănuisem să-l dau spre adopție 
după ce îl voi naşte. Am urit acele luni. Aveam corpul umflat şi-i 
purtam copilul lui... Era ca şi cum, în sfîrşit, găsise o cale de a 
mă înfrînge. 

— Şi cînd s-a născut Barry? 

— Nici măcar n-am vrut să-l văd. După naştere, Dominic a 
fost acela care avut grijă de el, timp în care încercam să-i găsim 
un cămin. Apoi, într-o noapte, cînd Barry avea în jur de şase 
săptămîni, Dominic a căzut la pat din cauza gripei şi am fost nevoită 
să am grijă de copil. Făcu o pauză, încercînd să-şi amintească. 
Am stat acolo legănîndu-l şi el mi-a zîmbit. Ştiu că n-ar trebui să 
zîmbească la vîrsta asta, dar Barry chiar a zîmbit. Nu semăna cu 
nici un zîmbet pe care-l văzusem vreodată. Cred că Dumnezeu a 
vrut ca Barry să-mi spună ceva. 

— Că ar trebui să ai grijă de el? 

— Nu, că nu era Chavez, ci un suflet ce merita o şansă. Elena 
zîmbi timid. E un suflet frumos, Galen. De la bun început a fost 
plin de iubire şi bucurie, şi minune. Nu este nimic din monstrul 
acela în Barry. 

— Te cred. 

— Nu îl cunoşti cu adevărat. Barry este... special. 

— Şi îţi este teamă că Chavez îl va schimba? 

— Nu. Barry are o fire iubitoare, puternică şi nu cred că 
poate fi pervertit. Însă ceea ce nu poate cuceri, Chavez distruge. 
Barry este doar un băieţel. Nu ştiu dacă ar supravieţui. Trase 
adînc aer în piept. Dar sper că nu va trebui să treacă prin asta. 
Chavez nu va pune mîna pe el. 

— Cum a aflat Chavez de Barry? 

— Dominic a menținut legătura cu cineva din cadrul grupului 
de rebeli. El tot mai crede în salvarea sufletelor rătăcite. Am 
fost trădați. 

— De către cine? 

Nu răspunse pe moment. 

— De fratele meu, Luis. Acum e informator pentru Chavez. 

— Şi se mai spune că sîngele apă nu se face. 

— Da, dar nimeni nu rezistă cînd e vorba de un kilogram de 
cocaină. Luis se droghează de ani de zile. 

— Tot mîna lui Chavez. 

— Da. 

— Cred că ţi-a fost greu. 

Elena încuviință din cap. 

— L-am iubit pe Luis. Nu-ţi poți opri sentimentele la 
comandă. Dumnezeu ştie că am încercat. Îşi împinse scaunul în 
spate. Mă duc la culcare. Noapte bună. 

— Noapte bună. Se ridică şi el în picioare şi o urmă în hol. 
Încearcă să ai vise plăcute. 

— Uneori, nu-ți poţi controla visele. 

— Mă uimeşti. Credeam că, în ziua de azi, orice se poate 
controla. 

Elena întoarse capul şi îl privi. 

— Nu încerca să mă faci să mă simt mai bine în legătură cu 
felul în care m-am comportat în noaptea asta. Ştiu că probabil 
gîndeşti despre mine că am fost slabă. i 

— Nu, ai fost umană. Nu eşti slabă deloc. li întîlni privirea. 
Toată lumea are dreptul să lase garda jos, din cînd în cînd. 

— Şi eu cînd te voi vedea pe tine făcînd asta? Mă rog, nu 
contează. Începu săurce scările, apoi, cînd ajunse sus, se întoarse 
cu fața la el. Ai fost bun cu mine în noaptea asta. Îți... mulțumesc. 

— Oh, pentru numele lui Dumnezeu! N-am făcut decît să te 
ascult. 

— Nu, ai făcut mai mult de-atît. Voi ţine minte. 

— Aşa să faci. Nu se ştie niciodată cînd mă voi hotărî să-mi 
cer răsplata. Presupun că nici nu-ţi trece prin cap să fii rezonabilă 
şi să te ţii departe de sala de sport de acum încolo? 

Elena dădu din cap. 

— Trebuie să-i ţin piept, pînă ce nu mă mai afectează deloc. 
Perioada petrecută cu el încă mă controlează, îmi dă viața peste 
cap, mă schimbă. Doar acum mi-am dat seama. Trebuie să găsesc 
o cale să mă eliberez. 

— Atunci, înseamnă că va trebui să mă gîndesc la o modalitate 
de a grăbi acest proces. Starea asta întunecată şi stăruitoare mă 
deprimă. 

— Tu nu ai nici un amestec. 

— Asta îmi tot spun şi eu. Îi căută privirea şi se uită lung în 
ochii ei. Degeaba, nu ține. 

Elena rămase locului. Nu-şi putea smulge privirea de la el. 

— Du-te la culcare. Galen se întoarse. Trebuie să mă duc să 
spăl ceştile de cafea. Treaba unui bărbat nu se termină niciodată... 

Îl urmări cu privirea. Ce se întîmplase în acel ultim moment? 

Nu o atinsese şi nu spusese un singur cuvînt care să n-o fi liniştit. 
Şi, totuşi, acea singură privire fusese îndeajuns ca să simtă un val 
de căldură năpădind-o. Nu trebuia să se fi întîmplat. Şi, mai ales, 
nu în noaptea asta. Mintal, depăşise toată acea perioadă de 
brutalitate şi oroare sexuală, şi ar fi trebuit să simtă doar repulsie, 
aşa cum făcuse în prezența altor bărbaţi. Dar se întîmplase, ceea 
ce însemna că între ei exista o atracție la fel de tare ca acea 
amintire amară. 

Las-o baltă. Era prea obosită şi confuză ca să se gîndească 
la atracţie, sex şi Sean Galen. Conştientizarea faptului că încă 
era schilodită de acea amintire o şocase prea tare. Se minţise în 
tot acest timp. După ce scăpase de Chavez, crezuse că, în timp, 
se va vindeca singură. Îi era mai clar ca niciodată că mai avea 
de tras. 

Începu iar să urce scările. 

Dar va veni şi acea vreme. Nu putea să-l lase pe Chavez să 
învingă. În acele ultime zile, cînd se prefăcea că o învinsese, se 
umpluse de îndoieli şi amărăciune. Şi avusese momente cînd se 
întreba dacă pretextul era real. 

I-ar putea dăuna următoarea întîlnire cu Chavez. Ar profita 
de fiecare îndoială a ei, de fiecare semn de slăbiciune. Şi dacă, 
înăuntrul ei, otrava lăsată de oroare stăruia, Chavez se va folosi 
şi de asta. 

Nu va avea nici o slăbiciune. O descoperise la timp, şi avea 
de gînd să se asigure că va exorciza orice semn de slăbiciune 
înainte să-l înfrunte pe Chavez. 


Ce porcărie. 
Galen deschise robinetul din bucătărie la maximum. 

Frumoasă treabă, omule. Dă-i o mînă de ajutor, ascultă o 
poveste care-l făcuse să vrea să-l sfirtece pe Chavez şi apoi dă-i 
de înțeles că vrei să sari pe ea şi să faci acelaşi lucru ca el. Era 
norocos că Elena nu coborîse ca să-i dea o lovitură de karate. 

O merita. 

La naiba, ştia că se va întîmpla. Tensiunea sexuală dintre ei 
fusese prezentă din prima noapte cînd se întilniseră şi se luptase 
din răsputeri să-i reziste. Nici nu ştia dacă Elena realizase asta 
pînă acum. Nu voia ca ea să ştie. Dacă o ignora, putea să 
dispară şi aşa ar fi fost cel mai bine pentru amîndoi. Prefera să-şi 
menţină relaţiile cu femeile la un nivel plăcut şi aproape super- 
ficial, dar cu Elena nu era nimic superficial. Ea era prea pătimaşă 
şi îl umplea de un amestec de trăiri ce treceau de la un senti- 
ment de milă şi protecţie la admiraţie şi exasperare. Şi, uneori 
doar în cîteva secunde. Nu avea nevoie de aşa ceva. Nu vroia 
aşa ceva. 

Clăti ceştile şi le puse la scurs. 

Bun. Să rezolve problema şi s-o scoată de-aici. Dacă o făcea 
îndeajuns de repede, s-ar fi putut reţine să se dea la ea, mişcare 
pe care ar regreta-o amândoi. 

Se aşeză pe un scaun din bucătărie şi îl sună pe Manero. 
Deşi era tîrziu, acesta răspunse imediat. 

— Ce se mai aude despre Chavez? 

— Este încă în Columbia. Familia Delgado a plecat azi- 
dimineaţă şi mi s-a spus că s-au despărțit în termeni foarte cordiali. 

— Şi Gomez? 

-- Nici urmă de el. Făcu o pauză. Dar s-a vorbit despre 
faptul că ţi-ai băgat tu nasul în întîmplarea cu podgoria. 

— Ce fel de discuţii? 

— Oh, mici întrebări nevinovate şi gentile. Cum să te prindă? 
Pe cine au de plătit ca să-i aducă lui Chavez capul tău? Unde ai 
putea fi? Se vede treaba că ai cam agitat apele. 

— Am fost puţin ocupat. Se gîndi o secundă. Vezi cum faci să 
afle Chavez numărul meu de telefon. Îi va da senzaţia că a făcut 
progrese şi vreau să-i încurajez iniţiativa. 

— Chavez nu are nevoie de încurajări. 

— Intotdeauna tigrul are nevoie să simtă că este singurul ani- 
mal de pradă. Şi asta îl face să-i pese mai puţin de micile capcane 
pregătite pentru el. Sună-mă dacă Chavez face vreo mişcare. 
Inchise şi se lăsă pe scaun. Trebuie să-şi păstreze calmul. Furia 
pe care o simţise, pe măsură ce o asculta pe Elena, încă era 
puternică. Trecuse mult timp de cînd îşi mai dorise cu-atîta ardoare 
să ucidă un om, iar ura împinge la greşeli. 

Hai, Chavez. Te aştept. 


Barry rîdea. 

Elena începu să coboare scările, zîmbind. Înseamnă că el şi 
Dominic s-au trezit înaintea ei în dimineaţa aceasta. Părea că 
Barry se distra... 

Rîsul venea din sala de sport. 

Se opri şocată şi apoi continuă să coboare încet scările. Şi 
traversă holul. 

— Barry? 

— Mami, vino repede. Fac tumbe. 

— Văd că asta faci. Se opri în pragul uşii. Barry şi Galen erau 
aşezaţi pe preş, şi Galen îl ajuta pe băiat să se dea peste cap. Se 
tinu strîns de tocul uşii. Voia să-l înşface pe Barry şi să-l scoată 
de acolo. Voia să-l ucidă pe Galen. 

— Priveşte-mă, mami. 
- Galen îi întâlni privirea. 

— Da, mami, priveşte-l. Nu-şi va face nici un rău. Preşul îl 
va feri. Asta e tot ce trebuie să facă un preş. Se răsuci înapoi 
către Barry. Bine, acum hai să încercăm un pod. 

— Mami, te uiţi? 

Elena îşi umezi buzele. 

— Mă uit, Barry. 

Îl urmări încă zece minute. Se uită cum face tumbe. ÎI privi 
făcînd podul. ÎL văzu căzînd şi chicotind, în timp ce Galen îi 
freca uşor coastele şi îl gîdila. 

Într-un final, Galen îl ridică în picioare şi îi dădu uşor o 
palmă la fund. 

— Gata cu giumbuşlucurile. Mai facem mîine o rundă. Mergi 
şi spală-te pe mîini şi du-te în bucătărie. Avem de făcut treabă. 

— Ştiu, omlete, spuse Barry în timp ce alergă spre Elena. 
Obrajii îi erau de un roşu aprins şi ochii lui negri străluceau de 
încîntare. M-ai văzut? Am făcut ultimul pod de unul singur. 

— Ai fost minunat. Îi sărută fruntea. Un adevărat acrobat. 

— Îmi place locul acesta. O luă la fugă pe hol, către baie. 

— Hai să terminăm repede cu asta. Galen se ridică şi întinse 
mîna spre un prosop atîrnat de unul dintre aparate. Îşi şterse 
transpiraţia de pe frunte. Barry se va întreba unde sînt. 

— Eşti un ticălos băgăcios. 

— Da. Ţi-am spus că nu-mi plac situațiile ambigue. 

— Mi-a venit să vărs cînd l-am văzut pe Barry pe preşul 
acela. 

— Am riscat. Îşi şterse ceafa cu prosopul. M-am hotărît că 
am două şanse să nu te mai văd cum te distrugi. Puteam să atîrn 

preşul pe perete şi să fixez o poză cu Chavez pe el. Apoi nu 
trebuia decît să aruncăm cu săgeți — sau poate cuțite de vînătoare — 
pînă cînd nu mai rămânea nimic din el. Ar fi fost asemenea efigiilor 
cu Hitler şi Tojo, cum am auzit că au făcut Aliaţii în al doilea război 
mondial. Ideea mă atrage foarte tare, dar ar fi prea violent, cu 
Barry în preajmă. Aruncă prosopul la loc pe aparat. Aşa că am 
decis să înlocuiesc o amintire urîtă cu una frumoasă. 

— N-a fost frumoasă. 

— Dar nici de coşmar n-a fost. Ţi-a plăcut să îl vezi pe Barry 
fericit. Se îndreptă către uşă. Se prea poate să nu te fi simţit 
învinsă în luptele tale cu Chavez, dar cred că violul a fost cu 
totul altceva. Te-a marcat. Dar greşeşti. Ce s-a întîmplat pe preşul 
acela nu a fost o înfrîngere; a fost de fapt o victorie finală pentru 
tine. Chavez nu intenționa s-o facă, însă ţi-a oferit marele premiu. 
Ți l-a dat pe Barry. Trecu de ea şi merse pe coridor. l-am promis 
lui Barry că ne vom antrena în fiecare dimineață. Cred că i-ar 
plăcea să vii să asişti. Crezi că eşti în stare? 

Voia să spună nu. Era năpădită de groază şi oroare, şi simţea 
nevoia să-l înşface pe Barry şi să fugă cu el. Minutele acelea îi 
păruseră o eternitate. 

Dar nu fuseseră imposibil de îndurat. Situaţia se putea 
îmbunătăți. 

Să înlocuiască amintirile urite cu unele frumoase. 

— Pot s-o fac. 


— Telefonul este înregistrat pe numele de Desmond Sprull, 
la o adresă falsă din Las Vegas, spuse Gomez. Nu putem da de 
Galen după numărul de telefon. 

— Şi, din moment ce nu ştii unde se află, nu ai cum să 

te-apropii îndeajuns ca să-i pui telefonul sub urmărire, spuse 
Chavez. Chiar mă mir cum de-ai reuşit să afli numărul. 

— Îl vom găsi. Făcu o pauză. Are un prieten, John Logan. 
Am putea discuta problema cu el. 

— Vrei să spui, să-l faci să vorbească cu forța? Logan are 
influență în cercuri înalte. Tot ce ne trebuie este să agităm 
guvernul. Informatorul nostru spune că DEA a reacționat foarte 
urât la auzul morţii acelor agenți de la podgorie. Chavez se opri. 
Dar s-ar putea să menţină legătura cu Galen. Pune-i microfoane 
la birou şi acasă. Hai să vedem ce putem afla. 

— Logan are un sistem de securitate foarte bun. S-ar putea 
sănu fim... 

— Nu vreau să aud ce probleme ai. Vreau să primesc 
răspunsuri. Apăsă tasta de întrerupere a convorbirii. 

Privi la numărul de telefon de pe carnetul din fața sa. 
Tehnologia era un lucru minunat. Cuceritorii timpurilor trecute 
avuseseră armele lor, iar el le avea pe ale sale. Putea să formeze 
acest număr şi, în cîteva secunde, vorbea la telefon cu Galen. 
Un telefon ar fi putut rezolva totul. Oferă majorității oamenilor 
îndeajuns de mulți bani şi îți vor da tot ce doreşti. Lui Galen nu 
i se dusese vestea că ar putea fi cumpărat uşor, deci trebuia să îi 
găsească slăbiciunea. 

Nu va forma numărul. Nu încă. Galen se amestecase în treaba 
lui şi o ajutase pe cățea să îi răpească fiul. Nu voia să-l lase să 
scape fără să sufere. Îi va da lui Gomez şansa să-l găsească pe 
Galen. 

Şi, apoi, poate că-l va invita la sala de sport pentru un mic 
antrenament. 

7 


Buni dimineaţa. Judd Morgan se întoarse cu spatele la 
bufet şi-i zimbi Elenei. Vrei o ceaşcă de cafea? Ţi-aş oferi ceva 
de mîncare, dar Galen are un puternic sentiment al teritoriului 
atunci cînd e vorba de domeniul lui. Eu sînt dependent de 
mâncarea proastă. Sînt nevoit să mă strecor aici ca să-mi mănînc 
fulgii mei de porumb. 

— O cafea ar fi bună. Privi spre bolul din faţa lui şi la cutia 
de alături. Chiar erau fulgi. Îmi iau singură cafeaua. Dacă te 
furişezi cu-adevărat, atunci nu ai prea mult timp la dispoziţie. 
Cred că Barry şi Galen aproape au terminat lecţia. 

— Barry pare că se distrează de minune. Şi învaţă repede. 
Se antrenează de aproape o săptămînă, nu? 

Credea că Morgan nu avea nici cea mai mică idee despre 
ce se petrecea în sala de sport. Nu îl văzuse mai deloc, cu 
excepția prînzului şi a cinei. 

— Da, învaţă tot mai mult pe zi ce trece. Îşi turnă cafeaua. Şi 
ea se simţea mai bine. Cu fiecare lecţie, îi era din ce în ce mai 
uşor să privească. Era prima dimineaţă cînd simţise că n-ar fi 
fost o laşitate din partea ei dacă părăsea sala. Galen este un 
adevărat instructor. Nu renunță niciodată. 

— Da, aşa este. Luă o înghiţitură din cerealele sale. Dar nu 
va face nici un rău puştiului. 

— Exact asta mi-a spus el despre tine. 

Judd se opri cu lingura în aer. 

— Ţi-a povestit despre mine? Înseamnă că are încredere în 
tine. A fost al naibii de prevăzător cînd m-a ascuns aici. Dar, la 
urma urmei, şi tu eşti unul dintre orfanii lui, nu? 

— Sinceră să fiu, nu privesc pe nici unul dintre noi ca pe un 
orfan. 

— Nici Galen n-ar face-o, dar cred că, undeva, în interiorul 
minţii lui complicate, aşa ne priveşte. El este cel care rezolvă 
problemele şi fiecare dintre noi avem o problemă. Mai luă o 
înghițitură din cereale. Se luptă din răsputeri, dar asta e firea lui. 
În ceea ce mă priveşte, sînt foarte mulţumit. La naiba cu mîndria. 
Mica lui bizarerie mi-a salvat gîtul. M-a scos din încurcătură cît 
ai zice peşte. 

Aşa cum o scăpase şi pe Elena, pe munte şi, apoi, la 
podgorie. 

— ÎI cunoşti de multă vreme? 

— De vreo cinci ani. Ne-am cunoscut în timpul unei misiuni 
în Sydney şi ne-am mai întîlnit de cîteva ori de-a lungul anilor. 
Împinse bolul. Are legăturile lui şi a auzit că mi se întinsese o 
capcană, aşa că m-a sunat. Mai aveam doar cîteva minute pînă 
la punctul de întâlnire cu echipa care fusese trimisă să mă elimine. 

— Şi te-a adus aici? 

— S-a gîndit că aş fi în siguranță. Nu ştiau că noi eram chiar 
atît de apropiaţi. Făcu o grimasă. Nici eu. Nici măcar nu eram 
sigur că voi lua seama la ce îmi spunea la telefon. 

— Dar te bucuri c-ai făcut-o. 

— Oho, şi încă cum! Făcu o grimasă. Aş vrea doar ca Logan 
să tragă sforile mai repede. Îmi pierd răbdarea. 

Elena schimbă subiectul. 

— Ţi-am văzut tabloul. Mi-a plăcut. 

— Şi mie îmi place. Îmi place tot ce fac aici. Oricum, eram 
obosit şi pregătit să ies din joc. Îşi fixă privirea pe chipul ei. Dar 
tu nu eşti, nu? 

— Ce vrei să spui? 

Judd ridică din umeri. 

— În timp, am ajuns să interpretez destul de bine limbajul 
corpului. Tu nu te ascunzi, tu aştepţi. 

Nici măcar nu-şi dăduse seama că o studia. 

— Şi? 

— Nimic. Fă ce vrei. Joacă şi riscă. Dar asigură-te că Galen 
iese din povestea asta întreg. 

ÎI privi curioasă. 

— Şi ce-ai face, dacă nu m-aş asigura? 

— Îi sînt dator. Tu ce crezi? 

Nu văzuse niciodată un zîmbet mai înfiorător. 

— Atunci, e un semn că n-am nici o intenţie de a lăsa să i se 
întîmple ceva, nu-i așa? Se ridică în picioare. Mulţumesc pentru 
cafea, Morgan. 

— A fost plăcerea mea. 

Părăsi bucătăria şi traversă holul, îndreptîndu-se către sala 
de sport. 

Aştepta, nu se ascundea. 

Judd Morgan era la fel de receptiv ca Galen, dar Elena nu 
era chiar aşa de crudă cum o credea. Nu era chiar atât de plină 
de ură, încît să sacrifice un om nevinovat. 

Sau era? Cînd va veni timpul, oare ar face orice ca să-l 
scoată pe Chavez din viaţa lor? O urmărise ca un balaur hidos, 

întotdeauna acolo, întotdeauna prezent. Nu mai voia să aibă 
aceeaşi putere asupra ei. 

Atunci cînd se întoarse în sală, lecţia lui Barry era pe termi- 
nate şi curînd băiatul trecu în goană pe lîngă ea şi se duse sus să 
se spele. Vru să meargă după el, dar Galen o opri. 

— Ai plecat mai devreme. E totul în regulă? 

— L-am auzit pe Morgan în bucătărie şi m-am dus să beau o 
cafea. Am nevoie de cafeină ca să-mi încep ziua cum trebuie. 

„— Dacă simţi nevoia unor stimuli din exterior, înseamnă că 
te simţi mai bine. 

Elena încuviință din cap. 

— Slavă Cerului! Rînji la ea. Aş fi fost de-a dreptul damnat 
dacă m-aş fi înşelat. Deşi, ce-i drept, nu mi se întîmplă des şi 
oricine are dreptul la o mică greşeală o dată pe mileniu. Şi, 
totuşi, aş vrea să... 

— Sst. Nu se puteau abtine să nu zîmbească. Era la fel de 
transpirat şi plin de încîntare ca Barry, şi chiar mult mai plin de 
energie. Deodată, simţi nevoia să întindă mîna şi să-i ciufulească 
părul negru, aşa cum îi făcuse fiului ei. Nu era o idee tocmai 
bună. Pun pariu că urmează să-mi arunci vreo vorbă de-a mamei 
tale şi nu mă simt în stare de aşa ceva. 

— De ce nu? Doar ţi-ai luat porţia de cafeină. Se îndreptă 
voios către scări. Ei, s-a creat o legătură între tine şi Judd? 

— N-aş spune chiar aşa. 

Se opri, distingînd ezitarea din tonul Elenei, şi se întoarse să 
o privească. 

— M-a avertizat să nu cumva să las să ţi se întîmple ceva. 

— E de înțeles. Judd e puţin protector. Ştie ce ființă fragilă 
sînt. 

Elena izbucni în rîs. 

— Dar mă întreb de ce aţi discutat despre mine. 

— Spunea că nu mă ascund, ci că aştept. 

— Ah, Judd este un om inteligent. Ştie să facă diferenţa. 

— Ai vorbit cu el despre Chavez? 

— I-am spus că Chavez vă caută, pe tine şi pe băiat. Dar nu, 
nu i-am spus că intenționezi să găseşti o cale de a scăpa de el 
pentru totdeauna. Dar se poate să-şi fi dat singur seama, dacă a 
trecut pe lîngă hambar după-amiaza, cînd te antrenezi tu. 

Elena înțepeni. Încercase să ascundă tuturor că se antrena. 

—E treaba mea să ştiu unde te afli în orice moment, spuse el, 
răspunzînd întrebării ei nerostite. Antrenamentele alea sînt destul 
de extenuante. Cum îţi mai e rana? 

— Se vindecă. 

— M-am gîndit eu. Altfel, aş fi pus piciorul în prag. Răsuflă 
uşurat, a zeflemea. Mă bucur că n-a fost nevoie s-o fac. Eu unul, 
pun mare preț pe gâtul meu. Iar tu eşti o femeie de-a dreptul 
feroce. 

— Şi tu vorbeşti numai prostii. 

— Da, dar de o varietate cît se poate de amuzantă. Se opri 
cu un picior pe trepte. Îi voi spune lui Judd să nu dea vina pe tine 
dacă Chavez va avea noroc. Am ştiut în ce mă bag. 

— Dar ai ținut neapărat să rezolvi tu problema. Ce e cu tine? 
Eşti atît de plictisit, că trebuie să te amesteci în vieţile tuturor 
celor din jurul tău? l 

— Nu sînt plictisit. Nu de data asta, spuse el încet. Tu mă... 
stimulezi foarte mult. 

Elena trase brusc aer în piept. Galen trecuse, într-o clipită, 
de la o discuție uşoară și plăcută la o gravitate deranjantă. Îşi 
mută privirea de la el. 

— Îmi rezolv singură problemele. 

Galen dădu din cap. 

— De-asta şi încerci să devii mai puternică. Cum te descurci 
cu armele? Ţi-ai pierdut îndemînarea în ultimii şase ani? 

Elena negă. 

— Am crescut cu arme şi cuțite. Aşa ceva nu se uită. 

— Dar îţi poţi pierde rezistenţa în lupta corp la corp. E un 
lucru la care mă voi gîndi. Începu să urce două trepte deodată. 
De îndată ce fac un duş. Dă drumul la cuptor şi lasă-l să se 
încingă, te rog. În dimineaţa asta fac biscuiţi. 

Îl urmări cu privirea. Îi era greu să facă față unui om atât de 
energic şi sigur pe el. Adesea se simțise ca şi cum s-ar fi apropiat 
prea tare de o flacără. Voise să-şi mențină independența şi să-i 
spună totodată că nu intenţiona să facă din el o victimă. Dar nu 
se întîmplase aşa. Galen o luase pe nepregătite şi fusese nevoită 
să stea în defensivă. 

Mai tîrziu. 

Oftă şi intră în bucătărie să dea drumul cuptorului. 


Elena dormea dusă în hamacul de pe verandă. 

Galen închise cu grijă în spatele lui uşa folosită împotriva 
insectelor şi se opri un moment, privind la ea. N-o mai văzuse 
atât de vulnerabilă din noaptea aceea la Tomaco. Atunci cînd era 
trează, întotdeauna părea foarte alertă şi prudentă. Nu, nu era 
chiar aşa. Fuseseră anumite momente cînd, alături de Barry şi 
Dominic, părea blîndă şi parcă... strălucind din interior. Îi fusese 
greu să-şi ia ochii de la ea. 

Acum nu era luminoasă, dar avea obrajii îmbujoraţi din cauza 
toropelii. Buzele îi erau relaxate şi uşor întredeschise, iar trupul ei era... 

Ar face mai bine să nu se gîndească la trupul ei. 

Ar face mai bine să nu se mai gîndească la ea deloc. Ieşise 
ca să-l găsească pe Judd, care stătea lîngă țarc, la scurtă distanță 
de verandă. Aşa că trebuia să treacă la treabă. 

Rămase cu un ochi la ea, în timp ce traversă în tăcere ve- 
randa şi cobori scările. 

Elena nu se mişcă. 

— Voi încerca să-ţi vopsesc tîmpenia asta de țarc. A căpătat 
nişte linii de contrast şi jocuri de lumină de-a dreptul interesante, 
spuse Judd cînd Galen se apropie de el. Dar puteai să îmi aduci 
şi nişte cai. La ce naiba e bun un ţarc fără cai? 

— Unul gol? Galen se sprijini de gard. Ce-ar fi să privim 
lucrurile altfel? Oricine ar putea să vopsească un țarc plin de 
cai. S-a mai făcut aşa ceva. Dar tu vei interpreta sentimentul 
singurătăţii, trecerea timpului, mitul cowboy-ului rămas fără 
prietenul... 

— Începe să mi se facă rău. 

— Atunci te las să-ți găseşti singur motivaţia. Galen privi în 
depărtare, spre munți. Judd, aş vrea să-mi faci o favoare. 

— În afară de faptul că spăl vasele? 

— Îmi dau seama că nu-ţi place să ți se crape mîinile, dar 
cineva tot trebuie să se ocupe de corvoada asta zilnică. Iar eu 
trebuie să mă păstrez pentru lucruri mai măreţe. 

— Termină cu prostiile, Galen. 

Galen schimbă brusc tonul. 

— Vreau să te antrenezi cu Elena. 

— Poftim? 

— Vreau să te lupți cu ea. Corp la corp. 

Judd se uită la Elena, adormită în hamac. 

— În nici un caz. 
— Are nevoie de asta. 
— Adică să o învăţ nişte mişcări? 
— Nu, s-ar putea chiar să te înveţe ea cîteva. Are nevoie 
doar să exerseze. 
Judd îşi ridică sprîncenele, sceptic. 
— E femeie. Nu-mi prea place să bat femei. 
— Dă-i o şansă. S-ar putea să te uimească. 
— Ai luptat şi tu în Trupele Speciale. Şi, în ultimii ani, ai 
purtat mai multe lupte corp la corp decît mine. Fă-o tu. 
— Nu este o opțiune. 
— De ce nu? 
Galen nu vorbi imediat. 
— Pentru că şi-ar da seama numaidecit că voi vrea să mă 
„lupt“ corp la corp cu ea şi într-un alt fel. 
- Oh. 
— Deci, eşti de-acord? 
Judd clătină din cap dezaprobator. 
— Nu sînt obişnuit să mă abţin. Aş putea să o omor. 
Galen privi înapoi, spre Elena. Era clar că dormea adînc... 
Ce dracu’! 
— Ai la tine cuțitul cu arc? 
Judd se uită întrebător la el. 
— Ce-ai de gînd? 
— Doar un mic test. ÎI ai? 
— E-n buzunar. 
— Scoate-l, dar nu-l deschide încă. 
Judd scoase cuțitul din blugi. 
— Şi acum ce? 

— Du-te în spate şi pune-ţi braţul în jurul gâtului meu. 

Judd îl apucă pe Galen. 

— E periculos, murmură el. Am o grămadă de resentimente 
înăbuşite de la toate vasele alea pe care le-am spălat. 

— Acum dă drumul lamei. 

Sunetul fuse un clic metalic, de-abia sesizabil. 

— De ce? Vrei să te bărbiereşti? Nu aşa... 

Galen îl împinse deoparte, se răsuci şi întinse mîna ca să 
pareze atacul. 

Mina Elenei cobora fulgerător spre ceafa lui Judd. 

Galen o prinse de încheietură. 

— Stai aşa. Totul e în regulă. A fost doar o demonstraţie. 

Elena începu să se lupte, apoi se opri. 

— Demonstraţie pe naiba. Privirea îi era fixă şi Galen o 
scutură ca să-şi vină în fire. 

— Dar dormea. Judd o privea gînditor pe Elena. Dormea tun. 

— Doar pînă cînd a auzit un sunet necunoscut şi apoi te-a 
zărit ținîndu-mă în strînsoare. Instinct de luptă. Amîndoi am văzut 
soldați dormind buştean, dar care reacționează automat atunci 
cînd se apropie inamicul. Îi dădu drumul Elenei şi făcu un pas 
înapoi. A fost iute, nu-i aşa? 

— Iar tu un prost, spuse Elena rece. Puteam să-l ucid pe 
Morgan. 

„— Dacă nu te-aş fi aşteptat. Se întoarse spre Judd. Asta a 
fost o lovitură de karate îndreptată spre ceafa ta. Dacă îi reuşea, 
ai fi fost schilodit pe veci sau mort. Încă îţi mai faci griji cum că ai 
putea s-o răneşti? 

—La naiba, nu. Trase lama cuţitului înapoi şi îl băgă în buzunar. 
Las-o să-şi poarte singură de grijă. 

— Dar cine zice că nu asta şi fac? 

Elena îi aruncă o privire aspră lui Galen. 

— La naiba, ce se întîmplă aici? 

— Fără îndoială îi creaseşi lui Judd impresia că eşti prea 
delicată ca să-ți poți apăra pielea şi viața. Eu i-am oferit doar o 
mică demonstraţie, ca să-i arăt că nu e cazul să aibă mustrări de 
conştiinţă din pricina asta. Judd, o faci? 

Morgan încuviinţă din cap încet. 

— În sala de sport, mîine dimineață? 

- După-amiaza tîrziu. Atunci doarme Barry, spuse Galen. Şi 
nu în sala de sport. În hambar. 

— S-a făcut. Judd se îndreptă spre casă. Dar nu mai spăl 
vasele decît o dată la două zile. 

— Dacă insişti..., dar fii foarte atent. Aş reacționa urit dacă ai 
ucide-o accidental. 

— Nu le poți avea pe amîndouă. 

-Ba cum să nu! 

— Vrei să-mi spui ce se întîmplă? îl întrebă ea printre dinți, de 
îndată ce Morgan dispăru în casă. Ce-a fost asta? 

— Ai nevoie să exersezi lupta corp la corp. Judd a acceptat 
cu noblețe să-şi asume rolul de partener de luptă. Vei vedea că 
este foarte bun. 

— Şi dacă nu am nevoie de ajutorul lui? 

— Atunci înseamnă că m-am deranjat degeaba să vă aduc 
împreună. Nu suport cînd nu-mi iese un plan. 

—Tar eu nu suport cînd cineva face planuri fără să mă consulte. 

— Să-nțeleg că nu ai nevoie de exercițiu? 

— Ba da. l 

— Şi nu ar fi o prostie să nu profiți de un partener capabil şi 


voluntar? 

Îl privi furioasă. 

— Şi de ce să nu presupun că ai face orice ca să te pregăteşti 
pentru Chavez? 

— Puteai să mă fi întrebat. 

— Nu eram sigur că-l puteam convinge pe Judd să 
coopereze. Şi ar fi însemnat să te dezamăgesc. 

— Am mai fost dezamăgită. 

— Ştiu. Îi prinse privirea. Şi mă întristează. Nu am vrut să fiu 
eu cel care să te dezamăgească din nou. Începu să urce treptele 
verandei. ÎI vei folosi pe Judd? 

— Da. Elena făcu o grimasă. Dar tu eşti cel pe care ar fi 
trebuit să-l dobor. Dacă vrei neapărat să rezolvi o problemă, 
caut-o în altă parte. 

— Dar tu eşti un material atît de bun! Ochii negri îi scăpărau 
şi o țintui cu privirea, în timp ce deschise ușa. Şi ar trebui să-ți 
atrag atenţia că nu m-ai doborît. Ai făcut pe dracu-n patru să-mi 
salvezi gîtul. Să însemne asta că ai început să ţii la mine? 

— Înseamnă că eram pe jumătate adormită. 

— lar m-ai zdrobit. Oh, asta e, mai bine orgoliul decît 
laringele. Dispăru în casă. 


ÎI urmări cu privirea, exasperată. Trebuia să o fi consultat. 
Era adevărat că-i făcea o favoare determinîndu-l pe Morgan să 
lupte cu ea, dar asta nu însemna că avea dreptul să preia 
controlul. Forța lucrurile, oferindu-i ce credea el că avea nevoie, 
manipulînd oamenii din jurul lui. 

Însă nu forțase deloc nota atunci cînd aranjase ca 
antrenamentul să aibă loc în hambar, în locul sălii de sport. Devenea 
mai puţin traumatizată de acel loc de coşmar pe zi ce trecea, dar 

Galen îşi dăduse seama că încă nu era pregătiră să se arunce în 
luptă în acel mediu. Dăduse dovadă de o înțelegere şi o sensibilitate 
pentru care îi era profund îndatorată. Ce fel ciudat de om era 
Galen? 

N-ar trebui să se gîndească la el. O răvăşea, atît mintal, cît 
şi fizic. În ultima vreme, se surprinsese privindu-l pe Galen în 
loc de Barry, în timpul lecţiilor de dimineaţă. La început, fusese 
vorba doar de o admiraţie obiectivă a agilității şi a grației, 
asemănătoare cu cea a unui animal, cu care se mişca. Nu avea 
rost să se mintă, pretinzînd că ce simţea acum era tot obiectiv. 
Căldura ce-i inunda trupul o răscolea prea tare ca să fie vorba 
de altceva decît de sex. 

Se ruşină instinctiv la acest gînd. Nu cu Galen. De fapt, cu 
nimeni. Nu putea să facă față. Acceptă ce-ţi oferă Galen şi nu te 
implica. Nu face de bunăvoie ceea ce Chavez te-a forțat să faci. 
Fugi, ţine garda sus... 

Să fug? 

Se încordă cînd realiză la ce se gîndea. 

Doamne Dumnezeule! 


— Eşti transpirată toată, spuse Barry. Şi ai paie în păr. Iar 
te-ai jucat cu Judd în hambar? 

— Da. Îl sărută uşor pe frunte. Tu ce-ai făcut? 

— Galen s-a dus în oraş şi mi-a cumpărat un sintetizor. 
Dominic spune că va merge exact ca pianul de acasă. 

— Cred că îţi va face plăcere. 

— Pot să vin să te văd data viitoare cînd te duci în hambar? 

— Nu prea cred. 

— Eu te las să mă priveşti în sala de sport. 

Barry s-ar speria de mama focului dacă ar vedea 
antrenamentele acelea. Judd Morgan era bun, imaginativ şi extrem 
de crud, iar răspunsul ei era la fel de nereţinut. Fuseseră opt zile 
valoroase şi se simțea aproape la fel de bună ca pe vremuri. 

— Uneori, jocurile adulţilor pot fi destul de înfricoşătoare. 

— Dar tu mi-ai spus că trebuie să dau piept cu lucrurile 
înfricoşătoare şi că, de cele mai multe ori, asta le face să dispară. 
Ţi-aduci aminte cînd credeam că era un monstru sub patul meu? 
Ne-am lăsat pe vine şi ne-am uitat să vedem dacă aşa era. 

— Poate o să te las să vii, dar nu acum, după cîteva lecţii. 
Schimbă subiectul. Îmi cînți „Yankee Doodle“ după ce ies de la 
duş? 

Barry dădu din cap. 

— Trebuie să exersez. Uit... se încruntă. Pare că a trecut mult 
timp de cînd am plecat din Tomaco, nu? 

Elena încuviință. 

— S-au întîmplat o mulţime de lucruri. Se îndreptă spre duş. 
les în zece minute şi atunci poţi să-mi arăţi sintetizorul acela. 

— Bine, răspunse neatent. Dacă e un joc înfricoşător, atunci 
de ce îl mai joci? 

— Doar pare înfricoşător. 

— Atunci, lasă-mă să vin să mă uit. 

Doamne sfinte, era încăpăţinat. Sau, poate nu despre 
încăpățînare era vorba, se gîndi ea dintr-o dată. 

— Barry, tu îți faci griji în privința mea? 

— N-ar trebui să faci lucruri care te-ar putea răni. 

— Iar tu încerci să mă protejezi? 

— Vreau doar să vin cu tine. 

În câțiva paşi fu în cealaltă parte a camerei şi îi prinse fața în 
palme. 

— Nu mi se va întîmpla nimic rău, iubirea mea. Nu e nici un 
monstru care să mă rănească în hambar. Sîntem doar eu, Judd şi 
o căpiţă de fîn. 

— Ieri aveai o tăietură pe braţ. 

Nu crezuse că observase. 

— A fost o zgîrietură. Tu te zgîrii mai tot timpul. 

Ochii copilului erau inundaţi de lacrimi. 

— Dar nu vreau să ai zgârieturi. Niciodată. 

ÎI strânse la piept. 

N-am cum să-ți promit că nu mă voi răni, aşa cum n-ai cum 
să-mi promiţi tu că nu vei cădea de pe ţarcul pe care te-ai cățărat 
azi dimineaţă. Se opri, căutîndu-şi cuvintele. Încercăm să ne 
protejăm dar, uneori, se întîmplă unele lucruri urîte. Şi atunci 
trebuie să ne ridicăm de la pămînt. Să ne ştergem de praf şi să o 
luăm de la capăt. Altfel, n-am şti niciodată cum e să ajungi în 
vârful ţarcului. Nu te-ai simțit bine cînd te-ai cățărat? 

Barry dădu din cap. 

— Puteam să văd clar munții. 

— Şi eu nu te-am oprit, te-am lăsat să urci gardul, aşa-i? 

— Da. 

— Asta fiindcă nu voiam să-ţi fie frică de el. 

Deodată, un zîmbet lumină fața copilului. 

— Tot tu m-ai pus să mă uit sub pat. 

Elena îi zîmbi la rîndu-i. 

— Vezi că ştii? Şi n-ai găsit nici un monstru gata să dărîme 
gardul acela, așa-i? Ei bine, am şi eu propriile garduri de urcat şi 
nu-mi pot permite să-mi fie teamă căci, altfel, nu mai ajung 
niciodată în vîrf. 

Barry tăcu o clipă. 

— Tu ai stat lîngă gard în timp ce mă cățăram. Poate că aş 

putea să vin şi eu cu tine, să fiu acolo în cazul în care ai avea 


nevoie de ajutor. 

— Poate. Elena izbucni în rîs. Am devenit din ce în ce mai 
bună la cățărat garduri în ultima vreme, dar o mînă de ajutor îmi 
va prinde bine întotdeauna. ÎI împinse cu blîndeţe. Mai vedem, 
Barry. Acum du-te şi găseşte-l pe Dominic. Trebuie să fac duş. 

Barry alergă spre uşă şi-i aruncă peste umăr o căutătură de 
drăcuşor. 

— Da, chiar e cazul. Strîmbă din nas. Ptiu! 

Elena se îndreptă spre duş, încă zîmbind. Barry se schimba, 
devenea din ce în ce mai independent şi mai responsabil. Să fi 
fost influenţa lui Galen? Posibil. Sau poate că era rezultatul 
evenimentelor petrecute în ultimele săptămîni. Era norocoasă că 
nu-l făcuseră să devină timid, aşa cum îi fusese ei teamă ca nu 
cumva să se întîmple. Frica poate fi un lucru îngrozitor. 

Dar tu mi-ai spus că trebuie să dau piept cu lucrurile 
înfricoşătoare şi că, de cele mai multe ori, asta le face să 
dispară. 

Zîmbetul îi pieri de pe chip. Uşor de spus, greu de făcut. 
Totuşi, credea în acele vorbe, căci altfel nu le-ar fi rostit. 

Li bine, am şi eu propriile garduri de urcat şi nu-mi pot 
permite să-mi fie teamă, altfel nu mai ajung niciodată în 
virf. 

Era speriată. Chavez îi afectase siguranţa de sine, o violase 
ŞI o speriase. 

Timpul nu o vindecase însă. 

Trecuseră deja şase ani. Oare cît va trebui să mai aştepte ca 
să aibă loc o transformare miraculoasă? Nu-i stătea în fire să 
stea deoparte şi să nu acţioneze, o dată ce realiza că avea o 
problemă. 

Închise ochii şi lăsă apa caldă să curgă peste ea. Nu voia să 
acționeze. Nu de data asta. 
Nu aşa. 


Galen stătea pe canapea în camera de zi, citind, cînd Elena 
intră în încăpere. El îşi ridică privirea din carte. 

— Am crezut că te-ai băgat în pat. S-a întîmplat ceva? 

— Da. Putem să ieşim pe verandă? 

— Bineînţeles. Se ridică în picioare. Puştiul e bine? 

— Barry e bine. Se duse spre uşa principală. Luna strălucea, 
dar era mult mai plăcut decît lumina tare din cameră. Cît de laşă 
era, se gîndi dezgustată. Doar nu era ca şi cum... 

— Ce vrei? o întrebă Galen din spatele ei. 

— Tu eşti cel care rezolvă problemele. Îşi umezi buzele. Iar 
eu am o problemă. 

— Aşa? 

— Vreau să faci sex cu mine. 

Timp de un minut nu se auzi nici un sunet. 

— Poftim? 

— M-ai auzit. 

— Întoarce-te. Vreau să văd şi altceva în afară de ceafa ta. 

Elena trase adînc aer în piept, se îmbărbătă şi se întoarse. 

— Atunci priveşte-mă. Ce vezi? 

Ochii i se aţintiră pe chipul ei. 

-Nu înțeleg nimic. 

— Îmi este... greu. N-am crezut niciodată că... Vrei s-o faci? 

— De ce? 

— De cînd m-a avut Chavez, n-am mai vrut să fiu cu nici un 
bărbat. Tocmai mi-am dat seama că înseamnă o victorie pentru 

el. Şi nu-l las. Nu-l las să mă sperie aşa. 

— Superb. Galen strînse din buze. Felul în care o spui face un 
bărbat să se simtă foarte dorit. 

— N-am ce să fac. Trebuie să fiu onestă cu tine. 

— De ce eu? De ce nu te duci să baţi la uşa lui Judd? 

— Între noi e ceva... ştii foarte bine. M-am gîndit că ar fi mai 
uşor cu tine. 

— Nu e cel mai minunat compliment pe care l-am primit 
vreodată. 

— N-am vrut să te enervez. Vocea îi tremura. Poate că n-a 
fost o idee tocmai bună. 

— Oh, nu da înapoi acum. Tocmai devenise mai interesant. 

— Încetează. Spune doar da sau nu. Îşi ridică bărbia. De 
fapt, aş prefera dacă ai spune nu. Ideea mă... înspăimîntă. 

— Oh, rahat. Nervozitatea îi dispăru de pe chip. Tocmai cînd 
reuşisem să încropesc un resentiment autentic, ca reacţie la această 
insultă la adresa ego-ului meu. Se apropie de ea, dar nu o atinse. 
Fir-ar să fie, întotdeauna reuşeşti să mă dezarmezi. 

— N-am vrut să-ți rănesc ego-ul. Îşi luă privirea de la el. 
N-am crezut că te vei supăra. Nu ar fi neplăcut. Aş face orice ai 
dori. Doar cere-mi... 

— Taci. Mîna lui îi acoperi buzele, apoi se mişcă încet în jos, 
pe gîtul ei. Chiar îţi este teamă. Inima îţi sare din piept. 

Nu doar teama o făcea să reacționeze astfel. 

— Ți-am spus că îmi este teamă. Vreau să fiu onestă. Îşi 
îndreptă iar ochii către el şi îi întîlni privirea. Trebuie să fac asta. 
L-am învăţat pe Barry că trebuie să te uiţi sub pat dacă crezi că 
acolo se află un monstru. 

— Nu sînt prea sigur ce sînt eu în povestea asta. Galen zîmbi. 
Dar eu nu voi fi sub pat. Pulsul tocmai ţi-a luat-o razna la atingerea 
degetului meu. 


145 


IRIS JOHANSEN 


— O vei face? 

— Nici nu s-a pus altfel problema, din secunda în care te-am 
atins prima dată. Îşi plimbă degetele în susul şi în josul gâtului ei. 
Sînt doar un biet bărbat incapabil să-şi potolească poftele trupeşti. 

— Mulţumesc. Respira cu greutate. Unde? În hamac? 

— Doamne, în nici un caz! Rînji. Nu sînt bun în hamacuri. 
N-am fost niciodată maestru la aşa ceva. O conduse înăuntru şi 
apoi sus, pe scări. În pat. În patul meu. Mă va face să mă simt 
mai puţin nesigur. 

— Prostii. 

-Crezi că nu sînt nesigur? Îmi spui că trebuie să-ţi rezolv 
problema şi apoi mă faci monstru. Deschise uşa dormitorului său 
şi o trase înăuntru. Şi Casanova s-ar cutremura la aşa ceva. Va 
trebui să trec peste pura... 

Elena se încordă cînd văzu patul. 

— Va fi frumos, spuse Galen încet. Nu-i mare scofală. O 
nimica toată. 

— Nu. 

— Poate că nu. O apucă strîns. Dar vom trece prin asta 
împreună. Tu stabileşti ritmul. 

— Înseamnă că-ţi va fi foarte greu. Încercă să zîmbească. 
Întotdeauna ai spus că-ţi place să fii şeful. 

— Într-o situaţie ca asta, femeia e întotdeauna cea care deține 
controlul. 

— Mie nu mi s-a întîmplat niciodată aşa. 

— Pentru că n-ai fost niciodată pusă într-o situație ca asta. Îi 
ridică palma la buzele lui. Sau ai mai fost? 

Elena simţea căldura din palmă urcînd uşor către încheietura 
brațului. 

— Nu eram virgină cînd m-a avut Chavez. A fost un bărbat, 

cînd aveam şaisprezece ani. Sau, mai bine zis, un băiat. Mi-a... plăcut. 

— Fie binecuvîntat! Înseamnă că avem de la ce să pornim. Îi 
lăsă mîna şi îşi duse degetele la nasturii de la cămaşă. N-ai făcut 
sex de cînd cu Chavez? 

— Nu. Gardienii din închisoare — lor le-am rupt gâtul. 

— Foarte bine. Descheie un nasture. Aşa, nu mă simt nevoit 
să mă întorc şi s-o fac în locul tău. 

— De ce ai vrea să faci aşa ceva? 

— Mă simt uimitor de protector față de tine. Descheie un alt 
nasture. Vreau să mă lupt cu balaurii tăi. 

Elena trase brusc aer în piept cînd îi simți degetele trecîndu-i 
uşor peste sîni. 

— Asta şi faci. 

— Cu toţi balaurii tăi. 

— Că tot veni vorba de cine deţine controlul. 

—Tu deţii controlul. Îi luă mîna şi o aşeză în dreptul inimii lui. 
Simţi? Tu îmi faci asta. Tu ai puterea. Mă faci să trec prin toate 
stările, de la slăbiciune la putere. 

Inima îi bătea tare în dreptul palmei, făcînd-o să vibreze. 

— Eşti ... foarte bun cu mine. 

— La naiba! Îi descheie cămaşa. Ştim amîndoi că mi-am dorit 
asta. 

— Dar eu nu sînt... S-ar putea să nu-ți placă. 

— O să-mi placă. Ridică ochii şi o privi ştrengăreşte. Asta 
dacă nu-mi rupi gâtul. 

Incredibil, Elena îşi dădea seama că zîmbea. 

Să înlocuiască amintirile urîte cu unele frumoase. 

Ştia că, după noaptea aceasta, amintirea gardienilor nu va 
mai fi atît de amară. 

— N-aş face aşa ceva. 

— Bine. Se aruncă pe pat. Atunci, să începem jocul. 

— Nu vreau ca tu să... Eu am probleme. Vreau să simți ceva 
şi nu ştiu cum să mă asigur de asta. Nu ar fi cinstit din partea 
mea. Îşi umezi buzele şi spuse emoționată: Pot să mă prefac. Ştiu 
să mă prefac. 

Galen o trase lîngă el, se aplecă deasupra ei şi, încet, gingaş, 
îi desfăcu părul şi i-l aranjă pe pernă. Elena nu realizase vreodată 
cît de intim putea fi un asemenea gest. Dintr-o dată, nu mai ştia 
nimic în afară de întuneric şi căldura care-o năpădise şi ochii lui 
strălucind la vederea ei. Galen şopti: 

Să nu cumva să îndrăzneşti. 


8 


N, ţi-a plăcut, nu-i aşa? Elena privea în gol, în întuneric. 
Te-am dezamăgit. 

— A fost bine. O trase aproape de el. Şi va fi şi mai bine. 

— Ți-am spus că ar fi mai bine să mă prefac. 

— Nu mi-au plăcut niciodată lucrurile neautentice. Îmi plac 
cele reale. O sărută pe tîmple. Iarăşi ego-ul meu. Cînd o vom 
face cu-adevărat, nu vreau să existe vreo îndoială. 

— Ai fost... foarte bun. Cred. 

— Mulţumesc. Pun mare preţ pe părerea ta. Chicoti. Deşi nu 
ai decît un nenorocit sadic şi un puşti, drept termeni de comparaţie. 

— Vrei s-o facem din nou? 

— Absolut. Dar nu chiar acum. Mă simt mult prea bine 
ținîndu-te în braţe. 

— Nu glumeşti? 

— Nu. Îmi place să te ating, şi am vrut să pun mîna pe tine de 
multă vreme. Îi mîngfie spatele, de la umeri, uşor, către fese. Ai o 
musculatură superbă, puternică şi netedă... 

Elena se ridică să-l privească. 

— E un compliment ciudat. 

— Îmi place forţa. Cred că e sexy. 

— N-am fost foarte puternică în noaptea asta. 

— Ba da, ai fost. Ai avut forța convingerilor şi determinării 
tale. Îşi plimbă vârful degetelor de-a lungul spatelui ei. Ai fost de-a 
dreptul superbă. 

— Şi tu eşti un mincinos. 

— Nu, nu trebuie să fie totul o dorință frenetică. Există adevăr 
şi încredere şi tu mi-ai dat pe deplin din amîndouă. Mă simt onorat. 
O ciupi jucăuş de fund. Bineînţeles, şi dorința frenetică poate fi 
plăcută. Ne vom ocupa de asta. 

Elena se încordă. 

— Te comporti de parcă ar fi un proiect de lungă durată. 

— Ţi se pare? Uneori mi-e greu să renunţ, chiar şi după ce 
am rezolvat o problemă. Dar sînt sigur că te vei asigura să nu 
devin prea posesiv. 

— Da. Trebuie s-o fac. 

— Dar mai e pînă atunci. Zîmbetul îi pieri. Cred că e timpul 
să-mi spui cum au decurs lucrurile. Pentru tine cum a fost? 

— Înspăimântător. La început, am vrut să mă lupt cu tine. 

— Ştiu. Ți-am simțit muşchii încordați. 

— Dar cînd am reuşit să mă relaxez, a fost mai bine. 

— Te-ai gîndit la el? 

— Da, bineînţeles că da. Înghiţi şi-şi blocă amintirea. Dar nu 
şi spre final. Atunci n-a mai fost prezent. 

— De ce? 

— Am avut gîndul în altă parte. 

— Aleluia! Galen chicoti. E bine dacă ai avut gîndul în altă 
parte. Deşi n-am crezut vreodată că voi mulțumi Cerului pentru 
o astfel de descriere a performanţelor mele sexuale. O sărută 
brusc, apăsat. Acum trebuie doar să văd cum îţi distrag atenţia 
de la bun început. 

— S-ar putea să nu-ți placă niciodată. 

— Nu fi aşa pesimistă. Se opri. Chiar dacă nu ar fi niciodată 
mai bine ca în noaptea asta, tot ar merita. Adu-ţi aminte, mi-ai 
spus că bărbaţii privesc femeile ca pe nişte sclave. Încă mai crezi 
asta? 

Nu şi Galen. Descoperise multe despre el în noaptea asta. 
Răbdarea, umorul lui şi protecţia care o acoperise ca o mantie 
de catifea. O luase încet, stîrnind-o, şi avusese şi mai multă 
răbdare şi grijă să nu o sperie cînd pătrunsese în ea. 

— Poate că nu toţi bărbaţii sînt aşa. 

— Poate? 

— Bine, tu nu eşti aşa. 

— Fiindcă sînt cu-adevărat fantastic, spuse el repede. 

Dintr-o dată, Elena zimbi. 

— Pentru că eşti cu-adevărat prea vanitos ca să laşi vreo 
femeie să te eticheteze astfel. 

Galen oftă. 

— M-ai lovit în punctul sensibil. Acum e rîndul tău să spui 
ceva frumos despre mine, ca să-mi oblojeşti rana. Îţi place corpul 
meu? 

ÎL studie. 

— Da, îmi place. Părea dur, complet masculin. Nu avea un 

gram de grăsime şi avea muşchii mult mai bine conturați decît 
şi-ar fi putut imagina. Pieptul îi era acoperit de un smoc de fire 
negre de păr. Şi ai musculatura foarte frumoasă. 

— Atinge-mă. 

Elena nu se mişcă. 

— Atinge-mă, repetă el. Eu te voi atinge. Peste tot. În fiecare 
loc. În noaptea asta. Miine. Îi luă mîna şi i-o puse pe pieptul lui. 
De fiecare dată cînd voi avea ocazia. Nu cu Barry în preajmă, 
dar ori de cîte ori voi putea. Te voi mîngiia şi dezmierda şi-mi 
va face o a naibii de mare plăcere. Îi frecă palma de pieptul lui. 
Şi sper că şi ţie îţi va face plăcere. 

— Nu sînt obişnuită să fiu dezmierdată. 

— Cu-atît mai mult o voi face. Aşa că va trebui să-mi dai 
sîngele pe nas ca să mă opreşti. Îi prinse mîna şi o plimbă 
încetişor pe muşchii tari ai abdomenului său. Şi chiar şi atunci 
mă voi gîndi la cum ar fi să o facem, iar tu vei şti exact ce am în 
minte. Îți place senzaţia pe care o ai atingîndu-mă? 

Elena îşi simţea mîna vibrînd, arzînd, în timp ce Galen i-o 
plimba pe corpul lui şi respiraţia îi devenise neregulată. Închise 
ochii şi şopti: 

— Da. 

— Da, repetă el tandru, mişcîndu-i iarăşi mîna de-a lungul 
corpului său. Cît îmi place cuvîntul acesta... 


Galen aşteptă pînă ce uşa de protecție împotriva ţînțarilor 
se închise în spatele Elenei şi apoi se îndreptă spre hambar. 

Judd era cu pieptul gol, cu capul aplecat sub furtunul de 
apă. Privi în sus, încruntat. 

— Gata cu favorurile. 

— Cum se descurcă? 

— Prea bine. Îşi şterse părul cu un prosop. Mai bine ca mine. 
Astăzi ar fi putut să mă doboare de două ori, dar nu a făcut-o. Îţi 
dai seama cît de umilitor este? 

— Las” că supraviețuieşti tu. E în formă? 

Judd încuviinţă din cap. 

— E pregătită. Îi mai acord un singur antrenament şi apoi o 
las pe cont propriu. Făcu o pauză. Dar îl poate învinge pe Chavez? 

— Asta mă întreb şi eu. L-am sunat pe Manero şi l-am pus să 
afle cîte ceva de la unii dintre supraviețuitorii micilor lui jocuri. 
N-au fost mulți, şi au supravieţuit doar fiindcă Chavez s-a plictisit 
de ei. Este foarte, foarte bun. 

— Elena îl aşteaptă. Ai putea să te duci tu după el. 

— M-am gîndit şi eu la asta. 

— Dar nu prea mult. Judd rînji. Ai fost un pic cam ocupat 
săptămîna asta. 

— Taci din gură. 

— Cum zici tu. Întinse mîna spre cămaşă. Hei, ce să zic, mă 
bucur c-ai avut noroc. 

Galen îi ignoră comentariul. 

— N-o lăsa încă pe cont propriu. 

— De ce nu? 

— Vreau s-o ţii ocupată cît mai mult timp posibil. Se gîndeşte, 
plănuieşte şi pun pariu că încearcă să găsească un scenariu prin 
care să le asigure protecție lui Barry şi Dominic şi să obţină şi 
rezultatul de care are nevoie ea. 

— Ţi-a vorbit ea despre asta? 

— Nu. 

Ochii lui Judd străluciră. 

— Nici chiar în intimele şi pasionantele momente ale nopții? 

— Nu despre asta vorbim noi. 

— Dar despre ce? Astronomie, marii scriitori şi clonare? 

— N-o lăsa încă, bine? 

— Să ştii că mă cam săpuneşte. 

— Doar patru zile. 

— S-ar putea să vrea singură să întrerupă antrenamentele. 
Începu să-şi încheie nasturii de la cămaşă. Sau poate nu. Am 
remarcat că e cu gîndul în altă parte zilele astea. 

Cu gîndul în altă parte. Ciudat că Judd folosise această 
expresie. Nu, nu era ciudat deloc. 

— Nu va renunţa la orice o va face să fie pregătită. Nu cînd e 
vorba de Barry. 

— Atunci sînt de acord. Se prefăcu că gîndeşte. Acum, să 
vedem, oare ce răsplată aş putea cere în schimb...? 

— Judd! 

— Bine. Încă patru zile. Îşi băgă cămaşa în pantaloni. Dar voi 
fi mult prea obosit ca să mai fac curat pe-aici. 

— Mersi, Judd. Galen părăsi hambarul şi se îndreptă spre 
casă. Făcuse rost de ceva timp, dar nu ştia pentru cîtă vreme. 
Elena era fără îndoială imprevizibilă. 

La naiba, şi nimic din relaţia cu ea nu era previzibil. Simţea 
ca şi cum încerca să meargă pe apă şi că, în orice moment, se 
poate scufunda. 

Dar, Doamne, merita pe deplin! 


— Ne apropiem, spuse Gomez. Am descoperit documentele 


unei case pe care o are Galen în New Orleans. Am verificat şi el 
nu era acolo, dar am reperat bărbatul care a ascuns documentele. 

ÎI cheamă Samuel Destin şi este avocat. Dacă el s-a ocupat de 
actele de proprietate ale acelei case, e posibil s-o fi făcut şi pentru 
alta. Dacă nu, s-ar putea să ştie cine a făcut-o. 

— L-ai localizat pe Destin? întrebă Chavez. 

— Este în Antigua. Ne îndreptăm într-acolo. 

— Vezi să fii foarte convingător, Gomez. 

— E acolo cu soţia şi băieţelul său. Nu credem că vom 
întîmpina greutăți. Gomez închise. 

Da, de obicei era mult mai uşor să foloseşti soţia şi copiii 
unei ținte ca să obţii informaţii, se gîndi Chavez. O făcuse şi el 
în nenumărate ocazii. 

Destin avea un fiu. 

Simţi un atac de furie. Şi el avea un fiu, dar nu şi posibilitatea 
de a-l învăţa şi a-l ghida în viaţă, aşa cum făcea Destin. Nu poate 
să existe plăcere mai mare decît să modelezi o ființă umană 
după propria imagine. 

Fiul lui... 


Elena nu-şi putea lua privirea de la mîinile lui, fixîndu-l în 
timp ce-i turna cafeaua. Avea mîini puternice, unghiile erau tăiate 
scurt, degetele erau lungi, grațioase şi pricepute. Simţi căldura 
inundîndu-i trupul, cînd îşi aminti cît de priceput e. 

— Desert? întrebă Galen. 

Privi'spre el şi îl văzu zîmbindu-i. Nesuferitul. Ştia exact la 
ce se gîndea ea. 

— Nu, mulțumesc. 

— Eşti sigură? E plăcintă cu mere. Barry a tăiat coca pentru 
crustă. 

Zîmbi spre fiul ei. 

— Atunci, va trebui să gust. 

— Te ajut eu. Barry sări de pe scaun şi alergă după Galen în 
bucătărie. 

Îi auzi rîzînd şi sporovăind. 

— Îi place Galen. Dominic se opri. Dar nu la fel de mult cît 
îţi place ţie. 

Elena împietri. Aştepta să spună ceva. O cunoştea prea bine 
ca să nu-şi dea seama ce se petrecea între ea şi Galen. Ar fi 
trebuit să fie orb, se gîndi ea furioasă. Galen nu o atinsese absolut 
deloc în prezenţa altcuiva, dar îşi ţinuse promisiunea. Nu rata 
nici o ocazie să o atingă, şi ea trecuse deja de la îngrijorare la 
anticipare. Recunoaşte: nu e anticipare, e dorință. Îi fremăta tot 
trupul atunci cînd Galen intra în cameră. 

— Nu e cazul să fii neliniștită, îi spuse Dominic. Nu te judec. 
Ştiu că ai trecut printr-un adevărat iad. Dacă Galen te ajută, 
atunci îi sînt recunoscător. Ezită. Dar recunosc că sînt îngrijorat. 
Ştii foarte puţine lucruri despre el. Este un bărbat complicat şi nu 
cel mai stabil din lume. 

Elena ştia ce voia să spună, de fapt. 

— Nu mă aştept la o relaţie pe viață, Dominic. S-ar putea să 
nu-l mai văd niciodată după ce plecăm de-aici. 

Lui Dominic nu-i dispăru neliniştea de pe chip. 

— Iartă-mă. Nu mă priveşte. 

— Ba da, te priveşte. Se întinse şi-şi puse mîna pe a lui. Sîntem 
o familie. 

Dominic surise. 

— Sîntem, nu-i aşa? Îi strînse, la rîndu-i, mîna şi apoi îi dădu 
drumul. Ţi-am spus că Barry ştie un nou cîntec pe care vrea să 
ţi-l cînte la sintetizor? 

— Iisuse. Galen se rostogoli pe spate, cu tot cu Elena. Respira 
cu greu, încercînd să tragă cît mai mult aer în piept. Sau ar 
trebui să spun... evrika! 

Oh, Doamne, Elena tremura. Îşi înfipse degetele în 
umerii lui. 

— Nu vorbi. 

— Trebuie să vorbesc... Sînt fericit. O strînse la piept. Sînt 
al dracului de bun sau ce? 

— Nu te mai flata singur, spuse ea cu vocea tremurînd. E 
doar un orgasm. 

— E un gol, un punct înscris, e primul milion făcut pe Wall 
Street. 

— Iar tu eşti un zăpăcit. 

— Mda. O strînse şi mai aproape. Vezi, n-a fost nevoie de 
Chiar aşa mult timp. N-ai avut nici o problemă pe care să n-o 
poată rezolva Galen. 

— Maestrul în rezolvarea problemelor! Zîmbetul îi pieri. Ai 
făcut față provocării. Problema e rezolvată. 

— În nici un caz. O cuibări la pieptul lui. Am făcut doar un 
pas uriaş. Ne va trebui mult, mult timp ca să perfecţionăm procesul. 

Cît de mult timp? se întrebă ea brusc. 

Chiar ştii foarte puţine lucruri despre el. 

Şi, cu toate astea, simțea că îl cunoştea. Îi ştia trupul şi firea 
sa spirituală. Rîsese cu el şi împărtășiseră pericolul. Dar ştia ce 

voise să spună Dominic. Oare cunoşti cu-adevărat un om, dacă 
nu ştii ce anume îl face să fie el şi nu altul? 

Galen îşi ridică uşor capul. 

— Ce s-a întîmplat? 

Ca de obicei, îi simţise trăirile. 

— Ce s-ar putea întîmpla? 

— Spune-mi. 

Elena își luă privirea de la el. 

— Ar fi frumos să ştiu un pic mai multe despre bărbatul care 
mi-a dăruit primul meu orgasm. 

— Nu, bărbaţii misterioşi sînt întotdeauna mai sexy. O studie. 
Tu vorbeşti serios. 

— Îmi dau seama că nu am nici un drept să mă amestec în... 

— Taci, spuse el tăios. Vrei să ştii ceva. Amestecă-te. 

— De ce te ocupi cu așa ceva? Pari să ai mulți bani. De ce îţi 
asumi riscul? 

— Asta fac eu. Mă plictisesc. Am încercat să mă las de asta 
acum cîțiva ani şi aproape am luat-o razna. Nu am nici o chemare. 
Eu nu pot picta tablouri ca Judd. Eu sînt doar un om care pune 
lucruri la dispoziţie şi soluţionează probleme. 

— Nu poţi sta locului. 

— Te-ai gîndit vreodată că şi tu ai putea fi la fel? 

Elena dădu din cap dezaprobator. 

— Eu am o ancoră care mă ține locului. Îl am pe Barry. 

—'Te invidiez. Apoi adăugă încet: Aşa cum obişnuia să spună 
mama, nimic nu se compară cu o influență stabilă. 

— Nu mai spune! 

Zâmbetul lui Galen pieri. 

— Nu, de fapt, nu am cunoscut-o pe mama. Am crescut într-un 

orfelinat. M-au găsit pe o alee, într-o cutie de carton. 
Elena îl privi şocată. 
— Atunci, toate acele citate jalnice sînt minciuni? De ce? 
Ridică din umeri. 

— Prima dată am făcut-o cînd eram adolescent. Cred că 
eram beat. Mi-a plăcut ironia. Să pun toate acele frînturi de 
înțelepciune părintească în gura unei femei care n-a dat doi bani 
pe mine... Apoi a devenit un obicei. 

— N-ai de unde să ştii prin ce a trecut. Poate că a fost nevoită 
să te abandoneze. 

— Nu. 

— Şi eu era cît pe ce să-l abandonez pe Barry. 

— Tu ţi-ai aruncat pruncul pe o alee, cînd afară temperatura 
era sub zero grade? 

— Ea a făcut asta? 

— Oh, da. Fără îndoială că voia să mor. Dar am păcălit-o. 
Am devenit cel mai zdravăn şi neînfricat nenorocit care-a ieşit 
vreodată din Liverpool. Oftă. De-acum, nu-ți voi mai putea oferi 
citate de la scumpa mea mamă. Îmi va afecta conversaţia. 

— Mă bucur. Nu vreau să mai aud de ea. Se acoperi cu 
cearșaful şi se aşeză lîngă pat. Exceptînd doar situaţia în care îmi 
vei spune prețul, aşa cum am vorbit. 

— Prețul? 

— Ți-am spus că voi face orice vrei. Nu m-ar deranja să-ţi 
ucid scumpa mamă. 

— Doamne, te-ai înmuiat. Rîse. Trebuia să-mi fi dat seama 
că te vei înmuia şi vei deveni sentimentală la gîndul unui bebeluş 
părăsit în frig. 

— Nu fi ridicol. Nu m-am înmuiat. 

— Ştiu. Îi luă mîna şi i-o duse la buzele lui. Tocmai asta face 
ca această clipă să fie una neprețuită. 

Elena simți că se înduioşează. 

— Să te ia naiba! 

Galen îi răsuci mîna şi o sărută în palmă. 

— Şi am avut destule momente nepreţuite, nu-i aşa? 

— Cîteva. 

— La naiba cu laudele alea false. Privi în sus, către ea, cu 
ochii scăpărîndu-i. Hai înapoi în pat, înainte să începi să mă faci 
iar cretin. 

— E vremea să mă duc în camera mea. 

— Mai stai puţin, doar puţin, încercă el s-o convingă. Nu 
facem sex, doar ne cuibărim unul în celălalt. 

Elena ezită, apoi se întinse la loc lîngă el. 

Galen o cuprinse în braţe. 

— E bine aşa, şopti el. Chiar ai fi omorit-o pe scumpa mea 
mamă? Acum că mă gîndesc, asta înseamnă să ţii la mine. 

— Nu mai spune nimic. Îşi cuibări obrazul pe umărul lui. A 
fost doar un impuls de moment. Chiar şi nou-născut, cred că 
meritai să fii aruncat în frig. 

— Iar m-ai atins. Îi ciufuli părul. Află că nu-mi place să te ştiu 
gata să-mi sari în apărare. Este o insultă la adresa firii mele galante. 
Se opri. M-aş simţi mult mai bine dacă aş lua eu inițiativa. 

— În privința mamei tale? 

— Nu, în privința lui Chavez. 

Elena se strînse toată. 

— Sst. Galen îşi mişcă mîna şi-i masă muşchii încordați de la 
ceafă. Nici mie nu-mi place să vorbesc despre asta. Dar nu vreau 
să faci vreo mişcare fără să vorbim despre asta mai întîi. 

— Dar ce e de vorbit? 

— Ştii că Chavez va apărea dintr-o clipă într-alta. 

— Mi-ai spus că vei fi anunțat atunci cînd va fi cazul. 

— Da. Dar de ce să aşteptăm cuminţi să vină el? De ce să nu 
mă laşi să plec eu la vînătoare şi să-l omor pe Chavez? 

— Nu! 

— De ce nu? Aşa ar fi cel mai bine. Aşa înlăturăm orice 
confruntare între Chavez şi tine, şi mai ales cu Barry. Făcu o 
pauză. Oricum plănuiai să-l duci pe o pistă falsă, departe de 
Barry, nu? 

— N-am spus asta. 

— E mult mai raţional să mă laşi pe mine s-o fac, acum cît nu 
are nici o bănuială unde vă aflaţi. Apoi, dacă mă elimină el, tu şi 
Barry tot mai aveţi ocazia să fugiți. 

— Se pare că nu sînt o ființă chiar atît de rațională. Vocea îi 
tremura. Sau chiar atît de crudă. 

— Mai gîndeşte-te. Aveam de gînd să o fac fără să-ți spun, 
dar e mai bine dacă ne coordonăm mişcările şi avem o strategie... 

— Nu mă gîndesc deloc. Este viața mea şi lupta mea. 

— Şi Barry, la el te gîndeşti? 

— Voi avea grijă de Barry. Nu l-aş pune niciodată în pericol. 
Voi găsi o cale să fac şi una şi alta. 

Galen tăcu o clipă. 

— Elena, pot s-o fac. Sînt bun, sînt foarte bun. Stai cu Barry 
şi lasă-mă pe mine să mă ocup de Chavez. 

— Crezi că n-aş vrea să spun da? întrebă ea furioasă. ÎL vreau 
mort. N-ar trebui să conteze cine îl omoară. Dar, fir-ar să fie, 
contează. Contează. 

— De ce? 

— Pentru că eu... pur şi simplu contează. 

—E clar. Chicoti. Să fie oare fiindcă ai început să ţii la mine? 
Da, asta trebuie să fie. 

— De ce aş ține la un cretin ca tine? 

— Păi, poate fiindcă simți că aş fi în stare să-ți dau inima pe 
tavă şi să te las să mi-o zdrobeşti. 

— Încetează să mai glumeşti. 

— Dar cine glumeşte? O sărută pe tîmple. Şi pe mine mă 
uimeşte, dar îmi dau seama că sînt al naibii de neajutorat în 
preajma ta. Mă simt iar ca un copil fragil. Dar nu-ti face griji în 
privinţa asta. Sînt un tip foarte răbdător şi ştiu că ai de pus la 
punct cîteva lucruri. 

— Să nu-mi fac griji? Cîtă generozitate din partea ta! Vii şi-mi 
spui că... 

— M-am gîndit că ar fi bine să ştii. Nu ştiu în ce direcţie se 
îndreaptă lucrurile şi unde vom ajunge, dar nu cred că ar trebui 
să tărăgănăm lucrurile. 

— Mai ales cînd vrei să pleci şi să fii omorît. 

— Nu asta e intenţia mea. Nu mi-am spus ultimul cuvînt. A 
fost doar o... 

—Nu vreau să mai vorbesc. Îşi încolăci braţele în jurul lui. Şi 
m-am săturat de cuibărit. 

— Sex? Cu cea mai mare plăcere. Se rostogoli deasupra ei. 
Chiar şi ca formă de evadare, sexul e extraordinar. Îi zîmbi. Dar 
trebuie să te previn. Va veni o vreme cînd îi voi spune altfel. 


Galen dormea. 

Îi desprinse cu grijă braţul din jurul umerilor ei şi se strecură 
afară din pat. 

Se opri o clipă, privindu-l. Era răsucit pe o parte şi chiar şi în 
somn avea acea grație de felină. Majoritatea oamenilor par 
neajutorați cînd dorm, dar nu şi Galen. Părea ca şi cum se odihnea 
doar, aşteptînd să bată gongul ca să poată ţîşni şi să intre iar în 
scenă. 

Încetează să-l mai priveşti. leşi de-aici. În noaptea asta o 

tulburase şi o speriase. Fusese atît de absorbită de plăcere, încât 
nu se putuse gîndi la altceva în afară de sex; şi credea că Galen 
făcuse la fel. 

Sau, dacă se gîndise, presupunea că era vorba despre 
„rezolvarea“ problemei ei. Poate că ceea ce simţea el pentru ea 
era imposibil de separat de strădaniile lui de a o ajuta. Peste şase 
luni, probabil că va fi deja implicat într-un alt proiect şi va uita că 
ea a existat vreodată. 

Dar cum rămînea cu sentimentele ei pentru Galen? Se ruşină 
pe loc de acest gînd. Nu-şi putea permite să simtă această 
tandreţe de cîte ori era în preajma lui. Îi avea pe Barry şi Dominic 
şi responsabilitatea față de ei îi era de ajuns. Deja se înmuiase 
prea tare. Dacă n-ar fi fost slabă, l-ar fi lăsat să plece după Chavez. 
Nimeni nu era mai important ca Barry şi nu conta cine îl ucidea 
pe Chavez. 

Dar ea nu putuse să-l lase pe Galen să plece la vînătoare. 

Şi asta însemna că se apropia timpul cînd va pleca ea singură 
să-l vîneze. 


— Carmichael, pilotul elicopterului, este mort, spuse Manero. 
Şi n-a fost uşor. Dacă ştia vreun lucru pe care nu voiai să-l afle 
Chavez, aţi face mai bine să vă regrupați. 

— Nu ştia nimic, spuse Galen. Mai devreme sau mai tîrziu, 
era clar că Chavez va afla că eu i-am luat pe Elena şi Barry. Cînd 
s-a întîmplat? 

— Nu sînt sigur. Poate acum patru săptămîni. Înainte să 
dispară, a fost la Rio. I-au găsit corpul într-un sat din afara oraşului. 

Trecuseră patru săptămîni. Ceea ce însemna că Chavez a 
avut destul timp să facă săpături în privinţa lui. Sperase să audă 
mai multe veşti. 


162 


SĂ NU CREZI ÎN NIMENI 


— Chavez e tot în Columbia? 

— Stă ca un bogătaş, sus în vîrful dealului său. Ţi-am spus 
că-ți dau de ştire cînd face vreo mişcare. 

— Bine, bine. Se gîndise la această posibilitate şi venise timpul 
să vadă cum stau lucrurile. Sînt cîţiva oameni care i-ar putea 
spune unde mă poate găsi. John Logan, Sam Destin şi Paul Russell. 
Vreau să ştiu unde sînt şi dacă au vreo problemă. Spune-le despre 
Chavez. Avertizează-i pe Destin şi Russell şi sfătuieşte-i să se 
facă nevăzuţi o vreme. Logan îşi poate purta singur de grijă. 
Probabil că nici nu se vor atinge de el. 

— De obicei nu lucrez în afara Americii de Sud. Fiecare cu 
specialitatea lui. 

— Dar ai legături peste tot. Nu am timp să găsesc pe altcineva. 
Te plătesc dublu. 

— De ce nu i-ai contactat pînă acum pe Destin şi Russell? 

— Cînd în joc sînt bani mulți, chiar şi un om cinstit poate fi 
cumpărat. N-am vrut să aibă timp să se gîndească la o trădare. 

— Dar şi mie îmi plac banii. 

— Da, dar tu o spui fără ocolişuri. Nu-i prea frumos din partea 
ta, dar mie îmi convine de minune. 

Manero oftă. 

— Plăteşti dublu? 

— Dublu. 

— Spune-mi care-i treaba. 

— Pe Logan îl ştii. Paul Russell e cel care a ascuns documentele 
proprietăţii. Sam Destin mi l-a recomandat. Destin locuieşte în 
New Orleans. Russell are domiciliul în San Francisco. Destin nu 
va fi greu de găsit, dar Russell are probleme cu fiscul şi nu stă 
prea mult într-un loc. În mod normal, ai putea să dai de el prin 
mama sa, Clara Russell. Ea lucrează la Macy. 

— Bine, mă ocup de asta. 

— Mulţam, Manero. Închise telefonul. 

Păcat. ÎI plăcuse Carmichael. Îl avertizase să plece din 
America de Sud, după ce îi lăsase la Medellin. De ce dracu” se 
stabilise la Rio? Ar fi trebuit să... Încetează să te pîndeşti la el. 
Cînd a acceptat misiunea, Carmichael ştia în ce se bagă. Îşi 
dăduse seama cît de influent era Chavez în America de Sud şi 
făcuse o greşeală pentru care a plătit. Nu era vremea acum să se 
gîndească la greşelile lui Carmichael. Trebuia să se asigure că nu 
făcea şi el propriile greşeli. 

Avea din ce în ce mai puţin timp. 

Poate că deja nu mai avea timp deloc. 

— Probleme? 

Se întoarse şi o văzu pe Elena stînd în pragul uşii. 

— Nu încă. Se ridică în picioare. Hai să mă ajuţi să pregătesc 
cina. Barry m-a părăsit, de cînd îl învaţă Dominic să cînte la 
sintetizor. În ziua de azi, pur şi simplu nu te mai poți baza pe 
ajutorul nimănui. 

— Îmi ascunzi ceva. 

— Carmichael e mort, probabil ucis de Gomez. Se îndreptă 
către bucătărie. Dar nu ştia nimic important. Încă sîntem în 
siguranță. 

— Şi Chavez? 

-E tot în Columbia. Îţi place şorţul acesta de bucătărie? 
L-a cumpărat Judd din oraş. Îşi legă la spate un şort de un verde 


țipător, pe care erau desenaţi dansînd doi ardei iuți îmbrăcaţi în 


tutu şi încălțați cu tenişi albaştri. E sigur că nu-l voi purta. 

— Este extrem de ridicol. 

— Da, dar nu mă simt amenințat. Masculinitatea mea rezistă 
oricărei provocări. În plus, mă face să zîmbesc. Scoase o tigaie. 
Şi acum am nevoie să zîmbesc. Îmi plăcea Carmichael. 

— Îmi pare rău. Ţi-a fost prieten bun? 

— Nu, dar îl cunoşteam de multă vreme. 

Elena tăcu o clipă. 

— Carmichael este mort din cauza mea. 

— E mort fiindcă n-a stat dracului ascuns! Nu trebuie să te 
simţi vinovată. . 

— Dar mă simt vinovată. Îl privi direct în ochi. Dar asta nu 
mă împiedică s-o iau de la capăt. Nu-mi permit să mă gîndesc la 
altcineva, în afară de Barry. Nimic altceva nu contează. 

—Nu la Carmichael te referi. Te-am speriat azi-noapte, nu? 
Ştiam că te vei speria. 

Scoase un cuţit din sertar. 

— Scoate, te rog, roşiile acelea din cutie. 

— Mă asculți? 

— Bineînţeles că da. Îţi este teamă că e posibil să simți ceva 
pentru mine şi mă avertizezi că s-ar putea să fii nevoită să mă 
sacrifici pe mine pe altarul lui Barry. Luă singur roşiile. Nu contează. 
Am ştiut tot timpul. Vom trece de asta. Barry este important acum, 
dar mai dă-mi şase luni şi vei fi uimită să vezi ce efect am. 

— Galen, eu nu vreau să... 

— Vrei să-mi spui că n-ar trebui să ne mai culcăm împreună. 
Nu lua decizii pripite. Îți place să faci sex acum. Îţi place de 

mine. Nu voi fi descurajat, oricît de mult te-ai răci faţă de mine, 
aşa că am face mai bine să ne bucurăm unul de celălalt. Am 
dreptate? 

-Nu 

— Bine, fac un compromis. Doar pînă cînd auzim că Chavez 

se-ndreaptă încoace. 

— Nu e cinstit. 

— Vrei să-mi protejezi sentimentele mele tandre? Rînji. Nu-ţi 

face probleme. Poate mă plictisesc de tine. Doar ştii că nu pot 
sta locului prea mult timp. 

Elena nu vorbi imediat şi apoi se căzni să zîmbească. 
— Chiar arăţi ridicol în şorțul acela. 
— Oh, pentru asta va trebui să decojeşti tu roşiile. Îi înmînă 
cuțitul. Stai aici la masă, ca să te pot privi. 
— Nu mă crezi în stare să le decojesc cum trebuie? 
— Nu de-asta, spuse el încet. Doar că mă simt bine să te am 
în fața ochilor. Mă... încălzeşte priveliştea ta. 
— La naiba cu tine, Galen. 
— Nu te supăra. Nu mă pot abţine. Mama îmi spunea mereu 
că sînt un optimist care... na, c-am făcut-o! 
— Da, aşa-i. 
— Imi va fi greu să nu mă mai pot baza pe bătrîna mea mamă. 
— Care ştia că eşti un optimist. 
Galen aprobă din cap. 
— Şi că-mi place să trăiesc clipa. Aşa că aşază-te acolo ŞI 
lasă-mă să trăiesc clipa asta, da? 
d privi şi pe chipul ei se perindară cele mai felurite expresii, 
apoi se mişcă încet şi se aşeză pe scaunul arătat de Galen. 
— Adu-mi roşiile alea. 


9 


San Francisco 


Dora Russell? 


— Ce e? Clara privi peste umăr către cei doi bărbați care 
apăruseră de sub scară. Mîna i se încleştă pe cheile pe care le 
scosese ca să deschidă uşa apartamentului, şi apoi îşi mişcă 

degetele, căutînd sprayul cu piper de pe lanţ. Fiul ei i-l dăduse cu 
şase luni în urmă şi îi spusese să-l folosească în caz de nevoie. 
Paul se îngrijora întotdeauna, ştiind că petrecea nopțile la serviciu 
în oraş, unde erau toţi golanii. Bărbaţii aceştia nu arătau a golani. 
Recunoştea costumele scumpe. Lucrase ani buni la raionul de 
bărbaţi din cadrul magazinului Macy, înainte să o transfere la 
încălțăminte. Şi nu arătau nici a agenți de la fisc. Erau prea... 
rafinați. Ambii erau bruneți şi oacheşi. Poate mexicani. Mexicanii 
păreau să acapareze California. 

— Ce vreţi? 

— Putem intra? 

— Nu. Cine sînteți? 

— Carlos Gomez. Zîmbi. Trebuie să vă văd fiul. 

Poate chiar erau de la fisc. Se încordă. 

— Nu ştiu unde este. Nu l-am văzut de ani de zile. 

— Nu prea cred că spuneți adevărul. Trebuie să vorbim. 

— Nu, nu trebuie. Găseşte-l singur. 

Gomez făcu un pas spre ea. 

— Nu cooperaţi. Nu e foarte inteligent. 

— Teşiți dracului de-aici! Ridică sprayul cu piper. Nu vreau 
să... I se tăie respirația cînd văzu că Gomez se feri într-o parte şi 
o prinse de încheietura mîinii, de-acum amorțită. Lanţul de chei 
căzu la pămînt. 

— Ia cheile şi descuie uşa, îi spuse Gomez omului mai mic de 
statură în timp ce, cu cealaltă mînă, acoperea gura Clarei. 
Repede. 

Clara se zbătu, ridică piciorul şi-l lovi cu putere pe Gomez în 
fluierul piciorului. ÎL auzi înjurînd printre dinți, atunci cînd îl muşcă 
de mînă. 


167 


IRIS JOHANSEN 


N Rahat. O împinse înăuntrul apartamentului şi trânti uşa. Căţea! 
Îi dădu un pumn în abdomen şi apoi o lovitură cu dosul palmei 
peste față. 

Durerea. Nu putea respira. Se prăbuşi în genunchi, icnind 
de durere. Îl putea vedea în ceaţă, stînd deasupra ei. 

Gomez zimbl. 

— Acum, să o luăm de la capăt. Trebuie să îți văd fiul. 


— Galen, trebuie să vorbim. Judd Morgan stătea în uşa 
bibliotecii. Ai o secundă? 

Galen aprobă din cap şi lăsă deoparte cartea. 

— Ce s-a întîmplat? 

— Au trecut cîteva luni şi Logan nu a reuşit să ia agenția de 
pe urmele mele. 

— O va face. 

— Dar cît va trebui să aştept? Îmi place ferma ta, dar nu-mi 
place să mă simt ca un prizonier, în timp ce ticăloşii ăia de la 
Washington sînt liberi. M-am săturat să tot aştept. E vremea să 
fac ceva pe cont propriu. 

— Ce anume? 

— Mă gîndesc. Zîmbi malițios. Cînd mă decid, vei fi primul 
care va şti. Nu mă plîng. Am vrut doar să ştii că nu mai sînt 
problema ta. Se întoarse cu spatele şi porni spre uşă. Pot să mai 
stau pe-aici pînă mă hotărăsc? 

Galen dădu din cap aprobator. 

— Bine, spuse Judd grav. Fiindcă de-abia aştept să te văd 
iarăşi în şorțul acela. Ti-am spus cît de drăguţ arăţi în el? 


— Destin, soția şi copilul lor, sînt morți, zise Manero. Maşina 
lui Destin a ieşit de pe şosea şi s-a prăbuşit în ocean în Antigua. 

— Cînd? 

— Ieri. Circumstanţele sînt dubioase. Am pus un om în San 
Francisco să o contacteze pe Clara Russell. Femeia nu a răspuns 
la telefon. 

— La dracu” cu contactatul! Scoate-o de acolo. Spune-i să 
se grăbească. Închise telefonul. S-ar putea să fie deja prea tîrziu. 
O întâlnise doar o dată pe Clara Russell, dar îi dăduse impresia 
unei femei casnice, iubitoare, muncitoare şi rezistente, care era 
un pic prea loială fiului ei. 

Trecuse doar o zi de cînd murise Destin. Dar oamenii lui 
Chavez se mişcau repede. Chavez însuşi se afla în spatele lor, 
dîndu-le pinteni. 

Se apropiau prea tare de Elena. Trebuia să-şi adune gîndurile 
şi să treacă în revistă toate scenariile posibile, ca să vadă dacă 
poate găsi o soluție. 


— Femeia l-a sunat pe Paul Russell, îi spuse Gomez lui Chavez. 
Ar trebui să ne întîlnim cu el peste două ore. A fost foarte 
convingătoare. Russell nu va bănui nimic. 

— Ţi-a luat cam mult timp s-o faci să vorbească, spuse 
Chavez. 

— Şapte ore. A fost extrem de încăpăținată. Aşa sînt mamele 
de obicei, nu? 

— Da, într-adevăr, răspunse el cu o notă de iritare. Să sperăm 
că fiul ei nu va fi tot atît de îndărătnic. Îmi pierd răbdarea. 

— Te sun înapoi peste cinci ore. Închise. 

Cinci ore. Emoţia începu să-l pătrundă pe Chavez. Peste 
puțin timp, va avea informaţiile necesare ca să-şi găsească fiul. 

Şi pe căţeaua aia care i-l răpise. 

— Chavez s-a mişcat din loc, îl anunță Manero. A părăsit 
Columbia acum două ore, în avionul său particular. 

— Iisuse! Galen ştia că va veni şi vremea asta, dar vestea îl 
lovi totuşi ca un trăsnet. Şi Clara Russell? 

— Omul meu tocmai a găsit-o în apartamentul ei. Îşi doreşte 
să n-o fi făcut. Urît. Nu ştiu dacă există vreun om care să reziste 
la asemenea chinuri, fără să spună tot ce ştie. Ce vrei să fac 
acum? 

-Te caut eu mai tîrziu. Închise telefonul şi se ridică în picioare. 
Trebuiau să se mişte. Acum. 

Urcă treptele cîte două deodată. 

— Elena! 

Ea îşi ridică privirea din cartea din care îi citea lui Barry. 

—Ce s-a... Se opri cînd îi văzu expresia feţei. S-a întîmplat? 

Galen făcu un pas mai aproape de ei şi îngenunche lîngă 
Barry. 

— E vremea să pornim în altă aventură. Vrei să mergem cu 
cortul pe dealuri? 

Ochii lui Barry licăriră. 

— Da? 

— Da. Galen îi dădu uşor o palmă la fund. Du-te şi spune-i lui 
Dominic. Mergem toți. 

După ce Barry ieşi din cameră, Elena se ridică în picioare. 

— Cît timp avem la dispoziţie? 

— Nu ştiu sigur. Chavez a plecat din Columbia acum două 
ore, dar Gomez e înaintea lui. Oricum ar fi, noi plecăm de-aici. 
Ar fi mai bine să-ți faci bagajele repede. 

Elena se duse la șifonier. 

— Sînt aproape gata. Îşi scoase rucsacul şi întinse mîna şi 
apucă arma de pe raftul de sus. O vir în rucsac. Acum sînt echipată 
complet. 

— Exact ce-mi place. O femeie care e întotdeauna pregătită, 
spuse Galen. Presupun că trebuia să mă aştept la asta din partea ta. 

— Da, ar fi trebuit. 

— Dar mă întreb dacă erai pregătită pentru o ieşire de urgență, 
sau dacă nu cumva plănuiai să pleci singură. 

— Orice motiv e bun. 

— Nu, nu este aşa. Strînse din buze. Dar, deocamdată, nu 
vorbim despre asta. Ia-i pe Barry şi pe Dominic. Mă duc să-i 
spun lui Judd că trebuie să pornim toți la drum. 

— Vine şi el cu noi? 

— Ai prefera să-l laşi aici, ca să-l găsească Chavez? I-ar 
face plăcere să-l interogheze. Ar fi o adevărată provocare pentru 
el să încerce să-i dezlege limba unuia ca Judd. 

— Da, ai dreptate. Se îndreptă spre uşă. Dar i-ar face şi mai 
multă plăcere să te tortureze pe tine. Să nu uiţi asta. 


Judd îndesa cutiile în spatele camionetei şi privi în sus atunci 
cînd Elena şi Galen ieşiră din casă. 

—Mă duc cu cîinele şi pisoii la vecinul tău cel mai apropiat şi 
îl rog să îi ţină o vreme. Trebuie să am grijă de animale, dacă 


vom avea musafiri. Aşeză cu grijă cutia cu cei trei pisoi şi apoi - 


fluieră după ciobănescul lui german. Mac sări în cabina şoferului 
şi Judd porni motorul. Ne vedem la cort. 
Galen dădu din cap absent, în timp ce Judd se îndepărta. 
Elena de-abia îl auzi pe Judd, fiindcă tocmai arunca sintetizorul 
lui Barry în portbagajul maşinii. 

— Eşti absolut sigur că se îndreaptă încoace? 

— Sînt sigur. Gomez a lăsat o grămadă de cadavre în urma 
lui, încercînd să găsească locul acesta şi Chavez a plecat din 
Columbia acum cîteva ore. Mi se pare de bun-simţ să presupun 
că a aflat ce voia să ştie. 

— Vine... Elena privi în gol în direcţia munţilor. În curînd, 
Chavez va fi aici, venind pe acel drum. Din secunda în care Galen 
îi spusese de Chavez, se simţise amorțită, îngheţată. Aştepta 
momentul acesta de şase ani, şi acum că venise, era aproape în 
stare de şoc. Şi îşi dădu seama că simțea frică. Nu se aştepta 
să-i fie frică. Crezuse că ura va fi îndeajuns de violentă ca să 
depăşească orice sentiment de frică. Şi, totuşi, amintirea acelor 
clipe o făcea să-i slăbească puterile. Blocheaz-o. Frica e duşmanul. 
Chavez se va hrăni cu ea. Nu-i da ocazia asta. 

— Elena. 

Îşi mută privirea pe chipul lui Galen. 

— Ai explozibili? 

Galen zîmbi. 

— Te gîndeşti la cum ar fi dacă mi-ar sări în aer casa cu 
Chavez în ea? 

— Da. 

— Nu am explozibili. Nu sînt un lucru pe care să-l ţin la 
îndemînă cînd vin aici. Uite-aşa îmi protejez casa de tine. 

— Aș fi găsit o modalitate să îți plătesc pagubele. 

— Glumeam. Dar văd că simţul umorului îţi este serios afectat 
acum. 

— Chiar mergem să campăm? 

— Pentru scurt timp. Cunosc foarte bine dealurile astea şi 
sînt o sută de locşoare unde ne putem ascunde. Acum cîteva 

zile, l-am trimis pe Judd să stabilească tabăra unde vom fi în 
siguranță şi de unde vom putea urmări ce se întîmplă la fermă. 
Nu cred că Chavez va bănui c-am rămas pe-aproape. Este prea 
obişnuit ca oamenii să fugă de el. Vreau să mă asigur că Chavez 
personal vine aici. 

— Şi eu. Privi înapoi către dealuri. Şi eu... 


— Nu sînt aici? Chavez ieşi din maşină în faţa casei. Cum 
adică nu sînt aici? M-ai dezamăgit, Gomez. 

— Au fost aici. E mîncare proaspătă în frigider. Sînt haine în 
şifoniere. Gomez îi întinse o carte de copii. Am găsit-o în unul 
dintre dormitoare. 

— Dar au plecat. Iar a scăpat Elena? 

— Am verificat hambarul şi toată zona din jurul casei. 

— La dracu’ cu tine! 

Gomez făcu repede un pas înapoi. 

—Cu siguranță că l-a avertizat cineva. 

— Tot asta ai spus şi atunci cu podgoria. De fapt, nu te-ai 
mişcat tu îndeajuns de repede. Privi în sus către dealuri. Căutați 
pe dealuri. 

— Nu stăteau aici, dacă ştiau că venim. Probabil că acum 
sînt la jumătatea drumului către Portland. 

— Căutaţi oricum. Ea a făcut parte din trupele de gherilă. 
S-ar simți ca acasă pe dealuri. 

— Va trebui să aşteptăm pînă mîine dimineaţă. Se întunecă. 
Oamenii pe care-i am cu mine nu ştiu să se ia după urme. N-ar 
face decît să bîjbîie. Vom avea nevoie de lumina zilei. 

Chavez strînse pumnii. 

— În zorii zilei. La prima rază de soare, vreau ca toți oamenii 
să fie pe dealuri. Se întoarse şi privi în depărtare. 

Eşti acolo, Elena? Vin după tine, căţea. 

Se răsuci spre casă. 

—Mă duc să mă uit prin documentele personale ale lui Galen, 
să văd dacă găsesc ceva. Aţi verificat dacă nu sînt capcane? 

Gomez încuviință din cap. 

— Drumul e sigur. 

— Siguranţa este un lucru extrem de fragil. Începu să urce 
treptele spre verandă. Să ţii minte asta, Gomez. 


— Un bărbat musculos, înalt, destul de arătos şi cu părul 
încărunțit la tîmple? Galen ajustă binoclul de înaltă precizie. E 
Chavez? 

— După descriere, el pare să fie, spuse Elena. Dă-mi binoclul. 
ÎI duse, încet, la ochi. Doamne, nu voia să-l vadă din nou! Se 
forță să se uite la bărbatul care stătea pe verandă. 

Putere. Forţă. Cruzime. 

Preşul. 

Lăsă repede binoclul în jos. 

- El este. 

— Atunci, ai avut dreptate: Barry l-a atras aici, spuse Galen. 
Nu eram sigur că un ticălos egoist ca el va veni cu-adevărat 
după copil. 

— Eu am ştiut tot timpul. A venit după Barry din egoism. 
Vrea să facă pe Dumnezeu. Îşi strînse buzele. Dar nu cu Barry 
al meu. 

— Uşurel. Îi prinse umărul şi-o strînse. Muşchii tăi sînt 
încordați. 

— Cum ai vrea să mă simt? Trase adînc aer în piept. Cînd 
vom pleca de aici? 

— Miine dimineaţă. Duse din nou binoclul la ochi. Am numărat 
opt oameni în cele două maşini. Par să-şi stabilească tabăra în 
casă, noaptea asta. Aminteşte-mi să ard cearşafurile atunci cînd 
ne întoarcem. Hai, vino, hai să mergem înapoi în tabără. Începu 
să coboare panta. Vin eu să-i urmăresc mai tîrziu. 

Elena mai aruncă o privire la fermă şi apoi îl urmă agale, 
înapoi la cort. 

Barry stătea lîngă Judd Morgan. 

— Mami, Judd mă învaţă să cioplesc. Ai văzut ce cuțit mare 
are? 

Îşi aminti lama cuțitului apăsată pe gâtul lui Galen. 

— Da, l-am văzut. 

Judd zimbi. 

— Nu-l voi lăsa să-l folosească. Asta e o joacă pentru adulți. 
Privi spre Galen. Ai văzut ceva interesant? 

— Ceea ce aşteptam să văd. Sînt cîteva animale acolo. Nimic 
care să ne îngrijoreze, dar n-ar strica dacă am sta de veghe cu 
rîndul. 

— Stau eu prima, spuse Elena. 

— Nu aveam de gînd să te insult neinvitîndu-te şi pe tine să 
participi, spuse Galen. Dar tu vei sta de pază a doua. Aşa îl vei 
putea adormi pe Barry mai întîi. Se duse în grotă. Nu cred că 
vom face focul în noaptea asta, aşa că va trebui să văd ce pot să 
încropesc pe post de mîncare rece. Sînt sigur că voi născoci - 
ceva cît se poate de minunat. 


Telefonul mobil îi sună pe cînd termina de mîncat. 
— Unde eşti, Galen? O voce joasă, puternic accentuată. 
Galen deveni rigid. 

— Chavez? 

Brusc, Elena-şi mută privirea pe chipul lui. 

— Da, şi îmi pierd răbdarea. Îmi vreau fiul. Dă-mi-l. 

— Să te ia dracu’! Galen se ridică şi ieşi din grotă, ca să nu-l 
audă Barry. Nu ai nici un fiu. Barry îi aparţine Elenei. Şi aşa va 
rămâne. 

— Nu va rămîne aşa. Se opri. M-a înfuriat foarte tare 
amestecul tău şi am vrut să te pedepsesc. Dar sînt un om rezonabil 
şi ştiu să negociez. Sînt dispus să plătesc ca să-mi predai fiul. 
Cinci milioane de dolari. Stabileşti tu condiţiile livrării. 

— Nici nu încape vorbă. 

— Zece milioane. 

— Nu facem nici un tîrg, Chavez. 
— Pot da mai mult. 
— Şi vei primi acelaşi răspuns. 
— Căţeaua nu e chiar aşa de bună la pat. 
— Pun capăt acestei conversații. 
— Mai gîndeşte-te. Îți dau numărul meu de telefon. 
Să-i potolească furia. Poate îi va folosi. Scoase un pix şi un 
cameţel. 
— Care-i numărul? 
Chavez bolborosi un număr de telefon. 
— Fii rezonabil. Oricum, îmi voi căpăta fiul. Dacă mi-l dai tu, 
devii un om foarte bogat. 
— Nu facem nici un târg. Închise. 
— Ce voia? 
Se întoarse şi-i văzu pe Elena şi Judd stînd în picioare, în 
spatele lui. 
— Ce a vrut tot timpul. Numai că, de data asta, s-a oferit să 

plătească pentru el. Strînse din buze. Ultima ofertă a fost de zece 
milioane, dar era dispus să dea mai mult. 

Judd fluieră încet. 

— Ăştia sînt bani, nu glumă. Ar putea transforma o grămadă 
de oameni în trădători. S-ar putea să-ți fie foarte greu să păstrezi 
puştiul, dacă el împrăştie atiţia bani în stînga şi-n dreapta. 

— L-ai notat numărul de telefon, îi spuse Elena lui Galen. 

—Oh, pentru numele lui Dumnezeu, m-am gîndit că s-ar putea 
să avem nevoie de el. Crezi c-am făcut-o ca să obțin o sumă mai 
mare? 

— Nu. Îşi luă privirea de la el. Nu ştiu ce să cred. 

Dar se îndoise de el în acel moment. Cum oare putea altfel? 
Din momentul în care aflase că Chavez venea spre ei, Elena se 
schimbase. Îşi reluase iarăşi starea de luptă pe care o ştia din 
copilărie — precaută, tensionată, fără să aibă încredere în nimeni. 

ÎI lovise, la naiba. 

— Nu, nu-i voi accepta banii blestemați. 

Judd privi de la unul la celălalt şi apoi schimbă subiectul. 

— Cine stă primul de pază? 

— Eu, spuse Galen tăios. Am nevoie să fiu singur. 

Se îndepărtă. 


Elena văzu un singur om păzind casa. 

Se tîrî fără grabă, în tăcere, ținînd pușca strîns cu mîna stîngă. 

Nu erau prea multe tufişuri în partea aceasta a cîmpiei şi 
trebuia să stea cît mai aproape de pămînt şi să se mişte cu mare 
grijă. 

Luminile din birou ardeau. Probabil că Chavez încerca să 
găsească o cale de a le da de urmă. 


177 


IRIS JOHANSEN 


O dată ce ajungea în hambar, se putea adăposti acolo şi îi 
putea urmări. Va trebui să elimine primul om de pază şi deja 
zărise un altul lîngă ţarc. Dacă îl omora şi pe acesta, atunci avea 
şansa să intre în casă. 

Se târî înainte, cu privirea fixată la fereastra biroului. 

Vin, Chavez. Mă simţi? 

ŞI-L imagina stînd la birou şi răsfoind documentele lui Galen. 
Nu, nu te gîndi. Fă-o pur şi simplu. 

Trebuia să-şi păstreze cumpătul, aşa cum o învățase tatăl ei. 
Fă-o odată şi... 

Brusc, simţi o greutate apăsînd-o. 

Se zbătu să se întoarcă pe spate, încercînd să ajungă la pis- 
tol. 

— Nu, şopti Galen, țintuind-o la pămînt. Dacă mă împuşti, 
oamenii lui Chavez vor veni în goană aici şi Barry va rămîne fără 
mamă. Asta vrei? 

Elena împietri. 

— Ce faci? 

— Încerc să te împiedic de la moarte. 

— Dă-te jos de pe mine. N-am de gînd să mă las ucisă. Ştiu 
cum să fac asta. Tata mă trimitea înainte să... 

— Ştiu, mi-ai spus. Dar asta nu înseamnă că îl poți elimina pe 
Chavez cînd e păzit de cincisprezece oameni. 

— Sînt doar opt. 

— Aşa am crezut şi eu. Ceilalţi trebuie că au sosit după lăsarea 
serii. Unde voiai să te duci? În birou? După colț se află un bărbat, 
iar un altul e înăuntru cu Chavez. Sînt peste tot şi sînt foarte buni. 
Aproape că m-au prins, atunci cînd am venit să cercetez zona. 

— Să cercetezi? Cînd? 

— Cînd ar fi trebuit să stau de pază. Crezi că eşti singura care 
a sperat să termine toată povestea asta cu un singur glonţ? 
N-are rost, Elena. Voiam să-ţi spun că n-avem nici o şansă, dar 
cînd m-am întors în tabără, plecaseşi deja. 

— Dă-mi drumul. | 

— Nu, pînă nu-mi promiţi că te întorci în tabără. 

— Tot ce-ţi promit este că, dacă nu te dai jos de pe mine, îţi 
rup coastele şi-apoi îți zdrobesc testiculele. 

— Oh! Îi studie chipul cîteva secunde. Eşti o femeie foarte 
convingătoare. O eliberă din strînsoare. Şi-acum ce? 

— Ne ducem înapoi în tabără. Nu sînt proastă. Se răsuci şi 
începu să meargă de-a buşilea pe pajişte. Dar să nu-ți mai foloseşti 
vreodată forţa fizică, Galen. 

—Mi s-a părut singura modalitate de a-ţi capta atenţia. Acum 
îți sugerez să nu mai scoatem o vorbă pînă ajungem pe dealuri. 

Parcurseră cîteva sute de metri pînă să ajungă la primii copaci 
împrăştiaţi, ce semnalau începutul dealurilor. Galen o ridică în 
picioare. 

— De unde ai puşca? 

— Am luat-o din camionul lui Judd. M-am gîndit că are una. 
Nu ştiam dacă mă pot apropia îndeajuns de mult ca să-mi folosesc 
pistolul meu cu calibru 38. 

— Ai plănuit asta din momentul în care ai aflat că vom petrece 
noaptea aici. 

— Evident că şi tu ai făcut acelaşi lucru. Chiar m-am întrebat 
de ce n-ai vrut să plecăm în secunda în care ai aflat că Chavez a 
venit. 

— Şi mai ştiam că te vei folosi de orice ocazie ca să ajungi la 
Chavez. Am vrut să ţi-o iau înainte. Îşi strînse buzele. Gîndim 

prea asemănător. Cum spunea şi Forbes, facem parte dintr-un 
club privat. 

— Nu-i nimic rău să ţii lucrurile pentru tine, spuse Judd, ieşind 
dintre copaci. Întinse mîna spre Elena. Este proprietatea mea, 
dacă nu te superi. 

Elena îi înmînă puşca. 

— Îmi cer scuze. Aveam nevoie de ea. 

— Puteai să mi-o ceri. 

— Vrei să spui că mi-ai fi împrumutat-o? 

— Nu. Îşi plimbă mîna, încet, pe ţeava puştii. Am o relație 
foarte specială cu această puşcă. 

—E o combinaţie între Heckler şi Koch PSG1, nu? Modificată 
special? 

— Exact. 

— Nici nu mă aşteptam să mi-o împrumuţi. De-asta nu ţi-am 
cerut permisiunea. 

— Mi se pare normal. Dar aş vrea să nu se mai repete, sau 
vei regreta. Eu nu avertizez a doua oară. Se întoarse şi porni 
înaintea lor, în direcţia taberei. 

— A vorbit serios, spuse Galen. Puşca e parte din el de multă 
vreme. 

— Aveam nevoie de o puşcă. Şi aş face-o din nou. Dar, 
oricum, nu mi-a folosit la nimic. Speram... Ridică din umeri. N-a 
„ fost să fie. Aşa că am putea să ridicăm tabăra şi să plecăm. 
Vreau să-l duc pe Barry undeva în siguranță. 

— Elena, Barry nu mai este nicăieri în siguranță acum. 

Ştia că spunea adevărul. Acum că Chavez era aici, în Statele 
Unite, era doar o chestiune de timp pînă îi găsea. 

— Într-un loc mai ferit ca acesta. Ai vreo sugestie? 

— Probabil că i-a spus careva despre casa mea din New 
Orleans. Am o idee despre un loc unde am putea merge, dar nu 
vreau să-mi implic nici un prieten în mod direct, fiindcă situația 
va deveni urîtă. 

— Unde mergem? 

— Mă laşi pe mine să decid? Uimitor! Tonul său era uşor 
sarcastic. 

— Eu sînt o străină în ţara asta. 

— Dar pari să vrei să faci restul de una singură. 

Se răsuci spre el. 

— Ce-ai vrea să spun? Am făcut ce trebuia să fac. 

— Şi ai făcut-o singură, îi spuse printre dinți. Ai fi putut să-mi 
ceri ajutorul. Ai fi putut să mă rogi să vin cu tine. 

— Nu sînt obişnuită să cer ajutorul cuiva. 

— E cît se poate de clar! Ce trebuie să fac ca să înţelegi? O 
prinse de umeri şi o scutură. Nu eşti singură. M-auzi? Lasă-mă 
să te ajut. Nu eşti singură. 

Galen nu înţelegea. De cînd plecaseră de la fermă, fuseseră 
momente cînd era prea îngrozită ca să mai poată gîndi. Fusese 

singură de prea multă vreme și îi era teamă să acţioneze altfel 
decît o învățase experienţa. 

— Ai încredere în mine, Elena. 

— Am încredere în tine. 

— Nu îndeajuns de mult. Nu îndeajuns încît să treci de 
răceala pe care o arborezi de cînd a apărut Chavez în scenă. 

Îl privi neajutorată. 

Galen dădu din cap şi îşi lăsă mîinile să cadă pe lîngă corp. 

— Of, eşti o cauză pierdută. 

— Îmi... pare rău. 

— Şi mie. Totul va fi mult, mult mai greu. Se uită la ceasul de 
mînă. Trebuie să dau cîteva telefoane şi să văd ce pot face cu 
adăpostul sigur. Am pus deja în mişcare nişte planuri alternative, 
în cazul că se întîmpla aşa ceva. Este un mic aeroport pe-aproape, 
de unde-o putem lua din loc spre Portland şi acolo avem un 
avion. Făcu o grimasă. La urma urmei, trebuie să-mi menţin 
reputația celui care le aranjează pe toate. 

Il rănise. Galen era glumeț, dar ştia că îl lovise. Ar fi vrut să 
se îndrepte spre el şi să-l mîngiie, aşa cum făcea cu Barry, dar 
simțea că nu se putea mişca. 

— Mulţumesc. Ştiu că îți este greu să... 

— Pentru numele lui Dumnezeu, taci din gură. Respiră adînc 
şi încercă să îşi calmeze tonul. Îi mai lăsăm să doarmă o oră sau 
două, timp în care mă asigur că avem unde să mergem. 

— Nu mi-ai spus unde. 

Galen se întoarse cu spatele. 

— În Atlanta. 


10 


Atlanta 


A 
Cabana de pe malul lacului rustică, dar spațioasă, era 
înconjurată de o privelişte absolut superbă, se gîndea Elena. 
Dealurile împădurite şi lacul însuşi erau spectaculoase. 
— Hei, întoarce-te aici. 
Se răsuci şi îl văzu pe Judd alergînd după Barry, care se 
îndrepta spre lac. 


— Barry! 

— L-am prins. Judd îl săltă pe Barry şi ţinu copilul chicotind 
sub braţul lui. Hai, ştrengarule. Dacă eşti atît de hotărît să 
te-arunci în lac, hai să vedem dacă îţi găsesc ceva pe post de 
costum de baie. Elena, Barry ştie să înoate? 

— Ca peştele, răspuse Dominic. L-am învățat eu în rîul din 
apropierea casei noastre. i 

— Atunci ai face mai bine să vii şi tu să-l ţii, spuse Judd, 
lăsîndu-l jos pe Barry şi apucîndu-se să descarce maşina. 

Judd părea să facă treabă bună, se gîndi Elena. În timpul 
lungului zbor dintr-o parte într-alta a țării, Judd îl ținuse ocupat 
şi-l înveselise pe Barry. De fapt, chiar o surprinsese să vadă că 
un bărbat atît de singuratic ca el se străduise atîta să aibă grijă 
de Barry. 

Judd privi în sus şi-i prinse privirea. 

— Îmi plac copiii, spuse el încet, ca şi cum îi citise gîndurile. 
Luă un rucsac şi îl apucă pe Barry de mînă. Hai, hai să desfacem 
bagajele. 

Elena se întoarse către Galen. 

— A cui este casa asta? 

— Îi aparţine lui Joe Quinn. El şi Eve Duncan şi-au dus copilul 
în Hawaii pentru cîteva luni. Mi-au spus că pot folosi eu casa, cît 
timp sînt plecaţi. Este izolată şi m-am gîndit că lui Barry îi vă 
plăcea lacul. Ridică celelalte două valize și închise portbagajul. 
Sînt sigur că de-abia aștepți să cercetezi zona, ca să te asiguri că 
e-n regulă, dar te rog să te întorci pînă la cină. Se întoarse spre 
casă. L-am contactat deja pe David Hughes, cel care mi-a pus 
la dispoziţie personalul de securitate pe care l-am mai folosit în 
Atlanta. Vor fi aici mîine dimineață ca să-i examinezi tu. N-aş 
vrea să omori pe careva din greşeală. Hughes ar fi foarte supărat. 

M-am gîndi că Judd şi cu mine ne descurcăm în privinţa securității 
cabanei, dar avem nevoie de cîțiva oameni buni ca să patruleze 
prin pădure şi în jurul lacului. Nu vor deranja. 

— Pari să te fi gîndit la tot. Ai cheia de la casă? 

— Nu, dar am talent. Cără bagajele pe verandă, unde aşteptau 
Barry şi Judd. Apăsă pe clanță şi apoi îngenunche în faţa încuietorii. 
Cîteva secunde mai tîrziu, uşa se deschidea. O nimica toată. 
Aminteşte-mi să-i spun lui Quinn că are un sistem de siguranță 
de doi bani. Le făcu semn lui Judd şi Barry să intre şi apoi îi urmă 
ŞI el în casă. 

-Judd se înţelege foarte bine cu Barry, îi spuse Dominic, din 
spate, Elenei. Mă face să mă simt un pic inutil. 

— Nu fi prostuţ. Se întoarse să-l privească. Judd şi Galen 
sînt o noutate pentru el şi sînt diferiţi. Se va întoarce la noi cînd va 
dispărea noutatea. 

— Nu mă plîngeam. Ştiu că este normal, poate chiar şi bine. 
Făceam doar un comentariu. Se prea poate să nu mai ai nevoie 
de mine. Poate că ar trebui să mă întorc acasă o vreme. 

— Întotdeauna voi avea nevoie de tine, Dominic. Întinse mîna 
şi îl prinse de braţ. Şi nu ai o casă unde să te întorci. 

— Pot construi alta. Elena, au nevoie de mine acolo. 

O trecu un fior de teamă atunci cînd realiză că vorbea serios. 

— Nu eşti în siguranță. Dacă Chavez a pus zona sub 
urmărire? 

— E puţin probabil. 

— Nu vreau să-mi asum riscul ăsta. Nu în privinţa ta, Dominic. 
Se apropie de el şi îşi puse capul pe pieptul lui, apoi şopti: Nu 
ştiu ce m-aş face fără tine. Tu şi Barry sînteți familia mea. 

— Deocamdată, n-am de gînd să te las singură şi n-am spus 

că plec definitiv. Tu şi Barry însemnați foarte mult pentru mine. O 
bătu cu blîndeţe pe umăr. Dar trebuia să-ţi spun la ce mă gîndesc. 
Nu pot sta unde nu am nici un scop, Elena. Bun, acum mă duc să 
înot cu Judd şi Barry. De ce nu vii şi tu cu noi? 

— Eu mă duc să cercetez zona. Vreau să ştiu pe dinafară 
fiecare golfuleț şi copac. 

Dominic zîmbi. 

— Exact ce-a spus Galen că vei face. Te cunoaşte mai bine 
decît mine. 

— Nu, nu-i adevărat. 

Dominic dădu din cap. 

Poate nu din experienţă, dar instinctele lui sînt foarte bune. 
Ştie că te obsedează ideea. 

— Dar şi tu ştii asta, Dominic. Sîntem împreună de atîta vreme. 
Făcu o grimasă. Şi de ce, mă rog, vorbim despre Galen? Chiar 
tu mi-ai spus că nu îl cunoaştem cu adevărat. 

— Lucrurile se schimbă. Se întoarse cu spatele şi se îndreptă 
spre casă. Chavez este în cealaltă parte a țării. Îi va lua ceva timp 
să se regrupeze şi să-şi trimită câinii de vînătoare. Probabil că 
avem puţin timp să respirăm. De ce nu-ţi iei şi tu ceva timp să te 
relaxezi? 

Ajunseseră în doar cinci ore în acest loc liniştit şi frumos. 
Dacă Chavez va afla unde erau, se va arunca asupra lor ca un 
vultur. 

— Nu pot. 

Dominic întoarse capul şi o privi. 

— Da, văd că nu poți. Mare păcat. 


— Nu sînt pe dealuri, spuse Gomez. Dar omul pe care l-am 
trimis să cerceteze zona mi-a raportat că la aproximativ 

treisprezece kilometri de-aici se află un mic aeroport. Acum 
interoghează personalul de-acolo. 

— Dacă Galen a ajuns la aeroport, înseamnă că l-am pierdut. 
Nu va lăsa nici o urmă. Chavez privi frustrat la teancul de acte de 
pe birou. Nici un indiciu. Nimic. 

— Vom încerca în continuare, spuse Gomez. 

— N-am nici cea mai mică îndoială c-o veți face, răspunse 
Chavez. În nici un caz nu mă dau bătut. Încă mai am cîţiva aşi în 
mâînecă. 

Îşi scoase telefonul şi începu să formeze. 


— Mami, uită-te la mine, o să sar în apă! 

— Măuit. 

Barry sări pe anvelopa pe care Judd o legase de o creangă 
a stejarului aflat lîngă lac. Apoi Judd trase cîțiva metri înapoi 
anvelopa şi îi dădu drumul. Roata se legănă deasupra apei şi 
Barry sări, strigînd de bucurie, în lac. 

Se ridică apoi la suprafață, împroşcînd apă în toate părțile. 

— M-ai văzut? 

— Ar fi trebuit să fiu oarbă ca să nu te văd, strigă Elena. Şi 
surdă. 

z Mai sar o dată. 

Inotă spre marginea lacului şi Dominic îl ajută să urce pe mal. 

— Uită-te la mine. 

— Bine, dar mai sari doar de cîteva ori. Se întunecă în curînd. 

Dar soarele nu apusese încă, şi lumina-i pală parcă poleia cu 
aur apa lacului. Doamne, era atîta pace aici! În ciuda stării 
tensionate, în ultimele trei zile nu putuse ignora liniştea 
binecuvîntată a acestui loc. 

— Drăguţ. Galen se aruncă lîngă ea, pe balansoarul de pe 
verandă. Îmi plac balansoarele de pe verandă. 

— Dar ai şi tu un hamac pe veranda casei tale de la fermă. 

— Hamacurile sînt făcute pentru aţipit. Balansoarele sînt 
pentru socializare. Ne şi imaginez, stînd amîndoi aici și ascultind 
păsările şi scîrțiitul scos de legănatul balansoarului, cincizeci de 
ani de-acum încolo sau, chiar mai bine de-atît. 

— Eu nu pot. 

— Nu poţi, pentru că te-ai adîncit în prea multe gînduri com- 
plicate ca să-ţi mai poți lăsa liberă imaginaţia. O apucă de mînă. 
Nu te încorda. Vreau doar să te țin de mînă. Nu încerc să te 
ademenesc înapoi în patul meu. Îi atinse cu degetele încheietura 
miinii şi îi frecă punctul în care se ia pulsul. Mi-e teamă că te-ai 
rupe în bucăţi dacă aș face dragoste cu tine. 

— Nu sînt chiar atât de slabă. 

— Doamne fereşte să te acuz pe tine de aşa ceva! Începu să se 
joace cu degetele ei. Nici un pic de slăbiciune. Nu-ţi permiti asta. 

— Nu, nu pot. Acum nu mă pot concentra la nimic altceva în 
afară de Chavez. Îşi mută privirea înapoi la Barry, care se juca în 
apă. Am fost slabă atîta vreme, atunci. În fiecare zi, după ce 
termina cu mine, îmi era frică. Eram legată şi neajutorată şi ştiam 

că ziua următoare avea să se întoarcă şi că totul va fi la fel. Nu-mi 
dădeam voie să plîng, dar nu mă puteam opri din tremurat. Doar 
în timpul luptelor nu mă simțeam slabă. Dar ştiam că, dacă în 
acele momente lăsam frica să iasă la suprafață, aş fi murit. 

— Toţi avem momente cînd ne este frică. 

— Dar eu nu-mi permit asta acum. Îl am pe Barry. 

— Şi pe mine. Îi ridică mîna şi îi duse încheietura la buze. Nu 
uita de mine. 

Nu exista pericolul acesta. El era întotdeauna acolo, vorbind, 
mişcîndu-se, tulburînd-o. Acum o tulbura. 

— Inima îţi bate mai tare. Îşi plimbă buzele pe încheietura 
mâinii ei. Trebuie să-ţi atrag atenţia că sexul e recunoscut drept 
un mod excelent de relaxare. 

— Dar s-ar putea să stric totul. 

— Mi-aş asuma riscul ăsta. 

-Eunu. 

Galen o privi. 

— Dacă aş continua, te-ai răzgîndi. 

— Se poate. Dar aş avea resentimente. 

— Ştiu. Îi sărută încheietura miinii şi apoi i-o aşeză înapoi în 
poală. E o adevărată dilemă pentru un bărbat ahtiat după sex. 
Presupun că va trebui doar să stăm şi să ne legănăm şi să ne 
gîndim la următorii cincizeci de ani. Sst, spuse el atunci cînd Elena 
încercă să vorbească. Am spus să ne gîndim, nu să vorbim. Nu-ţi 
face griji. Dacă nu vorbeşti, n-ai cum să te legi la cap. 

Sunetul scos de legănatul balansoarului era foarte liniştitor şi 
prezența lui Galen era de asemenea odihnitoare. Stopase 
încărcătura sexuală, ca şi cum ar fi întors un buton. Era un om 
incredibil de complicat, se gîndi ea. Complicat şi receptiv şi cu o 
serie, aparent nelimitată, de talente şi potențial. Era extraordinar 
cît de... 

Telefonul lui Galen sună. 

Elena deveni rigidă. 

— Uşurel. Apăsă tasta de acceptare a apelului: Galen. 
Elena îşi simți muşchii încordați. 

— Nu. Vorbeşte cu mine. 

— Cine e? întrebă ea. 

— Chavez. 

Elena îngheță. 

— Vrea să vorbească cu mine? 

Galen încuviință din cap. 

— Dar nu-i vom da ce-şi doreşte. Nu eşti nevoită să vorbeşti 
cuel. 

— Ba da. Dă-mi telefonul. 

— Pot să mă descurc singur cu el. 

—Dă-mi telefonul. 

Galen ezită şi apoi i-l înmînă. 

— Două minute şi apoi închizi. 

Elena de-abia îl auzi. 

— Sînt aici, Chavez. 

— Eu vreau să ştiu unde este el, Elena. Mi-ai dat de furcă 
pînă acum. l l 

Se auzea ca şi cum ar fi fost în apropiere, la doar câțiva metri 
depărtare şi nu la cîteva sute de kilometri. Nu este aproape, îşi 
spuse ea. Nu mă poate răni. Nu-l poate râni pe Barry sau pe 
Galen. a 

— Du-te acasă, Chavez. Nu ne vei găsi. 

— Îţi tremură vocea, Elena. Ţi-e frică, nu-i aşa? 

— Nu mi-e frică de tine. 

—Minţi. Întotdeauna am ştiut cînd îți este frică. Tocmai asta 
a făcut lupta mult mai interesantă. Pentru că nu doar eu, ci şi tu te 
lupta cu tine. Și frica a învins, nu? In cele din urmă, te-am înfiînt. 

—Nu m-ai înfrânt. 

— Ba da, ştii bine că da. | 

— M-am prefăcut, nenorocitule. Şi tu erai atât de plin de tine, 
încât te-am păcălit. 

Tăcere. 
— Nu-i adevărat. 
— Ba da, ăsta e adevărul. Dar eşti în stare să-l recunoşti? 
— Puta ce eşti. 
— Nu, tu ai vrut să mă chinui şi să mă faci tîrfa ta, însă nu te-am 
lăsat. Ai pierdut, Chavez. 
Elena îi simţea mînia vibrînd prin telefon. 
~ Dacă ceea ce spui e adevărat, atunci asta nu mă poate 
face decît să vreau, cu atît mai mult, să te găsesc. Noi doi avem 
treburi nerezolvate. Aproape că îmi doresc să pun mîna pe tine 
la fel de tare cît vreau să-mi găsesc fiul. Îți aduci aminte cum e 
să-mi pun eu mîinile pe tine? 
Bucăţile de sfoară care-i tăiau încheieturile şi mîinile lui 
atingînd-o pe tot corpul. Nu te gîndi la asta. 
— Am uitat. Şi nu-l vei avea niciodată pe Barry. 
-li voi schimba numele. O să-i dau numele meu. Va fi micuțul 
Rico. 
- Banu. 
E Ba da. La urma urmei, este copilul meu. Eu voi fi cel 
care-l va spune ce să facă şi ce nu. 
Stăpîneşte-ţi teama şi furia. 
— De ce-ai vrut să vorbeşti cu mine? Doar nu crezi Că-ți voi 
spune ceva. 
— Am vrut să-ţi aud vocea. Reînvie amintiri atât de plăcute! 
Se opri. Şi am lîngă mine pe cineva care, de asemenea, vrea să-ți 
audă vocea. Îi dau lui telefonul. 
— Elena? 
Oh, Doamne! Elena închise ochii. 
— Luis. 

— Trebuie să faci ce-ţi spune. Vocea fratelui ei era spartă. 
Nu mai pot îndura. Chavez spune că mă va ucide. 

— De ce mi-ar păsa? M-ai trădat, Luis. I-ai spus lui Chavez 
despre Barry. 

—Nu m-am putut abţine. Sufeream. Aveam nevoie de o doză. 
Dominic n-ar fi trebuit să-mi spună. Mi-a ascuns adevărul atîția 
ani. Nu trebuia să-mi fi spus. N-am vrut s-o fac. 

— Dar ai făcut-o. Nu ţi-a păsat de mine, de Dominic sau de 
Barry. Te-ai gîndit doar la drogurile alea blestemate. Îşi reținu 
lacrimile. Nu am cum să-mi pese de tine acum. Trebuie să mă 
gîndesc la oamenii pe care i-ai oferit tu pe tavă lui Chavez. 

— Ba îţi pasă de mine. Avea un ton disperat. Îţi aduci aminte 
cînd eram copii? Toate vremurile bune... Elena, ajută-mă. 

— Cum? Renunțţînd la fiul meu? Cred că eşti nebun. 

— N-am putut altfel. Tu ai fost întotdeauna cea puternică. 
N-ai înţeles niciodată. Eu nu pot suporta durerea, Elena. Îmi vor 
face rău. 

— Îmi pare rău, Luis, şopti ea. Nu te pot ajuta. 

— Trebuie să... 

Chavez luă telefonul şi Luis nu se mai auzi. 

— Eşti o femeie foarte dură, Elena, spuse Chavez. Chiar ți se 
face milă, auzindu-l. Nu-ţi ajunge la inimă? 

— Ai putea să-i dai drumul. Elena încercă să-şi stăpînească 
tonul. Ce-ai avut în cap, crezînd că voi renunța la Barry pentru 
un om care m-a trădat? Crezi că mai simt ceva pentru el? 

— M-am gîndit că ar fi posibil. Eşti o femeie neobişnuită dar, 
cu siguranță, ai o anumită slăbiciune pentru fratele alături de care 
ai crescut. Aţi împărțit şi primejdii şi vremuri bune. Da, probabil 
mai simți ceva pentru el. 

— Nu simt nimic pentru el. 

— Atunci, n-o să te deranjeze dacă mă joc puţin cu el, nu? E 
molîu, dar poate că are ceva din tine. S-ar putea să dureze mai 
mult decît îți închipui. O să-l pun să te sune la loc, după ce aflu 
exact cât de slab este. Închise. 

Luis... 

Îi întinse telefonul lui Galen. 

— L-a... pus pe fratele meu să îmi vorbească. 

— Am auzit. 

— ÎI va răni. Încercă să-şi oprească buzele din tremurat. 
Nu-mi pasă. Nu-mi pasă deloc de el. O merită. 

— Da, aşa este. 

— Am încercat să-l fac să nu mai ia droguri. Am făcut tot 
ce-am putut. N-a vrut să mă asculte. Nu e vina mea... Obrajii îi 
erau inundați în lacrimi. Nu pot s-o fac, Galen. Nu pot să-l ajut. 

— Ştiu. O cuprinse în braţe. Sst, ştiu. 

— Ba nu, nu ştii. Mîinile i se încleştară pe cămaşa lui. Am 
ținut la el şi cred că încă mai ţin la el. Nu vreau, dar m-a făcut 
să-mi amintesc... 

— Ce s-a întîmplat? Dominic urcă treptele spre verandă, 
încruntat. Elena, ce s-a întîmplat? 

— Luis... îl împinse pe Galen şi se şterse la ochi cu dosul 
palmei. Dominic, Chavez l-a luat pe Luis. 

Dominic se opri, şocat. 

— Luis. 

— Îi va răni. 

Trecură cîteva clipe pînă ce îşi reveni. 

— Dar Luis l-a ajutat. Clătină din cap, de parcă l-ar fi ajutat 
să priceapă. Dar asta nu contează pentru el, nu? Uneori uit cît de 
diabolic este Chavez. 

— Eu nu uit niciodată. 

— Îi putem salva? 

— Doar dacă renunţ la Barry. Şi ştii foarte bine că nu pot 
face aşa ceva. 

— Totuşi, trebuie să facem ceva. 

— Îi foloseşte pe Luis ca să întindă o capcană. O vrea şi pe 
Elena, nu doar pe Barry, spuse Galen. Dacă Elena încearcă să 
meargă după Luis, el dă drumul capcanei. În plus, nici măcar nu 
ştim unde este. 

— Ar putea să mai fie la fermă? 

Galen negă din cap. 

— De îndată ce am ajuns la aeroport, am sunat DEA şi i-am 
întrebat unde îl pot găsi pe Chavez. Cînd au ajuns ei acolo, el 
plecase deja. 

— Nu mi-ai spus asta, zise Elena. 

-DEA nu era o soluţie la fel de bună ca glonțul, dar m-am 
gîndit că ne-ar face rost de ceva timp, pînă cînd Chavez ar fi dat 
mită ca să iasă din închisoare. 

— Trebuia să-mi fi spus. 

— De ce să-ţi fi dat veşti proaste? Am sperat că vom avea 
noroc. 

— Da, aş fi cerut prea mult. 

— Chavez va mai suna? întrebă Dominic. 

— Da. Elena se ridică în picioare. Mă duc să stau cu Barry 
lîngă lac. Simt nevoia să... Voia să fie aproape de Barry, să-l 
atingă. 

Cobor în grabă scările şi o luă în jos pe potecă. 


— Vreau să-l prăjesc pe Chavez la foc mic, spuse Galen în timp ce 
o urmărea cu privirea pe Elena. Cît de apropiaţi au fost ea şi Luis? 

— În copilărie, au fost foarte apropiați. Erau doar ei doi, 
împotriva întregii lumi. Mai tîrziu, s-au răcit. Tatăl său o favoriza 
făţiş pe Elena şi asta l-a rănit pe Luis şi a făcut-o pe ea să se 
simtă vinovată. Luis n-a fost băiat rău. Era doar slab. Atunci 
cînd s-a apucat de droguri, Elena a făcut tot ce era omeneşte 
posibil ca să îl ajute. Dar, de fiecare dată cînd se întorcea cu 
spatele, Luis o lua de la capăt. Dominic dădu din cap. Este 
îngrozitor ce le face Chavez amândurora. 

— Nu-mi pasă de ce-i face lui Luis. Ticălosul a trădat-o. 

Dominic dădu din cap. 

— Sînt sigur că nu a vrut să o rănească pe Elena. 

— Eu nu sînt sigur de nimic. Galen se ridică. Decît că, după 
ce se va gîndi, Elena s-ar putea să se hotărască să încerce să-l 
ajute pe nenorocit. Şi chiar dacă n-o face, nu vreau să se 
Chinuiască singură, la gîndul că a trebuit să aleagă între fratele 
şi fiul ei. Nu vreau să fie atinsă nici de cea mai mică urmă de 
vinovăție. 

— Ce vei face? 

— Am în cap cîteva variante... Privi spre Elena, care stătea 
pe malul lacului şi vorbea cu Barry. Zîmbea, dar Galen vedea că 
era extrem de tensionată. N-o văzuse niciodată complet relaxată, 
total împăcată. Iisuse Hristoase, cît îşi dorea s-o vadă aşa! 

— Vreau să ajut, spuse Dominic. La urma urmei, e vina mea 
că am avut încredere în Luis. Strînse din buze. Mi-am dorit să 
se schimbe, să vină cu noi şi să înceapă o viaţă nouă. Şi-n schimb, 
aproape că i-am ruinat viața Elenei. Trebuie să-mi răscumpăr 
greşeala. 

— Mai am puţin şi mă înec în toate bolboroselile astea despre 
vinovăţie, spuse Galen. Tu eşti vinovat doar fiindcă ai judecat 

greşit, iar Elena nu-i vinovată cu nimic. Şi-n primul rînd, Luis 
nu s-ar afla în această situaţie dacă n-ar fi trădat-o pe Elena. 
Raţional, ştie şi ea asta, însă trăirile ei s-ar putea să fie cu totul 
altceva. Se întoarse, cu gîndul să intre în cabană. Dacă am la 
ce să te folosesc, o voi face. Dar nu eşti la fel de bine pregătit 
ca Judd pentru situaţii de acest gen. Morala ta s-ar putea să-ți 
stea în cale. 

Din nou Judd era vioara întîi. Dominic avea o expresie feroce. 

— Nu sînt chiar atât de blînd precum crezi. Lasă-mă să ajut. 

— Te anunţ eu. Galen privi din nou la Elena. Se uita dincolo 
de Barry, către soarele ce apunea, dar Galen ştia că privea în 
gol. Ştia că se gîndea la fratele ei şi la povara pe care 1-0 
aruncase Chavez pe umeri. 

Era vremea să treacă la treabă. Avea de dat cîteva telefoane 
şi apoi, noaptea tîrziu, după ce se ducea Elena la culcare, avea 
să-i vorbească lui Judd. 


— Vrei să te duci după el? Judd clătină din cap. Lasă-l 
pe Chavez să-l omoare. Ticălosul acela smiorcăit îşi merită 
soarta. 

— S-ar putea să ai dreptate. În orice caz, înainte să mă decid 
dacă mă duc, am de gînd să verific dacă Luis chiar e la ananghie. 

— Unde să te duci? Ştii unde e Chavez? 


— E-n Miami sau undeva pe-aproape. S-a dus acolo direct . 


de la fermă. Manero tocmai a aflat că se plimbă de-a lungul 
coastei într-un iaht numit Premiul. 

Judd îşi fixă privirea pe faţa lui. 

— Şi cum de ştii tu asta? 

— În secunda în care am aflat că Chavez se îndrepta spre 

fermă, l-am sunat pe Manero. I-am spus să trimită un om să ţină 
situația sub observaţie şi să-l urmărească pe Chavez după ce 
pleacă. M-a sunat şi mi-a dat de veste. 
— De cît timp ştii asta? 
— Am ştiut că a plecat la Miami, în ziua următoare venirii 
noastre aici. După cum spuneam, Manero tocmai a aflat de iaht. 
— Şi nu i-ai spus Elenei. Fusese o afirmaţie, nu o întrebare. 
Ţi-a fost teamă că va încerca să se ducă iar după el. 
— N-am vrut să risc. Cred că Elena ar face orice ca să pună 
capăt amenințării la adresa lui Barry. 
— Dar n-o să-i placă. 
— Nu-mi pasă. Vreau s-o ştiu în siguranță. Îşi strânse buzele. 
Iisuse, cer chiar atît de mult? Elena n-a fost niciodată în siguranță. 
~ Vrei să vin cu tine? 
— S-ar putea să am nevoie de ajutor. 
— Doamne Dumnezeule, recunoşti tu că nu eşti atotputernic? 
Unde a ajuns lumea din ziua de azi? 
— O faci? 
— Va fi dificil. Un iaht nu e o casă. Te pot vedea cînd te 
apropii. 
— Da, dar nu-i imposibil de făcut. 
— Cînd? 
— Miine-noapte. 
Judd tăcu o clipă. 
— Mă gîndesc şi-ţi spun. Merg doar dacă sînt sigur că avem 
o şansă. 
Galen mişcă din cap. 
— Ştiu că nu eşti amator. Doar că, acum am pentru ce trăi. Şi 
nu vreau să stric totul. 

Se întoarse să plece. 

— Anunţă-mă atunci cînd iei o decizie. 
Judd rînji. 

— Vei fi primul care va şti. 


Preşul 

Elena se trezi din somn, țipînd. 

Fusese doar un vis. 

Inima îi sărea din piept şi era transpirată. 

Se ridică din pat, merse la baie şi-şi dădu cu apă pe faţă. 
Apoi îşi schimbă cămaşa de noapte bărbătească pe care-o purta 
şi se întoarse în pat. 

Nu, nu avea cum să se relaxeze. Inima îi bătea atât de tare, 
încît simţea că se sufocă. Avea nevoie de aer. 

Câteva secunde mai tîrziu, se afla pe verandă, respirînd adînc. 


— Eşti bine? g 
Întoarse capul şi-l văzu pe Galen stînd în pragul uşii. 
— Aveam nevoie de aer. 


— N-ai putut să dormi? 

— Oh, am dormit, spuse ea. Am avut coşmaruri. 

— Despre Luis? e 

— Da. Stătea pe preş, iar Chavez îl lovea şi-l lovea, încontinuu. 
Răsuflă adînc. Luis n-a fost niciodată bun în lupta corp la corp. 
Şi eu şi tata am încercat să-l învăţăm, dar n-a vrut să înveţe. 
Poate că viața pe care o duceam era prea dură pentru el. Poate 
că, dacă ar fi crescut într-o familie stabilă, ar fi fost altfel, ar fi 
fost fericit. Fiecare om ar trebui să aibă o şansă de fericire. 

— Da, dar asta în cazul în care nu încearcă să priveze pe 
altcineva de ea. 

— Ai dreptate, ştiu că ai dreptate. Îşi muşcă buza inferioară. 
Dar nu pot să stau aici cu mîinile în sîn, în timp ce Chavez îl 
torturează. Trebuie să îl ajut. După ce va liber, îi voi putea întoarce 
spatele, dar nu acum. 

— Şi cu Barry cum rămîne? 

— Tu şi Dominic veți avea grijă să nu păţească ceva. 

— Oh, deci eu sînt cel care-ar trebui să stea aici şi să facă pe 
bona? 

— Da. Luis nu este responsabilitatea ta. De la tine vreau doar 
un singur lucru. Vreau să ştiu unde este Chavez. 

— Şi crezi că pot afla? 

— Bineînţeles. Încercă să zîmbească. Tu eşti marele maestru 
în rezolvarea problemelor. Şi o poţi rezolva pe aceasta, nu? 

— Poate. 

— Încearcă. Doamne, cît de frig îi era! Îşi încrucişă braţele 
peste sîni. Te rog, găseşte-l. Nu vreau să am coşmaruri ca acesta 
toată viaţa. 

— Nu vei avea. Du-te înapoi înăuntru. 

— O vei face? 

— Nu sînt prea multe lucruri pe care nu le-aș face pentru tine. 
Un zîmbet îi lumină fața. Sînt gata să mă lupt cu balaurii, cu morile 
de vînt, să explorez sălbăticia... 

Elena adora zîmbetul acela. Nu-i venea să-şi ia privirea de 
la el atunci cînd îi zîmbea aşa. 

— Trebuie doar să-mi spui unde îl găsesc. 

— Nu înţelegi. Trebuie să mă faci să-mi forțez limitele. Data 
viitoare vreau o provocare. Deschise uşa. Acum treci repede în 
pat. Am de făcut cîteva lucruri. 

Elena nu se mișcă. 

— Nu vrei să... stai pe balansoar cu mine? 

Galen rămase locului. 

— De ce? 

Nu vroia să meargă înăuntru. Nu voia să plece de lîngă el. 

— Ar fi frumos. Mă simt puţin... Ar fi frumos. 

Galen o luă de mînă şi o conduse spre balansoar. 

— Da, ar fi. O aşeză lîngă el şi-şi puse braţul în juru-i. Hai, 
cuibăreşte-te. E un pic răcoare. 

Însă el era cald şi puternic şi mirosea a apă de colonie de 
lămîie. Se simţea bine stînd aici, gîndindu-se doar la legănatul 
balansoarului şi la cât de bine îi era în brațele lui. 

— Este foarte frumos din partea ta. Dacă vrei... mai tîrziu 
putem merge înăuntru să facem sex. 

Galen chicoti. 

— Nu, nu putem. Nu de asta ai nevoie acum. Văd că tot 
încerci să mă plăteşti. Oare cît îi va lua să-ţi dai seama că 
momentele ca acesta îmi sînt preţioase în sine? Bineînţeles, asta 
doar cînd nu sînt un porc ahtiat după sex. 

— Sau un cretin. 

— Vezi, zîmbeşti. O masă uşor pe gît. E semn bun. Acum, 
hai, închide ochii şi lasă-mă să-ți povestesc despre viața mea de 
contrabandist în Orient, pe vremea cînd eram tînăr şi răvăşitor. 
Evident, încă mai sînt tînăr şi răvăşitor, dar poate nu chiar atât de 


nesăbuit. Îmi amintesc că odată încercam să găsesc un vapor - 


spre Shangai... 

A doua zi de dimineață, Chavez sună. 

— Ai avut o noapte frumoasă? o întrebă el pe Elena, după 
ce Galen îi înmînă telefonul. Mi-e teamă că bietul Luis n-a avut. 
Bineînţeles că eu am dormit chiar foarte bine. 

— Nu ţi-l dau pe Barry. Făcu o pauză. Dar nu eşti interesat 
doar de el. Dacă vrei, vin eu la tine. Nu vrei să-ţi mai încerci 
puterile cu mine? 

— Oh, atît de tare, că aproape reuşeşti să mă ispiteşti. 
Aproape. Dar, mai întîi, îmi vreau fiul. După ce mori, nu vei mai 
avea cum să-mi spui unde este. Şi atunci aş fi nevoit să negociez 
cu altcineva. 

— Poate că ai noroc şi reuşeşti să mă ţii în viaţă. Sînt sigură 
că ți-ar face mai multă plăcere să mă torturezi pe mine, în locul 
lui Luis. 

— Mult mai multă. Dar sînt bune şi satisfacţiile mai mici şi 
Luis aduce puţin cu tine la ochi. Dă-mi fiul. 

— Dă-mi-l pe Luis la telefon. 

— Mi-e teamă că, momentan, nu este în stare să comunice. 
Poate data viitoare cînd voi suna. Închise. 

— Nu m-a lăsat să vorbesc cu el. Îi dădu telefonul lui Galen. 
Zicea că Luis nu poate să vorbească. 

— Ar putea să mintă, să ştii, spuse Judd, care stătea pe un 
scaun de partea cealaltă a camerei. 


200 


SĂ NU CREZI ÎN NIMENI 


— Ştiu şi eu asta. Trase adînc aer în piept. Galen, găseşte-l 
pe Chavez pentru mine. leşi pe verandă şi încercă să fie cît de 
inexpresivă cu putinţă, cînd îl văzu pe Barry stînd în balansoar, 
alături de Dominic. "Neaţa. Ţi-e foame? 

— Nu. Barry o privea fix, tulburat. Mami, arăţi tristă. 

— Nu, sînt bine. M-am gîndit că poate ne plimbăm pe lîngă 
lac. Cînd am ieşit azi-noapte, am auzit rațele sălbatice. 

— Cum să nu! Sări din balansoar. Mă duc să-i spun lui Galen 
cănu-l pot ajuta cu micul dejun. Trecu în fugă pe lîngă ea şi intră 
în casă. 

— Devine din ce în ce mai greu să-i ascundem ce se întîmplă, 
spuse Dominic. E un băiat isteţ şi toată mutarea asta dintr-un loc 
în altul, ar face pe oricine suspicios. Poate ar fi cazul să vorbeşti 
cu el. 

— Şi ce să îi spun? Că tatăl lui este un monstru şi că vrea să-i 
ucidă mama? Clătină din cap. Treaba mea este să îl protejez pe 
Barry. 

— Şi Luis? 

Clătină iar din cap. 

— Nu ştiu. Chavez nu m-a lăsat să vorbesc cu el. 

— Sînt gata. Barry deschise uşa. Galen mi-a spus că, oricum, 
în dimineaţa asta are de rezolvat nişte treburi şi că aş putea să vin 
să-l ajut să pregătim gustarea. Gustarea se ia la jumătatea timpului 
dintre mic dejun şi prînz. Cobori în fugă treptele verandei. Hai să 


“mergem să vedem rațele. 


— Ei, îl întrebă Galen pe Judd. 

— S-ar putea să faci o greşeală, spuse Judd. M-am tot gîndit 
şi poate ar fi cazul să avem răbdare. Chavez nu pare să se 
grăbească să-i ucidă fratele. 

— Ceea ce nu va fi chiar foarte bine pentru Luis. 

Judd ridică din sprâncene. 

— Ne pasă? 

— Nu, dar îi pasă Elenei. Şi ea nu va avea răbdare. 

— Adevărat. Judd privea, gînditor, pe fereastră, către lac. 
Chavez se joacă bine cu sentimentele ei. Stă şi numără clipele 
pînă cînd Elena va ceda. 

— Nu numără, merge doar pe o presupunere. Ştie foarte 
bine cît de dură este. 

— Atunci, înseamnă că e la fel de disperat ca şi ea. 

— Mă ajuţi sau nu? 

Judd încuviinţă din cap. 

— Dar nu plecăm în noaptea asta. Miine. Vreau să mă mai 
gîndesc puțin. 

Galen ridică din umeri. 

— De ce nu? Miine. 


Chavez privi dezgustat la Luis, întins pe pat în stare de 
inconştiență. 

Vierme slab. Nu vedea nimic din Elena în fratele ei. O 
minţise în privința asta. Un moltu ca ăsta nu merită să fie lăsat în 
viață. Doar cei puternici au dreptul să stăpînească lumea. 

-Incă n-am reuşit să-i dăm de urmă lui Galen, spuse Gomez 
din spatele lui. Îi verificăm prietenii şi asociații. Privi în jos, spre 
Luis. Mai este nevoie sã-i găsim? 

— Căutaţi în continuare. Se întoarse cu spatele la Luis. Se 
agățase de un pai atunci cînd îl implicase pe fratele ei în învoială. 
Va trebui să găsească o modalitate de a-l folosi, alta decît la 
schimb. Nu avea certitudinea că Elena se va da bătută ca să îşi 

salveze fratele. El n-ar face-o pentru fratele lui şi Elena ar putea 
fi aproape la fel de puternică. 

Dar nu la fel de puternică. Minţise, cînd i-a spus că s-a 
prefăcut c-ar fi învins-o. Nu putea să fie adevărul. Nu va accepta 
ideea că, nu numai că învinsese, dar îl şi păcălise. 

În ultimele două nopţi, începuse să viseze la cum o va avea 
iar în sala de sport. Un vis euforic, superb, al triumfului. 

Care va deveni realitate. 


Telefonul sună la 11:45 dimineața. 

Elena încremeni. 

—E Chavez. Galen îi înmînă telefonul. 

—Nu ştiu cît timp va mai rezista Luis, spuse Chavez. Dă-mi 
băiatul. 

— Am vorbit deja despre subiectul ăsta. Vocea îi tremura. 
Nu facem nici un tîrg. 

— Eşti supărată. Cred că începi să te înmoi. Se opri. Şi, o 
dată ce vei vedea ce fel de chinuri îi pricinuieşti, vei fi şi mai 
tentată să-l salvezi. Da, cred că ar trebui să facem în aşa fel încît 
să fiți împreună, voi doi. Hai să vedem. Ce-ai zice dacă, de azi în 
două zile, îl duc pe fratele tău la Orlando? Grădina hotelului 
Kissimmee. Banca de lîngă koi pond, ora 10 dimineaţa. 

— Mă crezi idioată? 

— Nu-ţi face griji, va fi singur. Am înțeles că Galen a pus 
DEA pe urmele mele cînd am fost la fermă. Crezi că nu-mi dau 
seama că ar putea să aducă o căruță de agenţi la hotel ca să 
încerce să mă prindă? N-ar fi prea inteligent din partea mea să 
mă pun într-o asemenea situație. 

— Atunci ce m-ar putea împiedica să-l iau pe Luis cu mine? 

— Simplul fapt că voi avea pe aproape un ţintaş cu ochii pe 
Luis. Dacă părăseşte grădina, e mort. 

— Şi acelaşi lunetist ar putea să mă omoare şi pe mine. 

— Asta e problema ta. Sînt sigur că te vei descurca. 

— Nu voi veni. 

— După alte două nopţi în care vei avea timp să-ți faci griji 
pentru dragul tău Luis? Ba cred că vei veni. Închise. 

— Il aduce pe Luis la hotelul Kissimmee din Orlando. Peste 
două zile, la 10 dimineaţa, spuse ea. Crede că mă înmoi. Vrea 
să-mi arate opera lui. Spune că Luis va fi singur. 

— Nu prea cred. 

Elena încuviință din cap. 

— E o capcană. 

— Dar s-ar putea să avem o şansă, zise Dominic. Poate reuşim 
să-l scoatem pe Luis înainte să ne prindă ei în capcană. 

— Chavez o vrea pe Elena, spuse Galen. Iar eu nu vreau s-o 
văd pe Elena prinsă în plasa lui. 

— Stai puţin, poate că Dominic are dreptate. Elena se frecă 
la tîmple. Se pare că nu prea sînt în stare să gîndesc. Mi se pare 
normal să nu apară sau să-şi trimită vreun om, din moment ce 
ştie că ai anunțat deja DEA de venirea lui. Mi-a spus că va pune 
un țintaş să stea cu ochii pe Luis. 

Roe În nici un caz nu se aşteaptă să te duci, să îl priveşti pe 
bietul, amărîtul de Luis, şi apoi să pleci. Țintaşul va încerca să te 
doboare sau. poate că Chavez are un alt atu în mînecă. 

SE Ştiu asta. Elena îşi umezi buzele. Dar s-ar putea să fie 
Singura mea şansă. 

Galen strînse din buze. 

— Ca să eliberezi calea? 

— Este fratele ei, spuse Dominic încet. E slab, dar nu e un om 
rău şi nu merită să fie tratat astfel de Chavez. 

— La naiba Dominic, Elena nu are nevoie de încurajările tale! 

— Tu nu l-ai cunoscut, îi răspunse Dominic. Eu da. Şi l-am 
iubit. Nu, încă îl iubesc. Îi zîmbi Elenei. Nu-ţi fie ruşine că încă îl 
mai iubeşti pe Luis. Iertarea e un lucru bun. 

— Oh, pentru numele lui Dumnezeu! Galen ridică mîinile 
descurajat. Văd că-mi răcesc gura de pomană. O vei face, aşa-i? 

— Trebuie să încerc, şopti ea. 

— Riscul e foarte mare. 

— Atunci, va trebui să găsesc o cale de a-l reduce. 

O privi exasperat, cîteva secunde, şi apoi dădu să plece. 

— Bine, mergem. Îl sun pe Manero şi-i spun să verifice el 
cum stă treaba la hotel. 

— Nu, mă duc singură. Dominic mă va ajuta şi am nevoie de 
cineva de încredere care să îl supravegheze pe Barry. Nu-mi 
place gîndul de a fi departe de el. Nu vreau să spun că nu am 
încredere în oamenii tăi de aici, dar aş... 

— Dar nimeni nu poate avea grijă de fiul tău mai bine ca tine. 
Presupun că ar trebui să mă flateze gîndul că mă consideri o 
bonă demnă de încredere. Galen dădu din cap. Merg cu tine. 
Dominic va avea grijă de Barry. Dacă vrei, îl putem lua pe Barry 
cu noi şi îl lăsăm cu Dominic în elicopterul ce ne va aştepta pe un 
aeroport din afara oraşului Orlando, în timp ce noi mergem la 
hotel. La primul semn de pericol, Dominic poate s-o întindă cu 
puştiul. 

Elena analiză situaţia. Nu-i plăcea ideea de a-l lua pe Barry 
cu ei, însă alternativa de a-l lăsa în spate, la sute de kilometri 
depărtare, era total inacceptabilă. 

— Bine, presupun că va fi îndeajuns de ferit. 

— Mai ferit decît vom fi noi. Se întoarse şi părăsi camera. 

i Nu-l putea învinui că era exasperat. Situaţia putea lua o 
întorsătură urâtă într-o clipită, iar motivele pentru care se ducea 
ea după Luis erau pur sentimentale. 

— Elena, faci ceea ce trebuie, îi zise Dominic. 

— Contrar convingerilor cavalerilor Mesei Rotunde, 
dreptatea nu învinge întotdeauna puterea. Îi întîlni privirea lui 
Dominic. Am spus că încerc, Dominic. Dar dacă simt că îmi pun 
fiul în pericol, sau că posibilitatea de a-şi pierde mama din cauza 


asta este mare, mă retrag. Barry este inocent şi asta face ca 
balanţa să se încline în favoarea lui. 


Dominic dădu încet din cap. 
— Inţeleg. Inocenţa îţi ia ochii cu strălucirea ei. Dar cineva 
trebuie să-i salveze şi pe cei rătăciți. 
SA De-asta şi merg. Se ridică în picioare. Şi acum, trebuie 
să pun la cale un plan. Două zile nu înseamnă cine ştie ce timp 
la dispoziţie. 


Oare va veni? 


Chavez privea gînditor, peste calea ferată, la zgîrie-norii din 
Miami Beach. 

Şansa ca Elena să-şi dea fiul la schimb pe molîul de frate-său 
nu era îndeajuns de mare ca să stea liniştit. Totuşi, Elena ar putea 
fi tentată să încerce să-l elibereze, asta dacă totul era pus la cale 
cum trebuie. Era genul de acţiune ce atrăgea o femeie cu firea 
Elenei. Nu făcea decît să se bazeze pe o presupunere, dar, în 
situaţia în care se afla, nu avea prea multe alternative. Nu reuşise 
să afle nici un indiciu despre locaţia posibilă a Elenei şi a lui Galen. 

— Mergem la Orlando? îl întrebă Gomez, aflat în spatele lui. 

Chavez aprobă din cap. 

— Peste două zile. Poate că de data asta nu-i va aduce fiul, 
dar cursa pusă la cale ar putea elimina pe cel mai fervent protec- 
tor al băiatului. Ar fi preferat să o ia prizonieră, dar poate că nu 
va reuşi. Mai degrabă, va fi nevoit să omoare cățeaua şi n-ar fi 
chiar aşa de rău. Galen ar putea fi dispus să cadă la învoială în 
privinţa băiatului, dacă Elena dispare din peisaj. Cum mai arată 
Luis? 

—E în stare de inconştiență. 

— Fă-l să-şi vină în fire. Trebuie să-l pregătim. Se opri, 
gîndindu-se. Situaţia trebuia manevrată cu atenție. Gomez, vreau 
ca vînătăile să fie foarte vizibile. Vreau să i se rupă sufletul ei 
tandru şi suav la vederea lui. 


— Manero mi-a trimis prin fax o schemă cu hotelul şi 
împrejurimile. Galen întinse coala de hîrtie pe masa din bucătărie. 
Aici se află podul de peste heleşteul cu peşti koi unde ar trebui 
să aştepte Luis. Hotelul are şase etaje, dar grădina poate fi 
observată doar de la o treime din ferestrele de pe aripa de sud a 
clădirii. Încercui ferestrele cu vedere la grădină. Aşa că aici se 
află tărâmul lunetistului. 

— Poate. Judd marcă partea hotelului vizibilă de peste stradă. 
Cât din grădină poate fi văzut de aici? 

— Aici este hotelul Mirado. Din unghiul ăsta nu se vede 
prea bine. Doar patru camere dau spre grădină. Galen încercui 
şi acele patru camere. Nu mai sînt alte hoteluri prin preajmă. 
Bineînţeles, asta nu înseamnă că o persoană care iese din vreo 
clădire nu se poate urca din mers într-o maşină. 

— Atunci te ocupi tu de asta, spuse Judd. Te pricepi la 
extracții. Extrage-ne pe noi. Arătă spre ferestrele hotelului 
Kissimmee. Eliberez eu terenul aici şi verific hotelul dinspre stradă. 
Cine se întîlneşte cu Luis? 

— Eu, spuse Elena. Şi avem nevoie de o maşină care să ne 
aştepte la ieşirea din grădină. N-am de gînd să pierd timp stînd 
de vorbă cu el. Mă duc şi-l scot de-acolo. 

— Dar nici măcar nu ştii dacă va fi în stare să meargă, zise 
Galen. 

— Îl scot eu de-acolo, spuse Elena cuo expresie îndârjită. Tu 
asigură-te că ne aşteaptă maşina. 

Galen încuviință din cap. 

— Mă duc să „curăţ“ un pic grădina înainte să intri tu. Vreau 
să mă asigur că nu te aşteaptă vreo surpriză. 

— Nu, tu ai de făcut partea ta şi eu pe-a mea. Se întoarse. 
Verific eu grădina. 

— Cum vrei. Galen se întoarse spre Judd. De cît timp ai 
nevoie? 

— Eu plec în noaptea asta să arunc un ochi. Lunetistul lui 
Chavez s-ar putea să intre în hotel în ultimul moment, aşa că voi 
sta de partea cealaltă a străzii, în Mirado, şi voi supraveghea 
locul, în timp ce Elena se întîlneşte cu Luis. 

— Bună idee. 

— Atta doar, să nu uiţi de mine cînd scoţi pe toată lumea 
de-acolo. Zîmbi sardonic. M-ar ofensa serios aşa ceva. 

— Atunci, să te grăbeşti cînd vezi că Elena şi Luis se îndreaptă 
spre poartă. Să fii deja în față, aşteptînd. Împături coala de hîrtie 
şi o băgă în buzunar. Am aranjat cu un pilot să ne ridice cu 
elicopterul şi să ne ducă la Orlando. Pilotul se numeşte Josie 


208 


SĂ NU CREZI ÎN NIMENI 


McFee. Am mai lucrat cu ea. E bună, de încredere şi tare ca 
piatra. Va ateriza pe un aerodrom particular de la marginea 
oraşului. 

—Nu e cam aproape? Elena se încruntă. Nu vreau să-i punem 
în pericol pe Barry şi Dominic. 

— Aerodromul e-n regulă. Dacă avem senzaţia că sîntem 
urmăriți, nu ne ducem acolo. E bine aşa? 

Nu era bine. Întregul plan era riscant, dar cel puțin Barry 
părea să fie în siguranță. Încuviinţă, uşor, din cap. 

— Cred că da. 

— Bun. Se îndreptă spre uşă. Atunci, dacă-mi permiteți, mă 
duc să văd ce scamatorie pot face ca să ieşim întregi din Or- 
lando. 

— Şi cum vei face asta? 

— Habar n-am. Asta-i domeniul lui Walt Disney. Poate-l 
amestec şi pe Donald Duck în poveste. 

— Noroc! murmură Judd cu ironie. 

— Ei? Elena îl privi în ochi pe Judd, după ce plecă Galen. 
N-ai de gînd să-mi spui nimic? Nu asta m-ai avertizat tu să nu 
fac? Îi pun viaţa lui Galen în pericol. 

Judd dădu din cap. 

— O face singur. N-ai putea să-l opreşti, nici dacă ai vrea. 

— Dar vreau să-l opresc. 

— Atunci renunță. Oricum, nu rezolvi nimic. Te-ai gîndit ce 
vei face cu fratele tău dacă reuşim să-l eliberăm? 

Nu ştia. Era o complicaţie de care nu avea nevoie, dar nu 
mai conta. 

— Judd, înţelege că trebuie să fac asta. 

Judd clătină din cap. 

— Sentimentele sînt o adevărată pacoste. Te împiedică să 
gîndeşti limpede. 

— Şi, bineînţeles, tu nu ai niciodată probleme în sensul ăsta. 

— Ba da, dar m-am autoeducat în aşa fel încît să nu-mi stea 
în cale. Din cauza lor, oamenii ajung să ezite şi ezitarea poate fi 
fatală. Zîmbi. Şi crede-mă, n-ai vrea să ezit dacă văd lunetistul 
îndreptîndu-şi arma spre tine. 

— Ai dreptate. 

— Atunci, nu-mi mai vorbi mie despre sentimente. Ne vedem 
în Orlando. 

Elena îl urmă afară, pe verandă, şi îl urmări cu privirea cînd 
se urcă în jeep. 

— Elena, nu te mai frămînta atât. 

Se întoarse şi îl văzu pe Dominic urcînd pe cărarea dinspre 
lac. 

— Unde ai fost? 

— Am stat şi m-am gîndit. Nimic nu-ţi linişteşte sufletul mai 
mult ca minunile lui Dumnezeu. Ar trebui să încerci şi tu. Se lăsă 
pe treptele din fața verandei. Şi sufletul tău are nevoie de puţină 
alinare. 

Elena se aşeză lîngă el. 

— Da, aşa este. 

— Întotdeauna ţi-ai făcut griji. Chiar şi cînd erai mică, te 
frămâîntai în legătură cu orice detaliu, fie şi cel mai neînsemnat. 
Luis a fost altfel. El trăia clipa. Dar îţi făcea bine. El te făcea să-ți 
aduci aminte că erai tot un copil. 

-Lael te-ai gîndit, acolo, lîngă lac? 

— Cum aș putea să mă gîndesc la altcineva? Îl vom putea 
salva? 

— Sper. Galen şi Judd sînt inteligenți şi experimentați. Ei fac 
ca balanța să încline în favoarea noastră. 

— Mă voi ruga ca totul să iasă bine. 

Elena îşi sprijini capul de braţul lui. Oare de cîte ori stătuseră 
aşa, pe treptele din faţa casei din Tomaco? O învălui o senzaţie 
familiară, binecuvîntată, de linişte sufletească. 

— Atunci, ştiu ca aşa va fi. Tu ai prieteni în cercuri înalte. 

Dominic chicoti. 

— Să sperăm că prietenii mei văd lucrurile ca mine. O sărută 
pe creştet. E timpul să faci şi tu o plimbare. Priveşte lacul şi cerul 
şi vei vedea că, atunci cînd te întorci, te vei simţi mai bine. 

— Dacă spui tu... Se ridică şi cobori treptele. Fac o încercare. 
N-aş vrea să-ţi insult prietenii tăi sus-puşi. 


Biata copilă. 
Dominic o urmări cu privirea, în timp ce Elena cobora pe 
cărăruie. Atîta chin, atîta durere şi... atîtea regrete. Elena credea 


„că fiecare răspunde de propria viață, dar întotdeauna o chinuise 


gîndul că nu fusese în stare să-l salveze pe Luis de propriile lui 
acțiuni. Odată, îi mărturisise lui Dominic că, dacă ar mai fi făcut o 
singură încercare, poate l-ar fi salvat pe Luis. Ea fusese mereu 
cea responsabilă, cea care purtase povara. Dar nu putuse să-i 
poarte şi crucea lui Luis. 


211 


IRIS JOHANSEN 


Dar nici el nu reuşise să-l înveţe pe Luis să-şi poarte singur 
crucea. Poate că după ce-l vor elibera, vor avea împreună şansa 
să-i salveze lui Luis sufletul şi trupul deopotrivă. 

— Unde se duce? întrebă Galen din pragul uşii. 

— Să se plimbe. M-am gîndit că are nevoie. 

— Mi-aş dori să aibă nevoie doar de o plimbare şi nimic 
mai mult. 

— Te îngrijorează. 

— Nici nu ştii cîtă dreptate ai. Vocea lui Galen vibra de emoție. 
Şi ce-i rău în asta? Trebuie să-i pese cuiva dacă Elena trăieşte 
sau moare. Se aruncă înainte cu capul , încercînd să salveze un 
nenorocit care... Îmi cer scuze, ştiu că şi tu ţii la el. Nu mai zic 
nimic. 

— Te rog, vorbeşte. Zîmbi. Aşază-te lîngă mine şi vom discuta. 


— Ia uită-te în jos, strigă Josie McFee, încercînd să acopere 
zgomotul rotoarelor, către Barry, aflat în scaunul din spatele ei. E 
Disney World. Casa lui Mickey Mouse. 

Barry îşi turti nasul de geam, curios din cale-afară. 

— Vădun castel şi o... Se întoarse spre Elena. Acolo mergem? 

— Nu de data asta. Avem treburi de rezolvat şi ne-am gîndit 
că-ți va face plăcere să mergi cu elicopterul. Elena privi spre 
Galen, aflat pe scaunul copilotului. Cît mai avem? 

— Cinci minute, răspunse Josie McFee în locul lui. E un pic 
cam departe, dar Galen a spus că e un aerodrom particular. Vă 
aşteaptă o maşină în hangar. Zîmbi iar către Barry. Am înţeles că 
vei aştepta cu mine în elicopter. Poate dăm un tur împreună, să 
vezi priveliştea. 

— Mamă? 

Elena dădu din cap. 

— Josie trebuie să ne aştepte aici. 

— Doar zece minute şi ne întoarcem pe aerodrom, spuse 
Josie. Nici măcar nu ajungeţi la Kissimmee în timpul ăsta. 

— Nu e o idee rea, zise Dominic. 

Elena se gîndi că n-ar fi rău dacă Dominic şi Barry ar ieşi de 
pe aeroport pentru un timp atât de scurt. Barry nu s-ar plictisi şi 
n-ar deveni agitat. Doar că era ciudat ca într-un astfel de mo- 
ment să se gîndească la excursii de plăcere. Dar nu era cu nimic 
mai ciudat decît faptul că fusese forțată să aducă micuțul într-o 
astfel de misiune. 

— Zece minute. 

— Am înţeles, spuse Josie. Ai încredere în mine. Am şi eu 
nepoți. Vom merge într-un tur pe cinste. 

Avea încredere în femeia-pilot. I se părea ciudat că o liniştea 
prezenţa acestei femei pe care de-abia o întilnise, dar Josie McFee 
îi inspira încredere. Era o femeie în jur de cincizeci de ani, cu 
părul cărunt, durdulie şi cu o fire vioaie. 

— Sînt ferm convinsă că aşa va fi. Atita doar să nu vă apropiaţi 
prea mult de castelul acela. 

— Nu-i nici un pericol, spuse Galen. Întregul oraş este 
controlat de Disney, inclusiv spațiul aerian. Sînt foarte sensibili 

cînd e vorba de distracţia în familie. 

— Coborîm. Josie înclină elicopterul. Atingem pămîntul în 
cîteva minute. 

Păru că trecuse mai puţin, cînd elicopterul ateriză pe pistă. 

— lată şi maşina. Mă duc să o verific. Aşteptaţi aici. Galen 
sări din aparatul de zbor şi se lăsă pe vine, sub rotoarele huruitoare, 
şi apoi alergă spre hangar. 

— Vrei să stai în față cu Josie? îl întrebă Dominic pe Barry. 
Poţi vedea mai bine de-acolo. 

Barry se lumină la față. 

— Pot? 

— Cum să nu, spuse Josie. Hai în față. 

Dominic ieşise deja din elicopter şi îl ridică pe Barry în scaunul 
copilotului. 

— Aşa. Îi puse centura de siguranță. Acum, să fii atent la tot 
ce face Josie şi poate înveţi cum să pilotezi cărăbuşul ăsta. 

Barry privea înflăcărat la butoanele de control ale 
elicopterului. 

— Uau! Arată ca o navă spaţială. 

— Nu chiar. Îi atinse tandru părul lui Barry şi făcu un pas 
înapoi. Cred că mi-a căzut o bucată de hîrtie atunci cînd am 
coborit. Elena, vrei tu să te uiţi dacă e pe jos? 

Avea dreptate: văzu o bucată de hîrtie îndoită. Se aplecă să 
o ridice. 

— Să aveţi o călătorie frumoasă! Dominic trînti uşa şi-i făcu 
semn cu mîna lui Josie. 

Elena se uită cu ochi mari la el, nevenindu-i să creadă. 

— Dominic! 

Elicopterul se ridică, răsucindu-se, şi îl lăsă pe Dominic în 
urmă. 

— Fir-ar să fie! Aterizează! 

— Nu te aud, strigă Josie peste umăr. Şi cred că n-ai vrea să 
te audă nici copilotul meu. Ai un bilet de citit. 

Elena aruncă o ultimă privire furioasă la Dominic, care se 
îndrepta către maşina unde îl aştepta Galen. Fusese o adevărată 
conspirație. 


214 


| 
| 
| 
| 
| 


SĂ NU CREZI ÎN NIMENI 


Biletul. 
Despături coala de hîrtie. 


Elena, 

E treaba mea, cred. Şi nu doar fiindcă Luis şi Barry n-ar 
fi ajuns niciodată în situaţia asta, dacă n-aş fi avut eu 
încredere în Luis. Am avut întotdeauna convingerea că Luis 
poate fi salvat, dacă mai fac un efort. 

Acum a venit momentul. 

Nu sînt un erou. Galen mi-a promis să controleze grădina 
şi să facă totul cit mai sigur posibil. Nu voi face decit să-l 
duc pe Luis la maşină şi să-l încurajez să-şi depăşească teama. 
Luis a fost întotdeauna un băiat temător şi, aşa cum ţi-ai 
învățat şi tu fiul, teama este un lucru teribil. Să nu dai vina 
pe altcineva pentru asta. Eu l-am convins pe Galen, iar 
Galen pe Josie. 

Acum trebuie doar să te conving pe tine că nu are rost 
să o forțezi pe biata Josie să aterizeze, fiindcă totul se va 
sfirşi pînă vei găsi tu o cale de a ajunge la hotel. Şi-n plus, ar 
însemna să-l laşi pe Barry neocrotit şi, probabil, să-l sperii 
foarte tare. 

Te-am convins? 

Sper din toată inima că da. Fiindcă va trebui să stringi 
din dinţi şi să laşi pe altcineva să-i poarte crucea. Treaba ta 

este să ai grijă de băiatul nostru. 
Cu toată dragostea, 
Dominic 


Lacrimile îi inundară ochii şi mototoli biletul. 
— La naiba! La naiba cu tine, Dominic. 

Josie întoarse capul şi o pnvi. 

— Scuze. Eu mă supun ordinelor şi Galen e şeful. 

Dar, de data asta, nu Galen fusese şeful. După ani la rînd în 
care stătuse deoparte, Dominic ieşise în față şi pusese piciorul 
în prag. 

Doamne, cît era de speriată! 


— Ce dracu’? Judd deschise uşa şi privi încurcat la uniforma 
de poliție pe care-o purta Galen. Mă scuzi dacă îţi spun că 
uniforma nu ți se potriveşte. Trebuie să ai un anumit aer ca să-ţi 
meargă. 

— Oamenii pun rar la îndoială un ofiţer de poliție. Galen intră 
în cameră şi aruncă pe pat cutia mare pe care-o ţinea în braţe, 
apoi ajunse la fereastră din cîțiva paşi. Ai verificat camerele din 
hotel? 

— Nici măcar nu mă deranjez să-ţi răspund la o asemenea 
întrebare. Îl urmă pe Galen la fereastră. Lunetistul era în a treia 
cameră din dreapta, la al cincilea etaj al hotelului Kissimmee, 
dincolo de stradă. Pat Reilly, fost membru IR A, destul de bun de 
altfel. 

— Dar nu îndeajuns de bun, nu? 

— Plin de zel, dar fără prea mult cap. Decesul lui nu ne va 
crea dificultăți. Am lăsat pe uşă o tăbliță cu NU DERANJATI, 
VĂ ROG. Arătă către o altă cameră, aflată la etajul şase. Asta 
mă pune pe gînduri. Azi-noapte nu era nimeni în cameră şi am 
verificat-o din nou în urmă cu două ore, dar acum văd că sînt 
trase draperiile. N-ar fi imposibil să fi forțat cineva uşa şi să se fi 
stabilit acolo. 

— Un al doilea țintaş. 

— Vom vedea. Nu avem timp să mergem acolo acum. Va 
trebui să mă descurc de-aici. Îi înmînă binoclul lui Galen. Luis 
tocmai a fost lăsat de doi bărbați pe banca de lîngă heleşteul cu 
peşti koi. Nu arată bine deloc. 

Galen îşi îndreptă binoclul spre bărbatul de pe bancă. Poate 
Luis Kyler fusese un tînăr arătos cîndva, dar acum era îngrozitor 
de slab şi elegantul costum gri pur şi simplu atîrna pe el. Avea faţa 
umflată şi plină de vînătăi şi stătea pe marginea băncii, de parcă ar 
fi fost prea nervos sau l-ar fi durut prea tare să se sprijine de ea. 

— Poate să meargă? 

Judd aprobă din cap. 

— L-au sprijinit puţin, dar se poate mişca. 

— Nici nu ne trebuie mai mult. Oamenii de pază au plecat? 

— Au ieşit pe poarta din spate. 

— Mă duc să dau o tură ca să fiu sigur. Apoi îl las pe Dominic 
să se ducă la Luis. Îi dădu binoclul lui Judd. Ar trebui să se 
termine totul în cincisprezece minute. 

— Dacă avem noroc. Judd îşi ridică puşca de pe pat şi se 
întoarse la fereastră. Şi dacă n-o dai în bară cu extragerea noastră. 
Pun pariu că strada mişună de oamenii lui Chavez. 

Galen deschise uşa. 

— Nu-i cazul să punem pariu. 

— Ce-i în cutia de pe pat? 

— Deghizarea ta. 

— Deghizare? Cutia e cam mare pentru o uniformă de polițist. 
Traversă înapoi camera spre pat, deschise cutia şi se uită înăuntru. 
Începu să rîdă. Doamne sfinte, cred că glumeşti! 


— Eşti gata? îl întrebă Galen pe Dominic. Te poți răzgîndi. 
Mă pot duce eu să-l iau. 

de-aici. Zîmbi. Sună ca într-un film vechi cu gangsteri. 


înseamnă că nu se poate ivi ceva neaşteptat. 


spuse Galen cu înverşunare. Sau, altfel, Elena se va repezi la 
jugulara mea. 


deschise poarta grădinii. Şi lasă-mă să mi-o fac şi eu pe-a mea. 


spre fereastra de la etajul şase al hotelului. 

Dominic negă din cap. 
— N-ar avea încredere în tine. In plus, tu trebuie să ne scoţi 


— Grădina e „curată“ şi Judd stă de veghe, dar asta nu 


— Uiţi că am petrecut ani de zile alături de trupele de gherilă. 


Ştiu foarte bine că nimic nu e sigur. 


— De data asta artrebui să fie o treabă al dracului de sigură, 


— Termină cu grijile şi du-te să-ți faci treaba. Dominic 


Dominic era în grădină. 
Judd privi cu atenție prin luneta puştii sale şi-l văzu înaintînd 


| 

pe poteca ce ducea la heleşteul cu peşti koi. 


Dominic îl văzu pe Luis Kyler şi începu să se mişte repede, 


aproape nerăbdător. 


| 
Deodată, Judd zări ceva cu coada ochiului. Direcționă puşca i 


Se mişcase perdeaua? 


Doamne sfinte, băiatul arată îngrozitor, se gîndea Dominic în 


EET 


timp ce se apropia de bancă. 


— Luis. 

Acesta făcu ochii mari. 

— Ce cauţi tu aici? 

— Am venit să te iau. 

Luis se căzni să se ridice în picioare. 

— N-ar trebui să fii aici. Vocea îi era ascuțită. Elena trebuia 
să fie aici. Trebuia să fie Elena. 

— Te vom scoate de-aici. O vei vedea curînd pe Elena. Păşi 
mai aproape de el. Vino cu mine, Luis. 

— Pleacă, Dominic. Spune-i Elenei să vină ea. Ochii îi 
străluceau febril. Trebuia să fie Elena. 

— Eşti rănit. Nu te simţi bine. Ascultă-mă cu atenție. Elena te 
aşteaptă. Trebuie să vii cu mine. 

—Nu pot. Trebuie să fac ce-mi spun ei. Nu-mi mai dau nimic 
dacă nu fac ce spun ei. Vocea îi tremura. Nu mi-au dat nimic de 
două zile. Trebuie să iau ceva. 

— Cocaină? 

— Heroină. 

Dominic simţi că i se face rău. 

— Te ajutăm noi să scapi de astea. Îl apucă de braţ. Hai, 
vino. - 

Luis se trase Înapoi. 

— De asta îmi este teamă. Nu pot să suport aşa ceva. Mă... 
doare. Trimite-o pe Elena. 

— De ce? 

Luis scoase un pistol din buzunarul jachetei. 

— Trebuie s-o împuşc. Trebuie s-o împuşc pe Elena. 

Dominic împietri. 

— Nu vorbeşti serios. 

— Mi-au spus că trebuie s-o fac. Mi-au spus că-mi fac injecția 
dacă o împuşc. Trebuie s-o fac... 

— Luis, e sora ta. Te iubeşte. 

Luis îl privi surprins. 

— Nu contează. De ce ar conta? Trebuie s-o fac. 

Dominic era îngrozit. 
— Luis, dă-mi arma. Nu ştii ce vorbeşti. Dă-mi arma. 
— Intotdeauna te-ai amestecat. Ar fi trebuit s-o faci să vină. 
Ea trebuia să vină. 
Dominic întinse mîna spre armă. 
— Nu-l lăsa pe Chavez şi drogurile lui să-ți facă asta. Lasă-mă 
să te ajut. 
Luis strînse din buze. 
— Ar fi trebuit s-o faci să vină. Ai stricat totul. 
Apăsă cu degetul pe trăgaci. 
Durerea îi sfîrtecă pieptul lui Dominic. Cerule, sînt împușcat, 
îşi dădu el seama. Privi la Luis, necrezîndu-şi ochilor. 
— Nu te mai uita la mine aşa. E vina ta, spuse el cu o voce 
stridentă. Şi apăsă iarăşi pe trăgaci şi iarăşi şi iarăşi... Ar fi trebuit 
s-o faci să vină... 


Trei împuşcături. 

La dracu’! Galen sări din dubă şi alergă în grădină. 

O altă împuşcătură. 

Dominic era la pămînt şi Luis stătea deasupra lui. 

Incă una şi Luis se prăbuşi la pămînt. 

Din ce direcție veniseră? N-avea timp să verifice. Trebuia 
să-l scoată pe Dominic de acolo. 

Se lăsă pe genunchi lîngă el. 

— Hai, Dominic. Lasă-mă să te ajut. Trebuie să... 

Rahat! Rahat! Rahat! 


Judd ieşi agale din hotel. 
Strada mişuna de activitate. Patru maşini de poliţie erau 

parcate lîngă hotel şi clienţii ieşeau şuvoi sau erau împinşi în 
clădire. i 

Galen stătea lîngă o dubă parcată la colț. Pe partea laterală 
a dubei era scris cu litere verzi DIVIZIA DE AMORSARE A 
ORAŞULUI ORLANDO. 

—Urcă. Galen deschise portiera din spatele dubei. Trebuie 
să ieşim de-aici înainte să vină adevărata echipă de amorsare. 

—O săți-o plătesc, să ştii. Judd se încruntă la el prin ecranul 
de protecție. Arăt ca un personaj venit din spațiu. 

— Trebuia să fie cineva tehnicianul. 

— Şi tu m-ai nominalizat pe mine. Aruncă în dubă cutia cu 
arma. La dracu”, nici nu ştiu dacă mă pot urca în duba asta. Ai 
făcut o amenințare cu bomba prin telefon? 

— A fost singurul lucru la care m-am gîndit, ca să mă asigur 
că poliția va elibera zona. N-a fost uşor deloc. A trebuit să 
construiesc un întreg scenariu ca să-i conving să trimită o unitate 
de intervenție. Şi m-am gîndit că Luis şi Dominic vor fi în siguranță 
în dubă. Galen îl ajută să se urce în spate. Poţi să-ți dai jos 
costumul de îndată ce ieşim din oraş. 

— Sper. M-am încins ca dracu”. 

— A mai fost un lunetist? 

- Da, la fereastra de la etajul şase. M-am ocupat eu de el. 
Făcu o pauză. Dominic e mort? 

— Da, e mort. 

Galen trînti uşa dubei. 


Parcă maşina lîngă hangar şi privi pierdut către elicopter. 

Mişcă-te, fir-ar! Spune-i. Termină odată. 

Auzi portiera deschizîndu-se în spatele lui şi pe Judd coborînd. 
O secundă mai tîrziu, Judd stătea lîngă geamul din dreptul şoferului. 

— Stai aici. O trimit eu la tine. Se întoarse şi se îndreptă în 
fugă spre elicopter. 

Da, să o ia de lîngă Barry. Dacă n-ar fi fost atît de năuc, s-ar 
fi gîndit şi singur la băiat. 

Elena venea spre el. Păşea încet, temătoare, ca şi cum i-ar fi 
fost frică să nu calce pe o mină. Ştia că ceva nu era în regulă. 
Dar, Iisuse, nu ştia cît de gravă era situaţia. 

Se opri şi se uită la el. Poate că, totuşi, ştia. Oricum, trebuia 
să-i spună. 

Se aplecă pe geam şi-i deschise portiera. 

— Urcă. Nu vrei să te vadă Barry. 


Nu putea să plîngă. Nu trebuia să plîngă. Dacă plîngea, putea 
să nu se mai oprească niciodată. 

— Amîndoi? întrebă Elena, tristă. Luis şi Dominic... 

— Totul a mers de-a-ndoaselea. 

— De ce? 

— A mai fost un lunetist. 

— Dar vă aşteptaţi la asta. Trebuia să fi fost eu acolo. N-ar fi 
trebuit să-l laşi pe Dominic să meargă. Eu aș fi fost mult mai 
prudentă. Poate aş fi reuşit să schimb situaţia. 

— Bine, ai dreptate. A fost greşeala mea. 

— Pentru numele lui Dumnezeu, încetează să mai fii atît de 
nobil! Judd stătea din nou în faţa portierei. Mă bucur că m-am 
hotărît să mă întorc. Spune-i adevărul, Galen. 

— Adevărul? repetă Elena. 

— Chavez a venit cu o surpriză la care nu te-ai aşteptat nici 
tu, nici Dominic. I-a dat lui Luis o armă şi, evident, i-a ordonat să 
te ucidă. Însă l-a omorât pe Dominic. 

— Luis... Elena era din ce în ce mai îngrozită. Luis nu putea 
să facă aşa ceva. 

— Am văzut totul, spuse Judd. El l-a omorît. 

— Şi apoi lunetistul l-a doborît pe Luis? Îşi muşcă buzele de 
durere. Presupun că Chavez n-a fost mulțumit de înlocuire. 

— Să te ia dracu”, nu era nevoie ca ea să ştie, îi spuse Galen 
lui Judd. 

— Nu, dar eu am optat întotdeauna pentru sinceritate. E mai 
bine să ştie că n-a fost un lucru pe care l-ai putut anticipa. Oh, şi 
i-am spus lui Barry că Dominic a trebuit să rămînă în oraş cu 
afaceri. Judd se întoarse şi se îndreptă înapoi spre elicopter. 

— Ce s-a întîmplat cu trăgătorul? 

— L-a aranjat Judd. S-a gîndit că ar putea fi cineva în acea 
cameră. Galen îşi luă privirea de la ea. Nu vreau să te grăbesc, 
însă ar trebui să plecăm de aici. Nu am fost urmăriți, dar trebuie 
să ne îndepărtăm cît de mult posibil. 

— Da, bineînţeles. Trebuia să iasă din dubă şi să meargă la 
elicopter. Să nu se gîndească la Dominic sau la Luis. Acum trebuia 
să facă ce era necesar. Va plînge mai tîrziu. Putea s-o facă, doar 
fusese soldat. Mai pierduse şi alți oameni în trecut. 


Dar nu pe Dominic, cel mai bun prieten al ei, învățătorul ei... 


Durerea era prea intensă. Trebuia să se mişte acum, sau se 
prăbuşea. Deschise portiera şi sări din dubă. 
— Să mergem. 


13 


Cina ajunseră înapoi la cabană, se întunecase deja. 
— au eu copilul şi-l duc la culcare. Judd îl luă în braţe pe 


Barry şi-l duse în cabană. 
Drăguţ din partea lui, se gîndea Elena, obosită. În timpul 

călătoriei înapoi din Orlando îl ținuse ocupat pe Barry şi-i atrăsese 
atenția de la ce se întîmpla cu cei din jurul său. Ce om ciudat! 
Ciudat şi violent — şi totuşi, undeva în adîncul său, trebuia să 
aibă o coardă sensibilă. Mă bucur că l-a ţinut ocupat pe Barry. 
Nu ştiam cum voi face faţă, ce să-i spun. 

— Spune-i doar la momentul potrivit. O ajută să coboare 
din maşină. Vei şti cînd va veni acest moment. 

— Crezi? Nu mai era sigură de nimic. Nu vreau să simtă o 
asemenea durere. E atât de mic! Nu înţelege. 

—Nici unul dintre noi nu înțelege moartea. E oribil. O conduse 
spre cabană. De îndată ce te ştiu în siguranță, îl sun pe Logan şi 
îl rog să se ocupe el de pregătiri pentru Dominic şi fratele tău. 
Probabil că autorităţile le vor mai ține o perioadă corpurile. 

— Ştiu. Nu contează. Cred că pe Dominic ar trebui să îl 
înmormîntăm conform ritului catolic, deşi nu cred că i-ar păsa, 
de fapt, ce se întîmplă cu trupul lui. Ştia că sufletul nu-i va mai fi 
acolo. Se opri. Luis? Nu ştiu. Nu mă pot gîndi la el acum. Dominic 
l-ar numi un suflet rătăcit şi l-ar ierta. Dar eu nu cred că pot. Nu 
încă. Poate niciodată. 

— Nici eu. Deschise uşa din faţă. Hai să te bagi în pat. 

— Mă pot descurca singură. 

— Ştiu că poţi. Dar mă voi simţi mai bine dacă te ajut. 

Elena era prea amorțită ca să-l contrazică şi îl lăsă să o 
conducă în cameră şi să o ajute să se dezbrace şi să se bage în 
pat. Galen luă un şervețel umed, îi şterse fața şi mîinile şi apoi se 
aşeză pe un scaun, lîngă pat. 

— Vrei să vorbeşti despre asta? 

Elena negă din cap. 

—Nu am despre ce să mai vorbesc. Totul s-a terminat. Sînt morți. 

Galen tăcu o clipă. 

—Mă învinovăţeşti? 

— Nu, a fost alegerea lui Dominic. A făcut ce a vrut să facă, 
ce a simțit că trebuia să facă. Tu doar ai mers pe mîna lui. 

— Nu e chiar aşa. Am profitat de şansa pe care mi-a oferit-o. 
Căutam o modalitate, oricare, prin care să te ţin departe de 
grădina aceea. 

— Aşa cum ai făcut în noaptea cînd am plecat la fermă după 
Chavez? 

Galen încuviință din cap. 

— Am... găsit ceva în tine. Nu mi s-a mai întîmplat niciodată. 
Şi n-am vrut să pierd acest ceva. 

— N-ai făcut bine că m-ai lăsat pe dinafară. 

-N-o mai fac. Îţi promit. 

Îşi întoarse privirea de la el. 

— Te rog, pleacă. 

— Lasă-mă să stau. Nu mai spun nimic. 

— Te rog, şopti ea. Voi plînge. Nu mai pot să-mi rețin lacrimile. 
Vreau să mi-l amintesc pe Dominic şi să-l jelesc în felul meu. E 
un lucru intim. 

Galen se ridică în picioare şi privi în jos, la ea. 

— Vreau să fiu cu tine. 

Elena mişcă din cap. 

— N-ai cum să-mi împărtăşeşti durerea. Nu l-ai iubit ca mine. 
Trebuie să-mi iau rămas-bun de la el. 

Galen se aplecă spre ea şi îi sărută fruntea. 

— Vin mai tirziu să văd ce faci. Stinse lampa. 

Cînd el părăsi camera, lacrimile şiroiau deja pe obrajii Elenei. 

Să se gîndească la Dominic. Să se gîndească la vremurile 


s 

bune. La darurile oferite de el, bucuria, grija, înțelegerea. 
Zdrobeşte agonia, gîndeşte-te la Dominic şi spune-i rămas-bun... 


Galen îl găsi pe Judd stînd pe verandă. 

— Băiatul a adormit? 

— De cum a pus capul pe pernă. Ea cum se simte? 

— Suferă, bineînţeles. La urma urmei, şi-a pierdut fratele şi 
cel mai bun prieten. 

Judd clătină din cap. 

— După ce-ai sărit tu în dubă, m-ai întrebat dacă Dominic 
mai trăia. De ce nu m-ai întrebat şi de Luis? 

Judd zîmbi. 

Galen îşi îndreptă privirea spre lac. 

— Eu mă gîndeam că ai fi putut dobori lunetistul, înainte să-l 
împuşte pe Luis. Înseamnă că nu eşti atît de bun precum am 
crezut eu. 

— Toţi mai greşim. 

— Dacă a fost o greşeală. 

— Unde vrei să ajungi? 

— Bineînţeles, se prea poate ca lunetistul să fi avut ordin să-l 
omoare pe Luis dacă încerca să-i dea planurile peste cap lui 
Chavez, sau dacă exista posibilitatea să-l salvăm. Făcu o pauză. 
Pe de altă parte însă, dacă nu a fost aşa? 

— Eternul „dacă”... murmură Judd. 

— Dacă, să zicem, ai avut şansa să-l împuşti pe lunetist înainte 
să tragă el şi nu ai făcut-o? Sau dacă am presupune că ţi-ai întors 
puşca şi l-ai omorît tu pe Luis? 

— Şi de ce mă rog să fac eu aşa ceva? 

— Nu ştiu, spune-mi tu. 

Judd îşi lăsă capul în jos. 

— Hmm. Vrei să intru în micul tău joc? Bine. De ce aş vrea 
să-l omor pe Luis? Să vedem... a fost un toxicoman care a trădat-o 
pe Elena. Chiar dacă reuşeam să îl salvăm, ar fi fost o verigă 
slabă care ne-ar fi pus constant viața în pericol. Probabil că ar 
fi fost un adevărat chin pentru Elena, tot restul vieţii ei. N-am fi 
putut avea încredere în el vreodată, dacă Chavez dădea semn 
de întoarcere. O logică rece, curată ar dicta că trebuia eliminat. 
Ți-am dat îndeajuns de multe motive? Surîse uşor. Nu că aş 
recunoaşte ceva, înţelegi asta. 

— Înţeleg. 

— Atunci ne vedem dimineaţă. Judd dădu să plece şi să intre 
în casă, dar se opri şi întoarse capul spre Galen. Ah, şi încă un 
motiv. Mi-a plăcut Dominic Sanders şi nenorocitul care l-a ucis 
nu merita să trăiască. 


Barry aşeză săgeata în arc cu o expresie serioasă. 

— Aşa te vreau, murmură Judd. Acum concentrează-te la 

Elena se opri pe verandă şi-i urmări pe cei doi țintind către 
unpin. 

Barry eliberă săgeata şi apoi sări în sus de bucurie cînd văzu 
că atinsese bucata de carton. 

— De data asta am nimerit! 

— Da, aşa e. Judd îi dădu o altă săgeată. Acum hai să vedem 
dacă poți nimeri mai aproape de centru. 

— Fiul tău are ochi buni, spuse Galen din spatele ei. 

— De unde are arcul cu săgeți? Am fost nevoită să i le las 
pe-ale lui la Tomaco. 

— Judd i le-a făcut. În ultimele zile s-a creat o legătură foarte 
strînsă între ei doi. 

— Văd şi eu asta. Îi sînt recunoscătoare. În ultima vreme nu 
i-am fost de cine ştie ce folos lui Barry. 

— Meritai un timp să te vindeci. 

Şi îi dăduseră acest timp. Nu-i ceruseră nimic. Conversaseră 
foarte puţin. Doar pace. 

— Barry este responsabilitatea mea. De-acum, îl preiau eu. 

— Nu ne strică nici nouă să avem grijă de Barry. Ne place 
puştiul. 

— Nu ai nici o veste de la Chavez? 

Clătină din cap. 

— N-a ieşit prea bine din poveste. Cred că-şi linge rănile 
acum. 

— Nici noi n-am ieşit prea bine. Strînse din buze. Sînt sigură 
că va ieşi curînd din ascunzătoare şi va răsuci cuțitul în rană. 

— Atunci, încearcă să te bucuri de pauză. 

Deocamdată nu se putea bucura de nimic. De-abia reuşea 
să rămînă liniştită şi să nu se sfărîme în mii de bucățele. Dar se 
simțea mult mai bine ca ieri, îşi spunea Elena. Rănile se vindecă 
în timp. lar mîine va fi şi mai bine. 

— Barry a spus ceva despre Dominic? 

Galen dădu din cap dezaprobator. 

— Nu încă. Copiii reacționează mult mai bine la schimbări şi 
Judd îl ține ocupat. 

— ÎL iubea pe Dominic. Va întreba de el. 

— Nu-ţi mai face griji şi în privinţa asta. De ce nu faci o 
plimbare ca să te relaxezi? 

Exact ceea ce îi sugerase şi Dominic, în acea ultimă noapte, 

şi ea îi urmase sfatul. Şi, în timp ce ea privea lacul şi lăsa natura 
să o liniştească, el îşi construia planul. Dominic iubise totul pe 
acest pămînt şi o învățase şi pe ea să îl iubească. Se va duce 
acolo, lîngă lac, va respira aerul cu mireasmă de pin şi va privi 
cerul şi lacul. 

Şi, poate, îi va simți prezenţa acolo. 


Zorii zilei împodobeau cerul cu mărgăritare. 

Elena stătea la fereastra dormitorului ei şi privea spre lac. 
Dormise cînd şi cînd noaptea trecută, dar ştia că n-avea rost să 
se întoarcă în pat. Cînd reuşise să doarmă, îi visase pe Dominic — 
şi pe Luis. 

I se părea că, în ultimele zile, viața îi rămăsese în loc. Dar 
avea să se schimbe. Chavez va suna şi toate o vor lua de la 
capăt. El nu se oprea niciodată din căutări, făcea întotdeauna 
planuri. Poate că era în drum spre ei chiar acum. 

Nu te gîndi la asta. N-ar trebui să se mai împovăreze. Avea 
destule de dus în spate. 

Se întoarse cu spatele la fereastră. Îi era uşor să-şi spună 
„nu te mai gîndi la planurile lui Chavez“. Dar îi era greu să şi-l 
scoată din minte. 

Dar Barry o putea ajuta. Va merge să stea lîngă patul lui şi-l va 
privi dormind. Şi va lăsa toată minunea din fiul ei să o cuprindă şi 
se va linişti. Nu va fi împăcată, dar va putea să facă față amintirilor 
cu Dominic şi acelui telefon de la Chavez ce sta să vină 
amenințător. 

Îşi trase halatul pe ea şi ieşi încet din cameră, îndreptîndu-se 
spre cea de peste hol. Deschise cu grijă uşa şi rămase în prag. 

Barry era ghemuit sub pături şi Elena se aşeză în balansoarul 
de lîngă pat. Copiii dorm atît de profund... 

Se încordă. Dar ar trebui să-i audă respiraţia! 
Se aplecă spre pat şi dădu la o parte păturile. 
Erau perne. Nu Barry. Perne! 

— Nu! 

Se întoarse şi alergă spre uşă. 

— Barry! 

— Ce dracu” s-a întîmplat? Galen dădu de ea pe hol. E 
bolnav? 

— Nu e înăuntru. A dispărut. Trebuie să-l găsesc. 

— Nu e în camera lui? 

— Ți-am spus că nu. L-a luat Chavez. 

— Stai puţin. Nu gîndeşti limpede. 

— Bineînţeles că nu gîndesc limpede, strigă ea cu sălbăticie. 
Sînt speriată de moarte. Barry nu mai e. 

— Dar poate s-a dus pînă la lac. 

— Ştie că nu are voie să se apropie singur de apă. 

— Copiii nu sînt întotdeauna previzibili. Şi de ce nu ne-a omorît 
Chavez, dacă tot a aflat unde sîntem? Galen trecu de ea, intră în 
camera lui Barry şi aprinse lumina. Fereastra este blocată. Dacă 
l-a luat cineva, înseamnă că a venit din casă. 

— Ar fi trebuit să-l auzim. 

— Nu neapărat. Traversă camera spre pat. Depinde de cît 
de bun... ridică o bucată de hîrtie de pe noptieră. Rahat! 

— Ce e? Elena alergă la el. Ce scrie? 

Galen îi înmînă biletul. 


Îmi pare rău, Galen. Am nevoie de bani. Sînt biletul meu 
de voie. Te sun. 
Judd 

Nu-i venea să creadă. Brusc, şi-l aminti pe Judd zîmbind la 
Barry, în timp ce fiul ei se pregătea să tragă cu arcul şi săgeata 
făcute de el. Nu putea să facă aşa ceva. Nu avea nici un sens. 

Trebuia să creadă. Fiul ei nu mai era acolo. 

Biletul îi căzu din mînă. 

— ÎL omor! 

— Stai la rînd. Galen se îndreptă spre uşă. Mă duc să-mi pun 
ceva pe mine şi să văd dacă Hughes sau vreun om de pază i-au 
văzut plecînd. Dacă aflu vreun indiciu, vin să te iau, Elena. 

— Nu vii nicăieri. Se îndrepta deja spre camera ei. Dă-mi 
două minute. Merg cu tine. 


Nici unul dintre oameni nu-l văzuseră pe Judd sau pe Barry. 

— ÎL omor, repetă ea printre dinți atunci cînd se întoarseră la 
cabană. Şi dacă-i face vreun rău lui Barry, îl răstignesc. 

— Nu cred că-i va face ceva rău. 

— Dar nu ştii. Nu mi-am imaginat niciodată că-l va lua. De 
unde să ştiu ce altceva va mai face? Ticălosul e un asasin. 

— Înainte să se întîmple asta, recunoaşte că ai văzut în el 
ceva care ţi-a dat încredere. 

— Şi m-a trădat. Exact aşa cum m-a trădat şi Luis. Se răsuci 
spre el. Şi tu l-ai adus în viața noastră. 

— Da, e adevărat, spuse el şoptit. 

— N-ar fi trebuit niciodată să... Îşi înghiţi cuvintele. De ce 
dau vina pe tine? Barry este responsabilitatea mea. Nu m-a forțat 
nimeni să am încredere în Judd. Ar fi trebuit să văd prin el. 

— Prefer să mă învinovăţeşti pe mine, decit să iei vina asupra 
ta. Urcă treptele spre verandă. Hai, vino să bem o cafea. 

Elena îl privi fix, înmărmurită. 
— Să stăm la o cafea? 
— Nu, să stăm și să aşteptăm să sune Judd. 


— Nu mai pot să stau aici. Elena se ridică şi merse la 
fereastră. Şi dacă nu sună? 

— Sună el. 

— De unde ştii? Nu va încerca să cadă la învoială cu noi. Se 
va duce direct la Chavez. 

— A spus că sună. 

— Ei bine, n-a făcut-o. Aproape că s-a întunecat. Barry e 
dispărut de-o zi. 

— Probabil că mai întîi va căuta un biîrlog unde să rămînă. 
Doar nouă ni se pare o perioadă lungă de timp. 

— Mi se pare o eternitate. Vru să-şi frece tîmplele, şi mîna îi 
tremura. Dacă Barry e speriat? Dacă e rănit? 

— N-ar fi în avantajul lui să-l rănească. Barry e acum o marfă. 

-O marfă? Nu e o marfă. E o ființă umană, un băieţel. Înghiţi 
ca să-şi potolească durerea din gît. Şi e singur cu ucigaşul ăla 
blestemat. 

— Ascultă-mă. Judd nu-i va face nici un rău. Dacă vrea bani, 
atunci trebuie să-l ţină pe Barry în viaţă şi întreg. Este singurul... 

Telefonul din casă sună. Se grăbi în partea cealaltă a camerei 
şi ridică receptorul. 

— Alo! 

— Bună, Elena, spuse Judd. Am sunat pe telefonul casei, aşa 
încît să mă auziți amîndoi de la cele două aparate. 

— Ticălosule! Unde este fiul meu? 

—E în siguranță. 

Galen dispăru în camera de zi şi Elena îl auzi ridicînd 
receptorul. 

— Judd, ce dracu” faci? 

— Supravieţuiesc. Ţi-am spus că va trebui să-mi iau soarta 
în propriile mîini. Lui Logan îi ia prea mult timp. Aş putea să fiu 
şi mort, pînă reuşeşte el să calmeze lucrurile în privința mea. 

— Şi să supravieţuieşti înseamnă să-l răpeşti pe Barry? 

— Să supraviețuiesc înseamnă să iau milioanele de dolari de 
la Chavez, ca să pot da mită acolo unde e nevoie. Atiţia bani pot 
face o grămadă de oameni să uite c-am existat vreodată. 

— Înduioşător. Şi să dai copilul în schimbul banilor este de-a 
dreptul minunat. 

— N-am de ales. N-am susţinut niciodată c-aş fi un înger. 

— Îmi vreau fiul înapoi, spuse Elena. Dacă nu-l iau, te 
urmăresc şi-ţi tai beregata. 

— Ai fost întotdeauna o doamnă blîndă, spuse Judd. Nu te 
învinovăţesc. N-am sunat ca să vin cu pretexte. Am vrut să ştii 
că Barry nu are de ce să se teamă în privinţa mea. Îmi place 
puştiul. Nu e speriat şi se distrează de minune. 

— Minţi. 

— Nu, Barry crede că asta e o aventură despre care tu ştii. 

— Poftim? 

— L-am minţit. L-am convins să vină cu mine. Nu i-a părut 
foarte bizar, avînd în vedere că în ultima vreme ați tot fost pe 
picior de plecare. I-am spus că ne prefacem că sîntem indieni. I 
s-a părut amuzant să ne furişăm în mijlocul nopții. Şi-a luat arcul 
şi săgețile şi a traversat holul de-a buşilea, ca şi cum ar fi avut 
cine ştie ce înălțime. 

— L-ai mințit? 

— Ai fi preferat să-l adorm cu cloroform şi să-l iau cu forța? 
E mult mai bine aşa pentru el. 

-— Plănuiai asta cînd i-ai făcut arcul şi săgețile. Doamne, şi eu 
care-ţi eram recunoscătoare! 

— Judd, adu-l înapoi, spuse Galen. 

— Îmi pare rău. Vreau să rămîn în viaţă. 

— Ai de gînd să i-l vinzi lui Chavez? 

— Chavez nu-i va face nici un rău. Pe Elena vrea să o omoare. 

— Nu se poate să faci asta, zise Elena. 

— Încearcă să priveşti lucrurile prin ochii mei. Nu mai am 
mult timp la dispoziție. Dacă n-o fac, mă vor ajunge din urmă şi 
mă vor ucide. Dacă o fac, puştiul va fi supărat, dar nu va muri. 
S-ar putea chiar să mai ai o şansă să-l iei de la Chavez, după ce-mi 
ridic eu banii. 

— Dar va fi de o mie de ori mai dificil, spuse Galen. 

— Întotdeauna ți-au plăcut provocările, răspunse Judd. Elena, 
acum mă duc în cealaltă cameră, ca să vorbeşti cu Barry. Voi 
asculta de la celălalt aparat şi, dacă îi pui vreo întrebare, îi iau 
telefonul. Nu vreau să fac asta. Vreau să-l țin calm şi fericit. Lasă-l 
să creadă că ştii totul despre mica noastră aventură şi că îți face 
foarte mare plăcere. 

— Să te ia dracu’! 

— Eşti nervoasă. Mai gîndeşte-te. Nici unul dintre noi nu vrea 
să-l ştie pe Barry speriat. Depinde de tine să-l scuteşti de asta. 

Elena era atît de furioasă, că nu putu răspunde pe moment. 

— Dar cum crezi că se va simţi cînd îl vei da pe mîna lui 
Chavez? Va fi îngrozit. 

— Ştiu. Nici mie nu-mi place. Aşa că hai să amînăm pe cît 
posibil starea asta. Vorbeşti cu Barry? 

Nu avea de ales. Dar trebuia să scoată cît mai multe de la 
Judd. 

— Da, vorbesc cu el. Însă nu doar azi. Vreau să mă suni în 
fiecare zi şi să mă laşi să vorbesc cu el. Vreau să ştiu că e bine. 

— Şi să încerci să afli de la el unde sîntem? Izbucni în rîs. 
Bună idee. De acord, dar nu-ţi va fi de nici un folos. Nu stăm 
într-un singur loc. Elena auzi o uşă deschizîndu-se. Hei, pui de 
cercetaş, vrei să vorbeşti cu mama ta? 

Barry ridea cînd veni la telefon. 

— Mami, ar trebui să vii şi tu aici. Am văzut lei şi tigri. Şi mai 
erau şi maimuțe şi bărbaţi haioşi, care purtau fuste. 

—Mă bucur că te distrezi, puiule. 

— Dar tu cînd vii? 

— Sînt puţin ocupată acum. Spune-mi, eşti bine? 

— Da. Miine seară mă duc cu Judd într-un parc de distracții. 
Zice că sînt scrîncioburi şi pocnitori şi chioşcuri unde poți cîştiga 
premii. O să-mi cumpere şi vată de zahăr. 

— Sună bine. Să nu mănînci prea multă. La naiba! Elena realiză 
că începea să plîngă. Te iubesc, Barry. 

— Mami? 

—E şi Galen la telefon, spuse ea repede. Vrea să-ți vorbească. 
Galen? 

— Sînt aici, Elena. 

— Pa, Barry. Vorbim mîine. Puse receptorul în furcă şi închise 
ochii. La dracu” cu Judd. Ducă-se în iad! 

— Barry pare bine, spuse Galen cînd intră în cameră. Pare în 
al nouălea cer. 

— Păi cum să nu fie? Crede că e în vacanţa vieţii lui. Care se 
va termina brusc, cînd Judd îl va vinde lui Chavez. 

— Judd e un tip dur şi dificil, dar se luptă pentru viaţa lui. 

— Să nu cumva să-i iei apărarea. 

— Nu-i iau apărarea. Încerc doar să-ţi explic felul lui de a 
gîndi. Sînt al dracului de supărat pe el. 

— Atunci, hai să mergem după el. Se lăsă pe un scaun din 
bucătărie. Dacă are de gînd să încheie un tîrg cu Chavez, atunci 
va trebui să stea în zonă. Barry spunea că mîine seară se duc 
într-un parc de distracții. Cum putem afla unde se țin parcuri de 
distracții în sud-est? 

— De la birourile locale de acordare a autorizaţiilor? De pe 
Internet? Încerc în ambele părti. 

— Vorbea de lei şi tigri. Ar putea fi lîngă o rezervaţie naturală? 

— În cazul acesta, aş putea restrînge zona. 

— Există vreun computer aici în cabană? 

— Da, se află în camera de lucru a lui Eve, gazda noastră. Ştii 
să foloseşti un computer? 

— Ştiu noţiunile de bază. În ziua de azi, chiar și luptele de 
gherilă depind de tehnologie. Mă duc să caut pe Internet 
parcurile-rezervaţie naturală şi tu ia legătura cu birourile de 
autorizare. 

Galen îşi verifică ceasul. 

— Cred că au închis de-acum. S-ar putea să fim nevoiţi să 
aşteptăm pînă mîine. 

— Nu vreau să aştept pînă... Îşi pierdea cumpătul. Numai că 
nu ştia cît va mai dura totul. Şi îi suni de îndată ce deschid? 

— Ştii bine că da. 

Da, ştia că el va avea grijă de tot. 

— Atunci, mă duc să mă uit pe Internet. Poate că găsesc şi 
acolo lista parcurilor de distracţii deschise în această perioadă. 

— Depinde de cît de mici sînt. Avem douzeci şi patru de ore, 
dar trebuie să fii conştientă că s-ar putea să ajungem în urma lor. 
Judd spunea că se vor mişca dintr-un loc într-altul. 

— Dar cel puţin vom avea un punct de pornire. Nu pot să 
stau aici pur şi simplu. 

— Ştiu. Făcu o pauză. Dar avem o altă opțiune, în cazul în 
care nu-l găsim pe Judd. Putem merge să-l pîndim pe Chavez. 

Elena încremeni. 

— Poftim? 

—E pe un iaht, se plimbă pe coasta Floridei. 

— Şi de cît timp ai ştiut asta? 

— Dinainte să mergem la Orlando. 

— Şi nu mi-ai spus? Îi studie expresia feţei. Voiai să te duci 
singur după el. 

Galen nu răspunse. 

— Fir-ar să fie, nu vreau să mă protejezi. 

Galen mişcă din cap. 

— Ce-ar fi dacă am lăsa trecutul în urmă şi ne-am concentra 
să-l găsim pe Barry? M-am gîndit că te-ai bucura să afli că mai 
există o posibilitate. 

Se bucura chiar foarte tare, iar nervozitatea şi indignarea 
păleau în faţa veştii. 

— Să n-o mai faci. De-acum jucăm cu cărțile pe față. 

— Aşa vom face. Întinse mîna, cu gîndul să o consoleze, dar 
o lăsă în jos înainte să o atingă. Dar nu uita, şi eu țin la Barry. Voi 
face tot ce-mi stă în putință şi cît de repede voi fi în stare. 

— Îți mulțumesc, ştiu că aşa vei face, şopti ea. N-am 
vrut să... 

— Nu-i nimic. Ai trecut prin multe în ultimele zile şi în nici un 

caz nu aveai nevoie de aşa ceva. Se răsuci şi se întoarse în came- 
ra de zi. Trebuie să mă duc să vorbesc cu tipii răspunzători de 
securitate şi să le spun să fie cu ochii-n patru. Nu cred că ne 
paşte pericolul ca Judd să-i fi vîndut lui Chavez poziţia noastră, 
din moment ce Barry îi va aduce banii. Dar nu strică să ne luăm 
cîteva precauţii. Apoi mă duc la telefon şi sun ziarele să văd dacă 
au ei vreo listă sau vreun anunţ despre parcurile de distracţii. 

li părea bine că o lăsase singură. Avea nevoie de cîteva clipe, 
să se adune. De-abia se ţinea în frîu. Galen făcea tot ce putea, şi 
n-ar fi trebuit să fie atît de aspră cu el. Numai că... 

Barry. 

O, Doamne! Nu te prăbuşi. Treci la treabă. Aveau o şansă 
să-l găsească pe Judd. 

Dar o vor face la timp? 


— Chavez? Judd Morgan la telefon. Nu mă cunoşti, dar 
avem de făcut ceva faceri împreună. 

— Ai dreptate. Habar n-am cine eşti şi eu nu fac afaceri cu 
persoane pe care nu le cunosc. De unde ai numărul meu de telefon? 

— De la Sean Galen. 

Tăcere. 

— Dă-mr-l la telefon. 

— Nu se poate. Drumurile noastre s-au despărțit, dar eu am 
luat cu mine un mic cadou de rămas-bun. Un drăcuşor simpatic 
de cinci ani. 

larăşi tăcere. 

— Minţi. 

— Nu mint. Ştii cum arată copilul? 

— Am văzut fotografii cu el. 

— Atunci, mîine vei primi încă una prin FedEx. În asta îl vei 
vedea pe Barry cu ziarul de azi în braţe. Ia-ţi ochelarii pentru 
mărit şi verifică data. 

— Înţeleg că te oferi să mi-l vinzi. 

— Dacă îmi convine preţul. Dacă nu, i-l trimit Elenei înapoi. 
M-am atașat foarte tare de ea în ultimile săptămîni. Aşa că va fi 
nevoie de o sumă considerabilă ca să-mi reducă din mustrările 
de conştiinţă. 

— Cine eşti? 

— Ți-am spus numele meu. Nu este fals. Sînt sigur că îl vei 
verifica tu înainte să primeşti fotografia. Se opri. Vrei o altfel de 
identificare? Eu am fost ţintaşul de la hotelul Kissimmee. Eu sînt 
cel care l-a împuşcat pe Luis Kyler şi pe doi dintre oamenii tăi. 

— Atunci, de ce ai trecut în tabăra adversă şi ai luat băiatul? 

— Fiindcă tu eşti genul care ştie că loialitatea încetează cînd ți 
se oferă ocazia unui profit pe care-l vrei. 

— Şi ce preţ ceri pe fiul meu? 

— Vom discuta asta mîine, cînd o să te sun. Vreau doar să ştii 
că am marfa şi ţi-o pot trimite. 

— Ar putea fi o cursă. 

— Atunci, îţi dau acelaşi sfat pe care i l-ai oferit tu Elenei cînd 
ai pus la cale cursa cu Luis. Ai grijă ce faci. Tu vrei băiatul, eu 
vreau banii. Judd închise şi se lăsă pe spate în scaun. 

Fusese primul pas şi mersese exact aşa cum se aştepta. 
Chavez era suspicios, dar suspiciunea avea să dispară parțial, 
cînd va vedea fotografia. Iisuse, nu-i plăcea să aibă de-a face cu 
viermele ăsta! 

Dar avusese de-a face cu tîrîturi ca Chavez şi în trecut, chiar 
şi pentru recompense mai mici. 

x 


Elena şi Galen obținură informaţiile de care aveau nevoie 
doar a doua zi dimineaţă. 

— Sînt trei parcuri de distracţii în Georgia, unul în Alabama 
şi unul în Carolina de Nord. În Carolina de Sud sau Florida nu 
există nici unul, spuse Galen. Şi singurul aflat în apropierea unui 
parc natural este cel din afara oraşului Birmingham, în Alabama. 

— Cît de departe este Birmingham? întrebă Elena. 

— Cam două ore şi jumătate de mers cu maşina. 

— Atunci de ce nu mergem cu avionul? 

— Pînă ajungem noi la aeroport şi găsim un mijloc de trans- 
port şi aranjăm cu închirierea unei maşini în Birmingham, aproape 
că sîntem acolo dacă mergem de-aici cu maşina. 

— Atunci să plecăm. Se îndreptă spre uşă. Este doar ora 
şase. Poate prindem... 

— Elena, e doar o presupunere. 

— Nu-mi pasă. Ai vreo idee mai bună? 

Galen clătină din cap. 

— Nu vreau să-ți faci prea mari speranţe. 

— Speranţa e tot ce mi-a rămas. Nu voi renunţa să sper. 
Deschise uşa de la intrare. Eu mă duc la Birmingham. 

— Iar eu vin cu tine. O urmă afară, pe verandă. Adu-ţi aminte 
că Judd a auzit tot ce ţi-a spus Barry la telefon. S-ar putea să nici 
nu-l mai ducă în parc. 

Elena se gîndise deja la această posibilitate. 

— Încearcă să-l facă pe Barry atât de fericit, încît să nu aibă 
timp să se gîndească la orice spune sau face Judd. O ieşire de 
genul acesta e mare lucru în viața unui băiețel. Va evita să-l 
dezamăgească. Eu cred că va încerca să-l ducă în parcul de 

distracţii, chiar dacă pentru puţin timp. Strînse din buze, înciudată. 
Eu n-am avut ocazia să-l duc pe Barry într-un parc de distracții. 
Voi ţine minte că ticălosul asta m-a tras pe sfoară şi-n privinţa 
asta. 

— Ei, mare scofală! Îl ducem la Disney World atunci cînd ne 
întoarcem. 

Cind, nu dacă! 

— ÎL luăm noi înapoi, răspunse el încet întrebării ei nerostite. 
Chiar dacă va trebui să-l luăm de la Chavez. 

— Dacă Chavez îl scoate din țară, va fi... 

Telefonul lui Galen sună. 

— Galen. Îi înmînă aparatul Elenei. E Chavez. 

Elena ridică, încet, telefonul la ureche. 

— Ticălosule! 

— De ce-ţi verşi nervii pe mine? Iubitul tău frate şi-a ucis 
fostul său mentor. 

— Dar tu i-ai pus arma în mînă şi i-ai dat îndeajuns de multă 
heroină ca să te asiguri că nu-i va păsa dacă îşi omora sora sau 
omul care i-a fost prieten adevărat. 

— Luis nu trebuia să-l ucidă pe Dominic Sanders. Eu mă 
aşteptam să apari tu la hotel şi i-am spus lui Luis că treaba lui era 
să se ocupe de tine. Dependenţii ăştia de droguri încurcă 
întotdeauna lucrurile. 

Elena era atît de furioasă, că trebui să aştepte ca să-i dea 
replica. 

— Nici ție nu ţi-a ieşit cum ţi-ai propus. Luis este mort şi eu 
nu mai am nici un motiv să mai vorbesc vreodată cu tine. 

— A fost o situaţie nefericită. Dar şi tu mi-ai omorît doi oameni. 
Nu mă aşteptam să aduci un țintaş. A fost extrem de talentat. Galen? 

— Nu. 

— Atunci cine a fost? 

— De ce vrei să ştii? Vrei să iei legătura cu el? 

— Eram doar curios. Ce mai face fiul meu? 

— Nu este fiul tău. 

— Am o presimţire că în curînd va fi. Care e zicala? Ce-i în 
mînă nu-i minciună? 

— Eu deţin controlul. 

— Eşti sigură? 

— Da, la dracu”! Închise şi privi la Galen. Cred că Judd l-a 
contactat deja. Încerca să testeze terenul. Iisuse, dar repede se 
mai mişcă Judd! 

— Atunci, să facem şi noi acelaşi lucru. O luă, în jos, pe 
trepte. Vino, hai să vedem dacă putem găsi parcul acela de 
distracţii, înainte să se închidă pe timp de noapte. 


14 


A 

l parcul de distracții, pămîntul mirosea a vată de zahăr, 
bomboane, a floricele şi a transpirația mulțimii care se plimba de 
la un chioșc la altul. Sunetul asurzitor o irita pe Elena, ce căuta 
disperată cu privirea. 

— De unde începem? murmură ea. Scrînciobul. Zicea ceva 
de scrînciob. 

— Nu văd de ce n-am începe de-acolo. Galen o apucase de 

cot şi o împingea deja prin mulțime. Ai o fotografie cu el, pe care 


să o arătăm oamenilor? 

Elena încuviință din cap, căutînd nerăbdătoare cu privirea 
prin mulţime. Unde eşti, Barry? Unde eşti, puiule? Privi în sus 
la roata uriaşă, încercînd să vadă dacă se află pe unul dintre 
locuri. Nu putea să-l vadă pe cel care se oprise în vîrf... 

Roata se urni din nou şi ocupanții locului de sus intrară în 
raza ei. 

Doi adolescenţi. 

— Să mergem, spuse Galen. Ne despărțim. Tu începi de la 
cabina de tras la ţintă şi eu mă duc să arunc un ochi în direcţia 
opusă. Ne întîlnim la intrarea din față. 

— Bine. Elena se mişca deja, căutînd, încercînd să desluşească 
glasul lui Barry în mulțime. Trecu pe lîngă o baracă de „prinde- 
peştele“, un cort cu o reclamă la dansatori „hoochie-coochie“ şi 
un carusel. Unde naiba era el? 

Îi luă doar un sfert de oră ca să se întoarcă la casa de bilete 
de lîngă intrarea principală. 

— Nimic? întrebă Galen. 

Elena clătină din cap, deziluzionată. 

— Poate că ne-am înşelat în privinţa parcului de distracţii. 
Sau poate că... 

— Iisuse! Galen o prinse de braţ. Camionul care iese din 
parcare e al lui Judd. Galen o luă la fugă spre maşina lor. Cred că 
ne-a văzut. Se retrage. 

Elena sări pe scaunul din dreapta şoferului, privind peste 
umăr. Întrezări pentru o clipă un camion negru cu doi pasageri la 
bord. Un bărbat şi un băieţel. 


Barry! 

Apoi camionul dispăru, gonind pe şosea. 

— Prinde-l. Îşi strînse pumnii. Trebuie să-l prindem. 

— Ştiu. Roțile maşinii scrîşniră în timp ce ieşi cu maşina din 
parcare. Pune-ţi centura de siguranță. 

Pînă ajunseră ei pe şosea, Judd de-abia se mai zărea. 

Galen apăsă piciorul pe acceleraţie şi maşina începu să 
înainteze cu viteză. 

Mai repede. 

Benzinării, magazine... 

Mai repede. 

Nu mai putea vedea camionul negru. 

Un kilometru. 

Doi kilometri. 

Unde era camionul ăla blestemat? 

— Unde e? şopti ea. 

— L-am pierdut. Cred că a virat pe undeva. Galen se uită în 
jur. Ne întoarcem şi o luăm pe străzile lăturalnice. 

Petrecură următoarea oră trecînd dintr-o parte în cealaltă a 
drumului principal. 

Nici urmă de camionul negru. 

Nici urmă de Barry. 

În sfîrşit, Galen opri maşina pe o parte a drumului. 

— Ne-a scăpat. 

— Ştiu asta. Dezamăgirea era atît de acută, încît se 
transformase în durere fizică. Am fost atît de aproape... 

— Vom mai fi. Galen intră iar în trafic. Şi acum? 

Elena încercă să gîndească. 

— Moteluri. Trebuie să stea la un motel în zonă. Hai să găsim 
o carte de telefon şi să vedem ce moteluri sînt. 

— Sînt mici şansele. 

— Aşa a fost şi cu parcul de distracții. 

— Bună observaţie. Trag pe dreapta la primul magazin şi ne 
uităm în cartea de telefon. 

Sunară treispreze recepţioneri de la diferite moteluri, pînă 
dădură lovitura. Zece minute mai tîrziu, stăteau în faţa recepției. 

— Pe domn îl cheamă Donovan, spuse femeia. Era un domn 
foarte plăcut, iar băieţelul lui de-a dreptul fermecător. 

— L-ai auzit spunîndu-i băiatului pe nume? întrebă Galen. 

Femeia se încruntă şi pe frunte îi apărură riduri. 

— Cred că Larry. 

— Barry? 

Zâmbi. 

— Da, aşa îi zicea. 

— În ce cameră stau? 

— Patruzeci şi doi. Dar au plecat în seara asta, cu ceva timp 
în urmă. 

— Aş putea arunca o privire prin cameră? 

Femeia deveni mai puţin prietenoasă. 

— De ce? 

— Sper să găsesc vreun indiciu referitor la noua lor locaţie. 
Trebuie neapărat să-l găsesc. Arătă spre Elena. Sînt în mijlocul 
unui divorţ foarte urit şi el i-a luat băiatul. 

Femeia se uită la ea. 

— Îmi pare rău. Se vede că sînteți supărată. 

— Da, sînt. Am putea vedea camera? Vom sta doar cîteva 
minute. 

— Va trebui să vin şi să stau cu voi în cameră. 

— Bine. Galen se întoarse spre uşă. Haideţi. 

Camera motelului era, de fapt, un apartament cu o cameră 

de zi, un dormitor şi o bucătărioară. După cum arăta, camerista 
nu făcuse curat încă. Pe măsuţa de cafea erau ziare, iar pe 
chiuvetă, pahare cu apă. 

Iar pe noptieră, o bucată de hîrtie, pe care erau mîzgălite cu 
creion portocaliu un tigru şi cîteva flori. Elena ridică hîrtia şi fu 
cuprinsă de disperare. 

Am văzut lei şi tigri... 

— Linişteşte-te, îi spuse Galen din spate. Sub ea se află un 
plic. ÎI ridică şi-l deschise. Are numele meu pe el. Se pare că se 
aştepta la venirea noastră. Parcurse în grabă rîndurile şi-l înmînă 
Elenei. Nu ne-ajută cu nimic. 


Galen, 
Imi pare rău că nu ne-am întîlnit. Bună treabă, totuşi. 
Judd. 


— Nu mai putem face nimic aici, spuse Galen blînd. Hai să ne 
întoarcem la cabană. Eşti gata, Elena? 

Încuviință repede din cap şi împinse violent biletul către Galen. 
Apoi netezi cu grijă fotografia lui Barry şi o ţinu în mini pînă la ușă. 

— Sînt gata. Ai dreptate, nu mai putem face nimic. 

Mami, am văzut lei şi tigri. 


— Treizeci de milioane, spuse Judd ferm. Nu accept nici un 
bănuţ mai puţin. 

— Eşti nebun, răspunse Chavez. Nu plătesc mai mult de zece. 

— Ba da, vei plăti. Treizeci de milioane sînt o nimica toată 
pentru tine. Obţii suma asta în urma unei mici încărcături de cocaină 
spre Miami. 

— Doar fiindcă am banii ăştia nu înseamnă că ti-i şi dau. 

— Ce-ţi vînd eu e de neprețuit. Nu poţi obține aşa ceva din 
altă parte. 

— Nu plătesc. 

— Ai primit fotografia pe care ţi-am trimis-o? 

— Da. 

— În următoarea pe care ţi-o trimit, vei vedea un băieţel mort. 
Şi atunci gata cu visurile tale de tată alături de băiatul lui. Nu vei 
mai avea un copil pe care să-l modelezi. 

— Ai omorî un copil? 

— Nu m-ai verificat? Mi-e totuna pe cine ucid. Vrei sau nu 
băiatul? 

— Cincisprezece milioane. 

— Îmi trebuie mai mult de-atît. După cum probabil ai aflat 
deja, stau ca pe jar. Şi e nevoie de mulţi bani ca să mă răcoresc 
un pic. Treizeci. 

— Mă mai gîndesc. 

— Ai douăzeci de ore. Te sun mîine. Închise. 

— Judd, strigă Barry din baie. 

— Vin imediat. Se opri în prag şi se uită la Barry, aflat în 
cadă. Ce-i, nu poți să te speli singur după urechi? 

— Ba da. Lăsă crocodilul de plastic să plutească pe apă. Mă 
simţeam singur. Judd, tu te simți vreodată singur? 

— Nu. Cred că îmi place prea mult propria mea companie. 

— Mi-e dor de mama şi de Dominic. 

— Dar nu te distrezi? 

Barry dădu din cap. 

— Dar îmi fac griji în privința mamei. 

— Uneori, e mai bine să te obişnuieşti să stai fără oameni. 
Fiindcă după aia, nu te mai doare atît de tare. 

Barry dădu din cap, înțelegător. 

— Dar nu şi fără mama. Cînd a trebuit să meargă în oraş ca 
să muncească... eu nu m-am obișnuit niciodată. Poate că ar trebui 
să... 

— Mama ta vrea ca tu să ai parte de aventura asta. Ar fi 
dezamăgită să ştie că nu eşti fericit. 

Barry se încruntă, tulburat. 

— Cred că ai dreptate. 

— Atunci ieşi din cadă înainte să te transformi într-o prună 
zbîrcită. Luă un prosop în mînă. Trebuie să dormi. Miine mergem 
la o grădină zoologică unde vei putea atinge animalele. Ţi-ar 
plăcea? 

Barry se lumină la față. 

— Oh, da. Vor fi şi lame? Am văzut o lama odată. 

— Habar n-am. Cred că vom afla împreună. 

— Şi pot să vorbesc cu mama şi să-i spun? 

ÎI înfăşură în prosop. 

— Absolut. 

— Asta-i bine. leşi în fugă din baie. 

Scenariul acesta nu-i mai oferea prea multe lucruri bune, se 
gîndi Judd obosit. Toată treaba îi cam provoca greață. Deşi nici 
asta nu l-ar fi făcut să dea înapoi. 

Treizeci de milioane de dolari erau un lucru bun. Să fie liber 
să-şi trăiască viața părea un lucru bun. Putea să accepte ticăloşia 
şi să facă orice era necesar. 


— Hai, e vremea să mergi la culcare. Galen o ajută pe Elena 


să coboare din maşină. Judd va suna mîine şi poate vom avea un 
alt indiciu despre locaţia lui. 

— Da. Elena urcă treptele, ținînd strîns în mînă desenul lui 
Barry. A promis, nu? 

— Da. Galen o duse în dormitorul ei, prin casa aflată în 
întuneric. Şi îşi va ţine promisiunea. Luă desenul din mîna ei 
încleştată și îl aşeză pe noptieră. Începu să-i descheie cămașa. 

— Pot să mă descurc singură. 

— Sigur că poți. Îi descheie toţi nasturii. Dar ai primit o lovitură 
care ar dobori pe oricine. Lasă-mă pe mine. 

Elenei nu-i păsa. Nu conta. 

Galen o dezbrăcă repede şi o înveli cu pătura. 

— Mă întorc imediat. Mă duc să-ţi aduc două aspirine. Îi 
dădu pastilele şi apoi se băgă în pat lîngă ea. Doamne, cît ești de 
rece! Se cuibări lîngă Elena. Încearcă să adormi. 

Elena închise ochii. 

— Lei şi tigri... Barry are o carte despre un tigrişor numit 
Sarina. Era un animal foarte jucăuş şi m-am tot întrebat dacă 
autorul ar fi trebuit să facă vreo aluzie la cît de periculoşi pot fi 
tigrii. Dar m-am gîndit că nu era o problemă, fiindcă nu dai nas în 
nas cu tigrii la fiecare pas. 

— Se-ntîmplă foarte rar. 

— Dar Barry a dat peste un tigru şi, indiferent de cît de jucăuş 
pare, pericolul există. Nu am de unde să ştiu ce i-ar putea face 
Judd. 

— Deocamdată, nu s-a întîmplat nimic. Recunosc că Judd e 
o enigmă, dar trebuie să sperăm că totul va fi spre bine. 

— Pentru el, cel mai bine ar fi să-mi dea fiul înapoi. Şi nu are 
de gînd s-o facă. 

— Nu. 

— Mă culc. Mă doare prea tare dacă stau trează. Mă simt 

atît de singură! Nu-l mai am nici pe Dominic, nici pe Luis, iar 
acum şi Barry... 

— De cîte ori trebuie să-ți repet? Nu eşti singură, Elena. Nu 
vei mai fi niciodată singură. Ai încredere în mine. 

— Îmi pare rău. Sînt o plîngăcioasă. Mă voi simți mai bine 
mîine dimineață. Noapte bună. 

— Nu mă îndepărta. Lasă-mă să-ţi fiu aproape. Te voi 
încălzi eu. 

Îi simţea căldura, dar nu era îndeajuns ca să topească gheaţa. 

— Noapte bună, spuse ea din nou. 

Galen scoase un oftat plin de exasperare şi o strînse tare în 
brate. 

— Bine, dar să ştii că sînt aici cu tine. 

Elena încuviință din cap. Într-un loc îndepărtat din mintea ei, 
ştia că era adevărat şi gîndul acesta o alina. Trebuia să depăşească 
starea asta morbidă. O împiedica să funcţioneze cum trebuie. 
Era un adevărat duşman. 

— Mă voi întări. Trebuie să-l iau pe Barry... 

— Vei fi tare ca piatra după ce dormi puțin. O sărută apăsat 
pe tîmplă. Îți promit. 


Chavez sună la patru dimineaţa. 

— Vrea să-ți vorbească, spuse Galen. Nu eşti în stare. Lasă-mă 
pe mine să discut cu el. 

Elena dădu din cap dezaprobator şi luă telefonul. 

— Nu avem despre ce discuta, Chavez. 

— Te contrazic. Avem o droaie de lucruri de discutat. Nu mi-ai 
spus că fiul meu nu se mai află la tine. 

— Ba îl am pe Barry. 

— Am avut cîteva convorbiri cu un bărbat care zice că îl are 
el pe băiat şi că e de acord să mi-l predea în schimbul unor bani. 
— Minte. Ar fi o prostie din partea ta să faci vreun tîrg cu el. 

— Nu m-am simțit niciodată în largul meu în rolul păcăliciului. 
Mi-a trimis o fotografie cu Barry şi mi-a cerut treizeci de milioane 
de dolari. 

Elena nu răspunse. 

— Sînt o grămadă de bani. Normal că i-am spus că nu-i voi 
plăti. Dar ştii ce mi-a răspuns? Că următoarea poză pe care mi-o 
trimite va fi cu un băiat mort. 

Elena inspiră adînc aer în piept, simțind de parcă ar fi străpuns-o 
cineva cu un cuțit. 

— Oho, te-am atins. Am sperat că va fi aşa. Aşa că, vezi tu, 
de mine depinde dacă băiatul trăieşte sau moare. Sînt foarte tentat 
să-l las pe Morgan să-l ucidă, doar ca să te văd suferind. 

— Morgan nu-l va ucide. 

— Ai vrea tu. Omul e capabil de orice. A ucis de nenumărate 
ori. L-am verificat la sînge şi trecutul lui e, într-adevăr, foarte urit. 

— Nu o va face. 

— Oh, ba da, dacă nu-i dau banii. Ce zici? S-o fac? Oare 
merită? Va trebui să te gîndeşti la asta, nu? 

— Îmi vrei fiul. Aşa că va merita. 

— Îţi tremură vocea. Mă simt foarte stimulat de această 
conversație. Îmi dă aproape aceeași satisfacţie pe care aş avea-o 
dacă ai fi aici cu mine. Dacă mă decid să-mi răscumpăr fiul, voi 
deţine complet controlul asupra vieții şi al morții lui. Şi dacă ajung 
la concluzia că i-ai stricat potențialul, mă debarasez de el. 

— Ca să mă răneşti pe mine. 

— Oh, da, este țelul meu suprem. 

— Nu te cred. E o cacealma. Ar fi o prostie din partea ta să-l 
omori. Ar însemna să te laşi bătut. 

— Dar nu se poate să nu te îndoieşti măcar puţin. Între timp, 
te las să te întrebi dacă-i voi plăti banii lui Morgan. Poate îi spun 
să-ți trimită ție următoarea poză. Închise. 

— Ți-am spus că ar fi trebuit să mă laşi pe mine să vorbesc 
cu el. Ce este? întrebă Galen, în timp ce-i luă telefonul din mîna 
fără vlagă. j 

— Judd a amenințat că-l va ucide pe Barry daca Chavez nu-i 
dă treizeci de milioane. 

Galen înjură. 

— Ştii că poate să mintă. 

— Nu cred. Se bucura prea mult la ideea că mă face să sufăr. 

— Are de gînd să plătească? 

— N-a vrut să-mi spună. 

— O să plătească. 

— Ştiu şi eu... cred că da. Îşi strînse buzele ca să le oprească 
din tremurat. Trebuie să cred că da. 

— Chiar dacă n-o va face, se prea poate ca Judd să joace la 
cacealma. 

— Judd nu mi s-a părut niciodată genul de om care joacă la 
cacealma. Se ridică din pat. Trebuie să-l găsim. 

— Va suna astăzi. Unde te duci? Nu putem face nimic acum. 

— Nu pot să stau în patul ăsta. Trebuie să fac ceva, orice. 

Galen o studie un moment şi apoi aprobă, încet, din cap. 

— Ai dreptate. Trebuie să faci ceva. Se ridică din pat şi se 
îndreptă spre baie. Îmbracă-te. Ne întîlnim jos peste cinci minte. 

— Unde mergem? 

— Afară. Nu avem un hambar, dar va trebui să ne descurcăm fără. 

— Fără reguli. Galen îşi azvîrli cămaşa sub un copac. Hai, 
pune mîna pe mine dacă poți. 

— Nu vreau să mă lupt cu tine. 

— N-o să mă răneşti. Sînt probabil la fel de bun ca tine. 

— Ce-i asta? Un fel de terapie? N-are nici un sens. 

Galen făcu un salt înainte şi o lovi peste picioare, făcînd-o 
să-şi piardă echilibrul. Elena se prăbuşi la pămînt. 

Galen veni spre ea, dar Elena se rostogoli într-o clipită, îl 
apucă de gleznă şi i-o răsuci. Sări în picioare şi îi aplică un swing 
în abdomen, în timp ce el se ridica. 

Galen mirii, o apucă şi el de picior şi îl răsuci, punînd-o la 
pămînt. 

Elena se dădu într-o parte şi atacă din nou, simțind că o 
cuprinde un freamăt de furie, combinat cu adrenalină pură. 

Asta nu semăna cu antrenamentele pe care le făcuse cu Judd. 
Galen era mai iute, mai bun şi părea să nu simtă durerea pe care 
1-0 provoca ea. 

— Asta e tot ce poţi? Poate ar fi mai bine să-ți închipui că 
sînt Judd. Sau poate chiar Chavez. S-ar putea să te stimuleze 
mai tare. 

— Nu am nevoie de nici un stimulent. Elena se lăsă pe vine şi 
atacă din nou. 

Trecură cincisprezece minute şi Elena respira cu greu, 
nemaifiind sigură cu cine se lupta. Judd. Chavez. Galen. Îi treceau 
toți prin fața ochilor şi ea ataca şi ataca. 

— Bine, bine. Galen se dădu la o parte, gîfiind. Mă dau 
bătut. Mi-ai făcut destule stricăciuni. 

Elena stătea în faţa lui, cu sînii mişcîndu-se în ritmul respirației. 

— Ai... terminat? 

— Noi am terminat. Luă cămaşa şi îşi şterse fața transpirată. 
Hai să mergem la duş. Am cîteva vînătă de care am nevoie să te 
îngrijeşti. 

— Te-am rănit? 

— Nu mai mult decît mă aşteptam. Cred că îţi vei descoperi 
şi tu cîteva vînătăi. Îi ținu uşa ca să intre în cabană. Şi dacă nu, 
voi simţi şi mai din plin sentimentul ratări. 

Exaltarea dată de adrenalină începea să dispară şi Elena îşi 
recăpătă luciditatea. 

— N-ai vrut să mă baţi. Ai stat pe post de sac de box. 

— Da” de unde! Sări ca ars cînd îşi îndoi braţul. A fost doar 
un efect secundar. Hai. La duş cu noi. 

Elena nu se mişcă. 

— De ce? 

— Fiindcă put? 

— Nu, de ce-ai făcut-o? 

— Ce altceva poţi să faci la ora patru dimineața? Mai bine 
nu-mi răspunde. Încerc să nu mă gîndesc la alternative. 

— Aşa că ai luat hotărîrea să dai cu mine de pămînt. 

— Exact. Aveam nevoie să-mi eliberez ostilitatea interioară. 

— Prostii. 

Galen zîmbi. 

—Cum te simți? 

Elena stătu puțin să se gîndească. 

— Mă simt puternică. Foarte puternică. 

— Nu lipsită de apărare? 

— În nici un caz. 

— Atunci amîn dușul şi mă duc să fac o cafea, pînă ne hotărîm 

ce mîncăm la micul dejun. Se duse spre bucătărie. Sau poate nu. 
Cafeina ar putea să trezească din nou tigroaica din tine. 

Am văzut lei şi tigri... 

Amintirea îi provoca suferință, dar nu aducea cu ea şi 
sentimentul îngrozitor al neajutorării. 

— Ai un mod foarte atipic de a înfrunta deprimarea, Galen. 
Vezi o femeie căzută şi încerci s-o pui la pămînt. 

— Nu contează mijloacele. Mai ales că iubirea tandră n-a 
mers. Aprinse lumina în bucătărie. Acum poţi funcționa cum 
trebuie. Doamne, şi încă cum! 

Da, îşi recăpătase puterile. Simţea sîngele curgîndu-i prin 
vine şi mintea Îi era alertă. Galen o uşurase şi îi dăduse încredere 
în ea. Doamne, ce daruri prețioase la timp de ananghie! 

Îşi luă cu greu privirea de la el. 

— Nici tu n-ai fost rău. Se duse la dulap şi scoase două cești. 
Bun, acum trebuie să hotărîm dacă mergem să-l pîndim pe 
Chavez, sau pornim pe urmele lui Judd. 


— Morgan, îți voi da banii, spuse Chavez. Dar vreau ceva în 
plus. 

— Primeşti doar marfa pentru care plăteşti. Nimic altceva. 

— Treizeci de milioane e un onorariu exorbitant pentru un 
băieţel. Cred că merit mai mult. Nu e ceva cu care să nu fii 
obişnuit. 

— Mai exact? 

— O vreau pe Elena Kyler. De preferință vie, dar o accept şi 
moartă dacă se dovedeşte că era unica posibilitate. 

Judd tăcu un moment. 

— De ce ți-aş da aşa ceva? 

— Nu mă trage inima să-ți dau atîția bani. Pot să tărăgănez 
negocierile multă vreme, ori tu vrei să se termine cît mai repede. 
Probabil că ţi-au ieşit deja peri albi, tot încercînd să scapi de 
Galen şi Elena. Trebuie doar să mi-o dai pe Elena şi am încheiat 
fîrgul. 

— Mă mai gîndesc. 

— Şi-ţi mai dau un premiu de cinci milioane dacă mi-o aduci 
vie. În plus, voi face presiuni asupra unor senatori pe care-i am 
la mînă, ca să-ţi uşureze situația. 

— E o propunere interesantă. 

— Şi e una pe care-o fac o singură dată. Îţi va fi uşor. Nici 
măcar nu înţeleg de ce eziți. 

— Îţi dau de ştire. Închise telefonul. 

Îţi va fi uşor... 

Era normal ca Chavez să creadă că va simplu să trădeze şi 
să comită o crimă. Doar făcuse asta vreme îndelungată. Cît de 
dificil ar putea fi să reia obiceiurile din trecut? 

Chavez avea dreptate. Judd avea nevoie să termine cu 
negocierile. Noaptea trecută, Galen şi Elena aproape că îl 
prinseseră în parcul de distracţii. Şi a avut noroc că nu i-a văzut 
Barry. Avea nevoie de bani. Avea nevoie să se descotorosească 
de copil. 

Deci, ce să facă? 

Chavez a crezut că ştie care va fi decizia lui. Să fi avut el 
dreptate? 

Trădare şi crimă... 

L ce să mai aşteptăm? Judd nu va suna. Elena stătea la 
fereastră privind în gol, în direcția lacului. Cred că ar trebui să 
mergem la Miami după Chavez. 

— Hai să mai aşteptăm puțin. 

— A zis că sună ieri şi n-a făcut-o. Strînse perdeaua atît de 
tare, încît i se albiră încheieturile degetelor. A încheiat tîrgul cu 
Chavez şi i-l va preda pe Barry. Trebuie să îl oprim. 

— Hai să aşteptăm pînă la prînz şi apoi plecăm. Aici am putea 
avea mai multe şanse să-l interceptăm. El sau Barry ar putea 
să... 

— Nu. Elena se întoarse şi se îndreptă spre uşa din față. Poate 
să ne sune pe drum. Sînt prea înspăimîntată ca să... 

Telefonul din casă sună. 

Elena se repezi să răspundă. 

— Alo? 

—E şi Galen pe fir? întrebă Judd. 

— Va veni imediat. Dă-mi-l pe Barry la telefon. 

— După ce terminăm de discutat. Barry e bine. 

— De unde ştiu că nu minți? I-ai promis lui Chavez că-i trimiți 


o fotografie cu un băiat mort. 


— Ţi-a spus asta? Se pare că ar face orice ca să te rănească. 
— A fost o minciună? 
Judd nu răspunse pe loc. 

— Nu. 

— Ticălosule! 

— Da, sînt uneori, spuse Judd. Dar nu-i frumos din partea ta 
să-mi spui astfel, cînd eu te sun să-ți dau o şansă. 

— Ce fel de şansă? Galen ridicase celălalt telefon. 

— Să-şi recapete fiul. 

Elena încremeni. 

— Despre ce dracu” vorbeşti? 

— Am făcut un tîrg cu Chavez. Eu îmi iau banii, iar el se alege 
cu Barry. Însă eu stabilesc condiţiile livrării. 

— Continuă. 

— I-am spus lui Chavez că el trebuie să facă livrarea. Aduce 
banii şi eu i-l dau pe Barry. Fără escortă sau nu încheiem tîrgul. 

— Şi crezi că se va conforma? 

— Probabil că nu. Voi cerceta un pic terenul înainte, ca să mă 
asigur că sînt în siguranță. 

— Şi cînd intrăm noi în scenă? 

— Vă spun eu unde şi cînd. Veniţi după ce-mi iau banii şi-l 
luați pe Barry de la el. Simplu. 

— Prea simplu, spuse Galen. Miroase a capcană. 

— Sau a persoană cu conştiinţa încărcată care încearcă să 
facă un lucru bun, spuse Judd. Alegeţi voi. 

— E o cursă, zise Elena. 

— Vă sun la noapte, să vă spun ora şi locul. Barry va fi acolo. 
Sînt sigur că va spera să te vadă. Strigă: Barry, mama ta vrea să-ți 
vorbească. 


— Galen, e o cursă, nu-i aşa? Inchise după ce vorbi cu Barry 
ŞI intră în bucătărie. Nenorocit viclean! 

— Tot ce se poate. Puse şi el receptorul în furcă. Dar e şi o 
ocazie, exact cum a spus Judd. N-am nici o îndoială că Barry va 
fi acolo. E singura momeală care-ar prinde. 

— Şi Chavez va veni Şi el cu oamenii lui. 

— Aproape sigur. E foarte riscant. Surise. Dar asta nu te va 
împiedica să te duci acolo, nu? 

Să nu profite chiar şi de cea mai mică şansă de a-l lua pe 
Barry înapoi? 

— La dracu”, în nici un caz! 

— Atunci aşteptăm să ne spună Judd unde şi cînd. 


Judd sună în aceeaşi seară, la 9:40. 

— Miine noapte. În poiana din vîrful muntelui Blackjack. 
Ora unu. 

— Dacă asta e capcana la care mă gîndesc eu, atunci te voi 
vîna şi te voi rupe în bucăţi, spuse Galen. 

— Crezi că nu ştiu asta? Trebuie să faci ce ai de făcut. Eu nu 
pot oferi garanții cînd e vorba de ceva neprevăzut şi totul la livrarea 
asta este imprevizibil. 

— Incluzînd persoana ta. 

— Incluzînd persoana mea. Judd închise. 

— A sunat a avertisment, spuse Elena. 

— Cine dracu” mai ştie? Galen se îndreptă spre biroul din 
camera de zi. Trebuie să ne uităm pe harta statului şi să găsim 
muntele Blackjack. Avem de făcut cîteva cercetări pînă mîine 
noapte. 

Elena îl urmă şi-l văzu scoţînd harta şi căutînd muntele Black- 
jack. 

— E la aproximativ şaptezeci de kilometri la nord de oraş, 


259 


IRIS JOHANSEN 


cum ieşi de pe autostrada 76. Nu văd nici o localitate în apropiere. 
Evident că Judd a vrut întîlnirea cît mai izolată, ca să nu deranjeze 
vecinii. 

Elena încuviință din cap. 

— Nu vom avea prea mult timp ca să ne familiarizăm cu zona. 

— Avem destul timp. Oricum, nu cred că vreunul dintre noi 
are de gînd să doarmă la noapte. Se duse spre uşă. Hai să pornim 
la drum. 

— Galen. 

— Ce-i? 

— Vreau să lămurim ceva. E vorba despre fiul meu. Trebuie 
să ne implicăm amîndoi. Nu vei încerca să mă laşi pe dinafară 
sau să mă protejezi. 

Galen ezită. 

— Îmi va fi greu să n-o fac. 

— Dar o vei face, fiindcă mi-ai promis. 

Galen făcu o grimasă. 

— Şi mă voi ţine de promisiune. Mergem împreună şi rezolvăm 
treaba împreună. Bine? 

Elena încuviință din cap şi îl urmă la uşă. 

— Am vrut să înţelegi. 

— Ți-am spus odată că sînt plin vîrf de înțelegere. De atunci, 
am început să regret acest talent special al meu. 


Se întoarseră de pe muntele Blackjack de-abia a doua zi la 
prînz. Amîndoi erau transpiraţi, murdari şi aveau zgârieturi de la 
tufişuri. 
— Fă un duş şi încearcă să tragi un pui de somn, spuse Galen. 
Eu trebuie să iau de la Hughes nişte arme şi ochelari cu raze 
infraroşii, cu vizibilitate pe timp de noapte. 

— Şi tu ar trebui să dormi. 

— Dorm eu. Făcu o pauză. O să trimitem cîţiva dintre băieții 
lui Hughes să-i elimine pe oamenii lui Chavez aflați lîngă drum şi 
să stea pe poziţie, pentru cazul în care vor trebui să intre în alertă. 
Numai că, dacă urcăm pe muntele acela ca o echipă SWAT, 
creşte riscul ca Barry să fie rănit. N-avem de unde să ştim cum 
reacționează Chavez dacă se vede încolțit. 

— Ştiu asta. 

— Şi nu avem de unde să ştim nici cîți oameni de-ai lui vor 
păzi calea spre poiană. Va trebui să-i eliminăm unul cîte unul, pe 
drumul spre el. Nu ne permitem să facem zgomot. 

Elena încuviință din cap. 

— Ne folosim de cuțite şi mîini. 

— Exact. 

Elena se îndreptă spre dormitorul ei şi auzi uşa închizîndu-se 
în spatele lui Galen. Cîteva minute mai tîrziu, era deja sub duș, 
sub apa fierbinte care îndepărta murdăria, dar nu şi anxietatea 
care-o stăpînise toată noaptea. Isuse, cît era de speriată! 

Umblaseră pe munte pînă ce locul îi devenise îndeajuns de 
familiar ca să fie sigură că nu se va lovi de primejdii necunoscute. 
Pericolul de care ştia era îndeajuns de mare. 

leşi de la duş şi se şterse cu prosopul. Nu era nimic nou, mai 
făcuse asta înainte, îşi spunea ea. Trebuie doar să facă ce a fost 
învățată toți acei ani la rînd. Va fi bine. 

Dar viaţa lui Barry era în joc. 

Frica o înjunghia şi trebui să stăpînească accesul de panică 
ce-i urmă. Nu trebuie să-i fie frică. Să se gîndească la ceva ce-i 
va da putere. 

Galen. Îi mai pieri puţin din frică. Da, de data asta, Galen va 

fi lîngă ea. Impreună vor izbuti. Impreună îi vor putea salva fiul. 


Ai grijă de băiatul nostru. 

Era ultimul rînd din scrisoarea lăsată de Dominic. 

— Încerc, Dominic, şopti ea. Dar totul merge de-a-ndoaselea 
şi mi-e frică. Dacă eşti pe-aici pe undeva, mi-ar prinde bine 
ajutorul tău. 


12:05 Noaptea 
Muntele Blackjack 


Unde o fi nenorocitul? se întrebă Chavez impacientat, scrutînd 
cu privirea copacii din jurul poienei. 

— Chavez, presupun. 

Chavez se răsuci şi-l văzu pe bărbatul care stătea în umbra 
unui stejar uriaş. 

— Morgan? 

— Da. 

— M-ai lăsat să te aştept, spuse Chavez. Fă un pas în față ca 
să te văd. 

— Mi-e teamă că nu pot să fac asta. Aş fi o ţintă prea uşoară. 
Nu că m-aş aştepta să mă tragi pe sfoară. În geantă se află banii? 

— Da, vino să-i iel. 

— Vino tu la mine. 

— Unde e fiul meu? 

— E aici, în spatele copacului. Doarme tun. l-am strecurat un 
sedativ în mîncare şi ar trebui să doarmă cîteva ore. 

Chavez înaintă încet, pînă ce ajunse față-n față cu Morgan. 

— Fără mişcări neprietenoase. Morgan ţinea o armă 
îndreptată către el. Am auzit că eşti foarte bun la lupta corp la 
corp. Pune geanta jos şi deschide-o. 

Chavez desfăcu geanta. 

— Sînt bancnote mari. Sînt cam mulți bani ca să fie înghesuiți 
într-o geantă. 

— Nu mă deranjează. Lumină banii cu o lanternă şi apoi ridică 
din geantă cîteva teancuri şi frunzări bancnotele, una cîte una. 
Par să fie în ordine. Închise geanta şi lumină faţa lui Barry, care 
dormea în spatele copacului. Marfa ta. 

Chavez privi la băiat. 

— Elena unde este? 

— Va veni în patruzeci de minute sau cam aşa ceva. Am vrut 
să-mi închei mai întîi afacerea şi să plec. 

— Şi eu trebuie să te cred pe cuvînt că va veni? 

— Ştie că băiatul e aici. Gîndeşte-te doar prin cîte a trecut 
deja ca să-l salveze din ghearele tale. Acum este disperată. 

— Nu pleci nicăieri. 

— Îmi pară rău că te contrazic. Nu-ţi face griji, ştiu că dacă 
te-aş lăsa cu ochii-n soare, nu te-ai opri din vînat, pînă nu m-ai 
prinde. N-am nici cea mai mică îndoială că vei pune un contract 
pe capul meu, dar ştiu cum e cu contractele şi mă descurc eu. 
Începu să meargă cu spatele în pădure. Va veni. 

— Chiar ai crezut că te las să pleci în viață de pe munte? 

— Nici măcar să nu te gîndeşti! O voi face oricum. În urma 
fostei mele ocupaţii am căpătat o măiestrie unică în evadare şi 
evaziune. Ştiu că tot muntele mişună de oamenii tăi. Am fost 
nevoit să elimin unul ca să-mi asigur calea de întoarcere. Sînt 
sigur că nu te superi. Oricum era neîndemiînatic... 

Dispăru. 

— Gomez! 

Bărbatul ieşi alergînd dintre copacii aflați de cealaltă parte a 
poienii. 

— N-am avut vizibilitate bună. Să mă duc după el? 

— Da. Sau mai bine nu. Elena s-ar putea să ajungă. Nu vreau 
să se sperie şi să se întoarcă din drum din cauza echipei de căutare. 
ÎI prindem noi mai tîrziu. Dă-mi lanterna ta. Aprinse lanterna şi o 
îndreptă spre băiat. Fără îndoială, era băiatul pe care-l văzuse în 
fotografie şi încă părea să doarmă adînc. Acum îmi am fiul şi 
curînd voi avea şi femeia. Apoi adăugă: Dacă ajunge pînă aici, 
vreau să mi-o laşi mie. Nu te amesteca. Acum întoarcere-te la 
locul tău. 


— Eşti gata? şopti Galen. 

Elena încuviință din cap şi ajustă ochelarii cu raze infraroşii 
pentru vizibilitate pe timp de noapte. 

— Am numărat cinci oameni. Ar putea fi mai mulți. 

— Probabil. S-ar putea să se fi pus deja în mişcare. Ia-o pe 
cărarea din stînga; eu o iau în dreapta. Ne întîlnim sus în poiană. 

— Bine. Mai mult ca sigur că Chavez are un om sau doi între 
copacii din jurul poienii. Îi elimini tu? 

— Şi tu ce vei face? 

Elena nu răspunse. 

— Îi elimini tu? 

Galen înjură printre dinți. 

— La dracu”, da. Poţi să ai încredere în mine. Mă asigur eu 
că nu vor fi surprize. Eşti mulțumită? 

Elena dădu din cap, ţintuind cu privirea vârful muntelui. 

Barry. 

— Elena, ne întîlnim acolo. Nu te duce fără mine. Mă auzi? 

— Te-am auzit. Ai grijă. Se aplecă la pămînt şi făcu un salt în 
stînga. 

Eliberează calea, îi spusese tatăl ei. În tăcere, dar omoară-i. 
Eliberează calea. 
Eliberează calea spre Barry. 


Al doilea la pămînt. 

Galen rostogoli corpul între tufişuri şi apoi băgă cuțitul înapoi 
în teaca din piele de vițel. 

Nu făcuse nici un zgomot. Nu se alertase nimeni. 

Rămase locului o clipă ca să se orienteze şi să fixeze 
următoarea țintă. Un altul se afla la o sută de metri mai sus pe 
cărare. 

Continuă să se tîrască atent pe marginea potecii. 


ÎI prinse de la spate, îi răsuci şi-i rupse gâtul. Elena lăsă 
bărbatul să cadă şi merse înainte. 

Nu te opri. 

Mergi mai repede. 

Sus pe cărare se aflau alți oameni de-ai lui Chavez. 

Însă în spatele lor era poiana. 

În spatele lor era şi Barry. 

Eliberează calea. 


Elena fu cuprinsă de panică, văzînd că nu era nimeni în poiană. 
Nici Chavez, nici fiul ei. 

— Chavez! 

Nici un răspuns. 

Scrută cu privirea copacii din jur. 

— Chavez, ştiu că eşti acolo. Vino şi înfruntă-mă. 

— Mă asiguram doar că nu eşti însoțită. Unde este Galen? 

Elena străbătu cu privirea poiana, în locul de unde venise 
vocea. Renunţase la ochelarii cu raze infraroşii şi lumina lunii nu-i 
oferea o vizibilitate clară. Oare unde era? 

— Sper din tot sufletul că face prăpăd printre oamenii tăi. 

— Atunci, înseamnă că e deja mort. Sper că nu te ataşaseşi 
de el. 

Nu-i lua în seamă cuvintele. Tot ce-şi dorea era să-i zdruncine 
nervii, să-i slăbească putenile. 

— Unde este fiul meu? 

— Aici. Vocea lui Chavez se îndepărta undeva spre stînga, 
remarcă ea. Înseamnă că se mişcă. 

Începu să se mişte şi ea. 

— Unde? 

— De ce ţi-aş spune? Nu mai e important. Statutul tău de 
mamă se apropie de sfîrşit. 

— Prostii. 

— Am auzit eu că dragostea de mamă face din femei nişte 
idioate şi tu ai dovedit-o în noaptea asta. Mă îndoiam că vei pica 
în plasa întinsă de Morgan. 

— Am picat şi mă ridic. Şi îmi iau şi fiul cu mine. Te-ai mişcat 
cinci metri spre stînga. Încerci să ajungi în spatele meu. Chiar 
vrei să mă ataci din spate? Ţi-e frică să mă priveşti în ochi? 

— Nu fi ridicolă. Crezi că ţi-am înghițit minciuna cum că doar 
te-ai prefăcut că te-am învins? Te-am învins atunci Şi o voi face şi 
acum. 

— În adîncul sufletului, ştii foarte bine că ţi-am spus adevărul. 
Cred că a fost o lovitură teribilă dată orgoliului tău. Ți-e teamă 
că vei rata din nou dacă dai piept cu mine? 

— Nu mă las ispitit să fac o prostie, Elena. 

— Şi mai tîrziu îţi vei aminti de asta şi vei regreta? Oh, ştiu că 
probabil vroiai să mă vezi neajutorată şi incapabilă să mă apăr 
singură, dar asta nu face decît să demonstreze cît de incapabil 
eşti tu. 

— Darnu m-ai vrut incapabil cînd te-am pătruns între picioare, 
nu? 

Nu-l lăsa să te zdruncine. Amintirile erau şi ele o armă. 

— M-ai putut învinge doar legîndu-mă. Ce fel de victorie 
este asta? 

Tăcere. 

— Curvă ce eşti! Cuţite? 

Elena răsuflă adînc, uşurată. 

— Cuţite, mîini, picioare. Aruncă-ţi celelalte arme la vedere. 
Voi face la fel. 

— În sfârşit, cuțitul. Nu că nu mi-au făcut plăcere luptele noastre 
mai puţin letale. Îți aduci aminte cînd stăteai întinsă pe preş şi... 

— Aruncă-ți armele. 

— Tu prima. 

— Şi să risc să fiu împuşcată de unul dintre oamenii tăi aflați în 
pădure? 

— N-ai ce face, trebuie să rişti. Poate că le-am spus să te 
lase pe mîna mea. Poate că nu. Văd că eşti foarte sigură că 
vreau să-mi reabilitez imaginea. Dar eşti îndeajuns de sigură ca 
să-ți arunci armele? 

Elena sperase să-l aducă pe o poziție mai slabă. Nu era 
sigură dacă îl va împuşca în momentul în care avea să intre în 
raza ei de vizibilitate, dar era, fără îndoială, o posibilitate. Lupta 
corp la corp era întotdeauna riscantă şi ea trebuia să se gîndească 
la Barry. Acum nu avea de ales. Dacă mai era un bărbat în spatele 

copacilor, trebuia să se bazeze pe faptul că Galen îl va omori. 


Brusc, simți că o cuprinse un val de încredere. Da, Galen va fi 
acolo. Putea să aibă încredere în el. 

Îşi aruncă pistolul şi puşca în poiană. 

— E rîndul tău. 

O va face? 

Chavez ieşi dintre copaci la lumina lunii şi aruncă o puşcă şi 
o armă din cele manevrabile cu o singură mînă. 

— Hai, Elena. Tonul era unul batjocoritor. Arată-mi că m-ai 
învins cu ani în urmă. 


Elena şi Chavez se mişcau în cerc, avînd cuţitele scoase. 

Elena ţîşni înainte. Chavez să lăsă pe o parte şi se repezi cu 
cuțitul asupra ei şi o creastă. Elena făcu repede un salt, înainte ca 
el să se mişte din nou. 

— Primele picături de sînge, Elena, murmură el. Ar fi trebuit 
să te aştepţi la asta. 

Elena se răsuci şi-i dădu un swing în burtă. 

— M-am aşteptat. 

Chavez icni de durere şi se lăsă pe vine. 

Elena ştia că nu trebuia să se apropie de el. Îl văzuse de 
prea multe ori prefăcîndu-se că-l lasă puterile, pentru ca mai 
apoi să profite de momentul ei de neatenţie. 

Chavez sări într-o parte şi reveni în picioare. 

— Bună mişcare. Acum hai să vedem cum parezi. Făcu o 
serie de mişcări de karate cu iuţeala fulgerului şi Elena le pară cu 
greu. Doamne, cît de iute era Chavez! Prea iute. Atacurile îl 
aduseră îndeajuns de aproape de ea, aşa încît putu să-i dea un 
pumn în bărbie. 

Întuneric. 

Chavez se năpusti înainte cu cuțitul şi Elena simți o durere 
arzătoare în braţ. 

Se clătină şi făcu un pas înapoi. 

Limpezeşte-ţi mintea. 

Mai avea doar cîteva secunde şi Chavez era deasupra ei. 

Fă rost te timp. 

ÎI lovi cu piciorul în vintre. 

Aproape că nu auzi icnetele lui, încercînd să se lupte cu pro- 
pria stare de leşin. 

Chavez nu căzu la pămînt, dar ea nu era în stare să se mai 
mişte. 

La dracu”, trebuia să continue. Acum. Ignoră starea de 
ameţeală. Nu va avea o ocazie mai bună. 

ÎI lovi în gât din lateral şi Chavez căzu la pămînt. Elena făcu 
un pas înainte, cu gîndul să îi imobilizeze capul cu piciorul, dar 
Chavez o apucă de gleznă. 

Elena căzu în secunda următoare. 

Se rostogoli şi îl încălecă, țintuindu-i cu piciorul mîna în care 
se afla cuțitul şi ținîndu-l pe-al ei deasupra beregatei lui. 

— Foarte bine, şopti el. Dar nu poţi s-o faci, Elena. Nu vei fi 
niciodată în stare s-o faci. 

— Ba fii sigur că da. 

— Nu, nu poţi. Şi ştii de ce? Fiindcă i-am spus omului meu 
că, dacă mă vede la pămînt, trebuie să-i taie beregata fiului tău. 

— Minţi. 

— Nu vezi sîngele ţîşnind? Pot să... O scuipă în faţă. 

Elena tresări instinctiv şi Chavez îşi eliberă brațul din 
strînsoare. Întinse cuțitul spre ea. 

Fu cît pe-aci s-o nimerească, dar ea reuşi să scape, 
rostogolindu-se şi îndepărtindu-se de el. 

— Ai fost pe-aproape. Ai fi putut să mă ucizi atunci, dar acel 
instinct matern, avantajos pentru mine, a ieşit iar la suprafaţă. Se 
ridică în picioare şi înaintă spre ea. O lovi puternic cu piciorul 
peste încheietura mîinii şi Elenei îi căzu cuțitul la pămînt. Ea îi 
prinse gleznele între picioare şi i le încrucișă, doborîndu-l din 
nou. 

Chavez îşi reveni şi era deja deasupra ei, îndreptîndu-şi cuțitul 
către pieptul Elenei. Ea îşi ridică repede braţul ca să-i pareze 
lovitura. 

Un glonţ îi străpunse pieptul lui Chavez. 

Acesta împietri. 

— Ce dra... 

Elena se răsuci într-o parte, îl apucă de încheietura mîinii şi-i 
presă vena în acelaşi timp. Cuţitul căzu din mîna lui amorțită şi ea 
se tîri într-o parte şi-l luă. 

Chavez o placă. Ea se răsuci sub greutatea corpului lui şi se 
năpusti la el cu cuțitul. 

Chavez încremeni peste ea. 

— Elena? 

ÎI dădu la o parte şi se ridică. 

Sîngele îi curgea şiroaie din rana din piept şi Chavez privea, 
nedîndu-şi crezare ochilor. 

— Ți-am zis că pot s-o fac. Iisuse, realiză că tremura. Unde 
este fiul meu? 


Chavez mişcă din cap. 
— La dracu” cu tine, spune-mi unde este fiul meu! 
—E mort. 

Panica puse stăpînire pe ea şi mîna îi țîşni şi i se încleştă pe 
gîtul lu: Chavez. 

— Încetează să minţi. Unde este? 

— Elena... Ochii i se închiseră şi se prăbuşi într-o parte. 

Nu se putea ca Barry să fie mort. Chiar şi cu ultima suflare, 
Chavez o minţise ca să o rănească. 

— Sîngerezi. Galen îngenunchease lîngă ea. Unde eşti rănită? 

Oare oamenii mint cînd sînt pe moarte? 

— Elena, unde eşti rănită? 

—La naiba, nu sînt rănită. E o nimica toată. Sări în picioare. 
Mi-a spus că Barry este aici, dar e mort. Trebuie că minţea! 
Trebuie să-l găsesc. Nu se poate, trebuie că... 

— Minţea. Judd ieşi dintre copaci. Barry este în spatele acelui 
stejar. I-am dat un sedativ, dar ar trebui să-şi revină peste puţin 
timp. Eu l-aş lua de pe muntele acesta înainte să se trezească. 
Sînt destule cadavre pe care n-ar trebui să le vadă. 

— După acel copac? Elena alerga deja într-acolo. 

Doamne, fă să fie adevărat. Fă să fie în siguranţă. 

Era acolo. Dar nu se mişca deloc... 

Se lăsă pe vine şi-l strînse la piept. 

Respira. Dormea, aşa cum îi spusese Judd. 

ÎI legănă înainte şi înapoi, într-un acces de bucurie. 

Va fi bine. Dominic, mă auzi? Băiatul nostru e în 
siguranţă. 


— Nu e rănit, nu? îl întrebă Galen pe Judd. 

— Bineînţeles că nu. S-ar putea să aibă o mică durere de 
cap cînd se trezeşte, dar mă pricep foarte bine la sedative. N-ar 
trebui să aibă nici un efect secundar. 

— Sper. Dacă nu-ţi taie Elena gâtul, o fac eu, să ştii. 

— Şi amîndoi sînteţi foarte talentaţi în sensul ăsta. După ce 
mi-am încheiat tîrgul cu Chavez, m-am urcat în plopul acela de 
lîngă poiană şi v-am urmărit în acțiune. 

— De ce? 

Ridică din umeri. 

— Trebuia să ţin un ochi pe puşti ca să mă asigur că Chavez 
nu face vreo mişcare imprevizibilă şi m-am gîndit că, între timp, 
aş putea participa şi la un spectacol. Ador să văd tîrîturile alea 
ducîndu-se pe lumea cealaltă. 

Galen îşi fixă privirea pe faţa lui Judd. 

— Şi să-i ajuţi pe cîțiva în sensul ăsta? Am dat peste doi, de 
a căror moarte nu fusesem eu răspunzător. M-am gîndit că poate 
Elena... dar ea nu trebuia să fie în apropierea acelei poteci. 

— M-am plictisit puţin în timp ce aşteptam. 

— Atunci de ce n-ai făcut ceva constructiv — ca de exemplu 
să-l omori pe Chavez? 

— Asta era treaba Elenei. Avea nevoie s-o facă. 

Galen începu să înjure. 

— Noi privim lucrurile diferit. Tu eşti protector. Eu prefer să 
stau deoparte. 

— La dracu’, tot deoparte ai stat cînd l-ai răpit pe Barry? 

— Aveam nevoie de bani, spuse Judd simplu. Mi-a părut rău 
că trebuia să mă folosesc de el, dar devenisem presat. 

— Nu te-ai folosit numai de el, ci şi de mine. l-am adus pe 
Barry şi Elena la fermă şi am avut încredere în tine. 

— Nu ţi-am spus niciodată că te poți bizui pe mine. N-ai 
vrut să crezi că sînt capabil să fac lucruri la care tu nici n-ai 
visa. Dar ar trebui să ţii cont că băiatul nu va avea nici o amintire 

neplăcută din tot episodul ăsta. El a avut parte doar de o aventură 


pe care şi-o va aminti o bună bucată de vreme. 

— Dar Elena a trecut prin chinurile iadului. 

Judd încuviință din cap, sobru. 

— Ştiam exact ce-i făceam cînd l-am luat pe Barry. Nu cer 
iertare. Ştiu că e imposibil. 

— Poți conta pe asta. 

— Atunci o iau din loc. Am vrut doar să mă asigur că nu va fi 
nevoită să-l caute pe Barry. Se întoarse. 

— La revedere, Galen. Noroc bun! 

— Şi unde, mă rog, te duci? 

— La Washington. Am de dat cîteva mite ca să-mi descîlcesc 
situația. 

— Eşti un idiot. Te vor prinde şi te vor lăsa fără o leţcaie. 

— Ce-ţi pasă? Surise şi înaintă încet spre copaci. Nu mai sînt 
problema ta. 

N-ar trebui să-i pese. Nu-i va păsa. Judd depăşise orice 
limită. Ticălosul! 

Cînd ajunse la marginea poieni, Judd se dezbrăcă de 
hanoracul negru şi-l aruncă la pămînt. 

— Spune-i Elenei să-şi ia pe ea jacheta mea. Fa e toată 
acoperită de sîngele lui Chavez şi nu cred c-ar vrea să sperie 
puştiul. 

Dispăru după copaci. 

Galen îl urmări cu privirea, încărcat de furie, frustrare şi 
regrete. 

Fir-ar să fie! 


— Lasă-mă să-l iau eu. Galen se întinse şi-l luă pe Barry din 
braţele ei. Cum e? 

— Doarme. Dar s-a mişcat acum o secundă. 

— Bine. L-am sunat pe Hughes şi i-am spus să vină cu oamenii 
şi să ne asigure drumul spre poalele muntelui. Ar trebui să apară 
dintr-un moment într-altul. 

Elena scrută poiana cu privirea. 

— Unde este Judd? 

— A plecat. Probabil că i-a fost teamă să dea piept cu mînia 
unei mame. 

— Era şi cazul, spuse ea tăios. Poate că mă duc totuşi după 
nenorocit şi-l omor. 

— Nu te-ar învinovăţi. Îi înmînă jacheta pe care-o ţinuse pe 
braţ. Ţi-a lăsat asta. Ca să nu-l sperii pe Barry. 

— Fac ce cred eu că... Se uită în jos, la hainele ei pătate de 
sînge. Rahat. Înșfăcă jacheta şi o puse pe ea. Hai să plecăm de 
aici. Nu ştiu dacă glonțul tras de tine a alarmat vreun pădurar, 
sau vreun turist venit cu cortul, şi nici nu vreau să aflu. 

— Nu eu am tras. Eram prea ocupat să mă debarasez de 
Gomez. A fost mai bun decît mă aşteptam. 

— Judd? 

— Mai mult ca sigur. Se cocoţase în copac de parcă ar fi fost 
un înger al morții. 

Elena privi înapoi la Chavez. 

— A fost cît pe ce. Voiam să-i parez lovitura, dar poate că 
nu m-am mişcat îndeajuns de repede. El i-a distras atenția lui 
Chavez. 

— Dar nu l-a omorît. A spus că aveai nevoie s-o faci tu. 

Atitea morți... Dominic, Luis, Forbes... Chavez îi otrăvise 
viaţa ani de zile şi îi pusese copilul în pericol. Da, avusese nevoie 
s-o facă ea. Dar nu suporta gîndul că Judd văzuse prin ea. 

— Nu am nevoie de favoruri din partea lui. 

— Va trebui să o accepți pe asta. De altfel, cred că e singurul 
motiv pentru care nu l-am sugrumat. 

Elena dădu din cap. 

— Îţi place Judd. În ciuda a tot ce s-a întîmplat, încă mai tii la 
el. Te-ai repezit să vii cu pretexte. 

Galen avea o expresie tristă. 

— Poate. 

— Eu nu-l pot ierta. Mi-a luat copilul. 

— Nu-ţi cere nimeni s-o faci. ÎI strînse mai bine pe micut. 
Uite că vine Hughes în poiană. Hai să mergem. Barry dă semne 
de trezire. 


Barry se trezi în braţele Elenei, cînd mai aveau cîțiva kilometri 
pînă la cabană. 

— Mamă? 

— Da, puiule. Eşti bine? 

— Sînt somnoros. Căscă. Mi-a fost dor de tine. 

— Şi mie mi-a fost dor de tine. 

Băiatul privi la Galen. 

— Bună, Galen. Am văzut atîtea lucruri... Atîtea lucruri 
minunate... 

— Mă bucur, Barry. 

— Unde este Judd? 

— A trebuit să plece cu afaceri. Mi-a spus să îţi transmit la 
revedere din partea lui. 

— Oh! Pe fața copilului se putea citi dezamăgirea. Şi cînd se 
întoarce? 

— Nu ştiu. Dar mergem şi noi într-o călătorie. 

Elena se uită la el. 

— Da? 

— Este o surpriză chiar şi pentru mama ta. Galen îi aruncă 
Elenei o privire plină de înțeles. S-ar putea să se înrăutățească 
vremea aici. Ar trebui să părăsim locul pînă se calmează lucrurile. 

Elena aprobă dînd din cap. Nu ştiau care vor fi repercusiunile 
uciderii lui Chavez şi a oamenilor săi. În lumea drogurilor, nu 
prea exista loialitate, dar ar fi fost înțelept din partea lor să fie 
prevăzători. 

— Cred că ne-ar prinde bine tuturor să mergem pe o plajă şi 
ştiu eu un loc în Bahamas ce s-ar potrivi de minune, spuse Galen. 

— Mie îmi place la cabană. Barry se încruntă. Și m-am cam 
săturat de atîtea călătorii. 

— Sînt sigură. Elena îl îmbrăţişă. Dar cabana nu este a noastră. 
Nu putem sta aici totdeauna. 

— Vine şi Dominic cu noi? 

Elena tăcu o clipă. Oare peste cît timp îi va putea spune că 
nu-l va mai avea niciodată alături pe Dominic al lui? Dar nu-i 
putea spune acum. Trebuia să-l ştie ferit de primejdii mai întâi. 

— Nu, Dominic nu vine cu noi. 

— De ce nu vine? Mi-a spus că, la un moment dat, mă va 
duce la țărmul oceanului. Mi-a spus că s-a distrat foarte tare pe 
plaja din Miami. 

„— El are altceva de făcut acum. Elena clipi şi-şi stăpîni 
lacrimile. Dar ar vrea ca tu să te simți bine. Îi place să te vadă 
fericit. 

Barry încuviință din cap. 

— Poate că vine mai tîrziu. Mi-a spus mai demult că va fi 
întotdeauna cu noi. 

Galen o strînse de mînă pentru un moment, apoi îi dădu drumul 
şi sprijinul lui tăcut o alină. 

— Este adevărat. El nu va pleca niciodată de lîngă noi. Îşi 
drese vocea. O să-ți placă plaja. Ştiai că poţi construi castele 
din nisip? 


EPILOG 


Nassau, Bahamas 
Două luni mai tîrziu 


Soarele o ardea pe spate şi Elena se răsuci şi se trase mai 
aproape de uriaşa umbrelă de plajă. 

— O să te arzi. Galen se întinse pe cearşaful de lîngă ea şi îi 
aruncă un prosop peste picioare. N-ar fi trebuit să ieşi la ora 
asta. 

— Îmi place aerul fierbinte şi nu mă ard niciodată. Este unul 
din avantajele pielii măslinii. Se întoarse pe o parte să-l privească. 
Unde e Barry? Ultima oară cînd l-am văzut, erați amîndoi călare 
pe bietul catâr de pe plajă. 

— Nu-i cazul să-i plîngi de milă animalului acela blestemat. 
N-a vrut să mai meargă şi am fost nevoit să trag de el pînă la 
hotel. Arătă din cap către un grup de copii, aflaţi la cîțiva metri 
mai încolo. Barry e acolo cu copiii managerului. 

— Barry te-a văzut mai des ca mine în ultimile două luni. 
Unde ai fost? 

— Pe ici, pe colo. M-am gîndit că ai nevoie să stai pur şi 
simplu întinsă la soare şi să te las singură cu puştiul. Erai destul 
de stresată atunci cînd am părăsit Georgia. 

Nu era o afirmaţie total nepotrivită. Fusese încordată la 
maximum şi adîncită în suferință, regrete şi o oboseală ce-i ajungea 
pînă la oase. Prima săptămînă fusese aproape complet amorțită 
dar apoi, treptat, începuse să se vindece. 

— Stresată nu este cuvîntul potrivit. 

— Arăţi mai bine acum. Privi spre ocean. L-am sunat pe 
Logan azi şi mi-a spus că ne putem întoarce în siguranță în State. 
DEA nu se dă peste cap ca să investigheze circumstanțele morții 
lui Chavez sau ale oamenilor lui. Sînt mulțumiți că au scăpat de 
ei. Manero spune că nu a auzit de vreun contract pus pe capul 
nostru de cartelul drogurilor. Sînt prea ocupați să împartă între ei 
teritoriul lui Chavez. 

— Deci s-a terminat? 

— Aşa se pare. Ne întoarcem în State şi îți găsim un loc unde 
să te stabileşti cu acte în regulă. Asta vrei, nu? 

— Asta vreau. 

— Bine. Se ridică în picioare. Atunci mă ocup eu de tot. 
Probabil că vom putea pleca peste cîteva zile. 

ÎL urmări cu privirea în timp ce se întorcea la hotel. Soarele 
strălucea în părul lui negru, tuns scurt, şi se mişca cu obişnuita-i 
energie. Era clar că se afla într-o misiune. 

Plecase să facă ultimele aranjamente, pentru ca apoi să 
culeagă laurii în urma unei alte misiuni îndeplinite. 

Nu va fi chiar aşa, Galen. 


Trase adînc aer în piept şi se opri în fața camerei lui. 
Fă-o, nu mai sta. 

Deschise uşa. Camera era în întuneric. 

— Galen. 

— Sînt afară, pe balcon. E vreo problemă? 

— Oh, da. Traversă camera şi ieşi pe balcon lîngă el. Una 
mare de tot. 

— Barry? 

— Nu. Nu trebuie să fie totul în legătură cu Barry. 

— Mă puteai duce de nas liniştită. 

— Fiindcă eşti orb. Îmi iubesc fiul, dar asta nu înseamnă că el 
trebuie să fie singurul din viața mea. Dacă n-ai fi fost atît de grijuliu, 
m-ai fi putut lua înapoi în patul tău acum o lună, cel puţin. În 
schimb, m-ai făcut să aştept. Făcu un pas spre el. M-ai făcut să 
mă simt nesigură şi nu-mi place. 

Galen surîse. 

— Şi ce-ai de gînd să faci? 

— Am de gînd să-ți spun că te iubesc şi cred că şi tu mă 
iubeşti pe mine. Te las să te gîndeşti la asta, dar mi se pare cinstit 
să-ți spun că eu cred în căsătorie. 

— Şi cînd ţi-ai dat seama că ai toată această afecțiune 
nețărmurită față de mine? 

— Cred că înainte să-mi arunc armele, atunci cînd trebuia să 
mă lupt cu Chavez. 

Galen o privi chiorîş. 

— Poftim? 

— Ştiam că s-ar putea să fie un lunetist în copaci, dar le-am 
aruncat totuşi, fiindcă am avut încredere că vei fi acolo, să mă 
ajuţi. 

Galen îşi lăsă capul pe spate şi rise. 

— Doamne, cred că asta e cea mai originală declaraţie pe 
care am auzit-o vreodată! 

— Nu mai rîde. Elena încercă să-şi calmeze vocea. Pentru 

mine a însemnat mult. Nu mi-e uşor să mă bizuiesc pe cineva, să 
am încredere. Tu mi-ai spus că nu eram singură, că nu trebuia să 
fiu singură. Ei bine, te cred pe cuvînt. Făcu o pauză. Aşa că 
hotărăşte-te. 

— Şi dacă n-o fac? 

— Atunci hotărăsc eu pentru tine. Se apropie de el şi-şi puse 
capul pe pieptul lui. Îi auzea bătăile inimii. Te voi urma în toată 
lumea pînă te saturi să mă vezi cu Barry în spatele tău. Și nu te 
vei putea uita la o altă femeie, fiindcă le voi speria şi le voi goni eu 
pe toate. 

—O să-mi eliberezi tu calea? 

— Oriunde. Oricînd. 

— Atunci se pare cănu am de ales. Avînd în vedere că sînt un 
bărbat atît de paşnic, n-aş suporta violenţa în preajma unei fiinţe 
inocente şi... Au! Mi-ai tras un picior. 

— Şi pot să fac mai urît de-atît dacă nu... 

— Sst. Fără amenințări. Ştii cît de greu mi-a fost să aştept să 
vii la mine? Îi prinse fața în palme şi o privi adînc în ochi. 

Elena inspiră adînc, tulburată de cele zărite în privirea lui. 

— Atunci, înseamnă că ţi-a prins bine. Puţină agresivitate nu 
strică... 

— Ba da, cînd eşti îngrijorat. În trecut, mi-ai ameninţat 
deopotrivă persoana şi virilitatea. 

— Atunci a fost o situaţie aparte. 

— Tot ce e între noi e aparte. Înţelegi de ce trebuia să fie 
perfect sau nimic? 

— Şi cum e acum? 

Îşi apropie faţa de a ei şi cu vocea şoptită rosti: 

— Spune-mi tu... 


Sfirşit 


